
Prolog 

Era o noapte ceţoasă la Londra. Decembrie anunţa o 
vreme tipică pentru această perioadă a anului. Tweed 
şedea alături de inspectorul-şef Roy Buchanan, care 
conducea degajat un Volvo al poliţiei, neînmatriculat, pe 
străzile aproape pustii. Ştergătoarele  scârţâiau pe 
parbrizul curat. Aşezată pe bancheta din spate, asistenta 
de încredere a lui Tweed, Paula Grey, ar fi vrut să pună 
câteva întrebări, dar păstra tăcerea. 

— Cum ţi-ai dat seama că era cadavrul lui Adam Holgate, 
dacă n-avea cap? întrebă Tweed. 

— Simplu, îi răspunse Buchanan. Am deschis destul de 


mult fermoarul sacului în care fusese pus cadavrul, până 
am ajuns la haină. Avea la el o legitimaţie de liberă 
trecere, cu fotografie, pentru ACTIL, organizaţia aceea 
imensă la care a lucrat după ce te-a lăsat baltă. 

— Holgate nu deţinea cine ştie ce informaţii vitale despre 
noi, comentă Paula. Nu a intrat niciodată în sediul nostru 
din Park Crescent. Howard, cel puţin, a fost destul de 
inspirat să îl expedieze după aceea la Departamentul de 
Comunicaţii, departe de Crescent. 

— Bray, locul unde s-a descoperit cadavrul este în 
apropierea Tamisei, remarcă Tweed. Ce naiba căuta 
Holgate într-un loc atât de izolat? Presupun că a fost scos 
din râu, nu-i aşa? 

— Nu tocmai. Cadavrul a fost purtat de valuri într-un 
golfuleţ puţin adânc. L-a găsit un tip care îşi plimba 
câinele şi care a alertat imediat Scotland Yardul de pe 
mobil. 

— Şi ai aranjat să fie trimis acasă la profesorul Saafeld, în 
Holland Park. Pentru că, după cum se ştie, el este cel mai 
remarcabil patolog pe care-l avem. 

— Da, spuse Buchanan cu o voce posomorâtă. Avem de-a 
face cu o crimă extrem de brutală şi am vrut să se ocupe 
de autopsie cel mai bun om. Te-am sunat, apoi am trecut 
să te iau. Doar Holgate a lucrat pentru tine mai demult. 

— Nu are nicio logică, remarcă Bob Newman, 
corespondentul internaţional, care stătea în spate, lângă 
Paula. Decapitarea sugerează o încercare de a întârzia 
identificarea cadavrului. Cu toate astea, ucigaşul îi lasă 
legitimaţia de liberă trecere în buzunar. 

— Absolut nicio logică. Tocmai asta mă îngrijorează, îl 
aprobă Buchanan, care îi aruncă o privire fugară lui 
Tweed. 

Tweed era un bărbat de o vârstă incertă, nu prea înalt şi 
cu o construcţie robustă pe sub pardesiul de culoare 
deschisă. Cu părul lui des şi brun, cu obrazul proaspăt ras 


şi cu ochelarii cu ramă de baga cocoţaţi pe un nas 
puternic, mare lucru nu-i citeai pe faţă. Ai fi putut chiar să 
treci pe lângă el pe stradă fără să îl observi, şi calitatea 
asta îi prindea bine în funcţia de director adjunct al 
Serviciului Secret de Informaţii (SIS). 

Buchanan era mai înalt, uscăţiv şi deşirat, în jur de 
patruzeci de ani. Îşi lăsase o mustăcioară bine tunsă şi 
avea o privire severă care îi tulbura pe mulţi dintre 
subalterni. După Tweed, un tip viclean şi subtil, Buchanan 
era cel mai bun poliţist din ţară. Cei doi aveau încredere 
deplină unul în celălalt. 

— Aproape că am ajuns, spuse Buchanan. Holland Park 
este o zonă drăguță, cu câteva case bune. 

O coti pe un drum lateral şi trase în faţa unor porţi înalte 
din fier forjat. Vila se afla la capătul unei alei scurte, 
mărginite de tufişuri, şi era ascunsă de nişte brazi de un 
verde-închis. Tweed sări din maşină, se îndreptă spre 
interfonul montat într-unul din pilonii de piatră şi apăsă 
soneria. 

— Suntem noi, Tweed şi Roy Buchanan. 

— Era şi timpul, răspunse o voce aspră, în vreme ce porţile 
se deschideau. 

De o parte şi de alta, alte grilajuri înalte de opt picioare 
formau un zid scund. În ziua de azi, Londra a devenit o 
junglă a crimei, iar locuitorii şi-au instalat toate formele de 
protecţie posibile - de la senzori luminoşi care încep să 
semnalizeze îndată ce te apropii de prag şi grilaje solide la 
ferestrele de la parter, până la cele mai sofisticate alarme 
antifurt. Pare că marele oraş e sub asediu. Ceea ce, într-un 
fel, chiar este adevărat. 

Porniră pe alee, Buchanan luând-o cu paşi mari înaintea 
lor. Locuinţa şi totodată locul de muncă al lui Saafeld era o 
casă din piatră, arătoasă şi pătrată, cu trei etaje. Tweed 
observă că, de la ultima lui vizită, geamurile de la pivniţă 
fuseseră zidite. „Unde s-a ajuns?” se gândi el în timp ce se 


deschidea una dintre uşile duble. Lumina puternică 
dinăuntru aproape că o orbi pe Paula, făcând-o să-şi 
ferească ochii cu mâna. 

— Haideţi, intraţi odată, mormăi Saafeld. Ce staţi aşa? 

„E într-o pasă proastă”, se gândi Paula. Nu-l mai văzuse 
aşa până acum. Saafeld era un bărbat scund, foarte robust, 
trecut de cincizeci de ani. Încărunţea, dar era roşu în 
obraji şi iute în mişcări. Intrară într-un hol larg, cu parchet 
pe jos şi cu nenumărate uşi care dădeau în alte încăperi 
ale casei. 

Faţa lui Saafeld căpătă o expresie mai prietenoasă în clipa 
în care o îmbrăţişă pe Paula. O ţinu de umeri, îndepărtând- 
o puţin, înaltă de aproape un metru optzeci, ea avea un păr 
negru, pieptănat cu grijă, lung până la umeri, o structură 
osoasă bine modelată şi o bărbie care insinua 
încăpățânare. Ochii ei albaştri nu scăpau nimic, iar când 
zâmbea, mulţi bărbaţi ar fi fost în stare să facă orice 
pentru ea. Zveltă, plăcută la înfăţişare, Paula purta un 
deux-pieces închis la culoare şi o eşarfă de mătase în jurul 
gâtului lung. Lăsând-o din braţe, Saafeld îşi întoarse 
privirea aspră pe sub sprâncenele stufoase către ceilalţi. 

— Pentru Dumnezeu, n-o să vă vină să credeţi! Am fost 
prădat. Să mergem la morgă... 

Traversă holul, scoase o cartelă de acces, cobori câteva 
trepte de piatră şi introduse cartela într-o uşă masivă. 
Intrară într-o încăpere protejată, din podea până în tavan, 
de geamuri securizate. Odată ajunşi aici, Saafeld închise 
uşa din afară, introduse cartela într-o altă fantă, şi ceilalţi 
îl urmară într-o încăpere spațioasă la subsol. Morga. 

Nările Paulei fură imediat invadate de un miros bine- 
cunoscut: formolul folosit pentru conservarea 
specimenelor şi a cadavrelor. Pe un perete întreg se înşirau 
sertare metalice mari, în care erau păstrate cadavrele. În 
mijloc se afla o masă mare, acoperită cu tablă, acum goală. 
Deasupra ei atârnau camere de luat vederi prinse de tavan 


cu nişte braţe telescopice. Saafeld arătă spre masa goală. 
— Cadavrul era aici când au venit să-l ia - mă refer la 
cadavrul de la Bray, explică el, supărat. 

— Cine l-a luat? întrebă Tweed calm. 

— O delegaţie condusă de prietenul tău, afurisitul domn 
Nathan Morgan, de la Brigada Specială. 

— Din dispoziţia cui? întrebă din nou Tweed, reuşind să 
rămână calm. 

— Avea un document oficial de la şeful poliţiei locale, prin 
care se autoriza returnarea imediată a cadavrului la 
Maidenhead. Pe deasupra, răbufni el, era o scurtă 
scrisoare de confirmare de la ministrul de interne. A 
trebuit să-i las să ia cadavrul cu ei. Îţi spuneam că a fost o 
delegaţie întreagă: Nathan Morgan a sosit cu o echipă de 
paramedici, cu o ambulanţă, plus doi ofiţeri de la 
Departamentul Special cu mutre de bătăuşi, meniţi să-i 
țină spatele. E de-a dreptul revoltător! 

— Şi sinistru, în acelaşi timp. De ce s-o fi implicat 
guvernul? Toată treaba miroase a muşamalizare. Ai avut 
timp să începi autopsia? 

— Nu. Examinasem cadavrul căutând fibre şi alte resturi. 
Am uitat să-i spun lui Morgan despre asta. Era pornit să 
descopere dacă făcusem fotografii. Saafeld rânji. l-am spus 
că nu am făcut, deşi am două rânduri de negative color. 
Apoi am ţipat la el, să iasă dracului din casa mea, că altfel 
îi prind pielea în cui, pe perete. Asta nu i-a plăcut. A 
încercat să ia înapoi documentele, dar am refuzat să i le 
dau. 

— Ai făcut fotografiile? 

— Da. Din fericire, asistenții mei plecaseră acasă, aşa că 
le-am făcut chiar eu. Fără martori. lată-le! Un rând îl 
puteţi lua cu voi, dar să nu le ţineţi la vedere. 

Tweed începu să se plimbe de colo-colo, gânditor, prin 
încăperea spațioasă. Saafeld descuie un sertar din care 
scoase un plic cartonat. Paula întinse mâna după el. 


— Îmi dai voie? 

Saafeld ezită. 

— Sunt macabre. 

Ea zâmbi. 

— Dacă leşin, îţi dau voie să mă ţii, dar nu cred că vei avea 
plăcerea, îl tachină ea. 

Ca să nu îşi lase amprentele pe fotografii, Paula îşi puse 
mai întâi mănuşile de latex pe care i le dădu el, după care 
începu să extragă negativele cu foarte mare grijă, 
aranjându-le pe masa de autopsie. Newman se dădu mai 
aproape de umărul ei, ţinându-şi respiraţia. 

Trupul fără cap al lui Holgate fusese întins, cu braţele 
lipite de corp, pe o folie de plastic albă ce acoperea masa. 
Încă era îmbrăcat într-un costum albastru, mototolit, şi 
Paula îşi dădu imediat seama de ce. Saafeld nu dorise să 
rişte ca în primele fotografii partea superioară a corpului 
să pară deranjată. 

Pe deasupra gulerului şi a cravatei îi ieşea în afară partea 
cea mai consistentă din gât. În mod surprinzător, carnea, 
abia zdrenţuită acolo unde corpul fusese decapitat, era 
acoperită cu un strat de sânge maroniu, deja uscat. „Capul 
i-a fost tăiat chiar de sub bărbie”, deduse ea. 

Examină şi celelalte clişee. Saafeld îl luase din toate 
unghiurile. Uitându-se la prima fotografie, Paula avu o 
senzaţie de greață. Pentru ea, Holgate fusese doar o 
cunoştinţă îndepărtată. Se aplecă şi înghiţi în sec, astfel 
încât ceilalţi să nu-i ghicească reacţia. Îşi dădea seama că 
Buchanan stătea foarte aproape de ea. 

— Un pahar cu apă? şopti el. 

Ea clătină din cap şi reveni la prima fotografie la care se 
uitase. Era varianta cea mai detaliată. Se încruntă şi îşi 
îndreptă spatele, continuând să o privească fix. 

— Ai ajuns la vreo concluzie? îl întrebă Tweed pe Saafeld. 
— Da. Sunt sigur că arma crimei nu e un cuţit. Dacă gâtul 
ar fi fost tăiat cu un cuţit, ciotul ar fi rămas foarte 


zdrenţuit, ca să nu mai vorbesc de câtă muncă ar fi 
implicat asta. Cred că a fost folosită o secure, una cu un 
tăiş foarte ascuţit. Retezarea capului chiar sub bărbie este 
foarte precisă. Ucigaşul trebuie să fi fost foarte puternic ca 
să îl decapiteze dintr-o singură lovitură, după cum cred eu 
că s-a întâmplat. Am întors cadavrul, înainte să-l aşez din 
nou pe spate. Era acolo un şuvoi de sânge închegat de 
unde am dedus că primul gest al criminalului a fost să 
lovească victima cu putere în moalele capului, cu partea 
neascuţită a securii. De asemenea, cred că ucigaşul e 
dreptaci, dar asta e o supoziţie. 

— Profesore, spuse Paula întorcându-se spre el, v-ar 
deranja dacă aş examina această fotografie cu o lupă 
puternică? 

Saafeld nu o întrebă de ce. O conduse spre o altă masă, pe 
care se afla un instrument prevăzut cu un proiector mic, cu 
lupă, în formă de pistol. În apropierea acestuia se afla un 
scaun ergonomic. Paula se aşeză, se uită prin lentilă şi îşi 
potrivi înălţimea scaunului, iar Saafeld plasă o plăcuţă de 
metal pe o policioară în spate, dedesubtul lentilei, după 
care puse fotografia pe plăcuţă. 

— Asta o va ţine nemişcată, explică el. Rotiţa din dreapta e 
pentru reglarea imaginii. E foarte sensibilă. 

După ce termină ce avea de spus, se întoarse unde 
aşteptau ceilalţi, gest pe care Paula îl aprecie. E mult mai 
dificil să te concentrezi când îţi dă cineva târcoale. Rotiţa 
care controla mărirea imaginii era într-adevăr sensibilă, 
atât de sensibilă, încât îşi dădu jos mănuşa de latex ca s-o 
mânuiască mai bine. 

Învârti rotiţa foarte încet înainte, apoi puţin înapoi. 
Fragmentul cu gâtul trunchiat, pe care focalizase lentila, îi 
sări brusc în ochi, cu o claritate surprinzătoare. Cercetă 
ceea ce vedea, pentru a se convinge. Apoi se roti în scaun 
spre ceilalţi. 

— Profesore, sunt sigură că lama are o crestătură 


triunghiulară, îngustă spre bază şi lată înspre muchie. 
Presupun că deja aţi observat-o. 

— Nu, n-am observat-o. 

Saafeld se îndreptă spre ea cu paşi repezi. Paula se 
strecură de pe taburet, atentă să nu mişte rotiţa. În locul ei 
se aşeză Saafeld, îşi puse o pereche de ochelari cu ramă 
aurită şi începu să privească prin lupă. După aceea se 
ridică, îşi dădu jos ochelarii şi se uită fix la Paula, apoi la 
Tweed. 

— Ţi-am mai spus şi înainte, Tweed, Paula este foarte 
isteaţă. Aş lua-o oricând în echipa mea, când o să se sature 
să mai slugărească pentru tine. Există o crestătură, într- 
adevăr... 

Următorul care se uită prin lupă fu Newman, apoi Tweed 
şi, în fine, Buchanan, care, din cauza înălţimii, fu nevoit să- 
şi regleze scaunul ceva mai jos. Rămase cel puţin un minut 
cu privirea pironită pe fotografie, apoi se ridică uşor de pe 
taburet şi îşi trecu un deget peste mustăcioara îngrijită. 
Era un tic pe care Paula îl mai observase, de fiecare dată 
când evoluţia unui caz lua o nouă întorsătură. 

— Acest lucru e foarte important, începu el. Dacă vreodată 
vom reuşi să găsim arma crimei, o vom identifica rapid cu 
ajutorul acelei crestături. Mă mir că ucigaşul nu a 
observat-o. 

— Poate c-a observat-o, dar nu-i pasă, spuse Paula. 

— Ar trebui să o luăm din loc, zise Buchanan uitându-se la 
ceas. 

Saafeld, care purta mănuşi de latex, descuiase din nou 
sertarul. Pescui de-acolo două plicuri cartonate. Într-unul 
puse negativele pe care le examinaseră deja, iar în celălalt, 
copiile. Un plic i-l înmână lui Tweed. 

— Bănuiesc că vrei să le ai, spuse el cu o voce aspră. 
Celălalt plic i-l dădu lui Buchanan: Acesta v-ar putea ajuta 
la continuarea anchetei. 

— Mulţumesc. S-ar putea dovedi de nepreţuit... 


— Vreau să vă duc într-un loc, spuse Buchanan, în timp ce 
ieşeau cu maşina din Holland Park. Ne ia vreo două ore. 

— Încotro? întrebă Tweed. 

— La Bray. Acolo unde a fost descoperit cadavrul. Ar putea 
fi ultima noastră şansă, de vreme ce acest şef de poliţie a 
înhăţat cazul. Nu se aşteaptă să venim în seara asta. 

— Atunci e momentul să mergem, încuviinţă Tweed. 
Niciunul nu scoase o vorbă până când ajunseră aproape de 
Windsor, când deja ieşiseră din suburbii. Nu mai ploua, 
cerul se luminase şi în lumina slabă a lunii noi, Paula văzu 
silueta impozantă a Castelului Windsor. Curând ieşiră din 
oraş, pe drumul mărginit de câmpuri şi de copaci negri, 
desfrunziţi, ca nişte schelete. 

— O să putem vedea ceva pe întunericul ăsta? se întrebă 
Paula cu voce tare. 

— Am patru lanterne puternice. Tweed, deschide 
torpedoul! Câte una pentru fiecare. 

Paula o încercă pe a ei luminând podeaua maşinii. Aruncă 
apoi o privire pe fereastră: tot câmpuri posace şi copaci 
golaşi. 

— Nu înţeleg un lucru, spuse ea cu voce tare. Saafeld a zis 
că prima mişcare a ucigaşului a fost să-şi lovească victima 
în moalele capului cu partea neascuţită a toporului. Cred 
că teoria asta ţine. Şi totuşi, cum, Doamne, iartă-mă, poate 
să-i reteze capul cu atâta precizie dintr-o singură lovitură? 
Trupul trebuie să fi fost întins pe spate, cu capul aşezat pe 
un fel de butuc de execuţie. 

— Şi eu m-am gândit la asta, fu de acord Tweed. E o 
enigmă. 

Buchanan tocmai virase la dreapta, ieşind de pe şoseaua 
principală într-un drum lateral îngust. 

— Ne apropiem de Bray, îi anunţă el. 

— Este aproape de râu? se interesă Tweed. 

— Cam la un kilometru şi ceva. Bray este ultimul sat 


autentic, cum vii spre Londra. Restul satelor vechi din 
susul râului au fost desfiinţate de aşa-zisele companii de 
dezvoltare. lar acesta este satul Bray. 

În luminile farurilor, Paula văzu nişte case mari şi 
frumoase, construite cu mult timp în urmă. Drumul făcea o 
curbă înapoi, şi apoi mergea tot înainte. Toate casele 
dădeau spre stradă. Se vedea lumină de la ferestre, în 
schimb, nici urmă de oameni. 

— Când vom fi aproape la ieşirea din Bray, ne abatem spre 
râu, către locul crimei, îşi continuă Buchanan comentariul. 
— N-am văzut niciun magazin, remarcă Paula. 

— Pentru că nu sunt. Ultimul s-a închis de secole. 
Localnicii îşi fac cumpărăturile cu maşina de la 
supermarketurile din Maidenhead. Ce să-i faci, astea sunt 
vremurile! 

Coti din nou la dreapta, luând-o pe un drum şi mai îngust, 
străjuit, de o parte şi de alta, de gard viu. Terenul deveni 
accidentat, iar Bray - o amintire îndepărtată. De ambele 
părţi - nesfârşite câmpuri cu iarbă înaltă. Când opri 
maşina, parcând-o pe marginea drumului, Paula fu 
impresionată de liniştea care se lăsase. Cobori. Era o 
tăcere stranie, tulburată doar când şi când de picăturile de 
apă ce cădeau din copaci şi de zgomotul vag al râului 
învolburat. 

— Am s-o iau înainte, le spuse Buchanan în timp ce încuia 
maşina şi-şi aprindea lanterna. 

Inaintase binişor în lunca râului, unde era marcat locul 
crimei, când îşi făcu apariţia un poliţist în uniformă. În 
spatele acestuia, o suprafaţă destul de mare fusese 
împrejmuită cu bandă de protecţie, legată de nişte crengi 
înfipte în pământul mocirlos. 

Paula se felicită că-şi pusese cizme până la genunchi 
înainte să plece din Park Crescent. 

— Nu puteţi trece pe aici. Poliţia, le-o tăie cu obrăznicie, 
polițistul. 


— Ba putem, veni replica răstită a lui Buchanan. Sunt de la 
Scotland Yard şi am aranjat transportul cadavrului la 
medicul legist. Uite-te în dosarul acesta! 

Ţinea dosarul spre poliţist, luminându-l cu lanterna. Acesta 
se întinse să îl ia, dar Buchanan nu-i dădu drumul. 

— Nu m-a anunţat nimeni c-o să veniţi aici, obiectă 
polițistul. 

— Dă-te la o parte şi ridică banda aia, ca să poată trece 
asistenții mei. Timpul mă presează. Mişcă-te odată! 
Polițistul cu faţă tâmpă ridică banda, iar ei se lăsară 
conduşi de Buchanan, care înainta cu paşi mari. Zgomotul 
apei crescu. Râul inundase malurile. Cu mâinile în 
buzunarele vechiului său impermeabil, Tweed se alătură 
Paulei şi lui Buchanan la marginea râului. 

— Cine a descoperit cadavrul? întrebă el din nou. 

— Un tip pe nume Weatherspoon, care-şi plimba câinele. 
Locuieşte în Bray şi este pensionar. L-am verificat, şi sunt 
sigur că nu are nicio legătură cu crima. 

— Mai exact, unde anume a fost descoperit cadavrul? 
întrebă Paula în timp ce se lăsa pe vine lângă mal. 

— În vadul acela de lângă mal, din dreapta ta. Problema e 
că ar fi putut să-l arunce în apă undeva, în amonte, 
Dumnezeu ştie la ce distanţă de aici. 

— Vă deranjează dacă încerc un experiment? le propuse 
Paula, ridicându-se în picioare. 

— Dă-i drumul, spuse Buchanan cu un zâmbet cinic. 

Paula se uită în jur. Pământul gemea de bucăţi din 
trunchiuri de copac, tăiate probabil pentru lemne de foc. 
Merse puţin în susul râului, alese un trunchi mai mare, îl 
ridică să îi încerce greutatea şi decise că este bun pentru 
ce voia să facă. Nu la fel de greu ca trupul lui Holgate, dar 
pe-aproape. Îl săltă cu ambele mâini, protejate de mănuşile 
auo, îl luă în braţe şi reuşi să ajungă cu el la marginea 
râului. Şi-acum, partea cea mai grea. Trase aer adânc în 
piept, îl săltă mai sus şi îl azvârli cât putu de departe în 


râu. 

Butucul ateriză la vreo şase paşi distanță de mal. Fu luat 
de curentul puternic şi târât mai departe, la vale, până ce 
dispăru repede din vedere. 

Trecuse de golfuleţ fără să se oprească pe undeva pe- 
aproape. 

Cu spinarea şiroind de transpiraţie şi simțind încă durere 
în braţe după efortul depus, Paula se întoarse spre 
Buchanan şi Tweed, care se uitau fix la ea. 

— Cineva a ţipat la mine, spuse ea. 

— Eu am strigat: Să nu cazi, pentru Dumnezeu! zise 
Buchanan, privind-o cu asprime. 

— Scuză-mă, răspunse frecându-şi mănuşile ca să le 
şteargă de rumeguş, de resturile de scoarță, dar cred că 
greşeşti când bănuieşti că trupul a fost aruncat în apă 
undeva în amonte. Cu siguranţă a fost lăsat în apa 
golfuleţului, direct de pe mal, acolo unde, mai devreme sau 
mai târziu, avea să fie găsit. Butucul pe care l-am azvârlit a 
fost al naibii de greu, aproape la fel de greu ca trupul 
decapitat, şi cu toate astea nu s-a dus spre golf. 

— Să ştii că are dreptate, comentă Tweed. 

— Aşadar, crima s-ar fi putut comite pe undeva pe-aproape, 
constată Buchanan cu un aer gânditor. Dar unde? 

— Mă-ntorc într-o clipă, le spuse Paula. 

Plecă târându-şi picioarele; ridică banda de protecţie care 
stabilea aria de investigaţie a poliţiei. Continuă dincolo de 
această zonă, luminând câmpul cu lanterna aprinsă. Pe 
iarbă erau împrăştiate tot mai multe buturugi, unele 
profilându-se ca nişte nave spaţiale abia aterizate de pe 
Marte. Câteva minute mai târziu, în lumina lanternei îi 
apăru ceva deosebit: un cerc de iarbă strivită, care arăta 
de parcă ar fi fost călcată în picioare. În mijlocul cercului 
se afla o creangă cu o formă bizară, cu două braţe care se 
proiectau în afară, împreunate la bază printr-o porţiune 
netedă de lemn, lată de aproximativ şaisprezece 


centimetri, de pe care fusese jupuită scoarţa. 

Se apropie de ea încet, îndreptându-şi intermitent lanterna 
spre locul unde urma să păşească. Şi aici iarba era uşor 
strivită. Puse piciorul înăuntrul cercului, cu lanterna 
îndreptată ţintă spre porţiunea netedă care unea cele două 
braţe. Scoarța fusese jupuită de curând, aşa că ar fi trebuit 
să fie albă, dar avea pete de un maroniu-închis, culoarea 
sângelui uscat. 


— Am găsit butucul de execuţie, spuse ea, calm. 

Se grăbiseră spre ea când îi chemase. Buchanan şi Tweed 
se aşezară pe vine pentru a examina baza netedă a crengii. 
Newman scoase aparatul şi începu să fotografieze. 

— La naiba, exclamă Buchanan, în lemn a rămas o pană 
îngustă în locul unde s-a oprit toporul după ce i-a retezat 
gâtul lui Holgate. Dincolo de baza crengii e sânge, iar în 
partea asta sunt urme pe iarbă. 

— Şi, continuă Paula, gâtul bietului Holgate pare să se 
potrivească numai bine pe dimensiunea bazei. E o 
ghilotină improvizată, dar şi-a făcut treaba. 

— Şi-atunci ce s-a întâmplat cu capul? întrebă Buchanan, 
ridicându-şi privirea spre ea. A fost aruncat în râu, 
bănuiesc. Și 

— Poate, spuse Paula, dar poate că nu. Încep să amo 
presimţire înfiorătoare în legătură cu crima asta. 

— Va trebui să interzicem accesul în întreaga zonă, 
conchise Buchanan ridicându-se în picioare. 

— Mă întreb cine locuieşte în casa aceea mare de colo, 
spuse Paula arătând-o cu degetul. 

La mai puţin de jumătate de kilometru depărtare, în josul 
râului, se înălța singurul deluşor pe o suprafaţă de 
kilometri întregi în jur. În vârful lui se putea vedea în 
lumina lunii o vilă mare, veche, pe două niveluri, 
construită în stilul Tudor. O priviră îndelung. Niciun semn 
de viaţă. 


— Acum câteva clipe era lumină la o fereastră laterală, le 
spuse Paula. 

— Acum nu e nicio lumină, zise Buchanan, respingând 
ideea. Poate că ţi s-a părut. E goală. Am urcat până acolo 
mai devreme, când am fost aici. Porţile de fier forjat erau 
încuiate cu lacătul. M-am căţărat pe un perete, m-am dus 
la uşa din faţă şi am sunat de nu ştiu de câte ori. Nu era 
nimeni acasă. l-am dat un ocol. Obloanele, trase la toate 
ferestrele. Am avut senzaţia că e nelocuită. 

Se întoarse, îşi duse mâinile pâlnie la gură şi strigă din 
răsputeri: 

— Gardian, vino imediat aici cât poţi de repede! Haide, e 
un ordin! 

Polițistul cu mutra tâmpă, peste care dăduse Buchanan 
când ajunseseră acolo, începu să alerge spre ei. La un 
moment dat căzu lat, cu faţa direct în iarbă. Paula ştia de 
ce - cizmele ei erau încărcate de nămol şi fusese nevoită să 
umble foarte atent când îşi începuse explorarea. Polițistul 
se ridică împleticindu-se când Buchanan urlă la el să se 
mişte mai repede. Când ajunse în faţa lui Buchanan, 
salută. Uniforma îi era plină de noroi. 

— Vreau ca toată zona asta, adică vreo patru metri şi 
jumătate începând de aici, să fie împrejmuită cu bandă de 
protecţie. Ai la tine? 

— O rolă întreagă. Sergentul mi-a lăsat-o când a plecat. 
Zicea că are şi-aşa destule de cărat. Şi mi-am încheiat 
serviciul. Tocmai mi-a sosit schimbul. 

— O să rămâi de serviciu până când termini de pus banda. 
O să te ajute colegul care te schimbă. 

Buchanan îi vorbi tăios. Polițistul repetă instrucţiunile 
primite. 

— Tweed, nu mai avem ce face aici pe întuneric. Să ne 
întoarcem la Londra. 

Porniseră deja, când Buchanan observă că Paula rămăsese 
în urmă. Se uita lung la casa cu aspect lugubru din vârful 


dealului. 

— Ce faci? strigă Buchanan. 

— Sunt sigură că am văzut lumină la fereastra aceea 
lăturalnică. 

— Eşti epuizată, nu-i de mirare. Hai înapoi la maşină! 

— Cui îi aparţine casa? întrebă ea alăturându-li-se. 

— Unei companii numite ACTIL. Şi eu am pus aceeaşi 
întrebare, mai devreme, în Bray. De fapt, e proprietatea 
unui miliardar care a fondat ACTIL. Unul pe nume Roman 
Arbogast. 

— ACTIL, repetă Tweed. Conglomeratul pentru care a 
lucrat Holgate după ce ne-a lăsat baltă. Curios! 

1 

În dimineaţa următoare, Tweed se afla la biroul lui spaţios 
de la etajul unu al sediului din Park Crescent. Pe ferestrele 
de pe peretele din faţa lui se profila, în depărtare, Regent 
Park. Acesta era adevăratul sediu central al Serviciului 
Secret de Informaţii. Clădirea modernă şi hidoasă de pe 
malul Tamisei era o „faţadă”, în cea mai mare parte 
ocupată de personalul administrativ. Activitatea era 
dirijată de la Park Crescent. 

Aşezată la biroul ei dintr-un colţ, cu faţa spre Tweed, Paula 
îşi înăbuşi un căscat exact când intra Newman. Strigă la 
Tweed: 

— Cum ţi se pare noul tău birou, sau ar trebui să-i spun 
mai degrabă vechiul, din moment ce e un obiect de 
anticariat? 

Sponsorizată de restul personalului, ea îi cumpărase biroul 
din Portobello Road. Era o piesă de mobilier georgian, cu 
piele verde pe deasupra. Pusese chiar să-i schimbe lacătele 
de la sertare cu unele noi. 

— Cred că încep să mă obişnuiesc cu el, zâmbi Tweed. 
Poate chiar o să-mi placă. 

— Aşa să faci, interveni ca un clopoțel vocea Monicăi. A 
costat bani buni. 


Monica era secretara lui de mulţi ani. Îşi purta părul 
grizonat strâns într-un coc la spate. Se lăsă brusc în 
spatele computerului, cu sentimentul că spusese ceva 
nepotrivit. 

— Vă sunt recunoscător tuturor, o linişti el. 

— Ai apucat să dormi vreun pic după ziua de ieri? o întrebă 
Newman pe Paula. 

Se uită la el. Avea în jur de patruzeci de ani, un metru 
optzeci înălţime, bine făcut, cu un cap semeţ, pe măsura 
trupului, cu părul blond, şi era întotdeauna proaspăt 
bărbierit. Fermitatea chipului îi descuraja pe bădăranii 
care ar fi cutezat să se apropie mai mult de el. Cel mai 
faimos corespondent internaţional din lume înainte ca 
Tweed să-l convingă să intre în SIS, el se dovedise o 
achiziţie straşnică pentru departament. 

— Nu prea, recunoscu Paula. M-am mirat şi eu. Când am 
ajuns acasă, m-am dezbrăcat şi m-am aruncat direct sub 
duş. Mi-a luat cu mâna toate durerile şi tot stresul. M-am 
trântit în pat şi am adormit foarte repede. Apoi am avut un 
coşmar îngrozitor, lucru care mie nu mi se întâmplă prea 
des. 

— Ce fel de coşmar? o întrebă Tweed. 

— Era noapte, eram lângă un râu şi priveam din spate o 
siluetă îmbrăcată în negru. Era aplecată peste Holgate şi-i 
tăia gâtul cu un ferăstrău cu lanţ. M-am trezit ţipând: 
„Incetează, încetează”. Apoi mi-am dat seama că visasem 
urât. M-am uitat la ceas, ora trei dimineaţa. Mi-amintesc 
că m-am gândit că nu putea fi folosit un ferăstrău cu lanţ. 
l-ar fi sfărâmat gâtul. Nu s-a mai lipit somnul de mine. A 
fost o noapte grea... 

— Am vorbit cu Roy Buchanan la telefon chiar înainte să vii 
tu, îi spuse Tweed Paulei. Te-a felicitat pentru prestaţia 
genială de azi-noapte. A spus că te-ar lua oricând în echipa 
lui. 

— Asta e a doua ofertă pe care o primesc în mai puţin de 


douăzeci şi patru de ore, răspunse Paula, dându-şi după 
ureche o buclă neagră. Trebuie să mă mai gândesc, îl 
necăji ea. 

— Anunţă-mă când te hotărăşti, ca să încep să caut un 
înlocuitor, i-o întoarse Tweed pe acelaşi ton. 

Ideea de-a o lăsa să plece i se părea la fel de îngrozitoare 
ca propria demisie din funcţia de director adjunct. Paula 
devenea, pur şi simplu, din ce în ce mai bună. 

— Buchanan mi-a mai spus, continuă el, că l-a sunat pe 
şeful poliţiei locale la ora trei dimineaţa. Nu a fost prea 
prietenos, dar i-a spus colonelului Crow, comandantul 
poliţiei locale, să facă bine să trimită o altă echipă de 
patrulare în cele două arii de investigaţie şi să examineze 
cu foarte mare atenţie terenul din jurul aşa-zisului bloc de 
execuţie. Crow a încheiat discuţia avertizându-l pe Roy că 
nu mai era cazul lui şi, ca atare, să nu se mai bage. Roy i-a 
spus că echipa lui va trebui să se bage peste tot ca să 
găsească indicii, după care i-a trântit telefonul în nas. A 
avut dreptate să-l amenințe pe Crow. Un idiot infatuat, l- 
am întâlnit odată. Genul de şef care întâi îşi terorizează 
subordonații şi apoi se gudură şi îi linguşeşte pe cei care îl 
pot ajuta să urce pe scara ierarhică. 

În afară de birouri, încăperea mai era mobilată cu trei 
fotolii pentru vizitatori, iar pe jos avea un covor imens, de 
culoarea ciupercii. Newman se întinse în fotoliul său 
favorit şi, în timp ce asculta cele ce se spunea, citea un 
număr din International Herald Tribune. Ridică privirea. 

— Ciudat, ziarul ăsta e de acum două săptămâni. Eu le 
adun, şi apoi, când am timp, le citesc în ordine 
cronologică. Acum două săptămâni a avut loc o crimă 
similară undeva, în Pinedale, la sud de Portland, în Maine. 
Un cadavru decapitat, pus într-un sac de plastic, a fost 
adus de valuri pe ţărmul stâncos în timpul unei furtuni. 
Victima este un asistent social pe nume Foley. Capul nu a 
fost descoperit. 


— Nu prea văd vreo legătură, zise Tweed. Maine e la 
aproape cinci mii de kilometri, sau cam aşa ceva, dincolo 
de Atlantic. 

— Există ceea ce numim linii aeriene. 

— A, şi ştiai că vicepreşedintele Statelor Unite ale Americii 
a sosit în ţara noastră acum două zile? 

— Câh! făcu Paula, unul ca Russell Straub ne mai lipsea! L- 
am văzut la TV vorbind întruna. Se crede şeful şefilor. 

— Se zice că Straub ar putea fi viitorul preşedinte la Casa 
Albă, o informă Newman. Deja îşi pregăteşte cu tam-tam 
campania. 

— Ei bine, eu, una, nu l-aş vota, zise Paula cu înverşunare, 
când începu să sune telefonul. 

Monica răspunse şi se încruntă în timpul scurtei 
conversații. Apoi astupă receptorul cu mâna şi se uită lung 
la Tweed. 

— N-o să-ţi vină să crezi. 

— Pune-mă la încercare! 

— George tocmai a avut o ceartă aprigă cu cineva care 
abia a sosit. Se întrerupse: Nathan Morgan, şeful 
Departamentului Special. A venit împreună cu doi dintre 
bătăuşii lui, a cerut insistent să te vadă şi o pornise 
încoace cu ei. George i-a forţat pe cei doi să intre în 
anticameră şi a încuiat uşa după ei. lar pe Morgan încă îl 
reţine în hol. 

— Înţeleg. Spune-i lui George să îl conducă pe Morgan 
aici. 

Newman se ridică în picioare. Se îndreptă spre uşă, o 
deschise şi rămase acolo. Morgan sosi şi încercă să îl 
împingă pe Newman la o parte. Newman zâmbi şi se dădu 
încet într-o parte. 

— Uşurel, spuse el, cu amabilitate. 

Vizitatorul intră ca o furtună în birou. Îmbrăcat într-un 
pardesiu elegant, cu revere largi, care îi dădea o înfăţişare 
milităroasă, mărşălui cu paşi hotărâți spre biroul lui 


Tweed. Morgan avea o constituţie robustă, un cap mare, 
colţuros, cu părul negru, sprâncene negre şi groase, un 
nas de boxer, buze subţiri şi fălci proeminente. „O brută”, 
îşi zise Paula în sinea ei. 

— Banditul acela pe care îl aveţi jos i-a luat prizonieri într- 
o cameră pe doi dintre oamenii mei şi i-a încuiat acolo, 
răcni el. 

— Ei bine, dacă vreţi să staţi de vorbă cu mine, nu e nevoie 
ca ei să fie de faţă, spuse, calm, Tweed. Şi normal e că, 
înainte de a trece pe la mine, să vă faceţi o programare. 

— Ai fost la Bray noaptea trecută. Polițistul care urma să 
intre de gardă te-a recunoscut. 

— Mi s-a părut mie că-l cunosc de undeva, replică Tweed. 
— Aşadar, nu negi că ai încălcat teritoriul, locul în care s-a 
produs o crimă, aflat sub controlul forţelor locale de 
poliţie? 

— Unul dintre membrii echipei mele a reuşit să stabilească 
cum şi unde a fost decapitată victima. Lucru care i-a 
scăpat din vedere poliţiei locale. Dar ia loc, te rog. Nu pari 
prea în largul tău stând aşa, ca o figură de ceară în muzeul 
doamnei Tussaud. 

— Toată chestiunea asta e confidențială, i-o tăie Morgan pe 
neaşteptate. Nu o putem discuta de faţă cu toţi aceşti 
oameni care ard gazul pe-aici. 

— Atunci să-ţi fac cunoştinţă cu ei. Domnişoara din colţ 
este Paula Grey, asistenta-şefă. Întâmplător, ea este 
persoana care a elucidat modul în care a fost ucis Holgate. 
Morgan se întoarse şi abia acum o văzu pe Paula. Brusc îşi 
schimbă total atitudinea. Se îndreptă spre biroul ei, 
zâmbindu-i afectat în timp ce-i întindea o mână grăsulie. 

— Ce asistentă atrăgătoare! Ţine de cald noaptea. 

Paula îl privi uimită. În timp ce se holba la el, deschise cu o 
mână sertarul, din care scoase o sticlă cu apă de gură. O 
puse pe birou sub nasul lui, fără a-şi lua ochii de la el. 

— Poftim nişte Dettol, să vă spălaţi gura. 


Lui Morgan îi pieri graiul. Deschise gura, apoi o închise la 
loc fără să spună nimic. 

După aceea se întoarse brusc pe călcâie, îndreptând un 
deget butucănos spre Newman. 

— Pe tine te recunosc. Eşti Robert Newman, reporter de 
ştiri. 

Ultimele cuvinte sunară ca din canal. Lipsit de expresie, 
Newman se uita fix la el fără să spună nimic. Tweed vorbi 
din nou: 

— Domnul Newman a fost verificat în cele mai mici 
amănunte şi apoi antrenat la baza noastră din ţară. A 
absolvit cu succes cursurile SAS? (Serviciul Special al 
Armatei), pe care puţini reuşesc să le facă. Lucrează cu 
mine de ani de zile. 

Ridică tonul. 

— Pentru Dumnezeu, nu te mai face de râs! Stai jos sau 
cară-te! 

Lui Morgan îi zbură de pe faţă expresia amenințătoare de 
mai înainte. Privi în jur ca şi cum n-ar fi ştiut ce să facă, 
apoi se aşeză într-unul dintre fotolii. 

— De ce-aţi pierdut timpul, şi pe al dumneavoastră, şi pe al 
meu, venind până aici? îi ceru Tweed să-i explice. 

Tweed stătea ţeapăn, cu mâinile strâns împreunate pe 
birou. Se holba la Morgan, cu o privire dură. Paula se 
aştepta să izbucnească. Deşi în mod normal era extrem de 
calm şi de atent, existau momente când Tweed putea 
exploda, iar rezultatele erau devastatoare. Morgan îşi 
dibui buzunarul interior al hainei, după eforturi vădite de 
a-l nimeri pe sub fulgarin. În acel moment Marler intră pe 
uşă. 

Marler, care se apropia de patruzeci de ani, era zvelt, avea 
un metru şaptezeci şi patru şi era întotdeauna impecabil 


2 Special Air Service - regiment în cadrul armatei britanice înfiinţat în 
1950. Face parte din United Kingdom Special Forces (UKSF) şi este 
citat ca model de organizare pentru forţele speciale. 


îmbrăcat. Purta un costum gri pal elegant, cu o cămaşă 
albă apretată şi o cravată Valentino. Avea părul îngrijit, de 
culoarea spicului de grâu, şi era proaspăt bărbierit. Printre 
multe alte talente era şi cel mai bun lunetist din Europa 
Occidentală. Traversă încăperea în linişte până în 
apropiere de biroul Paulei, după care luă poziţia obişnuită, 
rezemându-se de perete. Scoase dintr-o tabacheră aurită o 
ţigaretă king size pe care o aprinse cu bricheta. Morgan se 
întoarse şi se uită lung la el. 

— Încă unul. Ăsta cine-i? 

— Marler, strigă Tweed, ţi-l prezint pe Nathan Morgan, de 
curând numit şeful Departamentului Special. Tocmai a dat 
buzna în sanctuarul nostru. 

— Am auzit eu, remarcă Marler pe tonul său aristocratic. 
Prospătură. 

Morgan deschise din nou gura, după care o închise fără 
replică. Încă se mai zbătea să îşi nimerească buzunarul de 
la haină, vizibil stânjenit de spectacolul pe care îl dăduse. 
Apoi scoase un plic şi din el o foaie cu antetul ministrului 
de interne. 

— S-a hotărât, începu Morgan pe un ton pe care el şi-l 
imagină oficial, să se creeze un sistem de strânsă 
colaborare între Departamentul Special şi Serviciul Secret. 
Noi vom numi un inspector care să rămână aici, în 
instituţie, aşa că va trebui să-i puneţi la dispoziţie un birou 
dotat cu toată aparatura de comunicaţii. 

Îi înmână scrisoarea lui Tweed. Acesta o citi rapid, după 
care o trânti într-un sertar şi se uită spre Paula. 

— Asta-i pentru maşina de tocat hârtie, ca toată 
corespondenţa inutilă. 

— Maşina de tocat hârtie! Morgan se simţea grav jignit; 
chipul i se întunecă. Nu puteţi face aşa ceva cu... 

— Din dispoziţia cui s-a ajuns la această idee absurdă? 

—A cui dispoziţie? Morgan turba. Tocmai ai citit 
scrisoarea de la ministrul de interne. 


Tweed se ridică încet şi-şi puse mâinile în buzunarele 
pantalonilor, începu să se plimbe calm în jurul biroului, dar 
în mişcările sale era ceva ameninţător. Stânjenit, Morgan 
sări de pe scaunul lui, aşa încât era deja în picioare când 
Tweed ajunse în dreptul său. In vocea lui Tweed, aflat la 
numai câţiva centimetri distanţă de vizitatorul său, era 
ceva extrem de dur când începu să vorbească. 

— În această clădire nu va fi infiltrat niciun aşa-zis 
observator. Dincolo de orice altceva, se pune problema 
securităţii. De asemenea, cred că încă nu vă daţi seama că 
eu răspund doar în faţa prim-ministrului... 

— Eu am cerut să vorbesc cu domnul Howard când am 
ajuns... 

— Nu mă mai întrerupeţi. Ceea ce am spus acum e valabil 
şi pentru Howard. Şi apoi, organizaţia din care faceţi parte 
se află în subordinea noului Scotland Yard. În caz că nu 
ştiaţi acest lucru... 

— Va avea loc o restructurare... 

— V-am spus să nu mă mai întrerupeţi. Nu am colaborat 
bine cu Bate, predecesorul dumneavoastră. Vă cam 
semănă. Credea că finesse este o specialitate de aluat 
franțuzesc. Inaintea lui, la conducerea Departamentului 
Special s-a aflat Pardoe, un om pe care l-am respectat şi cu 
care am colaborat din când în când. Pur şi simplu nu pot 
lucra cu un om ca dumneata. Ridică tonul. Aşa că, domnule 
Nathan Morgan, vă rog să părăsiţi imediat instituţia. Veţi fi 
condus jos de domnul Newman. 

Tweed se întoarse spre scaunul de la biroul lui. Newman 
se ridică şi deschise uşa, cu un zâmbet larg. 

— Pe aici, Nathan! 

În timp ce se îndrepta spre Newman, Morgan încerca să-şi 
potrivească fulgarinul. Se întoarse din uşa deschisă, să 
lanseze o ultimă remarcă usturătoare la despărţire. 

— Mai bine v-aţi obişnui cu ideea că nu aveţi absolut nicio 
legătură cu investigarea crimei comise lângă Bray. 


— La revedere, spuse Tweed, fără să ridice privirea dintr- 
un dosar. Paula, spuse el, închizând dosarul, după ce 
ieşiseră cei doi, peste o oră am programată o întâlnire cu 
Roman Arbogast la sediul central al ACTIL, în oraş. A 
acceptat cu amabilitate să mă primească, fiindcă Adam 
Holgate a făcut, mai demult, parte din personalul meu. Aş 
vrea să vii cu mine. Newman ne va duce cu maşina până 
acolo. 

— Bun, merităm o schimbare după ce l-am ascultat pe 
gunoiul pe care tocmai l-ai dat afară. Înţeleg că tot tu 
conduci ancheta, dar pari îngrijorat. 

— După formidabila acţiune a colonelului Crow - aceea de 
a fura cadavrul de la Saafeld - şi după intervenţia 
grosolană a lui Nathan Morgan, am senzaţia că guvernul 
ţine cu tot dinadinsul ca uciderea lui Holgate să nu fie 
elucidată. Lucru care, întâmplător, coincide cu neaşteptata 
sosire a vicepreşedintelui american, Russell Straub. 

— Eşti sigur că nu e o legătură între ele? 

— Traficul e blocat şi mai e şi umezeală, bombăni 
Newman. 

— Aproape am ajuns, strigă Paula de pe bancheta din 
spate. Tweed, o să ai un şoc când ai să vezi clădirea ACTIL. 
E cea mai înaltă din Londra, mai înaltă decât clădirile din 
Canary Wharf. Şi are forma unui cilindru uriaş. Nu prea vii 
prin partea asta a oraşului, nu? Mă gândeam eu. 

— Nu-mi plac canioanele astea din piatră şi ciment care te 
fac să te simţi ca într-un sendviş. Dumnezeu ştie în ce 
condiţii muncesc oamenii aici. 

— Ajungeam mai repede dacă o luam pe jos, bodogăni din 
nou Newman. 

Inaintau centimetru cu centimetru. Chiar din marginea 
trotuarelor, se încovoiau abrupte spre cer zidurile groase 
ale clădirilor de birouri. „Parcă ar fi o junglă de ciment”, se 
gândi Tweed, care stătea în faţă, alături de Newman. Paula 


îl bătu uşor pe umăr. 

— Iat-o! I se spune Conul. Se zice că Arbogast însuşi a 
schiţat proiectul şi că a importat mâna de lucru din 
Germania, ca s-o ridice în timp record. 

Tweed se uita lung la cilindrul imens care se ivea la 
intersecţie, un colos rotund şi atât de înalt, încât nu-i 
vedea vârful. Oamenii mişunau în toate părţile, ascunşi sub 
umbrele. Tot mai mulţi pietoni, ca o armată de conuri 
îmbulzindu-se la un loc. Şi te mai miri că termenul „stres” 
a venit tocmai din America până aici! 

— E o limuzină mare trasă în faţa intrării. Numai bine, ce 
să zic, mormăi din nou Newman. 

Paula trase cu ochiul înainte. Un bărbat zvelt, cu părul de 
culoare închisă, îmbrăcat într-o haină de păr de cămilă 
ieşise din clădire şi se oprise în capul scărilor de la intrare. 
Îşi flutura braţele în dreapta şi-n stânga, iar lângă el 
stăteau mai mulţi bărbaţi în costume gri, cu o treaptă mai 
jos. 

— Acela e vicepreşedintele, strigă Paula. Russell Straub în 
persoană. Întotdeauna dă din mâini încolo şi-ncoace. 
Numai ce-a ieşit din sediul ACTIL. 

— Totuşi, ce înseamnă ACTIL, dacă înseamnă ceva? întrebă 
Tweed. 

— A vine de la Armament, începu Paula. C - de la 
Chimicale, T e pentru Tehnologie, I - pentru Informaţii 
Secrete, iar L. - pentru Lâncezeală. 

— De Informații se ocupa Holgate. Interesant. 
Lâncezeală... Asta nu înțeleg. 

— Deţine o rețea vastă de agenţi de voiaj, până şi în Rusia. 
— Armament sună sinistru, remarcă Newman, bătând 
darabana cu degetele pe volan. 

Maşina staţiona. 

— Când s-o urni limuzina vicepreşedintelui, se va debloca 
şi traficul, prevesti Paula. 

În timp ce ea vorbea, Straub coborî sprinten scările şi sări 


în limuzină. Portiera din spate fusese deschisă de un 
bărbat în costum gri, care o închise imediat ce Straub 
intră. Mai mulţi bodyguarzi urcară în maşină. Newman îi 
urmărea prin binoclu. 

— Bodyguarzii aceia sunt înarmaţi. Li se văd umflăturile la 
subraţ. Pun pariu că nu au autorizaţie pentru asta. Au şi o 
escortă a poliţiei. 

În faţa limuzinei, o maşină de patrulare a poliţiei înainta 
încet, iar în faţa acesteia, poliţişti în uniforme dădeau 
lumea la o parte din drum, întrerupând traficul ca să lase 
loc de trecere. Limuzina dispăru după un colţ de la baza 
Conului. 

— Sunteţi siguri că acela era Straub? întrebă Tweed. 

— El era, îl asigură Newman. L-am văzut şi eu la TV, iar 
acum am reuşit să-l ochesc destul de bine cu binoclul pe 
această Excelenţă Cenuşie. 

— Să înţeleg că eşti sarcastic, insinuă Paula. 

— Evident. Tipul face pe cocoşul. N-aş avea încredere în el 
niciun pic. E ceva nu tocmai drăguţ în spatele zâmbetului 
ăluia pe care îl arborează permanent, când sunt 
cameramani prin preajmă. 

Când traficul se urni, Newman făcu o manevră şi trase 
Mercedesul pe bordura din faţa clădirii ACTIL. Paula şi 
Tweed coborâră rapid din maşină, în timp ce un portar în 
uniformă alergă spre Newman, rugându-l să mute maşina 
câţiva metri mai în faţă. 

— la uită-te la femeia aia de pe partea cealaltă a străzii, 
care priveşte atent clădirea, spuse Paula. E atât de mică şi 
stă acolo nemişcată! Are cam şaizeci de ani, aş zice, iar 
mantoul verde pal şi căciula de blană verde-închis îi stau 
foarte bine. 

— Oameni de tot felul vizitează Londra, fu replica nervoasă 
a lui Tweed, care-şi întoarse capul şi privi lung în sus. Oh, 
Doamne, e gigantic! 

Se holba la peretele nesfârşit, vopsit în roz, care se înălța 


deasupra lui ca povârnişul unui munte rotund. Peste vârful 
îndepărtat, pluteau în derivă smocuri deşirate de nori, 
dezvelindu-i acoperişul conic, de culoarea bronzului. 
Niciodată nu mai văzuse ceva asemănător, nici măcar în 
New York. 

— Uluitor, nu-i aşa? zise Paula. 

Newman îi dăduse cheile de la maşină portarului, rugându- 
l să o parcheze până se întorc ei. Tweed şi Paula urcară 
treptele largi, de piatră, până la o uşă rotativă neobişnuit 
de mare. Paula îi făcu semn cu cotul lui Tweed, să intre el 
primul. Uşa se roti încet, apoi, când Paula vru să păşească 
înainte, se opri. În spatele ei, compartimentul de sticlă în 
care se afla Tweed îşi continuă mişcarea şi el intră în 
spaţiosul hol de recepţie. Paula îşi agită mâinile într-un 
gest de surprindere. De undeva, o voce îi spuse: 

— Acum puteţi intra, doamnă. 

Uşa se roti din nou, iar ea păşi înăuntru. În spatele ei, 
Newman, care se prinsese de şmecherie, stătea cu braţele 
încrucişate. Se uită în sus, spre grilajul difuzorului de 
deasupra uşii. 

— Nu mă uita aici. Banii-s la mine. 

— Acum puteţi intra, domnule, îi răspunse vocea. 

Paula aştepta deja în hol. 

Intră şi rămase cu gura căscată. Holul era imens, pereţii şi 
podeaua erau îmbrăcate în marmură masivă. Tweed şi 
Paula se îndreptau spre biroul de la recepţie, în spatele 
căruia zâmbea o roşcată atrăgătoare. Înainte să apuce să 
le spună ceva, un bărbat înalt şi musculos, îmbrăcat într- 
un costum Armani, apărut ca din senin, îi tăie elanul. 

— Mă ocup eu, Clara. 

De sub părul său castaniu, se ivea un chip cioplit în piatră. 
Era un bărbat de vreo treizeci de ani, proaspăt bărbierit, 
cu un nas lung şi ascuţit, ochi duşmănoşi, buze subţiri şi o 
bărbie proeminentă. Paula se îndoia că omul zâmbise 
vreodată. Faţa lui spunea: „Nu te pune cu mine”. 


— Domnul Tweed? întrebă el. 

După accentul necizelat, era de undeva din centrul Angliei. 
Tweed încuviinţă din cap, câtuşi de puţin intimidat. 

— lar dumneavoastră sunteți domnişoara Grey. Se 
întoarse. V-am recunoscut uşor. Sunteţi Robert Newman, 
corespondent internațional. Am citit câteva dintre 
articolele dumneavoastră mai vechi. Sunt periculoase. 

— Asta a şi fost intenţia... 

— Şi aveţi o armă la subraţ, în stânga. Lăsaţi-o la 
recepţioneră. 

— Cum ar spune americanii, i-o întoarse Newman amabil, 
bag de seamă că şi dumneavoastră deţineţi una la purtător. 
— Eu sunt Broden. Şeful Securităţii. 

Newman se duse spre Clara, care îi ascultase încântată. 
Era pentru prima oară când auzea cum cineva îl ia de sus 
pe Broden. În timp ce Newman îşi scotea pistolul Smith & 
Wesson şi gloanţele din el, ea îl conduse în spatele biroului 
şi deschise cu cheia unul dintre multele sertare metalice 
de acolo. El lăsa arma şi muniţia înăuntru, îl închise, ea 
răsuci cheia, se întoarse şi îi întinse lui Newman rezerva. 
— Aşteptăm, strigă Broden. 

— Cu un sistem ca acesta, domnul Arbogast ar trebui să 
îngăduie un răgaz de cinci minute celor programaţi pentru 
întrevederi, îi spuse Newman. N 

— Aşa şi face. Luăm liftul acesta. Îl foloseşte numai 
preşedintele. Şi-acum parcaţi-vă stomacurile afară, le 
spuse Broden fără nicio urmă de umor, înainte de a închide 
uşile. Liftul merge ca din puşcă. 

Paula se apucă zdravăn de una din balustradele aurite care 
împrejmuiau pe trei laturi liftul luxos. Într-adevăr, acesta 
tâşni ca din puşcă. Urmări numerele de pe butoanele 
înşirate de-a lungul unei uşi: o sută cinci etaje. Măiculiţă! 
Licăreau atât de repede unul după altul, încât erau la 105 
înainte să-şi dea seama. 

Ajunseră la destinaţie. Broden descuie o uşă din faţa 


liftului, folosindu-se de aceeaşi cartelă computerizată cu 
care deschise şi uşile din hol. Intrară într-o încăpere 
spațioasă, în care patru bărbaţi aşezaţi la birouri lucrau la 
maşini de scris electrice IBM Selectric. Nici vorbă de 
computere şi nici urmă de internet. La capătul încăperii, 
Broden deschise o uşă masivă de stejar şi se dădu într-o 
parte. 

— Asta e tot, Broden. Acum poţi pleca, gâlgâi o voce 
răguşită. 

Newman aruncă o privire fugară spre şeful Securităţii. 
Cum era posibil ca figura lui să fie şi mai glacială ca până 
acum? A cincea roată la căruţă. A 

Paula mai avea puţin şi-şi pierdea răsuflarea. Incăperea, cu 
pereţii şi cu ferestrele circulare, din podea până în tavan, 
semăna mai degrabă cu un salon. Pe jos era un covor 
cenuşiu, gros, din perete în perete, peste care erau 
împrăştiate fotolii şi canapele de pluş. În spaţiile dintre 
ferestre erau agăţate nişte peisaje cu rame aurite. Într-un 
capăt al camerei, la un birou masiv Regency, pe un scaun 
din lemn sculptat, ce părea confortabil, şedea un bărbat. 
Înalt şi durduliu, cu un cap foarte urât şi cu o faţă plinuţă, 
acesta părea să aibă în jur de şaizeci de ani, bănui ea, fără 
să-şi poată muta privirea de pe chipul lui. Ochii albaştri, 
îngheţaţi, erau pe jumătate ascunşi de pungile umflate, iar 
sub nasul scurt şi lătăreţ, buzele groase se răsfrângeau în 
părţi, deasupra fălcilor masive, lăsate peste costumul 
scump şi şifonat. Ochiul drept îi clipi de mai multe ori în 
timp ce se ridică încet, fluturând o mână rotofeie, cu 
degete scurte şi butucănoase. 

— Bine aţi venit în umila mea locuinţă. Ni se vor alătura 
unii membri ai familiei. Unul dintre ei este şi membrul- 
cheie al personalului şi într-o bună zi s-ar putea chiar să-mi 
fie succesor. Luaţi loc, vă rog! 

Se întinse moale peste birou, ca să dea mâna cu ei. Paula 
se miră să vadă cât de înalt era Roman Arbogast. Avea 


umerii foarte largi, şi simţi la el un anumit sentiment de 
putere. Nu aroganță, ci o aură de hotărâre uriaşă. 

Se aşezară, dar el rămase în picioare, aproape de ei, cu 
braţele mătăhăloase încrucişate, cu capul înclinat puţin 
într-o parte, privind în jos. 

— Ei, domnule Tweed, sunteţi unul dintre puţinii oameni 
pe care îi respect. Sunteţi foarte periculos. Vă fac un 
compliment acum! De ce aţi venit să mă vedeţi? 

— Adam Holgate a făcut parte din stafful meu înainte să 
vină aici. Sunt dator să aflu cine l-a ucis cu atâta sălbăticie. 
Când voi şti de ce, voi şti şi cine a făcut-o. 

— Ce aţi dori să beţi? 

Arbogast făcu un gest din cap pentru a-i include pe toţi în 
invitaţie. 

— Eu, nimic, mulţumesc, spuse Paula. 

— Inteligenta doamnă care este un detectiv înnăscut. Care 
face poliţiştii de ruşine, aşa cum o merită. 

— Pe ce vă bazaţi când spuneţi asta? întrebă ea repede. 

— Pe informaţiile primite. Orice reuşită de care m-am 
bucurat, poate, în lumea asta de idioţi, se bazează pe 
abilitatea mea de a şti ce se va întâmpla, se întâmplă sau s- 
a întâmplat. 

Vocea sa, deşi calmă şi gâtuită, era totuşi puternică. 
Rămas în picioare, deveni atent la Tweed, când acesta 
începu să vorbească. 

— Cu ce anume se ocupa Holgate aici, în mod concret? 

— Securitate. Nu l-am plăcut, însă Broden credea că e bun. 
Dar îşi băga nasul în toate, era foarte iscoditor. 

— În ce fel? întrebă Paula cu un zâmbet. 

— Căuta prin dosare care nu aveau nimic de-a face cu 
îndatoririle lui. Avea obiceiul să dea târcoale pe la uşi 
deschise şi să asculte conversații care nu îl priveau. 
Probabil că aflase prea multe. Motiv pentru care a fost 
executat. 

— Executat? 


Paula era şocată. 

Uşa se deschise, şi în încăperea spațioasă intrară, una 
după alta, două femei. Newman rămase cu ochii pironiţi pe 
prima din ele. Nu se putea abtine. 

— Ea este Marienetta, anunţă Arbogast. Nepoata mea. 


Ea îşi făcu intrarea unduindu-se elegant. Avea puţin peste 
treizeci de ani, gândi Paula în timp ce studia uimitoarea 
frumuseţe. Înaltă şi zveltă, Marienetta avea un păr auriu, 
retezat până sub urechi, o structură osoasă excepţional de 
bună, un nas ce exprima putere, energie, buze stranii, cea 
de sus subţire, iar cea de jos plină, şi o gură largă. Insă 
Paula era hipnotizată de ochii ei verzui, cu irişii 
distingându-se clar sub pleoape, ceea ce-i făcea 
extraordinar de pătrunzători. 

Privirea ei uşor severă se dizolvă într-un zâmbet cald când 
se îndreptă spre Paula, cu mâna întinsă. Ţinu mâna Paulei 
în mâna ei subţire mai mult decât ar fi fost normal. 

— Strângerea dumneavoastră de mână sugerează un 
caracter puternic, domnişoară Grey. Am auzit multe despre 
tine. Speram că ne vom întâlni, şi nu sunt dezamăgită. 

— Eu sunt Bob Newman. 

La fel ca 'Tweed, acesta se ridică în picioare. 

— Corespondentul internaţional. Sunteţi cam insistent, nu? 
Domnule 'Tweed, continuă ea, întinzând din nou mâna. 
Bucuroasă să întâlnesc un bărbat atât de distins. Tonul ei 
era sincer. Sunteţi unul dintre acei oameni rari care 
ascund un intelect puternic în spatele unei atitudini pasive. 
Am senzaţia că pe dinăuntru sunteţi un vulcan de energie. 
— Încă mai sunt aici, în caz că toată lumea a uitat, spuse o 
voce iritată. 

— Fiica mea, Sophie, o prezentă Arbogast. 

Şi Sophie era înaltă şi zveltă, cu un păr des, dar de culoare 
închisă, cu fruntea înaltă şi nasul în vânt. Avea ochi 
cenuşii, reci, trăsături ascuţite, aproape agresive. Prima 


impresie a Paulei a fost că ea venea întotdeauna pe locul al 
doilea, după nepoată. Şi nu pentru că Marienetta ar fi 
dominat-o, însă înfăţişarea şi personalitatea nepoatei o 
puneau întotdeauna în umbră pe fiică. Paula îi zâmbi lui 
Sophie prieteneşte, în timp ce Arbogast făcea prezentările. 
— Te-am văzut din clipa în care ai intrat în cameră, o 
asigură Paula pe Sophie. Aşază-te lângă mine! 

— Se schimbă lucrurile când eşti invitat, comentă Sophie 
aşezându-se. 

— Ne vom împrieteni cu toţii, Sophie, spuse Marienetta 
zâmbind. 

Purta o rochie verde, strânsă pe corp, cu o curea aurie în 
jurul taliei subţiri şi pantofi verzi, cu tocuri medii. Sophie 
purta un pulover de lână bej, pe gât, o fustă gri şters 
plisată şi pantofi roşii cu tocuri înalte. Intre cele două 
femei era un contrast ţipător, şi nu mai încăpea îndoială 
care din ele avea un gust de primă mână la haine. 

— Am să fumez, declară Sophie. 

Paula îl văzu pe Arbogast deschizând gura şi o surprinse 
pe Marienetta aruncându-i unchiului o privire încruntată. 
Arbogast închise din nou gura fără să spună nimic. 

— Dă-i drumul, spuse Marienetta, cu condiţia să-mi dai şi 
mie una, te rog. Mersi. 

— Despre ce vorbeaţi când am intrat noi şi v-aţi oprit? vru 
să ştie Sophie. 

Arbogast stătea la birou privind-o lung pe Sophie. Ea trase 
un fum şi îşi cobori privirea când el începu să vorbească. 

— Vorbeam despre crimă, îi răspunse Arbogast direct. 

— Drăguţă temă de discuţie, rosti ea scurt, trăgând un fum 
adânc. Asta înseamnă că îl bârfeaţi pe bietul Adam. 

— Discutam cazul cu domnul Tweed. 

— Adam nu este doar un caz. E o fiinţă umană, protestă 
fiica sa. Sau a fost, se încruntă ea. Mă întreb oare ce a 
simţit când i-au tăiat gâtul. 

Vorbea de parcă era un subiect interesant: 


— Probabil că te simţi foarte ciudat când ţi se rostogoleşte 


capul. 
— Mă îndoiesc că simţi ceva, spuse Marienetta cu 
gingăşie. 


— Tweed, îi întrerupse Arbogast, ai venit să mă întrebi ce 
impresie mi-a făcut Holgate - adică Adam -, şi cred că 
asta-i tot ce vă pot spune. 

În timp ce oaspeţii săi se ridicară să plece, el deschise un 
sertar. 

— Astăzi este ziua lui Sophie, iar diseară o vom sărbători 
la un restaurant drăguţ, Tree Creeper. 

Se ridică în picioare cu trei invitaţii gravate în mână, 
întinzând fiecăruia câte una. 

— Îmi veţi face o mare onoare dacă veţi fi alături de noi. Şi 
sunt sigur că Sophie va fi încântată. 

— Dacă vine Paula, spuse ea şi îi strânse mâna. Am să ţin 
un discurs. 

— Poate vă interesează, continuă Arbogast. 

Îl privea fix pe Tweed, clipind des din ochiul drept. 

— Unul dintre invitaţi este prietenul lui Sophie, Black Jack 
Diamond. 


Părăsiseră biroul spaţios când Marienetta îşi strecură 
braţul pe sub cel al lui Tweed. Îl privi lung, zâmbitoare. 

— N-a fost prea amuzant. Insist să veniţi să-mi vedeţi 
garsoniera, mai bine zis, cuibuşorul. Aici îmi place să mă 
simt bine ori de câte ori reuşesc să scap din rolul de 
administrator. 

— Administrator? întrebă Tweed cu o nuanţă de îndoială. 
— Asta este titulatura mea vagă. Unchiul a dorit ca eu să 
nu scap lucrurile din ochi pe aici, dar i-am spus că nu 
vreau o poziţie care să-mi restricţioneze influenţa asupra 
personalului superior. Administrator poate să însemne 
orice. Aşa că pot umbla de colo-colo, oriunde vreau să 
verific ceva. Inclusiv Securitatea, râse ea. N-are de ce să te 


mire că nu sunt tocmai favorita lui Broden. 

Paula privi înapoi în treacăt, în timp ce intrau în liftul 
special. Newman venea cu Sophie, vorbind, râzând 
prosteşte, glumind. Din câte îşi putea da seama, Sophie 
ţinea capul plecat şi nu spunea un cuvânt. 

Marienetta apăsă pe butonul etajului 103, răsucind cartela 
computerizată pe care o folosise pentru a deschide uşile. 
Paula se întoarse spre ea. 

— Unchiul tău nu pare să fi făcut o pasiune pentru 
aparatura modernă, cum ar fi computerul. Personalul din 
camera de trecere spre biroul lui lucra la nişte IBM 
Selectrics învechite. Nici urmă de internet. 

— Ai dreptate, încuviinţă Marienetta chicotind, în timp ce 
ieşiră din lift la etajul 103. Ştie cât de uşor le-ar fi 
companiilor rivale să recurgă la serviciile unor hackeri 
foarte buni ca să spargă un soft. Cât despre internet, las-o 
moartă! De fapt, eu sunt de acord cu el. Iată-ne ajunşi la 
locul meu de tihnă. 

— Dar folosiţi cartele computerizate în loc de chei, arătă 
Paula în timp ce Marienetta scoase o altă cartelă pentru a 
deschide o uşă. 

— Cu astea a fost de acord, de altfel şi eu, cu condiţia ca 
ele să fie schimbate în fiecare seară. Ceea ce se şi 
întâmplă. Intraţi! Nu vă aşteptaţi la cine ştie ce. 

Intrară într-o încăpere spațioasă, cu un covor foarte moale, 
de un albastru luminos care dădea o plăcută senzaţie de 
căldură. Era împărţită în două printr-un compartiment 
despărțitor, căptuşit cu plăci. Zidurile erau rotunjite, iar 
Paula îşi aminti că se aflau încă în vârful Conului. Fotolii 
confortabile şi măsuţe erau împrăştiate peste tot. 
Marienetta se îndreptă spre o uşă din peretele despărțitor, 
iar din geanta aurită aruncată pe umăr scoase o nouă 
cartelă computerizată. 

— Aici, anunţă ea pe un ton de o falsă gravitate, este 
sanctuarul meu. Puţini vizitatori ajung să-l vadă. Am 


interzis accesul plicticoşilor. 

— Vreau ceva de băut, spuse cu insolenţă Sophie. 

Îşi țuguia buzele şi îşi mângâia părul cu mâna. Stătea 
nemişcată, ca la expoziţie. 

— Poţi să-ţi iei un pahar cu apă, spuse Marienetta luând un 
pahar de pe un răcitor. Aici nu se bea alcool. 

— Nu vreau apă. Mă duc în biroul meu. Deschide uşa asta 
nenorocită! 

— Ai grijă cum vorbeşti de faţă cu musafirii, îi spuse 
Marienetta cu blândeţe, întorcându-se să deschidă uşa de 
la intrare. 

Newman spuse că speră să se revadă mai târziu. Sophie 
trecu în grabă pe lângă el, fără să-i arunce măcar o privire. 
— E prost dispusă... le spuse Marienetta pe un ton amabil, 
după ce încuie din nou uşa. Dar e un geniu în ce priveşte 
securitatea şi în materie de inventat arme. 

— Arme? întrebă Tweed. 

— Vă poate spune ce strategie a adoptat Marlborough în 
bătălia de la Ramillies şi cum funcţionează bomba cu 
hidrogen. Are un talent înnăscut pentru tot ce ţine de 
ştiinţă. Acum, haideţi să vă arăt ceva! 

Camera aflată dincolo de peretele despărțitor era o 
adevărată surpriză. Podea pardosită cu gresie albă, mese 
de lucru cu sculpturi pe jumătate terminate, vase de ipsos 
mari, moderne, diferite unelte. Mai încolo era un şevalet 
cu un portret neînrămat al lui Roman Arbogast. Foarte 
veridic. Alături, o paletă cu diverse culori amestecate, o 
cană mare de ceramică, plină cu pensule lungi. 

— Tu faci asta? întrebă Paula în vreme ce Marienetta îşi 
punea pe ea un halat alb, lung, pătat de vopsea. 

— Aici mă simt cu adevărat acasă. 

Luă un ciocan şi lovi cu putere umărul unei sculpturi în 
piatră care reprezenta un bărbat stând în capul oaselor. Se 
sparse tot braţul, Marienetta ridică din umeri, trântind 
ciocanul pe masa acoperită cu o folie de tablă. 


— S-a stricat, spuse ea. Trebuie s-o iau de la capăt. 

Între timp, Tweed se îndreptase spre poliţa unui cămin pe 
care odihnea o machetă mică sau o sculptură miniaturală. 
O luă cu grijă, o privi admirativ şi se întoarse spre 
Marienetta. 

— Dumneavoastră aţi creat asta? 

— Aveţi un ochi artistic, domnule Tweed. Din păcate, nu-mi 
aparţine. Roman mi-a împrumutat-o ca să mă inspire. Este 
o machetă Henry Moore veritabilă, a costat o avere la 
licitaţie. 

Tweed puse cu grijă preţiosul obiect la locul lui, pe poliţa 
căminului, în timp ce Paula se duse agale spre şevaletul cu 
portretul lui Arbogast. 

— Îţi place să şi pictezi, îi spuse ea Marienettei, care 
venise după ea. 

— Măzgălesc, dar mă ajută să-mi limpezesc mintea de alte 
probleme. 

— Asemănarea este extraordinară. L-ai surprins perfect. 

— Întoarce-l. Mai e o pictură pe partea cealaltă. 

Paula luă cu băgare de seamă tabloul de partea de sus. Era 
pictat pe lemn, nu pe pânză. Îl întoarse şi îl puse din nou 
pe şevalet. Se dădu un pas înapoi, şocată. 

Era un alt chip al lui Roman, o versiune înfiorătoare a 
unchiului  Marienettei. Figura era distorsionată, gura 
deschisă scoțând la iveală dinţi mici şi ascuţiţi, buzele 
răsfrânte mult într-o parte. Expresia era de o ură incredibil 
de ucigătoare, cu fălcile late şi încovoiate în sens invers 
decât buzele. Carnea era puhavă, capul lipsit de echilibru, 
cu ochiul bolnav mai coborât decât celălalt. Avu senzaţia 
că acel cap ar putea sări afară din tablou, spre ea, ca să-i 
sfâşie carnea cu dinţii. Inima începu să-i bată cu 
repeziciune. Tabloul era înspăimântător. 

— Era într-o pasă proastă când l-am pictat, spuse calm 
Marienetta, în timp ce întorcea tabloul pe partea cealaltă. 
— O fi mâncat ceva ce nu i-a priit, comentă Newman, care 


stătea lângă Paula. 

Marienetta chicoti, apoi izbucni în râs de-a binelea şi nu se 
mai putu opri. Scoase o batistă de mătase, şi-o duse la 
gură, întorcându-se spre Newman. 

— Bob, ai un simţ al umorului care îmi place la nebunie. 
Asta a fost chiar bună. 

Paula aruncă o privire în spatele lui Newman. Tweed 
stătea complet nemişcat. Avea cea mai lugubră mină pe 
care Paula i-o văzuse vreodată. 

Marienetta îi însoţi în liftul special până jos. Când ieşiră, 
ea se opri să îi vorbească unui paznic în uniformă. Tweed 
mergea alături de Paula spre ieşire, iar Newman îşi 
recuperă revolverul şi gloanţele de la recepţie, când îşi 
făcu apariţia Broden. Dacă prima oară avusese un costum 
gri de afaceri, acum purta o jachetă sport, dintr-un 
material aspru, şi pantaloni din catifea cord, vârâţi în 
cizme de piele lungi până la genunchi. „Paznicul de 
vânătoare!” gândi Paula. 

— Sper că v-a plăcut întrevederea cu Ochi-de-Pisică, spuse 
el răstit. 

— Ochi-de-Pisică? întrebă Paula, nedumerită. 

— Aşa o poreclesc angajaţii pe Marienetta, pe la spate. 
Jasper s-a dus să vă aducă maşina, Newman. 

— Cred că nici nu îţi dai seama ce voce puternică ai, spuse 
Marienetta venind spre ei şi zâmbindu-i radios lui Broden. 
Acum, ai putea să mergi până afară să te asiguri că e liber. 
Domnul Tweed şi oamenii săi vor să plece. 

Broden strânse din buze şi se îndepărtă cu paşi mari. Un 
minut mai târziu, le făcu semn că totul este în regulă. La 
ieşirea din clădire, trecură din nou prin uşa rotativă. 
Broden se afla pe trotuar. Sus, pe trepte, Paula strânse cu 
putere braţul lui Tweed. 

— Doamna aceea bizară aşteaptă în continuare acolo, pe 
partea cealaltă a străzii. 


— Doamnă bizară? 

Gândurile îi erau aiurea. 

— Cea minionă, care stă acolo nemişcată. Cu haină verde 
pal şi căciula de blană verde-închis. 

— Ţi-am mai zis că sunt tot felul de oameni care vizitează 
Londra. 

— Care femeie? vru să ştie Broden, care urcase în fugă 
înapoi pe scări. A, o văd. Era aici când aţi sosit? 

— Nu sunt sigură, spuse Paula repede. Las-o, nu contează! 
— Jasper, strigă el către portar, vezi ce-i cu căciula aia de 
blană de peste drum, de ce se învârte pe-aici de-atâta 
vreme. 

Broden dispăru în clădire, iar ei coborâră treptele şi 
intrară în maşină. Tweed se aşeză în faţă, lângă şofer. 
Paula rămase cu privirea pierdută peste drum când 
Newman demară. 

— Sper că Jasper nu i-a ochit aparatul de fotografiat, zise 
ea. 

— Aparat de fotografiat? întrebă Tweed, întorcându-se. 

— Da, ţinea în mână unul micuţ, cam ca al meu. L-a folosit 
şi când am sosit, şi când am plecat. 

— Nu-i nicio crimă, replică Tweed. Ei, ce părere v-aţi 
format despre familia Arbogast? 

— Nu e deloc una obişnuită. Se simţea un aer de vrajbă în 
biroul lui Roman. 

— Sophie se simte cam nebăgată în seamă, spuse 
Newman. Mie mi-a plăcut de ea. Sub masca asta mai 
degrabă liniştită pe care o afişează, ascunde o minte 
straşnică. 

— Marienetta a fost drăguță cu ea. 

— Niciunul dintre voi nu a observat că lipseşte ceva, spuse 
Tweed. Roman nu a scos niciun cuvânt despre vizita 
vicepreşedintelui american. Şi sunt sigur că pe Roman s-a 
dus să îl vadă. Cu cine altcineva de aici să fi vrut el să 
vorbească? Şi care este legătura dintre Roman şi Russell 


Straub? 

— Îmi închipui că Roman nu controlează prea multe voturi 
în alegerile din State, replică Newman. Şi voturile sunt 
singurul lucru care îi interesează pe politicieni. Poate 
facem prea mult caz. 

— Poate, spuse Tweed. 

Opriseră maşina. Înaintea lor, cât vedeai cu ochii, era un 
şir compact de maşini, bară la bară. De o parte şi de alta, 
clădiri îngrămădite, murdare de funingine. Trotuarele, 
înţesate de pietoni. Ora prânzului. Bărbaţi şi femei se 
înghesuiau, fiecare grăbindu-se undeva. Pe câte un prag, 
vedeai fete care mâncau ceva unsuros din pungi pătate de 
grăsime. 

Paula se strâmbă. 

— Nu văd ce poate fi hrănitor în chestiile alea. 

Închise geamul pe partea ei. O umbră întunecată atârna 
greu, apăsătoare, deasupra oraşului. „Aerul” de pe stradă 
era un amestec de gaze arse de benzină şi de motorină, pe 
care norii umbroşi îl împingeau în jos. 

— Londra devine, încet-încet, un iad suprapopulat, 
constată ea. 

— Că veni vorba de iad, spuse Newman, cum ţi s-a părut 
cel de-al doilea portret al lui Roman pictat de Marienetta? 
L-a făcut să arate ca un căpcăun. 

— Un monstru, zise Paula. 

— Ca mulţi alţi pictori, explică Tweed, şi ea se află sub 
influenţa unor artişti celebri. În cazul ăsta, Picasso. Iar în 
sculptură, Henry Moore. 

— Nici dacă s-ar fi dat de ceasul morţii Picasso n-ar fi 
reuşit să scoată un portret ca ăla pe care i l-a făcut ea lui 
Roman, comentă Paula. 

Traficul începuse să se urnească. În scurt timp ajunseră la 
Park Crescent. Pe treptele de la intrarea în clădire stătea 
un bărbat. Newman oftă adânc. 

— Ăsta mai lipsea! E Sam Snyder, reporter-şef la 


Investigaţii la Daily Nation. Ar trebui să-l cheme Snide’. E 
bun, trebuie să recunosc asta, dar nu are scrupule când 
vine vorba despre sentimentele oamenilor. Nu-l lăsaţi 
înăuntru! 

Tweed ieşise primul din maşină şi se grăbise să urce 
treptele, când fu acostat. Reporterul se ridicase şi vorbea 
repede: 

— Domnule Tweed! Mă gândeam că aţi vrea să ştiţi că, în 
ziarul de mâine, am un articol care va face furori. Legat de 
crima din statul Maine. Tocmai m-am întors din America. 
CRIMĂ! 

Îl făcu pe Tweed să se oprească. Acesta stătu puţin înainte 
să apese pe sonerie şi să-l privească. 

— Care crimă? 

— Îngrijitorul care a fost decapitat într-o localitate de unde 
se agaţă harta în cui, Pinedale, la sud de Portland. Şi acolo 
lipseşte capul. Ca şi în cazul lui Holgate. 

— Şi vrei să vorbeşti cu mine despre asta? Vino sus! 

Tweed apăsă pe butonul soneriei. 

În timp ce îi urmau pe cei doi spre biroul lui Tweed, Paula 
se uită spre Newman. El ridică ochii spre ceruri, vrând 
parcă să spună: „Tweed a făcut-o de oaie”. Ea îl împinse 
încet cu degetul în braţ şi-i şopti: 

— Linişte. De obicei, Tweed ştie ce face... 

În birou, Monica scria ceva la computer. Tweed îl invită pe 
vizitator să ia loc într-un fotoliu, apoi se aşeză la biroul 
său. 

— Sunt Sam Snyder... 

— Ştiu. Mă tem că nu avem prea mult timp. Dumneata 
vorbeşti, eu ascult. 

— În articol mai menţionez şi că vicepreşedintele are o 
dărâmătură de vilă chiar la ieşire din Pinedale. 

— O să-i placă asta la nebunie, comentă Tweed. Şi tocmai a 
sosit la Londra. 


3 Josnic, mârşav. 


— Eu pur şi simplu relatez faptele. Credeam că este 
interesant. Russell Straub soseşte aici în urmă cu trei zile. 
Acum, lângă Bray, este descoperit cadavrul decapitat al lui 
Holgate. 

— Faci vreo legătură între cele trei evenimente în articolul 
dumitale? 

Snyder zâmbi. Era un tip impresionant şi ciudat. Avea o 
faţă ca de vultur, prelungă şi cadaverică. Ochii erau închişi 
la culoare şi foarte ficşi, iar nasul lui îi amintea Paulei de 
prova unui spărgător de gheaţă. Vocea lui bine educată 
impunea respect şi, în plus, stătea foarte ţanţoş în fotoliu. 
Era greu să-i ghiceşti vârsta. Patruzeci? Cincizeci? Şaizeci? 
Mai târziu, Paula îl întrebă pe Newman. Şi el îi răspunse că 
Snyder părea fără vârstă şi că arăta aşa de când lumea. 
Deşi îi detesta aroganţa, Newman recunoscu: era o forţă 
formidabilă. 

— Să leg cele trei evenimente, domnule Tweed? 

Snyder zâmbi din nou în felul său neobişnuit. 

— Sigur că nu. Faptele apar doar, în secţiuni diferite din 
articol. 

— Şi de ce ai zburat în America? 

— Am citit o relatare mai lungă în New York Times, acum 
câteva zile. Asta a fost înainte de uciderea lui Holgate. M-a 
frapat un paragraf în care se spunea că patologul - 
medicul legist, cum îi spun ei acolo - a fost adus de la 
Boston. De ce nu cel de pe plan local, din Portland? Am 
fost până acolo şi, după douăzeci şi patru de ore, m-am 
întors. leri, m-a sunat un membru FBI de pe lângă 
ambasada americană. Aşa m-am hotărât să scriu articolul. 
— Ce te-a întrebat tipul de la FBI? 

— Nu am vrut să mi se facă legătura. Legistul din Boston 
este un anume doctor Ramsey. O somitate în materie. 

— Ce ţi-a dat de bănuit în afacerea asta? Ai descoperit 
altceva în afară de faptul că a fost adus un legist din 
Boston? 


— La ieşirea din Pinedale există o casă de sănătate 
particulară, de fapt, un azil de nebuni. Hank Foley, 
infirmierul care a fost decapitat, lucra acolo. Azilul a ars 
până în temelii la câteva ore după ce el a fost ucis. Din 
fericire, în clădire nu se mai aflau pacienţi. Era acel gen de 
loc unde oamenii foarte bogaţi îşi parchează câte o rudă 
nedorită... Nedorită din cauza stării mentale. Instituţia era 
condusă de un cuplu, soţii Bryan. Nimeni nu ştie unde au 
dispărut. 

— Ciudat, comentă Tweed. 

— Ei, domnule, eu am fost deschis cu dumneavoastră. 
Aşadar, ce aţi descoperit noaptea trecută, când aţi fost la 
Bray cu inspectorul-şef Buchanan? 

— Dumneata ai auzit nişte zvonuri bizare, domnule Snyder. 
Sună telefonul, Monica răspunse, ascultă şi îi făcu semn lui 
Tweed că era pentru el. 

Acesta ridică receptorul şi îşi împinse scaunul mai înspre 
perete. Snyder se ridică în picioare, îl ignoră pe Newman 
şi o luă agale spre peretele de lângă biroul Paulei, studiind 
o fotografie înrămată. Ea rămase cu privirea pierdută la 
hainele lui. Avea o jachetă ordinară şi nişte pantaloni pe 
măsură. La gât purta o cravată imprimată cu nişte vulpi 
care sar de colo-colo. Era gătit mai degrabă ca un om de la 
ţară decât ca un reporter londonez. 

— Îmi place asta foarte mult. Este o reproducere după 
Turner. Dumneata ai ales-o? 

Zâmbi prietenos, atitudinea ei devenind acum plăcută. 

— Da, eu am ales-o. 

— Aveţi un gust excelent. E Perugia, nu? Ştiam eu. Turner 
a fost un adevărat geniu al redării atmosferei. Oraşul- 
fortăreață înălţat acolo sugerează o putere masivă. Vă 
felicit. 

— Mulţumesc. 

Tweed îşi încheiase scurtă convorbire când Snyder se 
întoarse în fotoliul lui. Îl luase prin surprindere vocea 


guturală. Fusese Roman Arbogast. 

— Tweed, sper că tu şi prietenii tăi veţi veni la aniversarea 
lui Sophie. Vor mai fi acolo şi alţi oaspeţi distinşi. 

— Vom fi bucuroşi să venim... 

Şi telefonul muri. Roman nu era omul care să-şi piardă 
timpul cu o conversaţie fără rost. 

— Care este părerea dumitale despre modul înfiorător în 
care a fost ucis Holgate? îl întrebă Snyder. 

— Nu cred că mi-am format una. 

— Eşti la fel de dur ca piatra, remarcă Snyder, cu obişnuita 
sa atitudine arogantă. Mai bine aş pleca. Am primit o 
invitaţie neobişnuită la petrecerea unei zile de naştere, a 
lui Sophie, fiica lui Roman Arbogast. Presupun că vrea să 
scriu ceva despre ea. 

Tweed se juca cu pixul. 

— Se zvoneşte că unul dintre oaspeţi ar fi Russell Straub. 
M-am gândit să te avertizez. 

— Ziarul cu articolul meu nu iese până mâine. 

— Primele ediţii vor fi gata la miezul nopţii, îi aminti 
Tweed. Bănuiesc că Straub este genul căruia îi place să 
aibă cu el o echipă de ajutoare peste tot pe unde merge. 
Unul dintre acele ajutoare ar putea să audă despre 
articolul dumitale şi ar pleca imediat să facă rost de un 
exemplar. 

— Ei bine, dacă Straub va fi acolo, atunci voi fi şi eu. Se 
întrerupse. Presupun că ştiţi că v-au urmărit cu maşina 
când vă întorceaţi încoace. Se citea pe ei că sunt de la 
Departamentul Special. 

— E bine să fii protejat, replică Tweed, ascunzându-şi 
surprinderea la aflarea veştii. 

— Se întâmplă ceva foarte dubios. Snyder se ridică în 
picioare. Când eram în Maine, am observat că trebuia să 
străpung un înveliş de tăcere. Oamenii nu prea aveau chef 
să vorbească. S-aveţi grijă de voi! Păstrăm legătura, 
Tweed... 


Cu acest scurt bun-rămas, Snyder spuse că găseşte şi 
singur drumul şi ieşi. Preţ de câteva minute, niciunul nu 
scoase o vorbă. 

Paula rupse tăcerea, uitându-se urât la Newman. 

— Nu i-ai spus nimic, rosti ea, cu asprime. 

— Nu aveam ce să-i spun. Şi nici el mie. 

— Era oaspetele nostru. Nu ar fi stricat un salut politicos. 
Unde-ţi sunt manierele? Nu contează că nu-ţi place de el, 
continuă ea nervoasă. Şi a fost foarte drăguţ cu mine în 
scurta noastră conversaţie. 

— Sper că ţi-a plăcut, îi spuse Newman cu acelaşi ton 
ironic-dojenitor. 

— Eşti imposibil, replică ea. 

Sună telefonul, Monica răspunse, apoi se uită la Tweed. 

— Inspectorul-şef Buchanan la telefon. Vrea cu tine. 

— Bună, Roy, spuse Tweed după ce ridică receptorul. Cum 
îţi merge? 

— Destul de prost. Mi-a fost luat cazul lui Holgate, mi-au 
spus că nimeni din echipa mea nu mai are de-a face cu el. 
Şi ghici de unde vine ordinul? De la comisar în persoană. A 
spus că este o problemă care ţine strict de poliţia locală 
din Berkshire. A fost destul de direct în privinţa asta - de 
parcă i s-ar fi cerut mai de sus. Mulţumit? 

— După cele ce mi-ai spus, sigur că da. Roy, ce se 
întâmplă? 

— Dintr-un motiv sau altul se tot pune o barieră în jurul 
uciderii lui Holgate. Cine o pune? Habar n-am. Dar e 
cineva destul de sus-pus, pentru că e evident că şi 
comisarul a fost strâns cu uşa. Cineva foarte puternic. Te 
caut dacă aflu mai multe. Dacă vrei să vorbim, sună-mă 
acasă. Te las acum... 

Tweed le spuse celorlalţi ce aflase de la Buchanan. Paula 
era furioasă. 

— Buchanan este cel mai bun detectiv pe care îl au. 

— Probabil că acesta este şi motivul pentru care ei - aceşti 


misterioşi ei - l-au pus în carantină. Şi, ca să nu uit, nu-i 
momentul să vă certaţi între voi. Clar? 

— Scuze, spuse Paula. 

— Ditto, adăugă Newman, ce părere ai de Snyder? E 
limpede că spera să-ţi scape nişte informaţii folositoare. 
Bleguţul! 

— Dar cum de-a ştiut despre vizita noastră la Bray? se 
miră Paula. 

— Are atâţia informatori! explică Newman. Unii, în poliţie. 
Plus că i se aprobă nişte cheltuieli cărora nu le dai de fund. 
O fi fluturat două sute de bătrâne, şi vreunul dintre 
poliţiştii cu care ne-am întâlnit i-a zis şi despre laptele supt 
de la mă-sa. Lumea s-a schimbat mult. 

Tweed aduse în atenţie un alt aspect. 

— Paula, ţie cum ţi s-a părut Sam Snyder? Părerea ta o 
ştiu, Bob. 

— Cred că e foarte şiret, începu ea, tipul de om care ţine 
cu dinţii odată ce simte că a dat peste un subiect cu 
adevărat de senzaţie. Cred că îşi va continua investigația. 
— A spus câteva lucruri care mi-au atras atenţia, rosti 
Tweed gânditor, cu privirea pierdută pe fereastră. Un 
tablou foarte ciudat mi se conturează în minte. 

— Pe care încă nu ni-l dezvălui, spuse Paula, oftând. 

Se ridică, se uită atent pe fereastră prin draperiile groase. 
— Ne-a urmărit o maşină de la sediul ACTIL, un Volvo 
maro, în care era doar şoferul. E încă acolo. 

— Probabil de la Departamentul Special, remarcă 
Newman. Harry Butler e prin preajmă? 

— Este, răspunse Monica. 

— Ai putea să îl chemi? Roagă-l să meargă şi să îl convingă 
pe şofer că e timpul să o întindă. 

— Cunoscându-l pe Harry, n-aş vrea să fiu în pielea 
şoferului, comentă Paula. 


Harry Butler nu era foarte înalt, dar era solid şi lat în 


umeri. Rareori se putea citi ceva pe faţa lui, dar niciun 
tâlhar nu se apropiase vreodată de el. Purta un hanorac 
gros, ponosit şi neîngrijit, nişte blugi la fel de uzati şi nişte 
cizme greoaie, care îi strângeau picioarele ca într-o 
menghină. _ 
leşi din clădire prin spate, apropiindu-se tiptil de Volvo. Il 
văzu pe şofer ghemuit, uitându-se printr-un binoclu prin 
geamul din spate, spre ferestrele de la biroul lui Tweed. 
„Bravo, amice”, îşi spuse în gând. Afară se întuneca. 
Ocolind maşina spre locul şoferului, începu să bată uşor în 
geam. Bărbatul lăsă binoclul, îl privi duşmănos, cu ochi 
porcini, pe Butler care continua să bată în geam. Il 
deschise. Imediat Butler îşi întinse braţele vânjoase peste 
geam, aşa încât să nu mai poată fi închis. Avea pumnul 
drept pregătit. 

— Ce mama naibii vrei? mârâi şoferul. 

— Asta-i o zonă liniştită, spuse Harry, pe un ton cordial. Nu 
e pentru maniaci. Cre' că salivai în timp ce spionai nu'ş'ce 
biată fată care face duş. Du-te înapoi în East End, de unde- 
ai răsărit, şobolanule. Şterge-o! 

Şoferul se aşeză pe locul lui şi apăsă pe buton să închidă 
geamul. Apăsarea braţelor puternice ale lui Harry îl ţinu 
însă deschis. Şoferul se dădu bătut, aruncându-i o privire 
cruntă lui Harry. 

— la-ţi labele de pe geamul meu! 

— Nu sunt un tip răbdător. 

Butler deschise pumnul, îi arătă că ţinea un mic spray cu 
duza îndreptată spre faţa şoferului, cu degetul gata să 
apese. 

— Vezi asta? E nucşoară. Apăs, şi vei avea o privelişte 
încântătoare, poate chiar două. Ultimul tip pe care l-am 
folosit n-a văzut aproape o săptămână. Foarte dureros. 

— E ilegal. 

Vocea şoferului deveni mai puţin agresivă în timp ce se 
uita la spray. Butler zâmbi amabil. 


— Ar fi cuvântul tău împotriva cuvântului meu. Ai urla în 
agonie. Aşa că, fii rezonabil! Cheia e în contact. Nu trebuie 
decât să porneşti motorul şi s-o ştergi. 

— Am să te ţin minte! se răsti şoferul. 

— Aşa să faci. Dar roagă-te să nu dai ochii cu mine pe o 
alee întunecată. Şi acum, dă-i bătaie băiete... 

Şoferul înşfăcă brusc cheia de contact, porni rapid, luă 
piciorul de pe frână, apăsă pedala acceleratorului până-n 
podea, cu intenţia să-l lovească pe Butler cu aripa maşinii 
când demară în trombă. Butler însă se aşteptase la asta, 
aşa că sărise deja din spatele maşinii pe trotuar. 

Aceasta porni glonţ spre celălalt capăt al Crescentului, 
şterse lateral un Mercedes, şi ambele maşini se opriră. 
Butler, care se întorcea în clădire, îi văzu pe cei doi şoferi 
ameninţându-se cu pumnii. 

„Proşti şoferi mai circulă pe străzi în ziua de azi”, îşi spuse 
el. 


— Maşina aceea maro, Volvo, a plecat, s-a ciocnit cu o altă 
maşină, anunţă Paula, aşezându-se la biroul ei. 

— Normal, replică Newman. E mâna lui Harry Butler. 
Fiindcă veni vorba, mi-am dat seama că ne urmărea încă 
de la ACTIL. Am văzut-o în oglinda retrovizoare. Nu m-am 
gândit că merită atenţie. 

— Bob, i se adresă Tweed, Roman Arbogast a pomenit, 
când eram gata de plecare, că unul dintre invitaţii din 
seara asta este Black Jack Diamond şi că e prieten cu 
Sophie. l-am mai auzit numele, dar nu ştiu mai nimic 
despre el. 

— E o poveste întreagă. N-aş spune că mă dau în vânt 
după gusturile lui Sophie la bărbaţi. Arată bine, e un 
afemeiat de profesie, cândva a fost un jucător de blackjack 
de primă mână. De aici şi porecla. Juca la Templeton, 
clubul acela spilcuit din Mayfair. Versat, tipul. Câştiga 
sume imense. Într-o noapte, clubul a fost nevoit să-şi 


trimită oamenii la bancă, să mai aducă bani. Îi curăţase. 
Aşa, s-a întors maşina blindată, iar el a câştigat tot. A 
ajuns atât de bogat, încât a făcut o ofertă clubului şi l-a 
cumpărat. Imediat după aia a încetat să mai joace. Acum el 
conduce clubul. E un tip atletic. Diamond e numele lui de 
botez. De aceea i se spune Black Jack Diamond. 

— Mă gândeam că Roman Arbogast n-ar fi de acord cu aşa 
ceva, remarcă Paula. Care este numele lui de familie? 

— Arbogast. E un văr. Cât despre acordul lui Roman, mă 
îndoiesc că acesta are de ales. La Sophie, m-a frapat 
încăpăţânarea; face numai ce vrea ea... 

— Nu l-am întâlnit încă pe Black Jack Diamond ăsta, spuse 
Paula cu o privire gânditoare. 

— Şi nici nu vrei să-l întâlneşti, o preveni Newman. E 
periculos. Genul tipic de băiat de bani gata, care crede că 
lumea trebuie să fie la picioarele lui. Tatăl lui Roman, adică 
unchiul lui, Alfred, a intrat în afacerile cu muniții. Când şi- 
a dorit o viaţă de huzur, Roman i-a cumpărat totul. De aici 
vine A pentru armament în sigla conglomeratului ACTIL.. 
Fabrica e în America. 

— Cam pe unde în State? întrebă Tweed. 

— În Boston. 

— Doamnelor şi domnilor, vicepreşedintele Statelor Unite 
ale Americii, distinsul Russell Straub. 

Toţi ochii celor aflaţi în jurul meselor din marea sală de la 
primul etaj al restaurantului Tree Creeper se întoarseră 
către uşă. Gărzile sale de corp, doi tipi duri în costume gri, 
stăteau de o parte şi de alta a uşii pe care Russell Straub, 
îmbrăcat de seară, îşi făcu rapid intrarea, fluturându-şi 
braţele. Izbucni un ropot de aplauze furtunoase. El rămase 
acolo, cu braţele ridicate, iar aplauzele se prelungiră. 

— Exploatează publicul la maximum, şopti Newman, aşezat 
lângă Paula. 

— Şşşt, îl dojeni ea. Şi nu se bate aşa din palme. 


Newman, cu ambele mâini ridicate, bătea din degete cu o 
privire plictisită. Straub era încă sus, pe treptele care 
duceau spre mese, cu faţa-i slabă schimonosită într-un 
rânjet larg. Aplauzele continuau. 

— Îşi pictează rânjetul ăla pe faţă, doar-doar i s-o-ntipări, 
şopti din nou Newman. 

— Eşti imposibil, răspunse Paula, zâmbind. 

Straub era un bărbat slab şi înalt, cu părul închis la 
culoare, pieptănat pe spate, sprâncene întunecate, ochi 
strălucitori, un nas lung şi ascuţit, o gură răutăcioasă şi o 
bărbie obraznică. Când începu să coboare treptele, îşi 
deschise larg braţele de parcă i-ar fi cuprins pe toţi cei din 
încăpere într-o caldă îmbrăţişare. 

— Urmează să ne sărute pe toţi, comentă Newman. 

— Mai încet şi taci din gură! se răsti Paula la el. 

— Mi-e greu să le fac pe-amândouă deodată. 

În timp ce era condus la masa lui din capătul încăperii, 
Straub făcu un tur al sălii, dând mâna cu fiecare invitat, 
pentru că aproape toţi se ridicau în picioare la trecerea lui. 
Singura excepţie a fost Roman Arbogast, care doar s-a 
răsucit în scaun, ca să-i accepte strângerea de mână. 
Straub se aplecă spre el, îi spuse ceva, Arbogast doar 
aprobă din cap. Şi, în sfârşit, se aşeză în stânga lui Sophie. 
li întinse un pacheţel pe care îl luă de la un bodyguard. 
Era un cadou ambalat în hârtie imprimată cu steagul 
Statelor Unite. 

— Foarte subtil, spuse Newman. 

— Absolut de acord, adaugă persoana aşezată în stânga 
Paulei. 

Aceasta fusese uluită când văzuse pentru prima oară 
invitaţia pe care era scris numele domnului înalt şi bine 
făcut care stătea lângă ea: Black Jack Diamond. 

— Ar fi trebuit să fie steagul Marii Britanii, continuă el, dar 
la ce să te-aştepţi de la un politician ignorant?! 

— l-auzi, chicoti Marienetta, care stătea în faţa lui. Am 


înţeles că în meniu avem pui ă la Maryland. Să sperăm că e 
proaspăt, după atâta drum. 

Chicoti din nou, Newman şi Black Jack amuzându-se şi ei. 
— N-a avut de stat în frigider mai mult de şase luni, 
răspunse Black Jack. Americanii sunt foarte mândri de 
frigiderele lor uriaşe. Acolo îşi depozitează politicienii 
cărora le-a expirat mandatul. Asta-i alternativa lor la 
muzeele cu figuri de ceară. 

Newman tocmai bea nişte vin, şi aproape că se înecă la 
auzul comentariului lui Black Jack. Paula se simţea 
stânjenită, prinsă acolo, între doi bădărani, după cum şi-i 
descrise în sinea ei. Marienetta ghici reacţia ei şi, când 
bărbatul din dreapta ei îşi ceru scuze fiindcă trebuia să 
plece, motivând că nu se simţea bine, ea îi făcu semn 
Paulei bătând cu degetele pe scaunul gol de lângă ea. 
Terminaseră deja felul doi şi, între intervalele lungi când 
se aducea mâncarea, invitaţii se duceau să danseze într-o 
altă încăpere, despărțită de cea cu mese prin nişte uşi 
batante. Orchestra cânta un foxtrot îndrăcit. Paula se 
ridică să se ducă spre Marienetta, dar în acelaşi moment 
se ridică şi Black Jack şi o apucă de braţ. 

— Vă rog, faceţi-mi onoarea, sugeră el. Mi-ar face o mare 
plăcere să dansez cu o femeie atât de atrăgătoare şi de 
deşteaptă. 

Paula ezită preţ de o secundă. Era într-o rochie neagră, 
până la genunchi, cu umerii goi. Din păcate, şi Marienetta 
se gătise cu o rochie negru-cărbune, însă cu mâneci lungi 
şi guler înalt. Paula ştia că nu putea să-l refuze, dar 
observase că Black Jack consumase o mare cantitate de 
vin. Când păşiră pe ringul de dans, el o prinse cu putere, 
punându-i o mână pe umărul gol şi cu cealaltă cuprinzând- 
o de mijloc. O trase mai aproape de el. 

În timpul dansului, ea îl studie. Avea o ţinută de fotomodel, 
dar faţa sa colţuroasă, parcă sculptată, nu se potrivea 
acestei impresii. Avea părul blond, des, cu chică, fruntea 


bine construită, nasul proeminent, dedesubtul ochilor 
neobişnuit de mari, abisali. Buzele lui groase îi confereau 
un aer de cruzime. Mâna lui îi mângâia umărul gol cu un 
entuziasm crescând. Ea zâmbi. 

— Sper că nu vă supăraţi, dar am o piele sensibilă, iar 
mâna dumneavoastră o apasă prea tare. 

El lăsă imediat mâna mai moale, mutându-şi faţa mai 
aproape de a ei. 

— Mai târziu am să-mi aduc aminte de asta, aşa că fii 
blândă ca un mieluşel. 

— Mai târziu? 

— Locu' ăsta începe să mă plictisească, replică el, stâlcind 
uşor cuvintele. E o ieşire prin spate mai încolo. Vino şi 
oferă-ţi o seară memorabilă în micul meu apartament din 
Eaton Square! | 

— Nu prea cred. Imi place aici. 

— Hai să-ţi spun un secret. Mi s-au oferit zece mii de lire 
să-l dau gata pe unu', Tweed. Şefu' tău, ai? Eşti un fel de 
secretară a lui. 

— Cam aşa ceva. Ce-i cu gluma asta, să-l dai gata pe 
Tweed? 

— Sta-n calea unor oameni importanţi. Nu va fi-n stare să 
meargă vreo trei luni după ce-am schimbat eu o vorbă cu 
el. Hai, fii de treabă şi-arată-mi-l care e când ne întoarcem 
la zaiafet. 

Paula băuse numai un pahar de vin, dar simţea că tremură. 
Sistemul de alarmă interior începu să lucreze. Cum să 
rezolve situaţia asta nebunească? Oare vorbea serios? Se 
uită la el şi constată că ochii lui stranii o priveau intens, 
încercând să-i cântărească reacţia. 

— O să fac tot ce pot, spuse ea. 

În scurt timp se întoarseră în restaurant. Aruncă o privire 
înapoi şi văzu că o tânără blondă, îmbrăcată mai degrabă 
pentru a merge la culcare decât la un dineu, îl atrăsese pe 
Black Jack într-o conversaţie. Paula se grăbi spre masa ei. 


Nimeni, cu excepţia lui Newman, nu sesiză dibăcia cu care 
ea luă de pe masă invitaţia cu numele lui şi o dosi în podul 
palmei. Se aplecă spre ea. 

— S-a întâmplat ceva? o întrebă cu o voce scăzută. 

Printre clinchete de pahare şi flecăreala care devenea din 
ce în ce mai zgomotoasă pe măsură ce inhibiţiile se 
topeau, nimeni nu-i putea auzi. Se aplecă spre urechea lui. 
— Black Jack mi-a spus că a fost plătit cu zece mii ca să-l 
facă praf pe Tweed. Nu cred că îl recunoaşte pe Tweed, 
aşa că am să te arăt pe tine. 

— Bine. Am să rezolv eu situaţia. 

După cum observase mai devreme, Tweed era aşezat la 
masa de onoare, lângă Arbogast. Tocmai bea o cafea, când 
ea se aplecă lângă el şoptindu-i: 

— Când pleci de aici, e vital ca Newman să fie lângă tine. 
O chestiune de siguranţă. 

Arbogast, care stătea de vorbă cu femeia încântătoare din 
stânga lui, se întoarse în scaun. Se aplecă peste Tweed, 
întinzându-şi laba spre Paula. Îi strânse mâna cu căldură, îi 
zâmbi şi îi spuse: 

— Dacă te saturi vreodată de compania acestui Einstein 
modern, sună-mă şi treci pe la mine, să stăm de vorbă. 
Foarte rar am ocazia să întâlnesc doamne încântătoare cu 
un asemenea intelect. 

— Aş putea accepta provocarea, zâmbi Paula şi plecă, 
strecurându-se înapoi, la locul ei. A 
Vicepreşedintele american se întinse peste masă. Începu 
să vorbească, ochii săi reci fixându-l pe Tweed. Toţi ceilalţi 
ascultau la ceea ce avea de spus marele bărbat. 

— Înţeleg că dumneata eşti Tweed, mormăi Straub. Aşadar, 
care este rolul dumitale în viaţă? 

— Păi, dacă ştiţi cum mă cheamă... 

Tweed se întrerupse, înclinându-se în faţă. Avea o voce 
aspră. 

— E clar că ştiţi şi care este rolul meu în viaţă. Şi-atunci, 


ce rost mai are să mă-ntrebaţi? 

Vorbise tare, aproape cu sălbăticie. Paula se înfioră - 
rareori îl auzise vorbind într-un mod atât de agresiv. 
Pentru o fracțiune de secundă, văzu o expresie răutăcioasă 
trecând ca un fulger pe faţa vicepreşedintelui, apoi 
politicianul din el se trezi. 

— Doamnelor şi domnilor, avem printre noi un leu, unul cu 
dinţi. Ei bine, toată viaţa am întâlnit astfel de oameni, şi 
încă n-am dat de unul care să mă deranjeze. Ridică 
paharul. Doresc să propun un alt toast, în cinstea 
frumoasei Sophie, care împlineşte treizeci de ani. Fii 
binecuvântată, draga mea... 

Paula se întoarse la masa ei, de data aceasta pe locul gol 
pe care Marienetta i-l oferise mai devreme. Nepoata lui 
Roman avea o voce blândă, aşa încât ea şi Paula puteau sta 
de vorbă fără ca cineva să audă ce-şi spun. 

— Şeful tău a nimerit la fix. L-am văzut pe Straub de multe 
ori la televizor, şi, de obicei, nimic nu-i stă în cale. 

— A căutat-o cu lumânarea. 

— Absolut. O, Doamne, Sophie are de gând să ţină un 
discurs, şi deja a băut foarte mult. Să-i ţinem pumnii. S-a 
întors din State cu avionul acum câteva zile şi cred că încă 
mai e cu capul în nori - în norii de alcool. 

— Şi tu mergi în vizită în America? 

— Destul de rar. Sophie merge mult mai des. Avem o firmă 
acolo. Începe... 

Sophie stătea în picioare lângă o glastră uriaşă, verde, din 
care se înălța o plantă agăţătoare mare. Flutură încoace şi- 
ncolo mâna în care avea paharul pe jumătate plin, de parcă 
ar fi miruit audiența. Un „ssst” străbătu încăperea. Sophie 
începu să vorbească: 

— Vreau să vă mulţumesc tuturor... Vreau să vă 
mulţumesc. Vreau să vă mulţumesc... 

— S-a stricat placa, şopti Marienetta. 

— ...să vă mulţumesc pentru cea mai frumoasă anivs... 


aniv... 

— Aniversare, îi suflă Tweed, aplecându-se peste masă. 

— ...aniversare din viaţa mea. Sophie ridică paharul. De 
trei ori noroc pentru Tweed. Şi, mai presus de orice, mă 
simt foarte onorată să îl avem aici pe domnul 
vicepreşedinte, viitorul preşedinte al Statelor Unite ale 
Americii, cel mai distins oaspete la care aş fi putut spera. 
Voi deschide cadourile mai târziu, dar vă mulțumesc 
tuturor pentru generozitate. Dumnezeu să vă 
binecuvânteze pe toţi. 

În timp ce se lăsa la loc în scaunul ei de la masă, ca o 
floare ofilită, izbucniră ropote lungi de aplauze. Marienetta 
se aplecă spre Paula atât de aproape, încât aceasta îi putu 
mirosi parfumul foarte scump. 

— Tweed a salvat-o, a ajutat-o să meargă mai departe. 
Straub ar fi trebuit să-i sară în ajutor. Acum îi zâmbeşte 
afectat, nemernicul. 

— La fel ca mine, comentă Paula, ai un auz foarte fin. Abia 
am prins ce i-a spus Tweed. 

— Un orelist mi-a spus odată că aş putea auzi o minge de 
ping-pong aruncată în mare. O caracteristică a familiei. Te 
deranjează dacă fumez? Vrei şi tu una? 

— Da, te rog. Asta e una dintre rarele mele plăceri. 

În timp ce Marienetta îşi aprindea ţigara cu o bijuterie de 
brichetă, Paula o întrebă: 

— Sper că nu te superi că aduc vorba despre asta acum, 
dar ai cumva idee ce o fi căutat Holgate noaptea într-un 
loc atât de izolat cum este satul Bray? 

— Nu. Unchiul s-a gândit la asta, dar n-a ajuns la nicio 
concluzie. Adam nu era prea popular printre angajaţi, dar 
eu îl găseam fermecător. 

— Cineva mi-a spus că aveţi o casă veche, mare, lângă râu, 
aproape de locul unde s-a întâmplat. 

— Abbey Grange. Roman abia dacă trece pe-acolo. A 
cumpărat-o pentru conferinţe private, apoi a decis că nu-i 


place locul. Eu am fost acolo o singură dată, şi nici mie nu 
mi-a plăcut. 

— Aveţi pe cineva care are grijă de casă? 

— Acum, nu. Marienetta clătină din cap. Am avut mai mulţi 
îngrijitori, care au plecat, unul câte unul. În momentul de 
faţă nu e nimeni acolo. Casa e pustie. 

„Atunci cine era în casă, în camera aceea lăturalnică şi cu 
lumina aprinsă, în noaptea crimei?” se întrebă Paula. 
Straub, însoţit de bodyguarzii săi, plecase, iar cheful se 
spărgea. Mai devreme, Paula se tot învârtise pe lângă uşa 
care ducea spre ringul de dans. Când îşi făcu apariţia 
Black Jack, ea plecă agale, arătându-i-l pe Newman. 
Tweed, care stătuse de vorbă cu Arbogast, avea să plece 
printre ultimii. Newman i se alătură, iar Paula îl văzu pe 
Black Jack punându-şi haina şi luând-o după ei. Afară era o 
noapte răcoroasă şi stătea să burniţeze. Newman era 
singur, dar nu departe de Tweed, care aştepta să apară un 
taxi. 

Paula tocmai ieşea pe uşă când Black Jack îşi aprindea o 
țigară. Era momentul ideal pentru ca un fost cartofor să-şi 
lanseze atacul. Spre surprinderea ei, o aşteptă până ieşi şi 
se apropie de ea. 

— Hai să bem un păhărel împreună. Am putea merge la 
Marino, dincolo de Piccadilly. 

— Mulţumesc, dar sunt prea obosită ca să mai merg 
altundeva decât acasă. 

— Poate în altă seară. Mâine? Poimâine? Hai, te rog! 

O apucă de braţ. 

— Nu cred că doamna e interesată, răspunse Newman, 
apropiindu-se de ei. 

— Ah, celebrul corespondent internațional!  pufni 
batjocoritor pe nas. Sunt de-a dreptul încântat să vă 
cunosc. 

Se apropie şi Tweed. 

— A avut o zi plină. De ce nu te duci singur acasă? 


— Am crezut că Paula ar vrea să audă o chestie pe care, 
întâmplător, o ştiu despre Adam Holgate. O chestie pe care 
nimeni altcineva nu o ştie. Nu a apărut în acest lung articol 
al lui Sam Snyder, în Daily Nation. Scoase din buzunar un 
ziar împăturit, îl deschise şi îi arătă prima pagină lui 
Tweed. 

Publicaţia titra cu litere de-o şchioapă: 


AL DOILEA CADAVRU DECAPITAT DESCOPERIT LA BRAY 
Vicepreşedintele SUA în vizită la Londra 


Black Jack avea o atitudine cordială şi nu dăduse niciun 
semn că ar urma să atace pe cineva. Tweed luă ziarul şi 
citi la repezeală câte ceva din articolul lung care urma. 
Apoi se uită la Black Jack. 

— Cum ai pus mâna pe acest exemplar? 

— Unul dintre oaspeţii din cealaltă încăpere a vrut să ia o 
gură de aer curat. Mi-a spus că văzuse un pachet de ziare, 
legat cu sfoară, undeva, lângă un chioşc. Este ziarul de 
mâine sau, mai degrabă, de azi. E trecut binişor de miezul 
nopţii. 

— Spuneai că ştii ceva despre Holgate? Tweed îl privi 
insistent. Glumeai, desigur! 

— În viaţa mea n-am fost mai serios ca acum. Trecuseră 
câteva minute de când îşi luase mâna de pe braţul Paulei, 
iar acum se întoarse spre ea. Oferta rămâne valabilă. leşim 
să bem ceva şi spun tot ce ştiu. Lucruri interesante, 
apropo de ce i s-a întâmplat pârlitului de Holgate. Reuşea 
să fie amabil fără să forţeze nota. Dă-mi numărul tău de 
telefon şi am să te sun eu. 

Din spatele lui Black Jack, 'Tweed îi făcu Paulei semn să 
accepte. Ezită, apoi scoase o carte de vizită din poşetă. Pe 
ea era scris: „Compania de Asigurări General & Cumbria”, 
adică numele de acoperire al SIS, plus numărul de la cel 
de-al doilea telefon de pe biroul Monicăi, folosit pentru 


apeluri din afară. 

— Să zicem poimâine, la şapte, hotări Paula. La Marino. 

— Te sun eu, zise el şi dispăru, cu paşi mari, în ploaia 
mocănească. 

Newman oprise un taxi şi se înghesuiră cu toţii în maşină. 
Tweed îi dădu taximetristului adresa de la Park Crescent şi 
apoi închise geamul despărțitor, astfel încât acesta să nu 
audă ce vorbeau. Văzuse expresia de pe faţa Paulei. 
Aceasta se cocoţase pe scaunul pliant, cu faţa la el. 

— Cu cine naiba crezi că te joci? începu ea. E-adevărat, cu 
puţin înainte să se care, Black Jack a fost politeţea 
întruchipată, dar nu l-ai văzut când dansam. 

— Nu l-am văzut, admise Tweed calm. 

— Era beat, se purta ca un animal. Acum îmi ceri să ies cu 
el la un bar, eu singură cu el. lar povestea lui, că ştie ceva 
despre Adam Holgate, probabil că tocmai asta e: o 
poveste, un basm de adormit copiii. 

— Înclin să fiu de acord, spuse Newman. E cel mai mare 
mincinos din oraş. Apoi a fost aiureala aia cum că i-a oferit 
cineva zece mii să-l facă zob pe Tweed. A spus asta ca să-ţi 
atragă atenţia. lar acum, la plecare, se poartă de să-ţi vină 
să-l mănânci, nu alta. 

— Pot să spun şi eu ceva? întrebă Tweed, încet. L-am 
urmărit când spunea că ştie ceva despre Holgate. Se zice 
că mă pricep să miros o minciună. De data asta nu cred că 
a fost o minciună. Chiar ar putea să deţină informaţii 
esenţiale pentru noi. E genul care se descurcă peste tot. 
Paula, dacă nu-ți place ideea, o lăsăm baltă. Nu răspunzi la 
telefon, dacă te sună. 

Şoferul taxiului îşi dădu seama că în spate avea loc o 
gâlceavă. Newman îi întâlni ochii în oglinda retrovizoare şi 
îi întoarse o uitătură aspră. Şoferul privi în altă parte. 
Paula se calmase şi îl fixa, gânditoare, pe Tweed. 

— Cred că aş putea să merg cu ea la Marino, sugeră 
Newman. 


— Nu ţine, zise Paula. El vrea o femeie cu care să bea 
ceva. Atunci şi numai atunci ar putea vorbi. 

— Gândiţi-vă amândoi la asta, le propuse Tweed. Şi tocmai 
mi-am dat seama ce prostie am făcut spunându-i şoferului 
să ne ducă la Park Crescent. Prima oprire este la 
apartamentul Paulei, în Fulham. Întinse mâna în faţă să 
coboare din nou geamul despărțitor, să poată vorbi cu 
şoferul, când bâzâi telefonul mobil al Paulei. 

Aşteptă ca ea să răspundă. După scurtă conversaţie avută, 
Paula puse mobilul în poşetă şi se uită la Tweed. 

— l-ai spus bine şoferului. Era Monica, ne-a rugat să 
mergem la birou. S-a întâmplat ceva, dar nu a vrut să-mi 
spună la telefon. 

Newman oftă, apoi se strâmbă cu un aer dezgustat. 

— O nouă criză? Ceva îmi spune că o s-avem parte de o 
noapte lungă. 


— A sunat profesorul Saafeld, îi spuse Monica lui Tweed în 
momentul în care intră în birou, flancat de ceilalţi doi. Te 
roagă să iei legătura cu el indiferent de oră. 

— Sună-l, zise Tweed în timp ce Paula îi lua fulgarinul. 

— Tweed la telefon, începu el când auzi vocea adâncă a lui 
Saafeld. 

— Ştii că eu mai particip câteodată la o conferinţă a 
patologilor în America... 

— Da. _ 
— Şi că îmi cumpăr International Herald Tribune. În 
numărul de azi este un articol lung despre crima de la 
Pinedale, în Maine... 

— Ştiu. Newman a adus vorba despre asta azi-dimineaţă. 
L-am citit. 

— Atunci poate ai observat că autopsia victimei, un bărbat 
pe care îl cheamă Hank Foley, a fost făcută de unul dintre 
cei mai buni medici legişti, adus de la Boston, doctorul 
Ramsey. Întâmplător, am fost buni camarazi. Asta se 


întâmpla acum câteva zile. Aşa că l-am sunat pe Ramsey să 
facem schimb de păreri. Ca urmare, mi-a trimis copii după 
fotografiile pe care le-a făcut el, plus nişte radiografii. Au 
sosit cu FedExt în seara asta. La schimb, i-am trimis lui 
Ramsey copii după fotografiile făcute de mine. 

— Şi? 

— N-aş putea fi foarte tranşant. Nu eu m-am ocupat de 
autopsia lui Hank Foley. Dar, după ce am studiat tot ce mi- 
a trimis Ramsey şi am comparat fotografiile lui cu ale 
mele, sunt foarte sigur că a fost decapitat cu un topor. O 
lovitură precisă, foarte puternică, aplicată chiar sub bărbie 
şi din acelaşi unghi. 

— Dar eşti convins că asta e concluzia finală? insistă 
Tweed. 

— Tăişul folosit, ascuţit ca o lamă de ras, are o crestătură 
în el - de aceeaşi formă şi în acelaşi loc ca acela folosit în 
cazul lui Holgate. Ai o lupă puternică? 

— Da. Una asemănătoare celei prin care am examinat 
fotografiile la tine. Jos, la demisol, în Țara Morților. 

— Vrei să-ţi trimit prin FedEx materialul de la Ramsey? 

— Da, te rog. Şi... mulţumesc că m-ai sunat. 

Profesorul Saafeld închise telefonul. Nu era omul care să 
arunce vorbe în vânt. Tweed puse receptorul în furcă şi le 
spuse lui Newman şi Paulei ce aflase şi ce făcuse Saafeld. 
— Încă un criminal în serie, care ucide la întâmplare? 
spuse Newman nervos. Unul pe malul Tamisei, iar celălalt 
la mii de kilometri distanţă, peste Atlantic? Pare al naibii 
de greu de crezut. 

— Nu e vorba despre un simplu criminal în serie, îl 
contrazise Tweed. Am senzaţia că între aceste crime există 
o legătură. Că victimele trebuiau reduse la tăcere cu orice 


4 FedEx Corporation este o companie americană de curierat şi 
logistică. Compania a fost înfiinţată în anul 1998, cu numele de FDX 
Corporation, după care a fost redenumită în FedEx Corporation în 
ianuarie 2000. 


preţ, deoarece aflaseră un secret important. 

În seara aceea, Tweed sosi la birou la ora şapte. În afară 
de Monica, îl aşteptau şi Paula, şi Newman. Pe biroul lui se 
afla un dispozitiv de mărire, cu lupe, şi un pachet trimis 
prin FedEx. 

— Am rezistat tentaţiei de a-l deschide, spuse Paula. 

— Sper că nu ai cărat tu aparatul de la subsol până aici. 
Are o tonă. 

— L-am pus pe Freddie să îl aducă sus. Ştii că are o putere 
de elefant. Vrea să se uite şi el la fotografii. Nu că ar avea 
habar despre ce e vorba. 

— Poţi să deschizi pachetul. Văd că mori de curiozitate. 

Se aşeză la biroul lui, în timp ce ea se lupta să deschidă 
repede pachetul cu o foarfecă. In cele din urmă, dădu 
peste o cutie de carton; îi scoase capacul. Tipic pentru el, 
Saafeld introdusese fotografiile în plicuri de plastic, 
radiografiile fiind şi mai bine ambalate. Tweed selectă cele 
mai bune fotografii cu gâtul retezat al lui Foley şi al lui 
Holgate. Rezultatul era macabru. Apoi o rugă pe Monica 
să-l cheme pe Freddie de la subsol. 

Acesta sosi foarte repede. Freddie era un bărbat cu o 
construcţie robustă, având peste un metru optzeci şi trei şi 
o expresie severă, de neşters. Tweed îi dădu două 
fotografii, una cu cadavrul lui Holgate şi cealaltă cu al lui 
Foley. A doua era imprimată pe hârtie mult mai bună decât 
cea folosită de Saafeld. 

— Freddie, e ceva ultrasecret. Să n-aud bârfe despre asta 
cu lumea de jos, de la subsol. 

— N-am să le suflu o vorbă. 

— Ştii cum se fixează placa metalică, să putem compara 
cele două fotografii? 

Freddie puse o placă mai mare în suportul de sub lentilă. 
Cu ajutorul unei alte lentile, aranjă cu grijă cele două 
fotografii, aşa încât să poată fi văzute în acelaşi timp, apoi 


se trase deoparte. 

— Freddie, ce zici? întrebă 'Tweed. Ai observat probabil că 
gâturile celor doi sunt tăiate foarte curat, dar cel puţin pe 
unul e o porţiune zdrenţuită. Ca şi cum lama care a făcut 
treaba ar fi fost ştirbită. 

— Domnule Tweed, vă sugerez să vă uitaţi şi 
dumneavoastră. 

Tweed se uită cu atenţie prin lupă. Cercetă fotografiile 
preţ de câteva minute. Apoi se întoarse spre Paula. 

— E rândul tău acum. 

— Pfui! fu prima ei reacţie, dar continuă să se uite prin 
lupă. 

I se strânse stomacul, dar se controlă şi îşi reluă 
examinarea. Când se ridică, dădu din cap aprobator spre 
Tweed, în timp ce Newman se uita prin lupă cu un aer 
sceptic. 

— Freddie, spuse deodată Tweed, părerea ta, te rog! 

— Se potrivesc perfect. Acesta - arătă spre fotografia cu 
ciotul lui Foley - avea gâtul mai subţire. Chiar şi aşa, 
trebuie să fie vorba despre lama unui topor. Şi, indiferent 
cine l-a mânuit, trebuie să fi fost extrem de puternic. Mai 
ales pentru a executa o tăietură atât de precisă. 

Pentru Freddie acesta era un discurs lung. Tweed îi 
mulţumi, iar el părăsi încăperea. Tot ce văzuse şi auzise 
avea să rămână închis în el ca într-un seif. 

Newman se ridică în picioare. 

— Înţeleg la ce te referi, recunoscu el. 

— Bravo ţie, se răsti Paula. 

Următoarea jumătate de oră o petrecură examinând 
radiografiile trimise de la Boston. Paula adusese de la 
subsol o lampă specială care modifică intensitatea luminii. 
Radiografiile confirmară prezenţa unei crestături în lama 
toporului, încă nedescoperit. Paula împachetase şi pusese 
totul la loc în cutie, când sună telefonul. 

— E tot inspectorul-şef Buchanan, raportă Monica. 


— Cu ce te pot ajuta, Roy? 

— Cu ce te pot ajuta eu pe tine? Sper că nu te superi, dar, 
dacă tot am fost scos din schemă cu atâta înverşunare, mă 
gândeam să-ţi las moştenire ţie nişte indicii de care, în 
mod normal, m-aş ocupa eu. 

— Te ascult. 

— Am stat de vorbă cu o femeie nemaipomenită, care mai 
demult m-a ajutat să identific un criminal. A simțit că era 
cineva la care eu nici măcar nu mă gândisem, şi a avut 
dreptate. O cheamă Elena Brucan’. Îți spun pe litere... 

— Pare a fi un nume străin, comentă Tweed în timp ce-şi 
notă numele ei. 

— E din România. A stat ieri mai mult pe lângă sediul 
ACTIL. A simţit că e ceva în neregulă. 

— E un medium? întrebă Tweed deloc entuziasmat. 

— Nu este. N-a făcut în viaţa ei şedinţe de spiritism. Simte 
foarte bine oamenii. Nu strică să te întâlneşti cu ea. Pot să- 
i dau adresa ta, mă refer, desigur, la Compania de 
Asigurări Cumbria & General? 

— E în Londra? 

— Da. Are un apartament închiriat prin zona în care 
locuiesc eu. să zicem mâine-dimineaţă, adică azi, la ora 
unsprezece, îţi convine? 

— Da, îmi convine. 

— Şi-ţi mai pot trimite pe cineva care m-a ajutat, neoficial. 
— Ia zi, spuse Tweed mascându-şi exasperarea. 

— Doctorul Abraham Seale, bine-cunoscutul psiholog 
criminalist. M-a ajutat odată într-un caz. A identificat un 
baron al drogurilor în persoana unui agent de bursă, pe 
care eu îl crezusem respectabil. Mâine după-amiază la trei, 
e bine? 


5 Surprinzătoare această asemănare de nume cu cel al lui Silviu 
Brucan (n. Saul Bruckner, 18 ianuarie 1916, București; d. 14 
septembrie 2006, București), fost ziarist şi nomenclaturist comunist 
român. 


— De acord. Şi, Roy, îţi mulţumesc fiindcă încerci să mă 
ajuţi. Eşti acasă? 

— Da. Dacă aş suna de la Scotland Yard, ar exista toate 
şansele să fiu ascultat. 

— Ce?! nu-mi vine să cred, dată fiind poziţia ta. 

— Asta nu-i nimic. 

Buchanan chicoti fără nici cea mai mică urmă de veselie. 

— Am ajuns acasă şi am observat că erau zgâriate 
amândouă broaştele de la uşa de la intrare. Asta m-a pus 
în gardă, aşa că m-am dus să verific telefonul. Cineva lipise 
acolo un microfon cât un ac cu gămălie. L-am scos înainte 
să vă sun. A fost o vizită de curtoazie din partea 
Departamentului Special, sunt sigur. Am „scanat” restul 
apartamentului şi era „curat”. 

— Asta-i samavolnicie! N-ar trebui să-l informezi pe 
comisar? 

— La ce bun? Ministrul de interne, adică persoana pe care 
el ar aborda-o dacă ar fi de acord, lucru de care mă 
îndoiesc, este geniul rău din spatele plasei pe care au 
ţesut-o în jurul meu. Poate că şi în jurul tău. Scuze că te- 
am deranjat atât de târziu... sau de devreme. 

— Încă o dată, Roy, îţi sunt recunoscător pentru ajutor. 

— Fii pe fază! Somn uşor. Dacă poţi... 

Tweed puse receptorul în furcă, apoi le povesti lui 
Newman şi Paulei despre cele două persoane care aveau 
să-l viziteze. 

Newman explodă. 

— O, Doamne! Asta ne mai lipsea: o spiritistă şi un 
psiholog criminalist. Ţie nu-ţi plac ăştia. 

— Nu, spuse Tweed, nu mă încântă aşa-zişii psihologi 
criminalişti. Îţi spun că ucigaşul are între douăzeci şi cinci 
şi patruzeci de ani, că e de sex masculin, alb şi că, 
probabil, are o slujbă umilă. Iar toate astea nu mă ajută cu 
nimic. 

— Am audiat odată o conferință a doctorului Abraham 


Seale, interveni Paula. M-am dus acolo într-o stare de 
spirit sceptică, dar tipul a ajuns să mă impresioneze. Este 
subtil şi raţional, chiar dacă puţin cam ciudat. 

— Abia aştept să-l văd! i-o tăie Newman. 

Tweed le povesti apoi ce i se întâmplase lui Buchanan când 
intrase în apartament. 

Paula fu şocată. Newman izbucni din nou. 

— Ăştia au de gând să transforme Marea Britanie într-un 
stat polițienesc. Dar nu poliţia e de vină. E mâna celor de 
la Departamentul Special. Pute. 

În timp ce el spunea asta, intră Marler, în costumaţia lui 
elegantă. „Pare să nu doarmă niciodată”, se gândi Tweed. 
Marler se rezemă de peretele de lângă Paula şi-şi aprinse 
una dintre ţigaretele lui lungi. 

— S-ar putea să ai dreptate Bob, spuse acesta, pe 
obişnuitul său ton sacadat. Am umblat încolo şi-ncoace ca 
să iau legătura cu informatorii mei. Nu vor să vorbească 
pentru toţi banii din lume. lar prietenii lui Bob de la 
Departamentul Special nu-i ştiu pe oamenii mei, cu 
excepţia unuia. A fost abordat de unul dintre bătăuşii ăia 
în costum gri, dar el l-a trimis la plimbare. E un tip din 
partea de est a Londrei. Tot tipul ăsta mi-a zis că s-a dus 
zvonul că cine deschide gura o să intre la zdup pentru 
deţinere de droguri. 

— Una peste alta, mi-am întărit bănuiala că cineva foarte 
sus-pus este implicat sau cel puţin interesat de uciderea lui 
Holgate. Cam asta-ar fi, avem multe de făcut mâine. 

— Şi eu trebuie să mă întâlnesc la un păhărel cu Black 
Jack, la Marino, îi reaminti Paula. 

— Sper că nu te duci singură! spuse Marler. 

— Singură-singurică. 

— Am să vin eu cu tine, zise Marler. Adică voi fi acolo, voi 
păstra discreţia. Se ştie că Black Jack tratează femeile cu 
un fel de cruzime, atât mentală, cât şi fizică. 

Tweed surprinse pe faţa ei o dezaprobare făţişă. Ea se 


considera, pe bună dreptate, un ofiţer de rang înalt, 
capabil să-şi poarte singur de grijă. Nu avea nevoie de 
babysitter. 

— Mulţumim pentru propunere, Marler, îi spuse Tweed, 
dar cred că Paula ar prefera să meargă singură. Monica, tu 
vii cu noi. 

— Mă simt în formă şi mai am o grămadă de lucruri de 
terminat. 

— Pot să mai aştepte până mâine, după un somn bun. E un 
ordin. 

Paula se ridicase şi se uită cu atenţie în întunericul nopţii, 
după ce dăduse puţin la o parte cele două perdele. Le trase 
repede la loc şi se întoarse. 

— M-am gândit că aţi vrea să ştiţi că jos e un Ford mare, 
gri, cu un tip la volan. Se uita insistent încoace printr-un 
binoclu. 

Newman se ridică brusc şi bătu din palme zgomotos. 

— Am chef de puţină mişcare, aşa că putem să-l expediem 
înainte de plecare. Voi ieşiţi prin spate, eu o iau pe uşa din 
faţă. 


Întoarsă acasă, Paula adormi buştean. Avu un nou coşmar. 
Se făcea că Roman Arbogast înaintează spre ea, cu faţa 
schimonosită într-o mască hidoasă, ca în cel de-al doilea 
tablou pe care i-l făcuse Marienetta. Avea senzaţia că se dă 
înapoi din faţa lui, dar rămânea pe loc. Îşi pipăia 
Browning-ul 32 în buzunarul special al genţii aruncate pe 
umăr. Îşi dădu seama că arma nu era acolo. Când el ridică 
toporul cu dreapta, se trezi ţipând, lac de transpiraţie. Se 
uită la ceasul de mână cu cadran fosforescent: ora 3.00 
a.m. Se sculă. 

„Pe toţi dracii! Am făcut un duş înainte de culcare. Şi acum 
trebuie să mai fac unul...” 


Tweed nici măcar nu încercase să adoarmă. Întins pe 


perne şi cu mâinile sub cap, trecu în revistă faptele. Fără 
teorie, faptele în sine. Avea sentimentul că se afla din nou 
în postul de şef de secţie la Criminalistică, la Scotland 
Yard, post pe care-l ocupase cu mult timp în urmă. Cele 
două decapitări înfiorătoare, a lui Hank Foley în Maine şi 
cea a lui Adam Holgate lângă Bray, fuseseră executate cu 
aceeaşi armă, probabil un topor. l-o dovedeau fotografiile 
şi radiografiile pe care i le trimisese Saafeld. Aşa că, logic 
vorbind, toporul fusese mânuit de unul şi acelaşi criminal. 
Familia Arbogast i se păruse ciudată. Roman părea 
echilibrat, dar dur. In schimb, Sophie părea să nu fi 
moştenit echilibrul lui. Era foarte labilă. Câteodată afişa o 
agresivitate  ursuză, şi altădată, brusc, o vitalitate 
debordantă, cum se întâmplase la petrecerea de ziua ei. 
Marienetta: strălucitoare, avea inteligenţa lui Roman. 
Sofisticată, cu preocupări variate: pictează, sculptează, 
este administratorul uriaşului ACTIL. A avut impresia că o 
simpatizează pe Paula, că simpatia era reciprocă. Ar fi 
amuzant ca misterul acesta atât de încurcat să fie rezolvat 
de o femeie. 

Black Jack Diamond. Unde se potriveşte el în acest puzzle? 
Băiat de bani gata, oaia neagră a familiei. Dar a răzbit pe 
cont propriu. Un tip versatil în privinţa femeilor - să fie 
ăsta un factor important? Totuşi, cele două victime de până 
acum sunt bărbaţi. 

Un criminal în serie dezlănţuit? Tweed respinse din start 
ideea. Toate instinctele îi spuneau că între cele două crime 
există o legătură. La prima vedere, una puţin probabilă. Un 
infirmier în Maine şi un expert în probleme de securitate la 
Londra. Se agăța cu încăpățânare de ideea că între cele 
două cazuri exista o legătură. 

Russell Straub. Privirea răutăcioasă pe care i-o aruncase la 
petrecere, când au avut acea confruntare la masă. Un om 
periculos dacă i te pui în cale. Sigur că da! Tweed se 
aranjă mai sus pe pernă. Pe vicepreşedinte îl înfricoşa 


ceva, cineva. De ce? Cine? Din ce motiv? 

Broden. Despre el nu ştia prea multe. Broden păstra 
pentru el însuşi mai tot ce gândea. Cu ce se ocupase 
înainte de a lua postul ăsta gras de la ACTIL? „Trebuie să 
aflu”, îşi spuse Tweed. Cu ani în urmă, constatase nu doar 
o dată că este genul de persoană care se dă la fund, care 
trebuie cercetată. Câteodată rezultatele sunt 
surprinzătoare. 

Sam Snyder. Un om greu de citit. Ca reporter, e un vulpoi. 
Dar când s-a dus să se uite la tabloul de Turner de pe 
peretele din birou, a tratat-o pe Paula cu o curtoazie 
demnă de un gentleman. Faţa lui de vultur pleşuv s-a topit 
atunci într-o expresie de amabilitate, iar vocea i s-a 
îmblânzit. Se transformase într-o clipită. „Cât de complecşi 
sunt oamenii”, gândi Tweed. 

Îi scăpase cineva, oare, din această trecere în revistă a 
personajelor implicate în înfiorătoarea dramă neconsumată 
încă? Nimeni nu-i mai venea în minte. Se cufundă într-un 
somn adânc. 


A doua zi, cobori scările alunecoase şi umede până în 
stradă, în acelaşi timp cu noua lui vecină, doamna 
Champion, o văduvă atrăgătoare şi inteligentă. Era o 
dimineaţă umedă şi friguroasă. Ea se uită spre el din prag 
şi îi zâmbi călduros. 

— Ce păcat, domnule Tweed, că nu găsim niciodată timp să 
flecărim. Despre situaţia mondială sau despre ceva mai 
lejer. Acum mă grăbesc la lucru... 

— Da, mare păcat. Poate într-o seară... 

Se opri, pentru că venea un taxi liber căruia îi făcu semn 
pentru ea. Ea îi mulţumi cu încă un zâmbet, intră în 
maşină şi închise portiera. Tweed rămase în loc privind 
automobilul care demară în grabă. Fusese cât pe-aici să o 
invite la cină. Apoi văzu un alt taxi venind, îi făcu semn, 
urcă şi îi spuse şoferului să-l ducă la Park Crescent. Îşi 


aminti brusc şi că aştepta vizită a două persoane 
necunoscute. Doamna Champion nu mai era decât o 
întâlnire întâmplătoare, dată deja uitării. 

— Probleme noi, îl anunţă Newman când intră în birou. 

— Mersi mult, spuse Tweed în timp ce Monica îi lua 
paltonul. 

Se aşeză la birou, aruncă o privire spre Paula, apoi întrebă: 
— Despre ce e vorba? 

— A sunat profesorul Saafeld. Eu am vorbit cu el. Făcea 
spume. Toată noaptea o maşină a stat parcată în spatele 
casei lui. La volan era un singur tip. De dimineaţă, Saafeld 
s-a repezit la el şi l-a întrebat ce dracu' pune la cale. Când 
l-a ameninţat cu poliţia, şoferul a scos în scârbă o 
legitimaţie de ofiţer la Departamentul Special. Apoi a 
plecat. 

— Chiar că ţes o plasă în jurul nostru, al tuturor, spuse 
Tweed, cu o mină satisfăcută. Se dau de gol în continuare. 
Ceva foarte serios dă bătaie de cap guvernului. Ai dormit 
bine, Paula? 

Ea ezită, apoi le povesti pe scurt coşmarul care o trezise. 
Motivă că e din cauză că se concentrează prea tare de la o 
vreme. 

— Chestia asta a fost declanşată de pictură aia 
dezgustătoare din atelierul Marienettei. A fost într-adevăr 
oribilă. Dar, în timp ce făceam al doilea duş, m-am mai 
gândit la ceva. Episodul acela când Sophie a ţinut 
discursul... 

— Era cam cherchelită, se băgă Newman. 

— Nu, spuse Paula. Tocmai asta e. Am fost foarte atentă la 
ea şi aproape că n-a băut nimic. Doar apă. 

— Trezeşte-te, protestă Newman. A băut pahar după 
pahar. 

— Dădea impresia că bea, insistă Paula. Dar când nu era 
atent nimeni de la masa ei a golit aproape tot vinul în 
glastra aceea imensă de lângă ea, în care era plantă 


agăţătoare. E isteaţă. Apoi, când să ţină discursul, s-a 
prefăcut că este afumată. De ce? 

— Tu ştii. 

— A trăncănit tot timpul. Dar privirea ei cenuşie şi rece 
cerceta amănunţit încăperea, verificând cine era prezent. 
— Asta ne oferă o perspectivă destul de diferită, spuse 
Tweed, gânditor. Am stat lângă ea şi nu am observat 
şmecheria. 

Sună telefonul. Monica răspunse şi îl strigă pe Tweed: 

— O doamnă Brucan e jos, aşteaptă să o primeşti. 

— Trebuia să vină la ora 11.00. 

— Este deja 11.00, îi spuse Paula. Ai întârziat. 

— Ar fi trebuit să-mi dau seama. Doamna Champion, noua 
mea vecină, a ieşit din casă odată cu mine. Ea pleacă la 
birou de obicei la 10.30. E creatoare de modă. 

— Tweed, spuse Paula atentă la creionul pe care îl rotea 
între degete, asta e văduva aceea drăguță care ne-a făcut 
cu mâna într-o seară, când luam ceva de mâncare, nu? 
Aha, mă gândeam eu. Ar trebui s-o inviţi în oraş. 

— Astăzi, prima pe listă este doamna Brucan. 

— Doamna de jos, care poate vedea viitorul, spuse 
Newman la băşcălie. 

Între timp intră Marler, îmbrăcat într-un costum cenuşiu 
nou, cu carouri mărunte, cămaşă albă apretată, cravată 
Chanel. În timp ce mergea să se sprijine de peretele de 
lângă Paula, scoase o ţigară şi i se adresă lui Newman: 

— Dacă prezice viitorul, poate îmi spune şi mie numerele 
câştigătoare la loterie săptămâna viitoare. 

— Ne pierdem timpul cu ea, replică Newman dezgustat. 

— N-o judecaţi până nu stăm de vorbă cu ea, îi sfătui 
Tweed. Adu-o sus, Monica. 

Toţi ochii se întoarseră spre uşă când Monica ieşi, 
întrebându-se ce fel de arătare o să vină. 


Paula îşi înăbuşi un țipăt de uimire când intră Elena 


Brucan. Ea era doamna pe care o văzuse peste drum de 
sediul ACTIL, cea care privea atent clădirea. Vizitatoarea 
lor era micuță, nu părea să aibă mai mult de un metru şi 
jumătate, la vreo cincizeci şi cinci, şaizeci de ani. Se gătise 
tot cu paltonul acela de un verde pal şi cu căciula de blană 
verde. Lui Tweed mai degrabă îi stârni curiozitatea chipul 
ei. Deşi avea o faţă plină, cu pomeţii pronunţaţi, trăsăturile 
trădau un aer slav. Ochi mari, aproape negri, iscoditori, 
ieşeau de sub sprâncenele negre şi dese, un nas puternic, 
gură mare şi o bărbie ce exprima o personalitate 
puternică. Zâmbetul cald şi luminos, vioiciunea din 
mişcări, ceva din prezenţa ei avură un efect liniştitor 
asupra celor din încăpere. 

Tweed şi Newman se ridicară în picioare şi îi făcură 
cunoştinţă cu Paula, din nou luată prin surprindere, de 
data aceasta de fermitatea strângerii ei de mână. 

— lar acesta este Marler. 

Ea se apropie de el şi îi pipăi costumul. 

— İl purtaţi pentru prima oară. 

— Într-adevăr. 

— Sunteţi un om deosebit de bun. 

Ceva mai retras, Newman îşi dădea ochii peste cap, în 
semn de totală neîncredere. 

Paula, în schimb, era de acord cu Elena. Ea ştia că Marler 
ajutase mulţi oameni la nevoie, însă pe ascuns. Nu voia să 
mai ştie şi alţii. 

— Acolo, spuse Marler arătând spre Newman, este un 
gangster. 

Newman era în blugi, cu o cămaşă descheiată la gât şi un 
sacou pe care şi-l pusese în grabă, înainte ca oaspetele să- 
şi facă apariţia. Elena se duse să dea mâna cu el, zâmbind 
în continuare. Clătină din cap, întorcându-se spre Marler. 
— Ar putea fi un gangster reuşit. Are o personalitate 
nemaipomenită, dar este omenos şi foarte onest. Mi-aş 
pune viaţa în mâinile lui. 


— Vă rog, luaţi loc, o pofti Tweed după ce aceasta dădu 
mâna cu Monica. De-abia aştepta să vadă dacă avea ceva 
important de spus. Şi, vă rog, nu încercaţi să-mi analizaţi 
personalitatea. Ar fi stânjenitor de faţă cu subordonații 
mei. Aşa, inspectorul-şef Buchanan spunea că aţi avea ceva 
să ne povestiţi. 

— Mulţi nu cred, dar eu m-am născut cu darul de a citi 
oamenii. Mulţumesc, draga mea, îi spuse ea Monicăi când 
aceasta îi întinse o ceaşcă cu cafea. leri-dimineaţă, 
devreme, probabil înainte să fi ajuns cineva la sediul 
ACTIL, am văzut venind un individ care a descuiat uşile. 
Am simţit că trebuie să aştept acolo. 

— De ce? 

— Nu ştiu. Eu doar ieşisem să-mi fac plimbarea de 
dimineaţă. Cred că m-a atras forma sa ciudată, ca o tobă 
uriaşă peste care e cocoţat un con. 

Tweed trecea printr-o experienţă bizară. Elena stătea în 
faţa lui, ochii ei luminoşi nedezlipindu-se de ai lui. Avea 
sentimentul că e în stare să vadă prin el. În timp ce 
continua să-i pună întrebări acestei femei simpatice, îi 
susţinea privirea. 

— Aţi văzut personalul sosind în clădire? 

— Da. Uneori în grupuri, alteori câte unul. Îmi amintesc 
foarte bine de o doamnă înaltă, îmbrăcată foarte elegant şi 
frumoasă, care mergea foarte repede, foarte dreaptă. 
„Marienetta”, se gândi Tweed. 

— Dar intrau atât de mulţi oameni acolo... 

— Scuzaţi-mă, spuse Paula, pe unii dintre ei i-aţi 
fotografiat cu aparatul pe care îl aveaţi la dumneavoastră. 
— Aveţi dreptate, domnişoară Grey, aprobă Elena, 
întorcându-se în scaun. Dar i-am fotografiat pe toți. 

— Inclusiv pe vicepreşedintele Americii? insinuă Tweed. 

— O, da, pe el l-am fotografiat de mai multe ori, şi când a 
venit, şi când a plecat. Am toate fotografiile în geantă. Am 
să vi le dau înainte să plec. Chiar în timp ce 


dumneavoastră eraţi acolo a venit la mine un paznic 
antipatic care mi-a spus să plec. Nu ştia de micul meu 
aparat de fotografiat ascuns în manşon. 

— Cum aţi reacţionat? întrebă Tweed zâmbitor. 

— l-am spus că aici suntem în Marea Britanie, că vizitatorii 
au permisiunea să stea pe stradă cu condiţia să nu comită 
vreo infracţiune. Aşa că l-am întrebat pentru ce infracţiune 
avea de gând să mă acuze? 

„E tupeistă”, îşi spuse Paula. 

— Asta l-a încurcat, continuă Elena, aşa că s-a întors în 
clădire, iar eu am rămas tot acolo. 

— Am înţeles că veniţi din România, aduse vorba Tweed. 

— Da. Am trăit acolo o scurtă perioadă sub dictatura 
nefastă a lui Ceauşescu. L-am întâlnit o dată, chiar înainte 
să pună mâna pe putere. A manifestat o aversiune 
spontană faţă de mine. Şi m-a îngrijorat. Imediat ce a ajuns 
şeful statului, a trimis Securitatea la mine acasă. l-am 
văzut venind şi m-am strecurat pe scările din spate într-un 
labirint de străduţe. M-am ascuns la prieteni, apoi am fugit 
de la Bucureşti la Paris, iar de acolo aici. 

— Asta dorea Buchanan să-mi spuneţi? 

— Nu. Urmărind oamenii aceia care intrau în clădirea 
ACTIL, am simţit o prezenţă malefică, foarte puternică. 

— Este vorba despre un individ anume? întrebă Tweed 
într-o doară. 

— Nu ştiu. Am copii după fotografiile pe care vi le dau 
dumneavoastră. Vreau să mă mai uit peste ele. Şi-atunci 
poate că, mai devreme sau mai târziu, voi şti. Se aplecă 
înainte; vorbea pătimaş: Prezenţa aceea malefică a fost 
atât de puternică, încât îmi tremurau mâinile. Se întoarse 
spre Paula, şi îşi zâmbiră. Din fericire, nu atunci am făcut 
fotografiile. 

— Păreţi foarte sigură, îi spuse Paula. 

— Am fost absolut convinsă, zise ea cu vehemenţă. Ei, v- 
am răpit destul din timpul dumneavoastră. Scoase, din 


poşeta ei brodată, un plic mare pe care îl puse pe birou. 
Poftim fotografiile. 

— Nu cred că mi-aţi răpit deloc timpul, o asigură Tweed 
când se ridică să plece. Vom studia cu atenţie fotografiile 
pe care ni le-aţi oferit cu atâta amabilitate. Şi, poate, într-o 
zi vom lua ceaiul împreună la Brown. . 

— Oh, da, vă rog şi vă mulţumesc. Imi place la nebunie 
ceaiul de-acolo, e cel mai bun din lume. 

— Vă conduc până la ieşire. 

— Încă o dată, vă mulţumesc. A, în plic este o carte de 
vizită cu adresa mea şi cu numărul de telefon. Locuiesc 
aproape de Roy Buchanan... 

— Paula, Bob, mâine vom lua avionul spre Maine, îi anunţă 
Tweed, întorcându-se în birou după ce o conduse afară pe 
doamna Brucan. 

— Maine? 

Paula crezu că n-aude bine. Aşa, din senin, porneau la 
drum. Tweed mai făcuse asta înainte - s-o ia din loc pe 
neaşteptate -, dar niciodată aşa de brusc. 

— Nemaipomenit, spuse ea aproape răstit. De ce? 

— M-am gândit mult noaptea trecută şi, până la urmă, am 
adormit. Dimineaţa m-am trezit hotărât. De ce? Pentru că 
vreau să văd unde a fost ucis infirmierul acela, Hank Foley. 
Vreau să văd locul, să întreb una, alta despre azilul acela, 
casă de sănătate, mă rog, ce o fi. La Scotland Yard mi se 
dusese faima că voiam să văd totul cu ochii mei, când 
aveam un caz. Dar trebuie să vă previn pe amândoi că va fi 
o treabă delicată, poate chiar periculoasă. 

— De ce? întrebă Newman de data aceasta. 

— Pentru că pornim în necunoscut. L-am sunat de acasă pe 
vechiul meu prieten de la CIA, Cord Dillon... 

— E tot director adjunct? vru Paula să ştie. 

— Este. Şi el îşi asumă un risc. Pornim spre tărâmul 
nimănui, fără autorizaţie. Cord mi-a dat numele unei 


persoane de contact în Portland. E vorba despre şeful 
poliţiei. Dar sunt sigur că sunt şi pe-acolo unii care nu vor 
să mă lase să-mi bag nasul. Va trebui, pur şi simplu, să-i 
păcălesc. 

— Mergem cu avionul spre Portland? întrebă Newman. 

— Nu, nu se poate. Am sunat-o pe Monica. A ajuns aici 
înaintea voastră, ca de obicei. Ea a stabilit singurul traseu 
posibil şi m-a sunat. Facem primul drum direct până la 
Boston, unde ajungem după lăsarea întunericului. Durează 
şase sau şase ore şi jumătate. La Boston, putem prinde, ca 
legătură, o cursă regulată internă spre Portland. Închiriem 
o maşină, mergem până la Pinedale, ne întoarcem, ca să 
prindem o altă cursă aeriană regulată spre Boston şi de 
aici, luăm primul avion spre casă. Mă îndoiesc că ne ia mai 
mult de douăzeci şi patru de ore. 

— Trebuie să-mi fac bagajele, se hotări Paula. 

— Va fi frig, îi atenţionă Tweed. Cord mi-a spus că e un frig 
de crapă pietrele. _ 

— Mă aşteptam la asta. Fir-ar să fie! In seara asta mă 
întâlnesc cu Black Jack Diamond. Văd eu cum le aranjez pe 
toate. Tweed, ar fi timpul să stai jos, îi propuse Paula. Te 
plimbi întruna de când a plecat doamna Brucan. 

— Biletele voastre de călătorie trebuie să apară, îl informă 
Monica pe Tweed. 

— Şi nu uita că ai întâlnire cu doctorul Abraham Seale la 
ora trei după-amiază, îi aminti Paula în timp ce el se aşeza 
la birou. 

— Ştiu. Aşa. Bob, ce impresie ţi-a făcut Elena? 

Tweed se uită la Marler, care stătea tot rezemat de perete, 
şi se pregăti pentru izbucnirea lui Newman. Marler îi făcu 
cu ochiul. 

— Mi s-a părut o doamnă foarte drăguță, începu Newman, 
dar m-au frapat vorbele ei. A lăsat aici o atmosferă 
ciudată. 

— Asta cu siguranţă, aprobă Marler. Pot să-i simt şi acum 


prezenţa, de parcă ar mai fi încă aici. 

— Şi eu am aceeaşi senzaţie ca Bob şi Marler, spuse Paula. 
Identică. 

— Atunci, să ne uităm la fotografiile pe care ni le-a lăsat, 
hotărî Tweed. 


Tweed deschise plicul şi umplu biroul cu fotografii 
împrăştiate, înarmaţi, ca şi Tweed, cu lupe, Paula şi 
Newman îşi traseră scaunele mai aproape. Marler era în 
picioare, în spatele lor. 

— Dumnezeu ştie câte filme o fi consumat, comentă Tweed. 
— Astea par interesante, spuse Paula, alegând un teanc de 
fotografii în timp ce Tweed le punea pe celelalte pe unde 
mai găsea loc. 

Trecu lupa peste o fotografie cu un grup care intra în Con. 
Se opri brusc, se aplecă şi mai mult şi îi dădu un cot lui 
Tweed. 

— Iat-o. E Marienetta, care urcă în grabă scările. Hotărâtă 
să tragă la răspundere pe oricine i se pare ei că nu-şi face 
munca perfect. Broden o aşteaptă în faţa uşii ăleia 
nenorocite. Presupun că au reglat-o în aşa fel încât, în 
momentul acela, se învârtea tot timpul. 

— Altminteri, nu lasă pe nimeni înăuntru până la pauza de 
prânz, spuse Tweed aplecându-se spre fotografie. E 
frumoasă, chiar şi din spate. 

— Mai sunt multe de examinat, spuse Paula, alegând o altă 
fotografie. Oh, iată-l şi pe Salvatorul Lumii. Distinsul 
Russell Straub în persoană. Până şi la sosire, trebuie să-şi 
joace rolul. 

— Ce-i asta? întrebă Tweed, uitându-se din nou. 

Straub fusese surprins stând sus, pe trepte, cu faţa spre 
stradă, cu ambele braţe ridicate sus de tot pentru a 
răspunde la salutul mulţimii care se adunase jos. Lângă el 
era un bărbat, probabil un bodyguard, uscăţiv, cu o 
înfăţişare vioaie şi care rânjea prosteşte, cu gura până la 


urechi. Paula îl arătă cu degetul. 

— Îmi cam place cum arată ăsta. Mă întreb cine-o fi. 
Exprimă tărie de caracter. 

— Nu m-aş încrede în Straub nici cât negru sub unghiile 
lui, comentă Marler. 

— Nici eu, fu de acord Newman, care se uita atent prin 
lupă în timp ce Paula o întoarse în aşa fel încât fiecare să 
poată vedea clar. 

— Iat-o pe Sophie, ursuză şi îndârjită, spuse Paula uitându- 
se la o altă fotografie. În seara asta, iau ceaiul în oraş cu 
Marienetta pe la şase sau chiar mai devreme, când se 
linişteşte ea cu treburile. 

— De când? întrebă Tweed. Parcă te invitase Black Jack să 
beti ceva la şapte. 

— E foarte puţin de mers pe jos de la Brown la Marino, îmi 
fac eu timp pentru amândoi. A fost ideea Marienettei să ne 
vedem diseară. 

— Se pare că vă înţelegeţi bine, remarcă Tweed. 

— Am senzaţia că se simte în largul ei cu mine. Pentru că 
Roman a fost de părere că Securitatea este departamentul- 
cheie în ACTIL, Marienetta a lucrat întâi ca detectiv la 
Medford, şi după aia a luat-o la el. 

— La Medford? Tweed era impresionat! Cea mai bună 
agenţie particulară de detectivi din Londra! Ăştia-s foarte 
pretenţioşi la angajări. 

— În oraşul ăsta mărişor, Marienetta e în stare să convingă 
pe oricine să-i dea aproape orice fel de slujbă... 

Continuară să studieze, în linişte, fotografiile aduse de 
Elena. Marler găsise şi el o lupă. După un timp, Tweed 
sparse brusc tăcerea: 

— Ce-i asta? Ce făcea ăsta acolo? 

Era Sam Snyder, surprins în timp ce intra în clădire. 

— la să văd, spuse Newman şi începu să examineze atent 
fotografia. Da, el e. Mă-ntreb cu cine avea întâlnire. Mă 
îndoiesc că ar fi vorba despre Roman Arbogast. Nu dă 


interviuri. 

— lată un lucru şi mai bizar, spuse Tweed împrăştiind pe 
birou cinci fotografii. E singurul pe care l-a fotografiat de 
cinci ori: o dată pe stradă, când venea, apoi urcând 
treptele, din nou la jumătatea lor, când se întoarce, încă o 
dată când se opreşte în faţa uşii şi când intră. De cinci ori 
Snyder. De ce oare? 

Doctorul Abraham Seale a întârziat şi nici nu şi-a cerut 
scuze când Monica l-a poftit în birou. Paula simți o 
antipatie spontană față de el. Nu prea mai semăna cu cela 
cărui conferință o audiase ea mai demult. 

Foarte înalt şi slab, doctorul Seale purta o redingotă de un 
negru intens. La gât, sub un proeminent măr al lui Adam, 
ieşeau în afară capetele unui guler tare, victorian. Faţa sa 
lungă era colţuroasă, ochii reci, iar părul des închis la 
culoare, la fel ca sprâncenele. În mâna dreaptă avea un 
baston gros, negru, cu mâner de argint, în formă de şarpe. 
Se aşeză în fotoliul din faţa lui Tweed, drept ca un catarg. 
De o vârstă imposibil de ghicit, el avea o voce stridentă şi o 
atitudine  condescendentă. Ţinând bastonul strâns de 
mâner cu ambele mâini mari şi puternice, mătură cu o 
privire fugară încăperea, apoi se întoarse spre Tweed. 

— Nu am prea mult timp liber. Sunt un om ocupat, dar 
Buchanan a insistat să vin să vă văd. Presupun că 
dumneavoastră sunteţi Tweed. 

— Da. 

— Aveţi un baston splendid, remarcă Newman şi întinse 
mâna după el. 

Doctorul Seale abia se-ndură să-i întindă bastonul, 
ţinându-l însă strâns în mână. Newman se apropie să 
cerceteze mânerul ciudat. Bastonul fu smuls rapid. 

— E din argint pur. N-aş vrea să se păteze. 

— Cu ce ne puteţi ajuta sau cu ce vă putem noi ajuta pe 
dumneavoastră? se interesă Tweed. 


— Căscaţi urechile! Înţeleg că vă ocupați de uciderea 
infirmierului Hank Foley. Şi de crima similară, respectiv de 
uciderea lui Adam Holgate, la Bray. In ambele cazuri, 
semnificativ este că lipseşte capul victimei. 

— Al lui Foley ar fi putut fi aruncat în mare, iar al lui 
Holgate în Tamisa, interveni Paula. 

— Aiureli, i-o tăie Seale. Dacă ar fi s-o luăm aşa, atunci şi 
cadavrele ar fi putut fi făcute să dispară în acelaşi mod. 
Dar nu au fost. Un alt factor semnificativ este că avem de-a 
face cu un criminal anormal. Apoi se mai pune şi problema 
sexului acestuia. De-a dreptul anormal, repetă el, în 
maniera sa emfatică. 

— Atunci, ar trebui să fie uşor de dibuit, sugeră Tweed. 

— Dimpotrivă. Cea mai mare parte a timpului, poate să 
pară bine mersi o persoană normală. In general, nu 
conştientizăm faptul că, într-un fel, cu toţii suntem 
anormali. Facem ceva şi ne gândim: „De ce am făcut-o?” 
Asta ţine de anormalitate. E adevărat, sunt diferite grade. 
Când avem pe cineva care decapitează oameni, atunci 
vorbim despre ultimul grad. Dar imaginaţi-vă că puteţi sta 
la masă cu un specimen fără să vă daţi seama ce orori zac 
înăuntru. 

— Nu e un gând prea plăcut, comentă Tweed. 

— Este, sunt convins, foarte viclean şi perfid. Un adevărat 
expert în a se amesteca printre oamenii îndeajuns de 
normali, astfel încât ei să nu aibă nici cea mai vagă 
bănuială cu cine au de-a face. Bundy a fost în stare să 
violeze şi să ucidă atâtea fete în State, pentru că, atunci 
când aborda victimele, părea absolut normal. Metoda 
execuţiei este fascinantă, continuă el ca şi cum ar fi vorbit 
despre meritele unei specialităţi culinare. A perfecţionat o 
tehnică admirabilă - separarea capului de gât exact sub 
bărbie, astfel încât capul să se păstreze în perfectă stare. 
Concentraţi-vă asupra acestui aspect şi, într-o bună zi, veţi 
identifica specimenul. Sau poate că nu. 


— Alte ponturi mai aveţi? întrebă Tweed, cu ochii pe 
jumătate închişi, în timp ce se juca cu pixul. 

— Ponturi? Seale se simţea profund jignit. Stimate domn, 
în spatele fiecărui cuvânt pe care l-am pronunţat sunt ani 
grei de studiu pe numeroase astfel de specimene. Trebuie 
să faceţi un efort de gândire, să vă imaginaţi că sunteţi un 
specimen. Altfel cum aţi putea să cercetaţi aplicarea unei 
tehnici strălucite ca aceasta? Îşi îndreptă privirea 
insistentă către Paula. Aţi auzit de Biblioteca Wychwood? 
— Da, răspunse Paula, privindu-l drept în ochii întunecaţi. 
Dar trebuie să fii înscris. 

— Eu sunt înscris, spuse Tweed, calm. 

— Atunci, zise Seale, cu privirea încă pierdută spre Paula, 
folosiţi legitimaţia lui Tweed şi împrumutaţi un exemplar 
din Istoria execuțiilor a lui Jonathan Wylie. Studiaţi 
volumul. 

Privirea sa pierdută deveni severă. 

— V-ar putea ajuta să înţelegeţi specimenul, vreau să spun, 
cum operează. Există acolo un factor de care nimeni nu a 
pomenit. Vă las pe dumneavoastră să descoperiţi despre ce 
este vorba. 

— N-ar fi mai uşor dacă domnişoara Grey ar şti ce să caute 
în carte? propuse Tweed. 

— Nu, nu ar fi, i-o tăie Seale. Trebuie să descopere singură 
ce conţine minunata carte a lui Wylie. Iar bărbatul de colo, 
care stă rezemat de perete, spuse el referindu-se la Marler, 
adoptă poziţia aceea dintr-un motiv întemeiat. 

— Ce motiv? întrebă Tweed, câtuşi de puţin intimidat de 
aroganţa feroce a bizarului său vizitator. 

— E un luptător. Stând aşezat, s-ar afla într-o poziţie foarte 
dezavantajoasă în cazul unui atac. Aşa, în picioare, se 
găseşte într-o poziţie mult mai puternică, pentru a se 
confrunta cu orice situaţie ivită. 

Seale se ridică, îşi netezi bastonul, îşi mai roti o dată 
privirea prin încăpere, după care se întoarse spre uşă, fără 


să se uite la Tweed. 
— Asta este tot ce am avut de spus. Mi-am făcut datoria 
faţă de Buchanan. Bună ziua. 


— Ăsta e o figură şi jumătate, spuse Tweed meditativ, când 
rămaseră între ei. 

— Parc-ar fi scos dintr-un roman de Charles Dickens, 
comentă Newman. Din altă epocă. O nulitate cu ifose. 

— Totuşi, a spus ceva foarte interesant, zise Tweed. 

— De acum înainte, o să mă refer la criminalul ăsta maniac 
cu denumirea de specimen, declară Paula. Cred că 
expresia ne va ajuta să îi dăm de urmă. 

— De ce? o îmboldi Newman sceptic. 

— Deoarece, deşi arată uman, criminalul este inuman. 
Seale a confirmat-o. Dacă ne referim la el ca la un 
specimen, o să ne-aducem aminte să fim tot timpul cu 
garda ridicată. 

— Cred că Paula are dreptate. E o idee bună, fu de acord 
Tweed. 

— In privinţa unui lucru, a avut dreptate, interveni Marler. 
E adevărat că stau rezemat de pereţi ca să-mi protejez 
spatele. O observaţie fină din partea lui. 

— E un trăsnit, rosti scurt Newman. Mă întreb din ce 
trăieşte. Costumaţia aia ciudată pe care o purta era nouă, 
trebuie să-l fi costat bani buni. 

— Tocmai mi-am amintit, spuse Tweed. Seale merge în 
Statele Unite în turnee de conferinţe. Sunt sigur că face 
bani buni. Îmbrăcat aşa, are un succes monstru la publicul 
american. 

— Crede în autoprotecţie. Sunt sigur că bastonul acela, pe 
care nu m-a lăsat să îl ating, are un şiş în mâner. O armă 
formidabilă. 

— Un baston cu şiş? interveni din nou Marler. Cu o astfel 
de armă, ai putea să retezi capul cuiva cu o tăietură foarte 
precisă? 


— E o idee, spuse Tweed. Seale e genul de personaj pe 
care îl vezi o dată în viaţă. 

— Nu sunt de acord, zise Newman. La petrecerea lui 
Sophie a fost îmbrăcat de seară. A stat la una dintre 
mesele din spate. 

— Ţie nimic nu-ţi scapă, este? comentă Paula. 

— Şi Sam Snyder a fost la petrecere, îi spuse Newman. Tot 
la o masă din spate. 

Înarmată cu permisul lui Tweed, Paula o luă rapid pe 
stradă Harley, spre bibliotecă. Întârzierea lui Seale îi 
dăduse peste cap tot programul. Căutase un taxi, dar, 
evident, exact când avea mai mare nevoie, nu găsi niciunul 
disponibil. Avu mult de mers pe jos până la Biblioteca 
Wychwood, dincolo de piaţa St. James. Cerul era 
plumburiu şi vremea destul de rece, aşa că înainte să plece 
din Park Crescent îşi pusese paltonul. 

Grăbită cum era, la un moment dat se pomeni uitându-se 
lung la oamenii pe lângă care trecea. Se gândea ea: „Arată 
normal, dar oare chiar sunt normali?” Personalitatea lui 
Seale i se întipărise în minte. În cele din urmă traversă 
piaţa Piccadilly. Toţi oamenii aceia care se înghesuiau pe 
trotuare începură să-i pară anormali. „Incetează!” îşi spuse 
în gând. 

Prima întâlnire cu recepţionera din holul bibliotecii, nu fu 
deloc promițătoare. Aceasta, o femeie între două vârste, 
palidă, îşi tot ridica ochelarii care îi alunecau de pe nas. 
Deloc zâmbitoare, se uită cu neîncredere la legitimaţia pe 
care Paula i-o dăduse, apoi ridică încet ochii şi se uită 
îndelung la ea. 

— Sunteţi femeie, începu ea. Titularul acestei legitimaţii 
este un bărbat. 

„Ce spirit de observaţie ai!” Paula spumega în sinea ei. 
Oare o să dureze o veşnicie? 

Îi displăcea total acest tip de femeie care o făcea să 


realizeze că este totuşi în faţa unui funcţionar de stat. 
Căută în geantă o carte de vizită cu Compania de Asigurări 
General & Cumbria, numele de acoperire al SIS. 

— Sunati la acest număr de telefon, şi domnul Tweed o să 
vă confirme cine sunt. Asistenta lui personală. 

— Sună ocupat, o informă femeia mohorâtă, după ce 
formase numărul. Dacă doriţi, luaţi loc acolo, voi încerca 
din nou când voi putea. 

N-avea niciun rost să-i spună baborniţei că se grăbeşte. 
Asta ar fi făcut-o să se mişte şi mai încet. Paula se aşeză pe 
canapeaua din faţa ghişeului, cu servieta alături. „Şi n-am 
nicio carte la mine, să treacă timpul, se gândi ea. Clar, azi 
nu e ziua mea norocoasă.” Se uită la ceas. Văzu că mai 
avea timp să intre într-unul dintre restaurantele acelea 
care dau mâncare pentru acasă şi să ia ceva frugal. Nu 
mult însă, pentru că evenimentul major avea să fie ceaiul 
la Brown. „Am timp suficient să ajung la hotel, hotărî ea. 
Trebuie să fiu acolo la fix - o socotea pe Marienetta un 
model de punctualitate -, dar n-o să mai am timp să mă 
schimb pentru păhărelul cu Black Jack. Puţin îmi pasă. De 
ce să mă agit atât pentru un tip ca ăsta?” 

În holul bibliotecii intrase un domn în vârstă, cu părul 
cărunt, care se lansă într-o lungă conversaţie cu doamna 
de la recepţie. Aşa că aceasta nu se mai grăbi să încerce să 
îl prindă pe Tweed la telefon. Cineva cobora scările spre 
ieşire. Era doctorul Seale, mergând înţepat ca un mareşal. 
Recepţionera îi ceru scuze domnului cărunt şi se ridică în 
picioare. 

— Sper că aţi găsit ce căutaţi, domnule doctor Seale! 

„Ce bine e să fii tratat ca un rege aici”, gândi Paula. Seale 
nici măcar nu o observă pe recepţioneră. În schimb, se 
întoarse spre dreapta, se înclină şi se aşeză pe canapea, 
lângă servieta Paulei. Rămase cu gura căscată, când îşi 
puse o mână peste a ei, strângând-o cu blândeţe. 

— Ce satisfacţie să văd că cineva nu numai că ascultă ce 


spun, dar, mai mult, dă rapid curs sugestiei mele. 

— Asta încerc. Călătoriţi mult, domnule doctor Seale? 

— Destul de mult, draga mea. De curând m-am întors din 
Statele Unite. 

— De unde din State? 

— New England. Am prins o vreme scârboasă. Ţurţuri de 
gheaţă atârnau de acoperişurile caselor lor din lemn. Şi 
mai pretind că fac lucrurile mai bine decât oricine 
altcineva. Mă-ntreb dacă au auzit de cărămidă. Dar sunt 
nişte oameni calzi şi prietenoşi. 

Chipul sever i se îmblânzi din nou. Se uită la ea zâmbindu-i 
lung. „Ce melanj ciudat eşti”, gândea ea. Normal şi 
anormal? El îi ură succes şi se ridică să plece. 
Recepţionera fu din nou în picioare, strigând ceva spre el. 
El ieşi fără să-i adreseze un cuvânt sau să arunce măcar o 
privire în direcţia ei. 

Într-un sfârşit, domnul cărunt termină de vorbit şi începu 
să urce agale scările spre bibliotecă. Paula se îndreptă 
posomorâtă spre  recepţionera care tocmai ridicase 
receptorul. De data aceasta avu noroc. Baba făcea în 
continuare pe cretina şi, mai mult, solicită o descriere a 
Paulei. La celălalt capăt al firului, Tweed ridică tonul. 

— Pentru Dumnezeu, femeie, este permisul meu! Dă-i voie 
domnişoarei Grey să intre... 

Paula urcă scările înainte ca recepţionera să apuce să-i 
spună ceva. Începu să caute cu ardoare tomul lui Jonafhan 
Wylie, Istoria execuțiilor. Nu văzu niciun bibliotecar prin 
apropiere care să o ajute. O luă dinspre secţiunea unde se 
aflau lucrările din domeniul Istoriei naţionale, care nu erau 
aranjate în ordine alfabetică. Ghinion. Până la urmă, şi cu 
totul întâmplător, găsi volumul în secţiunea de Agricultură 
medievală. Cineva îl pusese din greşeală acolo. 

Cobori în fugă scările şi constată cu uşurare că nu era 
niciun client la recepţie. Puse legitimaţia şi preţiosul volum 
pe birou. 


— Ştiţi, acum chiar mă grăbesc, spuse ea cu amabilitate. 

O privire fixă. 

— Noi avem un sistem de fişare foarte meticulos. 
Recepţionera deschise un registru legat în piele, mare şi 
greu ca o lespede. Îi explică, abia scriind cu stiloul, că 
trebuia notat totul: numele şi adresa celui care împrumută, 
numărul permisului, data, numele autorului, titlul şi 
numărul de inventar al cărţii. Paula aştepta răbdătoare, 
dar îi chiorăiau maţele de foame. Şi ar fi dat orice pentru 
un pahar cu apă. În faţa ei, stiloul mâzgălea în continuare 
ceva, târându-se ca un melc. După un răstimp, care Paulei 
îi păru că durează ore întregi, recepţionera îi înmână 
volumul. 

— Nu trebuie să vă mai spun, îi zise aceasta sec, să aveţi 
mare grijă de carte. Ştiţi, este singurul nostru... 

— Doar aţi văzut că am pus-o în servietă! i-o tăie Paula, 
răstit. 

Se năpusti ca o furtună. Se întunecase. Merse până în 
Piccadilly, intră într-un snack-bar şi comandă două brioşe 
rumenite şi un ceai. Trebuia să-şi mai lase loc pentru orgia 
ce avea să urmeze la Brown. Înainte de a pune mâinile pe 
prăjiturele, scoase volumul şi îl răsfoi rapid. Era plin cu 
texte vechi, pe care se simţea în stare să le descifreze, şi 
cu o grămadă de ilustraţii îngrozitoare care arătau cum 
erau omorâţi oamenii pe vremea aceea, inclusiv execuţia 
lui Carol I. Când sosi ceaiul, strecură tomul înapoi în 
servietă. 

După masa aceasta frugală, se grăbi spre Brown, unde 
ajunse la 5.45 p.m. Nici urmă de Marienetta, aşa că intră 
la toaletă să se aranjeze puţin. O luase la punctualitate. 
Apoi reveni în vestibul. Un minut mai târziu, la 5.55 p.m., 
îşi făcu apariţia şi Marienetta. Purta un deux-pieces 
elegant, albastru, de afaceri, o bluză albă încheiată până la 
gât şi o pereche de pantofi Ferragamo. 


— De ce nu am colabora noi două la investigarea uciderii 
brutale a lui Adam Holgate? o întrebă Marienetta pe Paula 
în stilul ei direct. 

Se aşezaseră în cea de-a doua sală, unde se putea fuma 
după ora şase seara. Marienetta îşi aprinsese deja o ţigară, 
oferindu-i şi Paulei una, dar aceasta refuzase. Lângă ele nu 
era nimeni, aşa că puteau sta de vorbă pe îndelete. 

— Ar fi o idee bună să facem schimb de informaţii, spuse 
Paula precaută. 

— Bine, eu prima. Nu mi-a plăcut. Nu aveam încredere în 
el. Broden îl credea o bijuterie, însă Adam avea un fel 
anume de a se da pe lângă oameni. Chiar şi pe lângă o 
brută ca Broden. 

— Ce te-a făcut să nu ai încredere în el? 

— Te superi dacă mănânc în timp ce vorbesc? întrebă 
Marienetta în vreme ce li se aducea platoul cu patiserii. 
Prost crescută, ştiu, dar nu am mâncat de azi-dimineaţă. 
De ce n-aveam încredere? Am descoperit că Adam îşi băga 
nasul în departamente care nu aveau nimic de-a face cu 
îndatoririle lui. Odată, l-am prins fotografiind nişte dosare 
strict personale. Când şi-a dat seama că sunt pe-aproape, 
şi-a vârât repede aparatul în buzunar. L-am provocat şi a 
devenit foarte agresiv. Chestie de strategie. Se jura că 
văzusem de fapt un portţigaret metalic pentru tutun, într- 
adevăr, fuma pipă. Nu am mai făcut caz pentru că a intrat 
Broden, dar i-am ordonat paznicului de la uşă să îl 
controleze când iese. Se mai întâmplă. Ei bine, una, alta, 
isteţul ăsta nu avea aparatul la el. Probabil că îl ascunsese 
într-un sertar încuiat. Dar sunt al naibii de sigură că filmul 
îl avea la el, în şosete sau altundeva. 

— Crezi că spiona? 

— Sper că nu pentru voi, i-o-ntoarse Marienetta cu un 
zâmbet fermecător. 

— Cu siguranţă, nu. Când lucra la noi, Tweed l-a exilat la 
Departamentul comunicaţii, într-o clădire mai jos de 


Crescent. 

Avu sentimentul că trebuia să contribuie şi ea cu ceva. 

— Directorul nostru, Howard, l-a angajat când Tweed era 
plecat. 

Marienetta zâmbi din nou. 

— N-ar fi trecut niciodată de Tweed. Pe Howard l-am 
cunoscut la o petrecere. Drăguţ, însă nu are nicio zecime 
din inteligenţa lui Tweed. 

— Se pricepe să-i potolească pe funcţionarii de stat de 
rang superior şi se simte ca la el acasă în Whitehall. 

— Dar, repet, nici cei de-acolo nu au nici măcar zece la 
sută din creierul lui Tweed. Noi existăm şi chiar 
prosperăm, în ciuda proastei guvernări. Odată vorbeam cu 
un diplomat din Ministerul de Externe despre Laos. Habar 
n-avea unde se află Laosul. 

Marienetta vorbea foarte repede şi chicotea tot timpul. 

— De ce crezi că se-nvârtea Holgate pe lângă Abbey 
Grange, casa de vacanţă a lui Roman de lângă Bray? 
întrebă Paula. 

— Nici prin cap nu-mi trece. Roman a recunoscut că s-a 
păcălit când a cumpărat căsoiul ăla dărăpănat unde voia 
să-i distreze pe oamenii de afaceri de-afară. E pustie. Eu îi 
tot spun că ar trebui să vândă, oricât ar lua în schimb. Zice 
că vinde. La momentul potrivit, când nu va mai fi atât de 
ocupat. Dar rezultatele autopsiei lui Holgate ce arată? 

— Habar nu am. Colonelul Crow nu ne-a lăsat să le vedem. 
— Colonelul Crow! Un porc infatuat! Se gudură pe lângă 
oricine i-ar putea fi de folos. L-am întâlnit odată. Mi-a făcut 
complimente pentru felul în care eram îmbrăcată, şi aveam 
pe mine o zdreanţă mai veche. Tweed încă mai 
investighează uciderea lui Holgate? întrebă ea repede. 

„Ai grijă ce răspunzi”, se avertiză Paula. 

— Are o mulţime de alte probleme de rezolvat, răspunse 
ea. 

Marienetta zâmbi cinic. 


— Acum înţeleg de ce eşti un membru-cheie al echipei lui 
Tweed. Cin' se-aseamănă se-adună. 

— Unde locuia Holgate? 

— Într-o cocioabă, undeva, în Pimlico. Dar de când a luat-o 
el, i-a crescut valoarea. Mi se tot lăuda cu ea. Lui Adam îi 
plăceau banii la nebunie. M-am prins când îl intervievam 
pentru postul la Securitate de la ACTIL. Broden a trecut 
peste obiecțiile mele şi, oricum, postul era în 
departamentul lui. 

— Spuneai, la petrecere, că zbori spre America din când în 
când. De când n-ai mai fost acolo? 

— De câteva săptămâni, răspunse Marienetta prompt. 

— Ziceai că şi Sophie mai merge în State. Ea când a fost 
ultima dată acolo? 

— Acum câteva săptămâni. Nu am fost împreună, pentru 
că Sophie şi-ar fi închipuit că o supraveghez. 

— Şi unde anume în State ai fost acum câteva săptămâni? 
— La Boston. 


Despărţindu-se de Marienetta, care chemă un taxi, Paula 
porni la drum cu paşi repezi, de data asta spre Marino. Era 
musai să se întâlnească cu Black Jack Diamond la 7.00 
p.m. şi ştia că va ajunge la timp dacă se grăbeşte. 
Începeau s-o doară picioarele. 

Intră pe o străduţă slab luminată ce ducea spre Piccadilly 
şi se opri pe o alee să-şi netezească puţin sacoul sub 
mantou. Singurul felinar aprins de pe stradă îi proiectă 
umbra înainte. Brusc, realiză că în spatele ei mai este o 
umbră, nemişcată, înaltă, cu pălărie. 

Pălăria, bărbătească, avea boruri largi, în genul celor 
spaniole, împietri. Altminteri, strada era pustie. Apoi îşi 
aminti că auzise o maşină oprindu-se lângă bordură, chiar 
la capătul străduţei. Umbra o urmărea acum pas cu pas. O 
schimbare de rău augur. Oprirea ei bruscă pentru 
aranjarea ţinutei ar fi luat prin surprindere pe oricine ar fi 


urmărit-o. Acum conturul sinistru al Domnului Umbră 
stătea nemişcat, lângă umbra ei. Era foarte aproape de 
Paula. I se uscase gâtul de frică. 

Mintea începu să-i lucreze rapid. Avea servieta în mâna 
stângă şi geanta aruncată pe umărul drept. Cu o mişcare 
bruscă, vâri mâna dreaptă în geanta de umăr, apucând 
bine pistolul Browning 32 din buzunarul special. Cu stânga 
rezemă servieta de zid şi se-ntoarse ţinând pistolul strâns 
cu ambele mâini. 

Domnul Umbră dispăruse. Undeva, în josul aleii înguste. 
Numai într-acolo putea să se evapore atât de repede. „Nu 
trage cu ochiul după colţ!” îi veniră în minte 
avertismentele lui Sarge, cel care o antrenase la conacul 
din Surrey. 

Cu degetul abia atingând trăgaciul, sări înainte, se uită în 
josul aleii. Nimic. Aproape că se aşteptase la asta. O fi luat- 
o pe aleea scurtă şi întunecată de după colţ, pierzându-și 
urma în noapte. N-avea de gând să o ia pe-acolo, aşa că se 
întoarse, luă servieta şi se îndreptă grăbită spre strada 
principală. Chiar vizavi de intrare era parcat un MG roşu 
strălucitor. Nou-nouţ. Dându-şi seama că are să întârzie la 
întâlnire, se întoarse din nou pe străduţă, cu Browning-ul 
în mână, ţinut ascuns sub mantou. Trecu repede de alee. 
Fir-ar să fie! Nu reţinuse numărul de înmatriculare al MG- 
ului roşu. Acum era prea târziu. 


Când intră la Marino, Browning-ul era deja la locul lui, în 
buzunarul special al genţii de umăr. Garderobiera îi luă 
paltonul, dar Paula păstră servieta. Chinul absurd prin 
care trecuse ca să obţină volumul dinăuntru o hotărâse să 
nu se despartă de ea nici în ruptul capului. 

Sala restaurantului Marino era mare, pătrată, cu un bar 
lung pe peretele din stânga. Singurul client era Black Jack, 
care stătea la o masă de lângă bar, cu ceva de băut în faţă. 
Probabil că vremea de decembrie, din ce în ce mai 


friguroasă, îi ţinea pe oameni în casă. 

Black Jack se ridică. Stătea pe culoarul dintre mese, cu 
braţele larg deschise, gata s-o îmbrăţişeze. Il evită 
zâmbind şi se strecură pe bancheta pe care stătuse el. El 
îşi flutură braţele într-un gest zadarnic, dezamăgit că ea 
păstrase distanţa, apoi se aşeză în faţa ei. 

— Nu credeam că ai să vii, spuse el cu un zâmbet larg. 

— Am fost reţinută. Ţi-am lăsat timp să bei ceva înainte. 

El ridică paharul, pe jumătate plin. „Whisky”, se gândi ea. 
— Paula, sunt la primul pahar. Tu ce iei? 

— Un pahar de Chardonnay, te rog. 

Barmanul o auzise şi într-o clipă îi aduse comanda. Ea 
ridică paharul şi ciocniră. 

„Relaxează-te, îşi spuse ea. Doar vrei să-l faci să 
vorbească. Poate chiar are informaţii de preţ. Şi e treaz 
binişor.” 

— Investighezi uciderea răposatului domn Holgate, începu 
el pe un ton declarativ. 

— Ce Doamne iartă-mă te face să crezi asta? 

— Faima ta. Nu renunti niciodată. La fel ca Tweed. 

— Da, dar numai dacă am început ceva, răspunse ea 
evaziv. 

— Scuză-mă o clipă, spuse el uitându-se spre uşă. 

leşi alergând şi, pentru că lăsase uşa deschisă, ea văzu tot 
ce se întâmpla afară. Îl înhăţă pe Nathan Morgan de 
gulerul hainei de astrahan. Dădu cu el de perete, 
strâmbându-i gulerul. 

— Ce dracu' faci, Nathan, mă spionezi? 

— Dă-mi drumu', bombăni Morgan. Pun să te aresteze... 

— O să fie un titlu pe cinste în ziare, ţipă Black Jack. 
„Gestapoul operează în Marea Britanie” Parisul va fi 
încântat. Aşa că şterge-o de-aici! Acum! Să nu-ţi mai văd 
mutra asta urâtă... 

Paula se întoarse. Dincolo de draperiile de plasă de la 
ferestre îl putu vedea pe Morgan trăgându-şi gulerul şi 


pipăindu-şi gâtul, în timp ce se îndepărta, împleticindu-se. 
Când se aşeză din nou la locul lui, Black Jack era iarăşi 
calm. 

— Departamentul Special este într-adevăr puternic, îl 
avertiză ea. 

— La fel şi presa din străinătate. Americanii ar fi într-al 
nouălea cer să audă aşa ceva. Bob Newman al vostru i-ar 
putea prezenta în toată splendoarea lor pe cei de la 
Whitehall. În fine, unde rămăsesem? 

— Urmă să-mi spui ceva important despre Adam Holgate. 
— Lua o grămadă de bani de undeva. Mult mai mult decât 
salariul pe care îl primea de la ACTIL. 

— De unde ştii? întrebă ea. 

— Se fâţâia prin cazinoul meu din Mayfair, la Templeton. 
Cumpăra jetoane cam în valoare de cinci sute de lire sau 
mai mult. Le juca pe toate, câştiga la început, apoi pierdea 
tot. Jocul era pentru el un adevărat viciu. După câteva seri, 
se întorcea cu şi mai mulţi bani, îşi cumpăra cota de 
jetoane, o juca pe toată, iar, în cele din urmă, o pierdea. 
Probabil că i-a secat sursa de fonduri, pentru că, într-o 
seară, a venit la mine şi mi-a cerut să îl împrumut. L-am 
refuzat. Părea posomorât, a spus că face el rost de undeva. 
Asta s-a întâmplat chiar cu o noapte înainte să-şi piardă 
capul. Scuză-mă, e un joc de cuvinte cam răutăcios. 

— Înţeleg. Paula sorbi puţin din pahar. Ai idee care să fi 
fost sursa? 

— Absolut niciuna, spuse el cu acel rânjet larg care le 
dădea pe spate pe cele mai multe femei. Mi-a trecut prin 
cap că poate şantajează pe cineva. Dacă e aşa, atunci 
poate că de aia a şi sfârşit-o aşa cum a sfârşit-o. 

— Ție îţi plăcea tipul? 

— Nu. Uneori era obraznic. Când a pierdut la tripou, şi-a 
dat drumul la vorbă. A trebuit să îl avertizez că, dacă se 
mai întâmplă, n-o să mai aibă voie în club. 

— Imi mai poţi spune şi altceva despre el? forţă ea. 


— Nu! rânji el din nou. După ce terminăm de băut, ar fi 
cazul să te relaxezi şi tu. Hai să luăm cina împreună la 
Santorini! Au o terasă cu vedere spre Tamisa. Sunt 
cunoscut acolo. Ne vor da cea mai bună masă. 

— Nu pot, am o altă întâlnire, minţi ea. N 
Rânjetul îi dispăru de parcă s-ar fi şters cu buretele. Işi 
bău paharul, privind înjur. „Se gândeşte ce să facă în 
continuare”, îşi spuse ea. 

— Te duc eu înapoi la Park Crescent, decise el, ridicându- 
se. Maşina mea e parcată afară. 

— Eşti foarte amabil, spuse ea gândind repede. „Maşina lui 
e parcată afară?” 

leşiră din local, o luară la stânga şi apoi pe aleea în care 
dispăruse mai devreme Domnul Umbră. Intrând pe strada 
principală, se îndreptă spre MG-ul roşu, pe parbrizul 
căruia era pus un tichet. În timp ce Black Jack îi deschidea 
portiera, Paula făcu semn unui taxi pe care-l văzuse 
venind. 

— Îţi mulţumesc pentru seara aceasta, strigă ea. M-am 
răzgândit. Cu taxiul ajung acolo una, două. 

— Femeile au obiceiul ăsta, îi răspunse el pe un ton 
sarcastic, să se răzgândească pe nepusă masă. 

Cu traficul foarte redus, taxiul luă viteză, iar ea se 
concentra. Îşi amintea vag celelalte maşini parcate în susul 
străzii; oricare dintre ele putea să fie cea pe care o auzise 
mai devreme. E posibil ca umbra să fi fost a lui Diamond? 
Să fi traversat în grabă strada, apoi să se fi ascuns pe o 
altă alee, pentru ca în cele din urmă să se strecoare rapid 
în restaurantul Marino? Puțin probabil, dar nu imposibil. 
Apoi, mai era şi Nathan Morgan. Oare era destul de înalt 
încât umbra aia sinistră pe care o văzuse să fi fost a lui? 
Nu îi era clar. Totul era confuz. 

Un Boeing uriaş, aparţinând companiei United Airlines, 
zbura deja deasupra Atlanticului. Tweed, Paula şi Newman 


aveau bilete la clasa business, unde stăteau confortabil în 
cabina pe jumătate goală, aşa că puteau vorbi liniştii, fără 
să rişte să-i audă careva. 

Ştiind că lui Tweed nu-i plăcea deloc să zboare, Paula 
insistase să-i dea o pastilă de Dramamină la plecarea din 
Londra. Cum afară era noapte, Paula se uita rar pe 
fereastra din dreptul ei. Acum avea prilejul să le 
povestească pe larg ce i se întâmplase cu o zi înainte. 

— Am împrumutat volumul despre care vorbea doctorul 
Seale. L-am luat cu mine. Chestia amuzantă a fost că, în 
vreme ce eu aşteptam de o veşnicie să intru în bibliotecă, 
cine credeţi că a coborât de acolo? N-o să ghiciţi. Doctorul 
Abraham Seale în persoană. A şi flecărit cu mine puţin. 
Foarte amabil. 

— Nu avea de ce să nu fie, remarcă Newman, vorbind 
peste Tweed. 

Impărţeau o banchetă cu trei locuri. 

— În timpul ceaiului cu Marienetta, continuă, ea mi-a 
propus să colaborăm la investigarea uciderii lui Holgate. 
După cum ştiţi, este un detectiv cu şcoală. 

— Eu aş fi atent la asta, o avertiză Tweed. 

— E o femeie foarte deşteaptă, spuse Newman. 

— Tot aş fi atent. Da' cu Black Jack Diamond cum a fost? 

li povesti tot ce se întâmplase, tot ce vorbiseră de când 
plecase de la Brown. Tweed păru tulburat când îi povesti 
despre Domnul Umbră. 

— Trebuie să ai mare grijă câtă vreme suntem implicaţi în 
rezolvarea acestui caz. De fapt, toţi trebuie să avem. 
Criminalul e nemilos şi viclean. 

— Acest caz? întrebă Paula. Cine te-aude ar zice că eşti din 
nou la Scotland Yard. 

— Într-un fel, sunt, în mintea mea. Surprinzător cum îmi 
aduc aminte, toată experienţa de acolo... Pot să rezolv 
cazurile fără probe ADN şi toate şmecheriile astea. Dacă 
eşti atent la ei, oamenii îţi spun exact cum sunt, fără să-şi 


dea măcar seama. Asta se numeşte egocentrism. Şi e 
posibil ca deja să ne fi întâlnit cu ucigaşul. 

— Ai vreun suspect? îşi încercă Paula norocul. 

— Nu. E mult prea devreme. 


Vântul care bătea din spate îi ajută să aterizeze mai 
devreme decât era programat. Chiar şi aşa, de-abia avură 
timp să găsească cursa internă ce avea să-i ducă spre 
nord, la Portland. 

Mai devreme, Tweed îi prevenise pe amândoi să îl lase 
doar pe el să vorbească. Paula întrebă dacă era înţelept să 
călătorească folosindu-şi numele reale. Tweed îi spusese că 
mergeau într-o expediţie foarte primejdioasă şi, în 
eventualitatea în care mai târziu avea să se afle despre 
excursia lor secretă la Pinedale, era mult mai indicat să 
călătorească cu paşapoartele adevărate. 

Când avionul decolă de pe aeroportul din Boston, Paula 
scruta întunericul. Dedesubtul lor se vedea oraşul, ca o 
galaxie de lumini, şi siluetele câtorva nave se iţiră cu 
lumini la pupa şi la prova pe râul Charles, un şarpe imens 
şi negru, care înainta pe uscat. 

Zborul până la Portland dură mai puţin de o oră. Cu cât 
înaintau spre nord, se înmulţeau zonele acoperite de 
conifere, verdele lor părând mai degrabă negru în lumina 
lunii. Când începură să coboare, la dreapta se vedeau 
valuri albe spărgându-se de faleză. În port acostau mai 
multe vase de pescuit. 

— Cu cine luăm legătura? întrebă ea. 

— Prietenul meu de la CIA, Cord Dillon, mi-a spus la 
telefon că, imediat ce părăsim aeroportul, trebuie să dăm 
de şeful de poliţie, Andersen. Tâgâdâm-tâgâdâm şi-am 
ajuns. 

Andersen îi scoase din aeroport. Fiind foarte puţin de mers 
până la maşina de poliţie care îi aştepta, aruncase pe el o 
pufoaică ponosită. Paula înţelese de ce. Ca şi în Boston, 


aerul era rece şi umed, iar frigul muşcător îi îngheţa faţa, 
dar în Portland părea să fie şi mai frig. 

Niciunul dintre ei nu ştia că Monica le închiriase o maşină. 
Andersen spusese că nu e nevoie, avea el o maşină de 
poliţie, cu şofer, care îi putea duce până la Pinedale, dar la 
întoarcere trebuiau să-şi caute singuri un mijloc de 
transport. 

— Am impresia, oameni buni, că aţi ales o perioadă proastă 
a anului ca să veniţi încoace, comentă el. Iar la meteo s-a 
anunţat că vine o furtună mare dinspre Atlantic. 

— Aici, în oraş, totul pare aşa de liniştit! replică Paula. 

— Oamenii oblonesc ferestrele de furtună. 

Andersen era un tip uriaş, genul de om de afaceri, trecut 
binişor de un metru optzeci şi doi înălţime. Îi aşteptase la 
aeroport şi îi condusese fără pierdere de vreme până la 
maşina în care şoferul stătea pregătit de plecare. Erau 
puţini oameni prin preajmă, şi aceia bine înfofoliţi şi 
grăbiţi. 

Maşina care îi aştepta era un Ford rablagit. Pe capotă avea 
un girofar cu lumini roşii şi albastre şi o antenă ce avusese 
şi zile mai bune. Andersen făcu rapid prezentările: 

— Pe şofer în cheamă Sam. El vă va duce acolo. Şi cam 
atât. 

— Vă mulţumim, domnule căpitan Andersen, spuse Tweed. 
— Sam trebuie să se întoarcă aici foarte rapid. Avem o 
echipă care anchetează un jaf. E nevoie de el să le mai dea 
oamenilor câte un şut în fund să-şi facă treaba. Ridică ochii 
spre Paula. Mă iertaţi, doamnă! 

Tweed se aşeză în dreapta şoferului, în timp ce Paula şi 
Newman ocupară locurile din spate. Porniră la drum. Cum 
ieşiră din Portland, Sam apăsă pedala acceleratorului, 
farurile luminând asfaltul din faţa lor, în câmp deschis. 
Paula avu o tresărire de emoție. Trăia o aventură. Când să 
treacă vama din Boston, ea şi Newman îl lăsaseră pe 
Tweed să vorbească. 


— Cu afaceri sau de plăcere? întrebase impasibil ofiţerul. 
— Cu afaceri, îi răspunsese 'Tweed. 

— Ocupaţia? 

— Consilier pe probleme de securitate. 

Nimic în plus. Tweed se gândise ce contrast ca de la cer la 
pământ era între vama de aici şi cea de la intrarea în New 
York. Acolo îndurase o oră întreagă o coadă extrem de 
lungă de pasageri, care înainta ca melcul. Câteva întrebări 
posace puse de vameşi, şi apoi goana obositoare după un 
taxi. 

Aplecat peste volan, Sam gonea pe întinderea de asfalt 
care se întindea, necuprinsă, în faţa lor, fără să-i adreseze 
un cuvânt sau măcar să-i arunce o privire lui Tweed. La un 
moment dat, intrară în pădure. Dintr-o parte şi alta a 
drumului îi împresurau ziduri înalte de brazi, atât de 
înalte, încât Paula nu le putea vedea vârfurile. Simţul 
aventurii îi pieri brusc, transformat într-un sentiment de 
claustrofobie. Şoseaua, pustie, şerpuia în sus şi-n jos, aşa 
încât, până când suia în vârful pantei, nu vedeau altceva 
decât asfalt. Alte maşini nu erau pe drum. Pe alocuri, prin 
zidul de brazi, se vedea un drum forestier care se pierdea 
după o cotitură. „Oare nu locuieşte nimeni în această 
sălbăticie stranie?” se întreba ea. Apoi, pe partea ei, 
trecură de o porţiune neîmpădurită care se căsca printre 
brazi şi unde se zărea un hambar vopsit în roşu, lucind 
slab în razele lunii. Probabil că fusese vopsit de curând. 
Aşadar, pe-aici, pe undeva, locuia cineva. 

Vremea începuse să se schimbe. Un cârd de nori grei şi 
întunecaţi vâsleau dinspre mare. Sam se uită în sus, dar nu 
comentă. Avea o faţă ca de veveriţă, cu şapca de poliţist 
trasă pe frunte. Voia să întrebe cât mai e de mers, dar îşi 
aminti că Tweed o rugase să-şi ţină gura. 

Brazii începură să se rărească, iar Sam încetini viteza. 
Brusc, viră de pe autostradă, pe un drum de pietriş, ieşind 
la lumină. Cocoţată pe un deluşor, se vedea o clădire din 


lemn, cu două etaje, care avea neapărat nevoie de o 
zugrăveală. In faţă se întindea o verandă cu un grilaj de 
lemn, din care mai multe stinghii se prăbuşiseră. Bucăţi de 
şindrilă din acoperiş fuseseră smulse de vânt. La capătul 
treptelor de lemn ce duceau spre verandă, undeva, în 
spatele ferestrelor murdare de la parter, ardeau nişte 
lumini. „lată pe cineva care nu se sinchiseşte de musafiri”, 
îşi spuse Paula. Maşina se opri la câţiva metri de scările 
şubrede cu balustradă de lemn. Brusc, Sam deveni volubil. 
— Înăuntru este adjunctul şerifului, Parrish, spuse el cu un 
accent pronunţat. Mă îndoiesc c-o să fie foarte cooperant. 
Marea e acolo, în spatele postului de poliţie. Auziţi cum 
bate vântul? 

Paula îşi dădu seama că se auzea un zgomot ciudat, ca un 
fel de fâsâit. Uitându-se înapoi, spre marginea pădurii, 
văzu copacii imenşi legănându-se încet. Tulburătoare 
privelişte! 

— Se apropie furtuna, continuă Sam. Se spune că o să fie 
una uriaşă. O crimă al naibii de urâtă a avut loc pe-aici nu 
demult. Ucigaşul i-a retezat capul, corpul l-a azvârlit în 
ocean al dracu' de-aproape. Încă n-au găsit capul. 

Scoase un zgomot ciudat, iar Paula îşi dădu seama că el 
chicotea. 

— La ce i-o fi trebuit capu'? Poate că face colecţie. Acu! tre' 
să mă duc. Andersen e dur, dar cinstit. 

Aşteptă până ieşiră din maşină, apoi scoase capul pe 
fereastră. 

— Jed, ajutorul lui Parrish, vă poate duce înapoi până în 
Portland. 

„Să sperăm”, îşi spuse Paula, îngheţată până la oase. 

Sam îi aşteptă să ajungă la treptele de lemn ce urcau pe 
verandă. Între timp, vântul se înteţise ameninţător. Paula 
se întreba ce mai aşteaptă. Brusc, Sam ambală motorul şi 
făcu un viraj nebunesc de o sută optzeci de grade. 
Improşcă pietrişul de sub roţi în toate părţile. Acum ea îşi 


dădu seama că el aşteptase ca ei să fie destul de departe 
când derapează. Cu sentimente contradictorii, Paula privi 
farurile de semnalizare ale maşinii până dispărură pe 
autostradă. O cuprinse o senzaţie deprimantă de izolare. 

— Să trecem la treabă! spuse Tweed pe un ton aspru, dar 
plin de energie. Balustrada e şubredă, îi avertiză el în timp 
ce urca treptele spre verandă. 

Ajunse în faţa uşii mari, apăsă pe clanţă şi intră sprinten. 
Paula se întrebă cum de reuşise asta. 

În spatele uşii era o încăpere spațioasă, cu podea de 
scândură. Cufundat în scaunul mare, de răchită, de la 
biroul vechi de lângă peretele din faţa uşii, zăcea un 
bărbat la vreo cincizeci de ani, care îşi odihnea picioarele 
încălţate în cizme pe un alt birou la fel de vechi. Avea 
capul mare acoperit cu un păr şaten în dezordine, fruntea 
brăzdată de riduri, ochii mici, porcini, şi un nas borcănat 
deasupra gurii şi a fălcilor încordate. Era gras, iar cămaşa 
roşie în carouri, veche şi soioasă, era suflecată până la 
coate, dezvelindu-i şuncile; burţile i se revărsau mult peste 
cureaua din piele. Obrajii plini erau roşii ca soarele la 
apus. Tweed presupuse că roşeaţa îi venea de la berea pe 
care o ţinea în mâna dreaptă. Omul duse sticla la gură şi 
înghiţi de mai multe ori. 

— Ajutor de şerif Parrish? întrebă Tweed în timp ce Paula 
şi Newman se grăbeau să închidă uşa după ei. 

li izbi un val de căldură amestecat cu un damf de bere. 
Parrish izbi tare sticla goală de birou, se mişcă, aşa încât 
acum îi putură vedea centura, cu revolverul ieşit afară din 
toc. La trecerea bruscă de la frigul îngrozitor de-afară la 
căldura înăbuşitoare din încăpere, Paula simţi că-i vine să 
leşine. Îşi scoase o mănuşă şi îşi înfipse unghiile în podul 
palmei. Durerea o ajută să-şi revină cât de cât. 

— Da, io-s Parrish. Io îs legea pe-aici. Singura lege care ie. 
Tu, Tweed? 

— Da, spuse el prezentându-i pe însoțitorii săi. 


Parrish îl ignoră pe Newman. Se uită lacom la Paula. 
Tweed începu să umble încoace şi încolo, iar Parrish vorbi 
din nou: 

— Când vii-ncoa', ai putea să mai pui o buturugă în sobă. 
Să-i ţină doamnei de cald la picioare, că ea deja m-a 
încălzit pe mine. 

— Fac eu focul, sugeră o altă voce. 

Tweed luase doi buşteni şi se aplecă să-i pună pe foc, în 
soba duduitoare. Ca să-i facă pe plac puşlamalei bătrâne, 
dar asta era cam tot ce avea de gând să facă. 

Paula îi zâmbea bărbatului, mult mai tânăr, care se oferise 
să dea o mână de ajutor. Cămaşa sa în carouri gri şi blugii 
arătau impecabil. Părea voinic şi-n putere, avea părul des, 
ca mătasea de porumb, trăsături ferme şi un zâmbet 
amabil. Parrish râgâi, apoi mormăi către cel tânăr: 

— Nu-i de nasu' tău, Jed. Mai întâi tre' să treci de Tweed şi 
de duru' ăsta pe care l-a adus cu el. 

— Dacă nu vă supăraţi, domnule Parrish, i-o tăie Paula, aş 
dori să mă aşez până mă obişnuiesc cu căldura de aici. 

— Desigur! 

Parrish târî pe podea trei scaune de nuiele în faţa biroului 
său. Flutură către ea o mână cu degete butucănoase şi cu 
negru sub unghii, făcându-i semn să se aşeze. 

— Jed, strigă el în timp ce se aşeza din nou, unde ne sunt 
manierele? 

Aplecându-se spre ea, îi puse o mână pe braţ, aşa încât 
Paula făcu mai îndeaproape cunoştinţă cu damful de bere. 
— Aşa, acu' staţi confortabil? 

Îi înşfăcă mâna hotărâtă şi i-o dădu la o parte. Pe Parrish îl 
surprinse vizibil demonstraţia ei de putere. Tweed, aşezat 
deja pe scaun, consideră că circul durase destul. Se aplecă 
spre ajutorul de şerif care se întorsese la locul lui. 

— Eraţi aici când a fost găsit cadavrul lui Hank Foley? 

— Aţi putea spune că am supervizat operaţiunea. 

— Cum a fost descoperit? Presupun că ştiţi, de vreme ce 


crima s-a petrecut în jurisdicţia dumneavoastră. Am nevoie 
de date. 

— Ei bine, în cazu' ăsta poate c-ar trebui să discutaţi o ţâră 
cu Jed, aci dă faţă. Mai încolo. El a găsit hoitul. Totuşi, 
parcă n-a găsit capul, nu-i aşa, Jed? Sigur nu ţi-a căzut pe 
undeva când îi ajutai pe aia de la Poliţia din Portland să îl 
salte cu frânghiile? 

— Ştii foarte bine că nu, îi răspunse Jed pe un ton tăios. Şi 
să ştii că n-a fost de glumă. 

— Atunci du-i afară, să le-arăţi unde l-ai găsit pe Domnu'- 
fără-Cap. 

— Anchetaţi crima? vru Tweed să ştie. Dacă da, cât de 
departe aţi ajuns? Am nevoie de amănunte. 

— Lucrurile astea cer timp, mormăi Parrish, în timp ce 
Paula, aruncând o privire prin încăpere, observă ce 
diferenţă era între biroul din colţ al lui Jed, pe care se afla 
o maşină de scris veche, marca Remington, şi nişte 
teancuri de dosare puse ordonat, şi dezastrul făcut de 
Parrish; biroul acestuia era plin de hârtii împrăştiate 
aiurea, pătate cu cercuri de la fundul sticlelor de bere. 
Mormane întregi de dosare, gata-gata să se răstoarne, se 
îngrămădeau de-a lungul pereţilor. 

Tweed se ridică. Îşi dăduse seama că domnul Parrish nu 
mişcase un deget în cazul Foley. 

— Aş dori ca Jed să ne ducă imediat acolo unde a 
descoperit cadavrul. Nu prea avem timp. 

— Vă pot duce chiar acum, spuse Jed, deja în picioare, 
trăgându-şi până sus fermoarul canadienei. În cinci minute 
să fiţi afară. 

— Atunci, să mergem, spuse Tweed. 

Parrish se ridică în picioare împleticindu-se şi îi urmă. Jed 
ieşi repede, cobori înaintea lor treptele şi se duse în 
spatele casei. Frigul tăios îi pătrunse până la oase ca un 
cuţit. Din pragul uşii, Parrish strigă după ei: 

— O s-aveţi multişor de mers înapoi pân' la Portland. 


Apoi se întoarse în casă şi apucă de gât o sticlă de bere 
proaspătă. Râdea de să-şi spargă plămânii, cât pe ce să se 
înece. 

— Maşina mea e în spate, explică Jed. Orice vreţi să ştiţi 
întrebaţi-mă pe mine. 

O luară după colţ, unde vântul le bătea din faţă în rafale. 
Jed se întoarse în fugă să o ia pe Paula de braţ. 

— Aproape că v-a luat pe sus. O să vă obişnuiţi. 

Maşina lui Jed, parcată în spatele casei, era un Chrysler 
rablagit. Dădu drumul la maximum la căldură şi rămase 
afară. Tweed se aşeză în faţă pe locul din dreapta, iar 
Paula şi Newman, în spate. În maşină începu să se 
încălzească. Jed trânti portiera din spate, spunându-le: 

— Mă întorc într-o clipă. Trebuie să iau ceva. 

Paula îl privi alergând să deschidă o uşă din spatele casei, 
apoi intrând. Se întoarse cu o valiză pe care o azvârli în 
portbagaj. Se aşeză la volan. 

— Plecaţi undeva? întrebă Paula. 

— Păi da! 

Pornise maşina, iar acum se întorceau pe autostradă. 

— Mi-am luat toate lucrurile. M-am săturat până în gât de 
Parrish ăsta. Andersen, din Portland, mi-a oferit în secret o 
slujbă mai bună şi ceva bani în plus. De fapt, ce m-atrage e 
că voi lucra în subordinea lui Andersen, un tip cu adevărat 
corect. 

Ajunse pe autostradă, o luă la stânga, distanţându-se şi 
mai mult de Portland, în direcţia îndepărtatului Boston. Se 
întoarse, zâmbăreţ, să se uite la Paula. 

— Abia acum începe să-mi placă meseria pe care o fac. Şi, 
oameni buni, am să vă duc şi înapoi la Portland. Dar numai 
după ce aţi văzut tot ce trebuie. 

— Parrish ştie asta? întrebă Paula, cu şiretenie. 

— Nici prin cap nu-i trece. Am să-l sun din Portland, să-i 
dau vestea cea bună. 


Peisajul se schimbase. De o parte şi de alta se întindeau 
bulgări de pământ uscat pe unde se araseră câmpurile. 
Undeva, în faţă, se vedeau copaci, dar pădurea se rărise. 
Jed fluiera ca pentru sine. 

— Unde este Pinedale? întrebă Tweed. 

— Acesta este. 

„Slavă Domnului!” gândi Paula. Ici şi colo, la o distanţă 
considerabilă una de alta, erau nişte căsuțe mizerabile din 
lemn, cu luminile aprinse în spatele perdelelor trase. 
„Oamenii îşi trăiesc aici toată viaţa”, se gândi ea. 
Londonezii oportunişti care merg în excursii ieftine, în 
Italia sau în Caraibe, habar nu au cum arată în realitate 
restul lumii. 

— Vedeţi clădirea aceea arsă de lângă autostradă, mai 
încolo? îl întrebă Jed pe Tweed. 

— Da. 

— Acela a fost azilul - ei îi ziceau casă de sănătate - unde 
lumea îşi parca rudele nedorite care aveau o ţăcăneală. 
Câteodată pacienţii erau aduşi numai la tratament şi după 
aia ieşeau. Îţi trebuia o cârcă de bani ca să intri aici. 
Discreţia era absolută. 

Brusc, ieşi de pe autostradă şi începu să urce un drum 
forestier. Când o cotiră mai aproape de ruinele arse, Paula 
auzi un zgomot ca un bubuit continuu. Furtuna le ciocănea 
în parbriz. 

Tweed se uită peste capul lui Jed, în stânga. 

— E departe azilul de locul unde aţi descoperit cadavrul lui 
Hank Foley? 

— Deloc. Am găsit urme care indicau că victima fusese 
târâtă de la azil spre coastă. Nişte pete de sânge. Toate au 
dispărut acum. Au fost ploi abundente pe-aici şi nu m-a 
crezut nimeni. 

— Cum aţi descoperit cadavrul? 

— Patrulam pe faleză, în caz că vreun vas s-ar fi îndreptat 
spre stânci. Era o noapte furtunoasă. Am chemat paza de 


coastă din Portland. Pe Parrish, desigur, l-a durut în fund. 
Scuzaţi-mă, doamnă! 

— Mi-e cunoscut cuvântul, îl linişti ea. De unde vine 
bubuitul ăsta continuu? 

— Sunt valurile imense care se sparg de stânci. lată-ne 
ajunşi, spuse el, oprind motorul. Nu ieşiţi încă, oameni 
buni! Şi, când o faceţi, aveţi grijă. Stânca este abruptă. 
Vântul bate în larg, asta-i bine, dar poate să vă ia pe sus ca 
pe nişte fulgi. Dumneavoastră, bărbaţii, vă descurcati, dar, 
continuă el uitându-se spre Paula, vă deranjează dacă vă 
ţin de braţ? 

— Gestul ar fi bine-venit, îi răspunse ea, zâmbindu-i când îi 
întâlni privirea în oglinda retrovizoare. 

Urmând sfatul lui Jed, ieşiră din maşină pe partea dreaptă, 
nu pe cea dinspre ocean. Înainte să coboare, Paula îşi 
încheie mai întâi nasturii la guler. Afară, se izbiră de vânt 
ca de un zid mişcător. Plecară capetele, Jed se agăţă de 
Paula şi brusc ajunseră pe buza prăpastiei. 

Valuri uriaşe se rostogoleau înverşunat, hotărâte parcă să 
inunde toată America. Se spărgeau de stâncile de 
dedesubt, împroşcându-le feţele cu spumă. Zgomotul era 
asurzitor. 'Ţinându-se de Paula, Jed arătă în jos, ţipând spre 
Tweed: 

— Cadavrul era înghesuit în crevasa aceea uriaşă. 

— Furtuna de atunci a fost mai puternică decât acum în 
noaptea când aţi descoperit trupul lui Foley? strigă Tweed. 
— Nu. Asta-i cea mai mare din anul ăsta. 

Tweed observase că valurile cele mai mari se spărgeau 
undeva, cam la şase metri sub crevasa adâncă, ascunsă 
sub stâncă. Aşadar, dacă trupul ar fi fost aruncat în mare, 
cum naiba l-a azvârlit înapoi, de vreme ce valurile 
oceanului nu ajungeau nicicum lângă crevasă? Trebui să 
urle la Jed când îi puse întrebarea. 

— Nu m-am gândit la asta, îi răspunse americanul după ce 
se uită în jos preţ de câteva clipe. 


— Aş vrea să explorez pe-acolo, ţipă Paula, arătând cu 
degetul panta cu arbuşti care ducea spre dărâmăturile 
azilului. Mă descurc şi singură, dar, oricum, vă mulţumesc 
că-mi purtaţi de grijă. 

Apoi porni la drum, scoţându-şi din geanta mare pe care o 
purta cu ea o lanternă puternică. Era o noapte cumplită: 
urletul vântului, mugetul surd al valurilor mării izbindu-se 
de stânci. În timp ce cobora, atentă unde pune piciorul, 
panta ce ducea spre azil, încerca să-şi imagineze care era 
calea cea mai scurtă pe care ar fi ales-o ca să târască un 
cadavru de la ruine spre stânci. Numai că se-ndoia că pe- 
atunci casa de sănătate era deja arsă. 

Se apropiase de ruină, când găsi ceea ce căuta. Mai 
devreme, pătrunsese într-o zonă cu iarbă înaltă, însă aici 
se vedea pământul, ca şi cum pumni întregi de iarbă ar fi 
fost smulşi din rădăcină. În pământ se imprimase o formă 
dreptunghiulară. 

— Ce-i asta? întrebă Tweed, care venise după ea. 

Aici erau feriţi de vânt. 

— Locul unde a fost amplasată ghilotina. Aici a fost 
decapitat Foley. 

— 'Ţine-ţi ideea pentru tine. 

— Este o informaţie, nu o idee. 

Paula scoase micul aparat de fotografiat, cu rezoluţie bună 
şi fără bliţ. De cinci ori apăsă pe buton, după care, exact în 
momentul în care Newman şi Jed îi ajungeau din urmă, 
strecură aparatul la loc în geantă. Tweed se întoarse spre 
american. Mai devreme, acesta îi spusese când avea să 
plece cursa lor spre Boston. In cel mai fericit caz, de acolo 
aveau să prindă primul avion spre Heathrow. 

— Jed, mai avem timp să ne uităm la casa de sănătate sau 
la ce-a mai rămas din ea? 

— Sigur că da. Am s-o calc puternic la întoarcere. Vă duc 
direct la aeroport. Dar mai întâi să ne întoarcem la maşină. 
Nu-i departe. 


Drumul până la clădirea arsă era foarte scurt. Imediat 
după ce Jed parcă, Paula sări din maşină şi deschise poarta 
de fier forjat, rămasă intactă. Se apropie încet de ruina 
acoperită de funingine. Ziduri de cărămidă stăteau încă în 
picioare. „lată că doctorul Abraham Seale s-a înşelat când 
a spus că americanii n-au auzit de cărămidă. Oare n-o fi 
fost aici? Ei, da' de ce îmi pun această întrebare?” îşi spuse 
ea. 

— Unde l-aş ascunde? se întrebă cu voce tare. 

— Ce să ascunzi? veni replica lui Tweed. 

Ea nu-i răspunse, pentru că acum era ocupată să se pună 
în pielea unui incendiator. În spatele clădirii se afla o zonă 
compactă cu tufe veşnic verzi. Fără să-şi scoată mănuşa de 
pe mână, luă un băț carbonizat cu care începu să 
scormonească tufărişul. Tweed găsise şi el ceva cu care să 
scormonească pe-acolo. Spre deosebire de Paula, el înaintă 
mult în tufe, măturând apăsat cu băţul lui gros încoace și- 
ncolo. La un moment dat se auzi un clinchet, semn că 
dăduse peste ceva metalic. Se ghemui, ţinând băţul cu o 
mână, cu cealaltă căutând de zor la capătul de jos. Apoi se 
ridică apucând de mâner o canistră roşie de metal. 

— Asta căutai? Se întoarse şi-l strigă pe Jed. Puteţi 
identifica acest obiect? îl scutură. E gol. Aveţi idee ce ar fi 
putut conţine? 

— Benzină, spuse Jed. Extrem de inflamabilă. 

— Şi, continuă Tweed, dacă ar fi fost vărsată pe podeaua 
de la parterul casei, ce s-ar fi întâmplat în urma aprinderii? 
— Un adevărat iad. lar azilul avea o pivniţă cu nişte 
ferestre joase. Acolo se ţineau registrele. 

— Ce fel de registre? 

— Dosare amănunțite ale pacienţilor care stăteau sau au 
stat aici. 

Paula se strecură prudentă pe lângă un zid încă în 
picioare. Trase cu ochiul după colţ. Jed avusese dreptate. 
Aici era o pivniţă spațioasă, cu ferestruici boltite, care îţi 


permitea să vezi dinăuntru afară. 

— Ceva de genul ăsta căutam, comentă ea. Cineva abia 
aştepta ca dosarele acelea să fie distruse. Subsolul e plin 
până la genunchi de moloz ars. Scoase din mănuşă o 
bucăţică de hârtie vălurită pe margini, pe care i-o arătă lui 
Jed. Aveţi idee ce este aceasta? 

— O bucăţică din partea de jos a unui dosar medical, spuse 
el, examinând-o la lumina lanternei ei. Pot să descifrez 
semnătura lui Bryan. Millie, femeia de serviciu a azilului, 
mi-a arătat odată una dintr-astea, deşi n-ar fi avut voie s-o 
facă. 

— Ce fel de dosar medical? Şi cine e Bryan? 

— Un rezumat confidenţial al problemelor de care suferă 
pacientul, pe ce considerente a fost acceptat, tratamentul 
administrat, numele... 

Jed se uita fix în sus, încercând să-şi amintească mai 
detaliat ce anume văzuse când i se arătase în secret unul 
dintre aceste documente... 

— Aă, adresa, sexul, vârsta... Zâmbi larg. Şi numele celui 
care plătea factura. În ce-l priveşte pe Bryan, el era 
doctorul care conducea azilul, împreună cu soţia sa şi cu 
câţiva angajaţi. Familia Bryan a dispărut după incendiu. 
Nu am reuşit să dăm de ei, şi am renunţat să-i mai căutăm. 
— Victime au fost? In rândul pacienţilor sau al 
personalului? întrebă Paula. 

— Nu. Cu câteva zile înainte de incendiu, toţi pacienţii au 
fost trimişi în altă parte. Angajaţii au fost toţi puşi pe liber 
cu câte o primă. S-au împrăştiat prin ţară. Unul ştiu că a 
plecat în Ohio. 

— Curioasă sincronizare, remarcă Tweed. 

— Umbla zvonul că soţii Bryan se căpătuiseră şi apoi au 
plecat. Urmau să vândă locul, dar după incendiu... 

Jed îşi flutură mâinile într-un gest de resemnare. 

Tweed insistă: 

— Nu a mai rămas niciunul dintre angajaţi în Pinedale? 


— Mai e Millie. Locuieşte puţin mai jos, pe autostradă. La 
două minute de mers cu maşina de aici. 

— Am avea timp să ne duci s-o vedem? Aş vrea să-i pun 
câteva întrebări. 

— Sigur. Grăsanul de Parrish n-a mişcat un deget. Nu s-a 
sinchisit, a declarat cazul închis. Poate că la mijloc au fost 
nişte bani. Să mergem! 

Merseră foarte puţin pe autostradă, dincolo de azilul în 
ruină. Copacii erau mai deşi, iar partea din mijlocul zonei 
era deluroasă, cu povârnişuri abrupte, puţin înalte, care 
urcau în pădure. Jed opri maşina în faţa unei căsuțe de 
lemn situate pe dreapta, la şosea. Casa avea două etaje, iar 
la ferestre erau trase obloanele, care atârnau în unghiuri 
bizare, ţinându-se, probabil, numai în balamalele de sus. 
Nu exista nicio verandă, ci doar o balustradă de lemn cu o 
parte lipsă care dădea spre uşa de la intrare, înăuntru, 
luminile erau aprinse. 

— Millie este acasă, remarcă Jed. Nici nu are unde să fie 
altundeva, pentru că, de când a avut loc crima, nu mai iese 
din casă după ce se lasă întunericul. Mai bine să o anunţ 
că sunt aici. 

Bătu de două ori, cu putere, în uşa de lemn, apoi strigă: 

— Sunt Jed, Millie! Jed! 

În timp ce aşteptau afară, în frigul crunt, Paula privi la 
sălbăticia din jur. Se întrebă din nou cum puteau oamenii 
să trăiască aici toată viaţa. Auziră cum se deschid două 
zăvoare şi se scoate un lanţ. Uşa se întredeschise şi Jed 
vorbi din nou. Îşi vâri faţa mai aproape, şi uşa se deschise 
larg. 

Din gerul arctic de-afară, intrară direct într-o cameră de zi 
în care soba trosnea veselă, oferind o căldură copleşitoare. 
Millie avu grijă să încuie la loc, punând iarăşi lanţul. Paula 
observă pe un bufet o puşcă de vânătoare. Millie nu era 
genul care să rişte. 

Millie era o femeie mărunţică de-a binelea, trecută de 


treizeci de ani, cu părul castaniu, pieptănat cu grijă. Purta 
o rochie albă, imaculată, care semăna mai degrabă cu 
halatul unei sore medicale, şi-i cercetă curioasă pe 
vizitatorii ei. 

— Ăştia sunt englezi, explică Jed, vin de la Portland, din 
partea lui Andersen. 

Tweed îi era recunoscător pentru formulare. Le dădea un 
aer de autoritate. Lângă un perete se afla un televizor 
imens, ce părea nou-nouţ, dar care era închis. Pe o masă, 
erau un set de pahare de calitate şi patru sticle de whisky 
scump. Gazda lor avea trăsături aspre, dar ochii îi erau 
blânzi. Paula observă că pe mobilierul ieftin din încăpere 
nu vedeai pic de praf. Jed făcu prezentările. Millie îi pofti 
să ia loc pe nişte scaune solide din lemn, ea rezemându-se 
de un fotoliu vechi, aproape de whisky-ul de pe masă. Luă 
un pahar şi sorbi puţin. 

— Poţi să ai încredere în amicii tăi, îi spuse ea lui Jed. M- 
am uitat bine la ei. 

— Am băgat de seamă, îi răspunse Newman. 

— Nu avem prea mult timp la dispoziţie, începu Tweed, cu 
blândeţe. Investighez crima aceea oribilă: Hank Foley. 

— Doamne-ajută că s-a găsit cineva. Ăia au încercat s-o- 
ngroape. Mă simt vinovată. M-au mituit ca să-mi ţin gura. 
Arătă spre televizor. M-am trezit cu ăsta şi cu sticlele de 
whisky. De obicei io nu beau, da' e o alinare după toate 
necazurile. 

— E de înţeles, interveni Paula cu un zâmbet. Şi eu mai 
beau câte un pahar de vin când simt nevoia să mă liniştesc. 
— Cine sunt ăia? întrebă Tweed. Cine v-a dat cadourile? 

— Mita? rosti ea scurt. Nu-ş' de unde-a apărut toate 
lucrurile astea. Le-a adus cu un camion, fără nicio foaie. 
Aia stau bine ascunși. 

— Aţi observat ceva ciudat la casa de sănătate cât aţi 
lucrat acolo? 

— Avea între şase pân' la zece pacienţi. Nu era loc de mai 


mulţi. Şi aici intra şi celula. 

— Celula? întrebă Tweed. 

— Numai doctorul Bryan putea să intre. Avea ditai' uşa cu 
două încuietori şi geamuri speciale, cu zăbrele. Acolo îl 
ţineau pe unu', Mannix. Nu l-am văzut la faţă niciodată. 
Bryan îi ducea de mâncare. Nouă ne-a zis că pacientul e 
periculos. Odată, m-am uitat înăuntru când era goală. 
Dichisită ca la un hotel de lux din Boston, zău aşa. 

Acum, că-şi dăduse drumul, Millie devenise volubilă. Paula 
presupuse că era bucuroasă că are cu cine vorbi. 

— Cine-o fi fost ăl de plătea, cre' că era putred de bogat. 
Ultimu' pacient care a plecat în noaptea cu incendiul, el a 
fost. Ceilalţi plecaseră de multe zile. 

— De unde ştiţi că el era domnul Mannix? întrebă Tweed. 
— Îi scria numele pe uşă, pă dinafara celulei. L-am văzut 
numai din spate când s-a suit în limuzină. Chestia ciudată e 
că-avea o haină neagră şi era înalt, şi-avea-n cap o pălărie 
'aioasă, cu boruri mari. Faţa nu i-am văz't-o. N-am putut. 

— Pălăria, interveni din nou Paula, ascunzându-şi emoția. 
Era o pălărie spaniolă? Mă iertaţi, probabil că nu ştiţi la ce 
mă refer. 

— Ba da, îi spuse Millie. Merg rar la Portland, da' am văz't 
acolo un om cu o pălărie de-acelaş' fel. Cân' am dat dă Jed, 
l-am întrebat pe el cine e ciudatul ăla. Mi-a zis că-i spaniol. 
— Aşa e, confirmă Jed. Mi s-a părut suspect, aşa că l-am 
luat la întrebări. S-a dovedit că era doar un turist. Îl chema 
Rodriguez. Era în regulă. Nu era acelaşi tip pe care Millie 
l-a văzut părăsind azilul. Era scund şi gras, nu înalt. Mă 
refer la Rodriguez. 

Paula retrăi noaptea aceea din Londra, când lângă umbra 
ei se ivise încă una. Umbra purta o pălărie cu boruri largi, 
în stil spaniol. Millie începu să vorbească din nou. 

— Cum ziceam, domnu' Mannix a plecat ultimu' dintre 
pacienţi. Eram jos, în pivniţa în care se adunau registrele. 
Hank Foley era undeva mai departe în pivniţă, unde 


tineam încuiat cu cheia. Acolo n-avea ce căuta. Nu ştia că 
sunt acolo. Nu'ş cum a făcut rost de cheie, că mereu se 
băga unde nu-i fierbea oala. Aşa era de fel. Am tăcut mâlc 
şi m-am vârât într-o firidă de lângă fereastra din faţă. Hank 
scotea dosarul unui pacient. Pesemne că era unu' nou. 
Odată, când făceam curat, am văzut datele. La ăia noi le 
tinea dosarele în cabinetu' ăla cum vii pe uşă, adică unde 
era Hank acuma. 

— Şi după aceea? se interesă Tweed în timp ce ea mai 
sorbi o gură de whisky. 

Millie nu se poticnea deloc, de parcă ar fi fost complet 
trează. 

— Am tras cu ochiu' pe fereastră, l-am văzut pe domnu' 
Mannix cum plecă cu limuzina care s-a dus cu el spre 
Boston. Da' nu s-a terminat aici. Peste un minut sau două, 
limuzina se-ntoarce, uşa din spate se deschide. Nu mi-a 
mirosit a bine. Am ieşit din pivniţă încet de tot, mi-am luat 
paltonul, m-am strecurat afară pe uşa din spate şi am 
şters-o acasă. 

— Nici atunci nu l-aţi văzut pe Mannix la faţă? îşi încercă 
norocul Tweed. 

— N-am mai stat de asta. Mi-a fost frică. Aveam o 
presimţire c-o să se-ntâmple ceva ciudat. Mă treceau fiori 
până-n măduva oaselor. La două ore după, am văzut focul 
de la azil. 

— Unde era doctorul Bryan în tot acest timp? 

— Plecase cu nevasta la Boston cam cu două ore înainte de 
ce v-am spus c-a fost acolo. Adică jos, în pivniţă. 

— V-au lăsat pe dumneavoastră şi pe Foley să strângeţi 
după ei? Probabil că se grăbea de mama focului să fugă 
cât mai repede de aici. Şi e ciudat că Mannix, un pacient 
periculos, a fost lăsat să plece singur. 

— Nu mi-a mirosit a bine. Millie părea înfricoşată. Am zis 
io că-i ceva ciudat. 

Jed se ridică. 


— Ar fi bine să o luăm din loc dacă vreţi să ajungeţi în 
Portland la timp. 

Îi mulţumiră lui Millie pentru ajutor. Se vedea că sperase 
că vor sta mai mult. Atmosfera de afară li se păru şi mai 
geroasă după ce stătuseră la căldură. In timp ce se 
îndreptau spre maşină, Jed îi spuse lui Tweed: 

— E ceva ce ar fi trebuit să vă spun mai devreme. Când m- 
am întors să-mi iau bagajul din sediul postului de poliţie, l- 
am auzit pe Parrish vorbind la telefon din birou. Sunase la 
Washington. O înjura pe centralistă. „Incă trei sau patru 
ore până obţin legătura? E de-a dreptul ridicol!” Apoi a 
trântit telefonul în furcă, iar eu am ieşit închizând fără 
zgomot uşa din spate. Cred că îi telefonase fratelui său, 
care a ajuns mai bine decât el. Frăţiorul lucrează la 
Departamentul Justiţiei. 

Paula îi aruncă o privire lui Tweed. Se posomorâse. Oare 
vor reuşi să iasă de aici la timp? Înainte să urce în maşină, 
ea arătă spre vila care se înălța pe vârful unui deal, dincolo 
de autostradă. Era o imitație a stilului Tudor, cu frontonul 
străpuns de grinzi puse de-a curmezişul. Drumul de acces 
era lung, în plus nu se vedea nicio lumină. 

— A cui este casa aceea? întrebă ea. 

— A unuia care mie nu îmi place deloc. Se crede 
Dumnezeu atotputernic. E vicepreşedintele, Russell 
Straub. 

Avionul Boeing al Companiei United Airlines zbura în 
noapte, deasupra Atlanticului, tot mai departe spre est. 
Parcursese deja aproape jumătatea distanței de la Boston 
la Heathrow. 

Jed condusese iute, aşa că ajunseră la aeroportul din 
Portland exact la timp să prindă acea vitală cursă internă 
spre Boston. Totuşi, acolo trebuiră din nou să se grăbească 
pentru a se îmbarca la bordul transatlanticului. Acum erau 


deja aşezaţi la clasa business, pe rândul cu trei fotolii, 
Paula la geam, Tweed la mijloc, iar Newman înspre culoar. 
Doar o treime din locurile acestei secţiuni a avionului erau 
ocupate. Niciunul dintre ei nu avea chef de vorbă. 
Dispoziţia mohorâtă a lui Tweed părea să-l fi redus la 
tăcere pe Newman. 

Paula era relaxată, bucuroasă că „evadaseră”. Îi plăcea în 
America, dar atmosfera de iarnă aşternută în Maine, mai 
cu seamă în împrejurimile oraşului Portland, o scosese din 
ritm. Poate din cauza evenimentului lugubru care se 
petrecuse acolo şi pe care acum, după ce vizitaseră locul, îl 
putea vedea atât de clar în minte. Îi aruncă o privire lui 
Tweed, care părea să fi aţipit, dar ea ştia că nu e aşa, 
ghicise din expresia lui că se afla într-o dispoziţie sumbră. 
Ce-o fi avut? 

După câteva minute îşi făcu apariţia copilotul. Se apropie 
de ei şi într-o clipă Tweed deveni vioi. 

— Domnul Tweed? 

— Da, eu sunt. Cu ce vă pot fi de folos? 

Dispoziţia i se schimbase într-o fracțiune de secundă. Când 
se uită în sus spre copilotul care se apleca spre el, zâmbea. 
Ba mai mult decât atât, era de-a dreptul prietenos. 

— Avem o problemă, domnule. 

— Spuneţi-mi despre ce este vorba, poate am cum să vă 
ajut 

— Tocmai am primit de la Washington un mesaj radio, 
destul de bruiat. Pare să spună că, dacă la bord se află un 
anume domn Tweed, avionul trebuie să fie imediat 
deturnat şi să se întoarcă la Boston. Ar putea fi de la 
Departamentul de Justiţie. Sunt o grămadă de interferenţe 
în aer, dar asta e tot ce-am reuşit să descifrăm din 
transmisiune. 

— Şi nu sunteţi siguri cum să procedaţi? 

— Sincer să fiu, asta-i situaţia. Avem o încărcătură mare. 
Gabarit maxim. În douăzeci de minute suntem trecuţi de 


jumătatea distanţei până la Heathrow. Căpitanului nu prea- 
i surâde ideea să ne întoarcem. 

— V-ar ajuta cu ceva dacă v-aş spune că am fost în misiune 
în State? 

Tweed îşi scoase legitimaţia SIS şi i-o dădu copilotului. 

— Şi că, urmă el, înainte să plec din Marea Britanie, am 
vorbit cu Russell Straub? 

— Vicepreşedintele? Ah, înţeleg. 

— Mai am o propunere, ţinând cont că nici căpitanul n-are 
chef să se-ntoarcă de unde-a plecat. Aşteptaţi o jumătate 
de oră, şi trimiteţi răspunsul după. Spuneţi că mesajul 
primit a fost bruiat, nerecepţionat. 

— Cred că ideea o să-i placă şi căpitanului. Copilotul se 
prinsese unde bătea Tweed. Până o să primim răspuns, o 
să trecem binişor de marcajul de la jumătatea drumului 
spre Heathrow. N-are cum să mai întoarcă atunci. Vă 
mulţumesc, domnule! Îi voi pomeni căpitanului de 
vicepreşedinte. 

— Ţi-a mers capu', spuse Newman după ce copilotul se 
făcu nevăzut Se uită la ceas. Să vedem dacă ţine figura. 

— A fost chiar super, comentă Paula. Aluzia aia fină la 
discuţia cu Russell Straub... 

— Să-i zicem mai degrabă un scurt schimb de cuvinte, 
remarcă Tweed, dar mai târziu nimeni n-o să poată să m- 
acuze c-aş fi minţit. 

Trei sferturi de oră mai târziu, Newman îl înghionti pe 
Tweed, care din nou părea că moţăie. Deschise ochii 
imediat. 

— Am trecut deja de jumătatea drumului, şi pilotul nu s-a 
mai întors. A mers. 

— Pot să pun pariu cine şi-a vârât coada, spuse Paula. Jed 
ne-a spus că l-a auzit pe grăsanul de Parrish când îl sună 
pe frate-său de la Departamentul de Justiţie. Să-i dea 
raportul despre prezenţa noastră iscoditoare în Pinedale. 
Sunt sigură. 


— Cred că ai dreptate, zise Tweed. Iar s-au dat de gol. De 
ce ar fi atât de preocupaţi, cei de sus, de uciderea lui Hank 
Foley? O putere enormă se teme de cazul ăsta. De uciderea 
unui infirmier. Mă-ntreb de ce. Parcă-parcă aud cum 
zbârnâie telefoanele între Washington şi ambasada 
americană din Londra. Probabil că Russell Straub stă 
acolo, în Grosvenor Square. 

— Şi domnu' Straub, îi aminti Paula, are o vilă mare foarte 
aproape de locul unde se afla azilul. 

— Mă îndoiesc că a fost implicat în incendiu, însă faptul că 
vila e în apropiere poate să aibă o altă semnificaţie. 

— Am uitat să-ţi spun, îşi aminti Paula. Când Jed mă zorea 
spre avion pe aeroportul din Portland, l-am întrebat dacă 
ştiau de unde a izbucnit focul. Mi-a zis că un expert din 
cadrul Companiei de pompieri i-a spus că a izbucnit în 
subsol. 

— Adică acolo unde se ţineau dosarele pacienţilor, le 
reaminti Newman. 

— Ce părere ai de povestea bizară a lui Millie? stărui 
Paula. 

Tweed îl chemă pe însoţitorul de bord care mai devreme le 
servise o cină copioasă. Acesta veni în fugă. 

— Nu vă supăraţi, aveţi cumva un blocnotes, ca să scriu un 
mesaj pe care să-l transmiteţi prin radio? îl rugă Tweed. 
Acesta îi fu adus într-o clipă. Tweed începu să scrie îngrijit, 
cu litere de tipar. După ce termină, împături hârtia, îl 
chemă din nou pe însoţitorul de bord, căruia îi puse în 
mână mesajul împăturit, împreună cu un bacşiş gras. 

— V-aş ruga să trimiteţi acest mesaj urgent la adresa din 
Londra pe care am notat-o aici. 

— Desigur, domnule! Şi vă mulţumesc foarte mult. 

— De ce-ai făcut asta? vru să ştie Paula. 

— Ca să evit posibilitatea de a fi întâmpinați de un comitet 
de primire ostil când ajungem la Heathrow... 


— Dumneavoastră veţi cobori primii, domnule, îl anunţă 
însoţitorul de bord pe Tweed. 

Uriaşul aparat avu o aterizare perfectă. Acelaşi însoțitor 
de bord îi conduse spre uşa avionului. Ceilalţi pasageri le 
trimiteau ocheade curioase, ba chiar indignate. Imediat ce 
coborâră, îi întâmpină inspectorul-şef Buchanan, slab şi 
deşirat în pardesiul lui ponosit. In spatele lui stătea Jim 
Corcoran, şeful securităţii aeroportului, prieten cu Tweed. 
— Ţi-am primit mesajul, spuse sec Buchanan în timp ce 
urcau pe rampa înclinată. Nişte oameni nu prea binevoitori 
vă aşteaptă. Paşapoartele, aici. 

Un oficial al aeroportului le luă paşapoartele, îi identifică 
rapid, apoi le returnă şi dispăru. Buchanan, care îl ţinea de 
braţ pe Tweed, îşi continuă explicaţia: 

— De vamă am trecut. l-am fentat. Călătoria a fost cu 
folos? Bun. Aici, în schimb, s-a dat alarma în ce vă 
priveşte. Howard trebuie să ţină piept unei întregi armate 
de birocraţi. Are o întrevedere cu prim-ministrul peste 
câteva zile. 

— Sunt sătul de birocraţi până-n gât, se răţoi Tweed. 
Numai să mi se-aşeze vreunul în cale şi-l fac praf. 

Paula tresări. Rareori asistase la asemenea demonstraţii 
de mânie. Îşi încleştă şi mai strâns mâna pe servieta în 
care avea cartea de la Biblioteca Wychwood. După un 
traseu complicat şi bizar pe coridoarele pustii, ieşiră brusc 
în burniţa rece a nopţii. 

— Mergem cu maşina mea. Urcaţi repede! 

Newman şi Paula se aşezară în spate, iar Tweed în 
dreapta, lângă Buchanan. Abia o luase încetişor din loc, 
când în stradă năvăli un bărbat, cu amândouă braţele 
ridicate, făcându-i semn să oprească. Era Nathan Morgan 
într-un palton închis la culoare. 

Buchanan fu obligat să încetinească, apoi să oprească. 

— Mă ocup eu de el, spuse Newman înainte ca Buchanan 
să apuce să facă vreo mişcare. Tu ai putea fi acuzat de 


conflict de autoritate. 

— Nathan, ce drăguţ din partea ta că ai venit şi... 

Newman vorbea în continuare, dar se lăsă cu toată 
greutatea pe piciorul drept al lui Nathan Morgan. Acesta 
urlă de durere, se încovoie, încercând să spună ceva, dar 
nu reuşi să scoată decât un sunet înăbuşit. Un bărbat sări 
dintr-o maşină parcată pe partea cealaltă a străzii şi 
traversă în fugă spre ei. 

— Eşti unul dintre oamenii lui? vru Newman să afle. 

— Ce s-a întâmplat? întrebă acesta. Da, sunt din echipa 
domnului Morgan. 

— A dat peste mine în timp ce mă plimbam liniştit. Mai 
bine l-ai duce undeva în aeroport să-i găseşti un loc să se 
aşeze. Hai, mişcă, blochezi circulaţia! 

Ajutorul îl luă de umeri pe şeful său, care acum şchiopăta 
rău, şi se îndreptă cu el spre îmbulzeala dinăuntru. 
Newman se urcase deja înapoi în maşină. 

Pe măsură ce se strecurau prin trafic, apropiindu-se de 
Park Crescent, Paula descoperi că tânjea după atmosfera 
misterioasă a pădurilor din Maine. Aproape că uitase ce 
iad poate fi Londra noaptea, cu trecători grăbiţi care se 
loveau unii de alţii, chirciţi sub umbrele. 

În timp ce parca lângă bordura trotuarului de la Crescent, 
Buchanan spuse că el nu urcă. Il aşteptau două zile grele 
de muncă de birou. Tweed îi mulţumi că reacţionase 
prompt la mesajul pe care i-l trimisese de deasupra 
Atlanticului. 

— Şi-altă dată, cu plăcere... spuse Buchanan şi demară. 
Intrând în biroul lui Tweed la primul etaj, descoperiră că 
Monica nu era singură la biroul ei, ca de obicei. Howard, 
directorul instituţiei, şedea într-un fotoliu în poziţia lui 
obişnuită, cu un picior îndoit peste braţul acestuia. Fuma 
trabuc, un obicei nou. 

Howard avea cam un metru optzeci şi trei înălţime, o faţă 
grăsuţă şi rozalie şi corpul masiv al unui client 


experimentat al restaurantelor pentru gurmanzi. Gătit cu 
un costum gri, nou, făcut la comandă, o cravată Hermes şi 
pantofi lucraţi manual. Se ridică, o îmbrăţişă pe Paula, 
care-i adulmecă izul aftershave-ului, unul deloc pe gustul 
ei. Cu vocea şi cu manierele lui aristocratice, îl crezuse un 
infatuat. Totuşi, în perioade de criză, o surprinsese 
sprijinul total pe care i-l acorda lui Tweed. 

— Le-am ţinut piept tuturor conţopiştilor, dincolo de 
baricade, îl informă el pe Tweed, care îşi dăduse jos 
paltonul şi se aşezase la biroul său. 

— Ce fel de conţopişti? vru să ştie Tweed. 

— Idioţii de la Departamentul Special şi ministrul de 
interne. 

— N-are nicio autoritate asupra noastră, sublinie Tweed. 

— l-am spus asta într-un limbaj mai diplomatic. Pe 
îndelete, că ştiam cât de nerăbdător e. L-am ţinut zece 
minute la telefon, vorbindu-i egal şi monoton. l-am spus 
acelaşi lucru în zece mii de feluri. Până la urmă, am reuşit 
să-l obosesc, drept pentru care conversaţia s-a încheiat 
când el mi-a închis telefonul în nas. 

— Foarte bine. Nu-mi place tipul. Un ticălos făţarnic. 

— Cum a fost excursia voastră la Pinedale? 

Scurt şi la obiect, Tweed îi prezentă tabloul complet al 
întâmplărilor prin care trecuseră în Maine. li cită chiar pe 
Parrish, Jed şi Millie. Pe măsură ce se depăna povestea, 
expresia lui Howard devenea tot mai gravă. 

— E ciudat că vicepreşedintele are o casă atât de aproape 
de locul crimei... 

Nu apucă să mai termine pentru că sună telefonul. Monica 
îi spuse că are un apel urgent pe linia lui. Plecă în grabă. 
În poziţie de drepţi, Paula se uita fix la Tweed. 

— Acum poate că-mi vei răspunde la întrebare. 

— Care dintre ele? Tu pui atât de multe, îi răspunse Tweed 
cu un zâmbet. 

— Cea pe care ţi-am pus-o în avion la întoarcere. Ce crezi 


despre Millie, femeia de serviciu de la azil? 

— Încearcă să priveşti cu ochii minţii. Ne-a oferit 
informaţii nepreţuite. 

Paula închise ochii de-a dreptul, vizualizând scena descrisă 
de Tweed în toată grozăvia ei. 

— Misteriosul pacient, domnul Mannix, se întoarce cu 
limuzina înapoi la azil. Din fericire, Millie a fugit deja pe 
uşa din spate, altfel, poate că şi-ar fi pierdut ea capul. 
Specimenul, cum ai sugerat să-l numim pe ucigaş, îl 
surprinde pe Hank Foley frunzărind dosarele din cabinet, 
poate chiar pe al său. Il izbeşte pe Foley în moalele capului 
cu partea neascuţită a toporului pe care îl are la el. 
Târăşte cadavrul afară şi traversează cu el povârnişul pe 
care Jed a descoperit urme şterse de sânge. Aşază blocul 
de execuţie acolo unde ai dat tu peste adâncitura aia 
dreptunghiulară din pământ, îl pune pe Foley pe spate, 
potrivindu-i gâtul în dispozitiv. Cu partea ascuţită a 
toporului desparte capul de corp dintr-o singură lovitură. 
Apoi trage cadavrul decapitat până la marginea stâncii şi îl 
aruncă în crevasă. Am observat că şi casa, şi drumul sunt 
ascunse privirii din amândouă punctele astea, aşa că 
şoferul limuzinei nu vede nimic. La întoarcere, specimenul 
ia cu el capul, îl pune într-un fel de container, se întoarce 
la limuzină şi pleacă. 

— Capul e posibil să-l fi aruncat în mare, sugeră Newman. 
— E posibil, dar nu prea cred, după mintea mea. 

— A fost îngrozitor, spuse Paula deschizând ochii. Am văzut 
totul aşa cum ai descris tu. 

— In Maine, continuă Tweed, cadavrul a fost împins încet 
în crevasă, unde urma să fie găsit. La Bray, cadavrul 
decapitat al lui Holgate a fost azvârlit într-un pârâiaş puţin 
adânc, unde, din nou, urma să fie găsit. Modus operandi 
este identic în ambele cazuri. 

O tăcere apăsătoare se lăsă în birou preţ de câteva minute 
bune. Cenuşie la faţă, Monica se opri din scrisul la 


calculator. 

— Dar tot n-are nicio logică, se împotrivi Paula, până la 
urmă. Dacă îl credem pe profesorul Saafeld, în ambele 
crime a fost folosit acelaşi topor. Nimeni n-ar fi îndrăznit să 
îl transporte cu avionul, pentru că trebuia să fie controlat. 
— Există un mod de a verifica acest lucru, hotărî Tweed. 

Îi spuse Monicăi să încerce să îi facă legătura cu Roman 
Arbogast. 

— Sunt Tweed, zise când auzi vocea guturală. Mă întrebam 
dacă v-a abordat cineva în ultima vreme în legătură cu 
cazul Adam Holgate. 

— l-am cerut lui Broden să preia el astfel de solicitări. 
Doriţi să vorbiţi cu el? 

— Nu, mulţumesc. Scuze pentru deranj. 

— Aş vrea să ne întâlnim şi să stăm de vorbă, Tweed. Sună- 
mă când ai timp. 

Conversaţia se încheiase, iar Arbogast trântise telefonul. 
Tweed scoase un oftat de uşurare. 

— M-am răzgândit în ultima clipă. Manevră greşită. Fă-mi 
legătura cu Jim Corcoran, te rog, Monica... 

— Jim! Ştii tu vreo posibilitate ca Roman Arbogast să fi 
avut cum să zboare peste Atlantic într-o discreţie totală? 

— Sigur că ştiu. Are un Gulfstream parcat aici, într-o zonă 
mai retrasă. Tot ce au de făcut eventualii pasagerii este să- 
şi aducă paşaportul înainte de plecare. Fără verificare la 
vamă. Apoi îşi pot lua zborul. 

— O concesie ieşită din comun. 

— Între noi fie vorba, dar există un motiv. Arbogast a 
scuipat o sumă enormă din cheltuielile pentru construcţia 
unei a cincea piste. Aşa că se-ajută unii pe alţii. 

— Ai vorbit mai devreme de pasageri, la plural. Ai vreun 
nume? După cum ştii, anchetez o crimă, una destul de 
urâtă. Probabil că Roy ţi-a suflat ceva despre asta. 

— Da. Nume? Stai să-mi aduc aminte. Sophie, fiica lui, a lui 
Roman. Marienetta, nepoata lui. Black Jack Diamond, 


cartoforul. Un oarecare doctor Abraham Seale. Ah, da, şi 
Sam Snyder, reporterul specializat în criminalistică. 

— Ai o memorie uimitoare. 'Ţi-aminteşti vreo dată când au 
luat avionul? 

— Îmi pare rău. Eu doar verific numele. Îmi aduc 
întotdeauna o listă semnată Roman A. 

— Aceste zboruri au avut loc recent? 

— Foarte. În ultimele două, trei săptămâni. De-aia mi le şi 
amintesc aşa de bine. Gulfstream-ul ăla n-a prea stat 
locului. 

— Vreo destinaţie anume? 

— Intotdeauna Boston. 

— Alo, spuse Tweed la telefon. 

— Tweed, nu-i aşa? Ţi-am recunoscut vocea. 

Marienetta. Şi el îi recunoscuse felul deosebit de a vorbi. 
— Da, Marienetta, eu sunt. Vreo problemă? 

— Şi-ncă ce problemă! Pot să te rog să vii repede până 
aici? Sunt la o sală de gimnastică, Salonul Charlie. E la un 
subsol în Covent Garden, pe King Street. Vizavi de Strand, 
pe dreapta. A început un război. 

— Ajung într-o clipă. Să vin singur ori s-o iau şi pe Paula... 
poate şi pe Newman? 

— Aduceţi cavaleria! 

— Am plecat... 

In timp ce-şi punea paltonul, le povesti Paulei şi lui 
Newman discuţia şi le spuse că ar fi bine să vină cu el. 
Luară maşina lui Newman, şi acesta scurtă drumul pe 
străzi lăturalnice, încetinind mult când ajunse pe King 
Street. Paula ochi imediat sala de gimnastică. 

— Două clădiri mai încolo! strigă ea. Se vede panoul alb 
deasupra geamurilor de la demisol. Şi, uite, maşina aia 
pleacă. Să punem mâna pe locul de parcare. 

Lăsându-l pe Newman să vâre nişte monede în contorul de 


parcare, Tweed cobori înainte pe o scară metalică la 
subsol, urmat de Paula. Dincolo de uşă era o sală de 
gimnastică spațioasă, bine dotată. Marienetta stătea în 
picioare, cu braţele încrucişate, într-un costum de fitness. 
Alături de ea, Sophie, pe o bicicletă medicală, pedala ca o 
disperată. Ceva mai încolo, Black Jack Diamond le urmărea 
pe cele două femei, în timp ce ridica nişte greutăţi. 

— Pacea fie cu voi, spuse Tweed amiabil. 

— Pe dracu'! ţipă Sophie. 

Se opri din pedalat, o luă la fugă şi apucă nişte haltere. Se 
întrerupse puţin, gâfâind. Tweed observă că Sophie, tot în 
costum de fitness, era la fel de înaltă ca Marienetta, dar 
mai plină. Începu să tipe, aruncându-i Marienettei priviri 
duşmănoase, pline de venin. 

— Mereu faci aşa, hoaţa dracului! Se uită la Tweed. Eu şi 
Black Jack vrem să ne căsătorim. Cum aude Marienetta, şi 
începe să se bage în seamă cu el. A făcut-o şi mai demult 
cu alţi iubiţi despre care credeam că-s ai mei. Vocea îi 
devenise cumplit de ascuţită. De data asta nu mai scapă. O 
omor... 

Se repezi spre Marienetta, gata să o lovească cu halterele. 
Imediat, Black Jack a fost în spatele ei, cu o mână în jurul 
taliei subțiri, cu cealaltă smulgându-i halterele. Se zbătea, 
dar el o ținea strâns. Scena dură cam o jumătate de minut, 
după care Sophie se prăbuşi brusc. În timp ce ea se aşeza 
pe podea, el luă halterele şi le duse mai încolo. Şi când 
Black Jack se depărtase, dintr-odată sări în picioare, ţipând 
din nou, cu faţa convulsionată. 

— Nimeni n-are voie să aibă un bărbat în afară de tine. Aşa 
că mi-i iei mie pe toţi. Fiindcă nu eşti altceva decât o târfă 
nenorocită! 

Marienettei îi sări ţandăra. Se apropie încet şi, pe 
neaşteptate, o plesni cu putere, ca un bici. Sophie se 
clătină. 'Tweed făcu o mişcare înainte cu o viteză care mai 
demult ar fi surprins-o pe Paula. Întinse un braţ spre 


pieptul Marienettei, celălalt spre al lui Sophie. Vocea îi 
deveni muşcătoare, aspră. 

— Incetaţi cu prostiile astea sau chem poliţia! Roman va fi 
încântat de ce-o să scrie în ziar. Cu fotografii, bineînţeles. 
Vocea puternică şi cuvintele lui avură darul să 
dezamorseze conflictul, deşi Paula observă că Marienetta 
era acum perfect calmă, cu o expresie neutră. Din fericire, 
în sala de gimnastică nu mai era nimeni. Sophie se dădu 
înapoi. Se întoarse şi-l strigă pe Black Jack: 

— Ia-ţi hainele şi să ieşim naibii de-aici! 

— M-aşteptaţi şi pe mine? îl întrebă Marienetta, calm, pe 
Tweed. Mă îmbrac repede. 

— Uşurel, nu e nicio grabă, o linişti el. 

— Te-ai descurcat bine, spuse Paula când în sală rămaseră 
doar ei trei, aşteptând-o pe Marienetta. Ai văzut ce privire 
avea Sophie? Era ca o adevărată criminală. 

— Păi, comenta Newman, a ameninţat-o cu moartea. 

— Am avut impresia că Marienetta voia să discute doar cu 
tine, îi spuse Paula lui Tweed. Dacă aţi fi numai voi doi, ar 
putea fi mai deschisă. 

— S-ar putea să ai dreptate, o aprobă Tweed. 

— Aşa că eu şi Bob trebuie s-ajungem la o întâlnire 
urgentă. Ne vedem la birou. 

La niciun minut după ce plecaseră, îşi făcu apariţia 
Marienetta, îmbrăcată într-un deux-pieces elegant, gri. Se 
încruntă. 

— Sper că nu eu ţi-am alungat prietenii. 

— Se grăbeau s-ajungă la altă întâlnire. Dar ti-au transmis 
toate cele bune. Unde mergem? 

— Plini de tact, zise ea zâmbind. Mă îndoiesc că ar fi avut 
altă întâlnire. E o cafenea mai jos, pe stradă... 

Localul era foarte şic, cu mese din marmură neagră, 
scaune confortabile, din piele, cu tavanul arcuit, pictat cu 
peisaje în culori vii, reprezentând o pădure. Ambientul îl 
transportă pe Tweed înapoi în atmosfera din jurul 


localităţii Pinedale. Marienetta fu neobişnuit de tăcută 
până li se servi cafeaua. Paula observase că, de obicei, 
Marietta păstrează tăcerea până dispare chelneriţa. 
Celălalt client din local era o doamnă în vârstă, foarte bine 
îmbrăcată, care stătea la o masă mult mai în spate. 

— Cafeaua nu e rea, spuse Tweed. 

— Vreau să îţi mulţumesc că ai răspuns atât de prompt 
apelului meu disperat, începu Marienetta. Domnule Tweed, 
altcineva nu ar fi putut s-o potolească. Tu ai reuşit, cu 
mare abilitate. Se încinsese, gata să aibă o criză de 
proporţii. Doctorul i-a prescris valium, dar bineînţeles că 
uită să-şi ia pastila. 

— De când suferă de accese de furie? întrebă Tweed. 

— Din fragedă copilărie. De obicei, reuşesc s-o calmez, dar, 
după cum ai văzut, are momente când se înfierbântă rău 
de tot. Şi mă îngrijorează ideea asta nebunească de-a se 
mărita cu Jack. Unchiul e vânăt de furie, însă a împlinit 
treizeci de ani, e cu cinci ani mai tânără decât mine, nu 
poate s-o oprească. 

— Mereu a fost geloasă pe dumneata? întrebă el mirat. De 
obicei cel mai mic e în centrul atenţiei. 

— Ştiu. Se opri şi bău puţină cafea. Mi-e penibil să îţi 
explic. Dar unchiul - Roman - a hotărât încă foarte 
devreme că eu am un intelect mai puternic decât al ei. L- 
am citat, aşa că să nu mă crezi îngâmfată. În ce îl priveşte 
pe Black Jack, e în stare ca, brusc, să-l lase baltă. Aşa a 
făcut cu încă doi bărbaţi pe care i-a cerut în căsătorie. 
Cum au avut altă părere decât a ei, le-a şi dat cu şutu-n 
fund. 

— Nu tu ziceai că se ocupă de armament la ACTIL? îşi 
aminti el. Explozibil. Nu-i prea inspirat. 

— Tocmai voiam să-ţi povestesc despre cealaltă latură a lui 
Sophie. E genială în domeniul ştiinţific. Broden stă cu ochii 
pe departamentul ăsta, aşa că nu e de capul ei. 

— Îmi închipui că nu-l place pe Broden. Un necioplit, asta 


e. 
— E destul de ciudat, dar se înţeleg bine. M-am gândit să îl 
chem pe Broden când a început să devină isterică, dar 
soluţia lui ar fi fost să-i tragă un pumn lui Black Jack. 

— Diamond poate să-şi poarte şi singur de grijă. 

— M-am gândit la asta. Însă m-am convins că dumneata 
erai, de departe, cel mai potrivit pentru a rezolva treaba cu 
calm, dar sigur. Zâmbi. Şi am avut dreptate. Avea un 
zâmbet tulburător, însă fără cea mai mică urmă de flirt. 
Poate într-o seară cinăm împreună într-un loc drăguţ. 
Prefer bărbaţii mai maturi - mai nou, tinerii de azi sunt 
nişte macho. Când vine vorba de femei, au în cap un singur 
lucru. 

— Aşa e de când lumea, din epoca de piatră, bănuiesc. Da, 
ar fi interesant să luăm cina împreună - după ce scap de- 
un teanc de hârţoage. 

— Las-o-ncolo de muncă, încercă ea să-l convingă cu un 
ton de alint. Am impresia că munceşti ca un sclav. La 
dracu' cu Park Crescent! 

— Linişte, o avertiză Tweed. 

Işi făcuse apariţia o figură cunoscută. Intră maiestuos, iar 
pe chipul de vultur pleşuv i se putea citi o expresie de 
automulţumire. Se îndreptă spre masa lor. 

Sam Snyder! 


Faţa lui Snyder părea şi mai osoasă, nasul proeminent, şi 
mai mare decât îşi amintea Tweed de la ultima lor întâlnire 
la Park Crescent, atitudinea, şi mai agresivă, ochii negri, şi 
mai pătrunzători. Se aşeză nepoftit pe un scaun liber de la 
masa lor. Apăru şi chelneriţa. 

— lau ce au servit şi dumnealor, se răsti el. 

— De unde-ai răsărit, vierme? îl întrebă Tweed sec. 

— Nu m-ai prezentat porumbiţei tale, i-o-ntoarse el, cu un 
rânjet neplăcut. 

— Ne-am mai întâlnit, spuse Marienetta cu răceală în glas, 


în timp ce încerca să-şi ia o pată imaginară de pe fustă cu 
batista de mătase, fără măcar să arunce o privire în 
direcţia lui. 

— Ar fi cazul să-ţi controlezi vocabularul... şi manierele, îi 
răspunse Tweed, cu o căutătură ursuză. 

— Din Salonul Charlie, am răsărit din sala de gimnastică 
de peste drum. Nu cred că m-aţi văzut. Stăteam sus, la 
galerie. 

— Ghemuit ca o fiară la pândă, spuse Tweed dispreţuitor. 
— Am asistat la un spectacol pe cinste. Draga de Sophie a 
atacat-o pe Marienetta. Îşi scoase blocnotesul. „O omor” 
au fost întocmai cuvintele pe care le-a spus, dacă nu mă- 
nşel. Eu ţin o rubrică de bârfe, dar şi una de ştiri 
importante, continuă el, punându-şi carneţelul deoparte. 
Ar fi un subiect trăsnet pentru oricare, nu credeţi? 

Cu coada ochiului, Tweed observă încordarea Marienettei. 
Ştia că şi-ar fi dorit să-i dea o palmă zdravănă peste faţă 
lui Snyder. În schimb, se controlă foarte bine şi rămase cu 
privirea pierdută în tavan. Tweed se aplecă până ajunse la 
doar câţiva centimetri de nasul de prădător. Îi vorbi calm, 
aproape în şoaptă: 

— Îţi promit ceva, Sam. Ştii că Bob Newman te-a ajutat în 
trecut, fără nicio tragere de inimă, când a fost vorba 
despre un subiect pe care guvernul l-a clasat „Top secret”. 
Ţi-a arătat cum să scrii articolul astfel încât să nu poţi fi 
acuzat de dezvăluirea unor secrete de stat. Dacă publici 
ceva în rubrica aia de bârfe, ţi-l faci duşman, duşman de 
moarte. Una peste alta, ţi-ai făcut un nume în New York, 
până la un punct. Ei bine, Newman o să publice un articol 
satiric la adresa ta în New York Times. Vei ajunge ciuca 
bătăilor şi-o să faci deliciul tuturor adunărilor mondene de- 
acolo. Şi s-a zis cu imaginea ta în State. 

Pasărea răpitoare schimbă feţe-feţe, niciuna convinsă. 
Snyder încercă să ridice ceaşca cu cafea, dar mâna îi 
tremura atât de rău, încât trebui să o pună la loc pe masă 


fără să bea din ea. 

— Pesemne-ai crezut că vorbeam serios, spuse el într-un 
sfârşit. Ai luat-o de bună. Eu, nu. Scuze pentru gluma cu 
porumbeii! A fost de prost gust. Gratuită. Mai bine mi-aş 
plăti cafeaua şi aş şterge-o. 

— Plătesc eu cafeaua. 

Glasul lui Tweed era la fel de ursuz ca şi chipul. Snyder se 
ridică, neştiind cum să dispară mai repede. Decise că era 
mai bine să nu mai spună nimic. Avu grijă să nu se uite la 
Marienetta când ieşi din local în stradă. 

— Nu ştiam că poţi fi atât de dur, spuse Marienetta când 
rămaseră singuri. Vocea ta suna de parcă s-ar fi crăpat 
cerul. Şi totuşi, foarte calmă. Te pricepi să protejezi o 
femeie. Îţi sunt recunoscătoare. 

— N-ai pentru ce. 

Abia pronunţă aceste cuvinte, că sună mobilul Marienettei. 
Ea vorbi foarte calm, ascultă, vorbi din nou şi apoi închise. 
— A fost Roman. Ar dori să treci pe la biroul lui, să-ţi faci 
timp când poţi. 

— A spus de ce? 

— Da, ajungeam şi la asta. Zice că s-a ivit o situaţie de 
criză. 

— Încep să devin expert. La fel de bine pot să trec şi-acum, 
dacă tu crezi că i-ar conveni lui. 

— Sigur că i-ar conveni. Avea o voce cruntă, dar nu atât de 
dură cum poate deveni a ta. A mai spus că ar fi bine dacă 
ai putea s-o aduci şi pe Paula. 

— Pe bune? Fă-mi un serviciu, eu nu am mobil, sun-o tu pe 
Paula la Park Crescent şi explică-i cum stau lucrurile, te 
rog... 

În timp ce Marienetta vorbea la telefon, Tweed plăti 
consumatia, apoi rămase privind în gol. Mintea îi lucra la 
capacitate maximă. Black Jack Diamond, Sophie şi Snyder. 
Totul se potrivea ca nuca în perete. Pe cine urmărise 
Snyder de ajunsese la sala de gimnastică unde adevărații 


„porumbei” făceau sport? În spatele acestor probleme 
domestice se conturau ameninţător la orizont cele două 
crime oribile: a lui Hank Foley şi a lui Adam Holgate. 

— Paula a spus că se îndreaptă glonţ spre ACTIL. Bob 
Newman a insistat să o însoţească, dar o s-aştepte în hol. 
Mergem? Eşti cu gândul în altă parte. 

— Mă întrebam unde o fi Russell Straub, ce mai învârte. Ai 
dreptate, ar fi bine s-o luăm la picior. 

Pierdură ceva timp până găsiră un taxi liber. Apoi, se 
aventurară spre centru prin traficul îngreunat de 
nenumăratele ambuteiaje. Tweed închisese geamul ca să 
nu intre înăuntru gazele de eşapament. Deasupra lor era o 
pâclă violacee de la gazele acumulate. 

Când, într-un sfârşit, ajunseră la sediul ACTIL, o găsiră pe 
Paula aşteptându-i pe treptele de la intrare. Le făcu, în 
zeflemea, semn cu mâna. 

— De ce v-a luat atâta? 

— Unde e Newman? vru să ştie Tweed. 

— L-a rugat pe portar să-i parcheze maşina. Acum stă 
undeva după perdelele de tul la cafeneaua de peste drum. 
N-ar fi mai bine să o luăm din loc? 

— Paula, i-o întoarse Marienetta, pe acelaşi ton zeflemitor, 
am să te iau într-o zi într-un tur de două ore cu taxiul prin 
centrul Londrei. Şi-atunci poate îţi dai şi tu seama prin ce- 
am trecut. 


— Nu, Marienetta, mormăi Roman Arbogast când aceasta 
îi urmă pe Paula şi pe Tweed în biroul său, n-are nimic 
dacă rămâi. 

— Dacă nu vrei să fiu de faţă, n-ai decât să-mi spui. 
Marienetta vorbise pe un ton amabil. Stătea dreaptă, cu 
mâinile în şolduri. Roman o fulgeră cu privirea şi-i făcu un 
semn cu mâna să se aşeze, de parcă s-ar fi resemnat în 
faţa inevitabilului. 

„Nu e într-o pasă prea bună, îşi zise Paula în timp ce şi ea 


şi Tweed se aşezau în fotoliile din faţa biroului lui. Roman, 
cu un trabuc aprins într-o mână, se plimba încoace şi-ncolo 
- la fel ca Tweed, gândi Paula, dar ceva mai apăsat.” 

— V-a spus Marienetta, începu Roman, pe un ton violent, 
că proasta de fiică-mea, Sophie, şi-a pierdut capul... 

— Nu ca Adam Holgate, sper, spuse Marieneita. Vai, iartă- 
mă, a fost o glumă nesărată. Imi cer scuze. 

— Poate, îi spuse Roman cu blândeţe prefăcută, faci şi tu 
un efort să-ţi ţii clanţa. Se întoarse spre Tweed şi spre 
Paula. Sophie şi-a pus în cap să se mărite cu derbedeul ăla 
de Black Jack Diamond. Ştiu eu ce vrea el: o porţie din 
acţiunile ACTIL, deţinute într-o companie privată. li dejoc 
eu planurile tâmpitului. Se crede deştept. 

— Ne puteţi spune cum veţi reuşi să faceţi acest lucru? îşi 
exprimă Tweed mirarea cu glas tare. Sophie este foarte 
încăpăţânată. 

— Dar este şi avidă după bani, ca toate rudele mele. E în 
Londra un tânăr american care arată foarte bine. George 
Barrymore. Multimilionar. I s-ar potrivi lui Sophie ca o 
mănuşă. Voi aranja în aşa fel lucrurile, încât să se 
întâlnească la o petrecere, după ce pun pe cineva să-i 
spună lui Sophie cât e de bogat. O să-i lase gura apă la 
gândul de a pune mâna pe el. Şi-atunci o să scape de Black 
Jack ca de o măsea stricată. 

— Presupun, sugeră Tweed cu prudenţă, că e cu neputinţă 
să spere că, prin jocul său, Black Jack o să vă stoarcă de 
bani? Un pic de şantaj? 

— Sigur că nu! rosti Roman cu glas tunător. 

Chipul i se schimonosi într-o grimasă sălbatică. Paula avu 
un dejă-vu. Îi amintise, brusc, de portretul acela îngrozitor 
pictat de Marienetta. 

— Dar nu mă cunoaşte răcni el. Sunt în stare să recurg la 
orice mijloace ca să-i tai elanul. N-o să reuşească! Orice 
mijloace existente pe faţa pământului! 

— Hai, calmează-te, unchiule, spuse Marienetta pe un ton 


liniştitor. Puterea dumitale vine tocmai din faptul că poţi 
să-ţi păstrezi calmul în orice situaţie. 

Vorbele ei, rostite în timp ce îl privea în faţă, avură o 
influenţă uimitoare asupra lui Roman. Chipul păru că i se 
topeşte, că-şi recapătă expresia liniştită. „Normal” şi 
„anormal”. Paula îşi aminti, mişcată, cuvintele pe care le 
folosise doctorul Seale. 

Roman îşi lăsă trupul masiv să alunece încet în scaunul de 
la birou. Îl privea fix pe Tweed, iar ochiul drept îi clipea 
des. Ridică o mână groasă şi vorbi politicos, blând: 

— În realitate, v-am chemat aici ca să vă întreb dacă mai 
anchetați crimele. 

— Crimele? se interesă Tweed. 

— Voiam să zic crima, adică uciderea lui Adam Holgate. 

— Pot să ştiu din ce motiv? 

— Da. În dimineaţa aceasta, devreme, la scurt timp după 
ce am ajuns aici, Nathan Morgan, de la Departamentul 
Special, a încercat să dea buzna cu forţa ca să mă vadă. A 
fost nevoie de toată puterea lui Broden ca să-l imobilizeze. 
Aproape că l-au dat afară din clădire. 

— Înţeleg. Tweed se întrerupse. Printre multe alte 
probleme care mă preocupă, îmi menţin interesul pentru 
acest caz. 

— Aveţi vreun suspect? 

Roman stătea cu amândouă mâinile împreunate pe birou, 
cu capul său ciudat răsucit spre dreapta, şi îl urmărea pe 
Tweed. 

— Nu, nu am. Este mult prea devreme să înţeleg motivele 
tuturor celor implicaţi. 

— Dacă vă îndreptăţi atenţia asupra unui individ anume, o 
să mă anunţaţi şi pe mine? 

— O să mă străduiesc. Tweed se ridică. Sunteţi un om 
ocupat, iar noi v-am răpit destul de mult timp. Păstrăm 
legătura... 

Marienetta îi însoţi prin biroul de la intrare până în hol. 


Introduse cartela computerizată, apoi apăsă butonul, să 
cheme liftul special, şi se întoarse spre Tweed. 

— Dacă nu vă supăraţi, eu vă las acum. Vreau să mă întorc 
şi să mă asigur că s-a liniştit de-a binelea. Işi face griji 
pentru Sophie. Şi mulţumesc foarte mult că m-ai ajutat şi 
cu una, şi cu alta... 

Ajunşi la parter, după ceea ce s-ar putea numi mai degrabă 
lansarea unei bombe decât o coborâre cu liftul, Broden îi 
aştepta să-i conducă la uşă. O reglase înainte, aşa că se 
rotea încontinuu. Newman ieşi din cafeneaua de peste 
drum, traversă spre ei şi aşteptă maşina pe trotuar. 

O siluetă bizară şedea undeva, la jumătatea scărilor, 
ghemuită peste un fel de cartuşieră din carton, parţial 
acoperită cu desenul unei diagrame complicate. 
Înveşmântat în straiele sale dickensiene, doctorul Abraham 
Seale se uită în sus. 

— Bună dimineaţa, domnule Tweed. Inițial, voiam să merg 
să îl rog ceva pe domnul Arbogast. Apoi m-am gândit că nu 
ar fi prea înțelept. Lucrez la arborele genealogic al familiei 
Arbogast. În timpul liber, studiez genealogia. La început, 
familia Arbogast s-a numit Arbogastini. Foarte incitant. 

— Din Italia? 

— Exact. Făcu sul diagrama şi o vâri în cartuşieră, apoi o 
puse sub braţ. Pesemne că e un loc periculos să mă răsfăţ 
cu o asemenea activitate. Am să plec. La revedere, Paula... 
— Familia Arbogast este una ciudată, comentă Paula. 

— Mă întreb de ce i s-o fi părut periculos să se afle aici, 
zise Tweed meditativ. 


13 

— Mă simt aiurea, spuse Paula. Nu-mi stă în fire. 

După un prânz frugal, Paula şi Tweed se întorseseră în 
biroul din Park Crescent. Cu tot cu Monica, aşezată la 
calculatorul ei, erau numai ei trei în încăpere. Newman şi 
Marler plecaseră „să bage groaza în nişte informatori”, cu 


cuvintele lui Marler, în speranţa să mai culeagă nişte 
informaţii legate de uciderea lui Holgate. 

— Aiurea? repetă Tweed. Nu mă miră. Intotdeauna ai fost 
hipersensibilă în privinţa oamenilor. Şi tocmai am asistat la 
un episod dramatic în sala aia de gimnastică, plus 
momentul când a izbucnit Roman Arbogast. 

— Nu cred că e vorba de niciunul dintre lucrurile astea. Nu 
contează, spuse şi îi făcu semn cu mâna să o lase baltă, 
regretând că a adus vorba despre asta. 

Ca şi al Paulei, biroul lui Tweed era ticsit cu teancuri de 
dosare, multe dintre ele de la Howard, şi toate necesitau 
luarea unor decizii. În afară de dosare, mai aveau destule 
hârţoage de completat cât să le ajungă două zile. Tweed 
oftă adânc şi se puse pe treabă. Descoperi că era absorbit 
de întoarcerea la vechiul său rol de detectiv. 

— Jumătate dintre agenții ăştia care operează în 
străinătate trimit materiale doar ca să-şi justifice existenţa, 
mormăi el nemulţumit. De-asta ne-a şi pasat Howard 
gunoiul ăsta. Preferă să flecărească la clubul lui, la un 
pahar, cu mandarinii de la Whitehall. 

— Dacă ar fi să plecăm pe neaşteptate, îi aminti Paula, 
atunci Howard ar prelua toată treaba şi chiar şi-ar da 
silinţa. 

— Nu mă mai bate la cap... 

Tweed se întrerupse la mijlocul propoziției pentru că 
Monica tocmai răspundea la telefon. O preveni, făcându-i 
semn cu degetul. 

— Sunt plecat. Poate să fie şi de la Palat. 

— Eşti sigur? insistă Monica. Doamna Elena Brucan este 
jos. Pare îngrijorată. 

— Trebuie să o primeşti, îl îndemnă Paula. Este o femeie 
atât de plăcută! 

Tweed, care citea foarte repede, terminase de parcurs şase 
dosare, îşi pusese avizul pe ele, apoi le aranjase într-un 
teanc ordonat. Le dădu la o parte. Se încruntă spre Paula, 


dar fără urmă de supărare. 

— Câteodată mă întreb cine conduce unitatea asta. Bine, 
am s-o primesc. Dar, după ea, nu mai intră nimeni... 

Paula îi deschise uşa vizitatoarei. Elena Brucan purta tot 
paltonul acela verde-deschis şi căciula de blană verde. Îi 
strânse călduros mâna Paulei şi intră, iar Tweed se ridică 
în picioare, zâmbi, o invită să ia loc într-un fotoliu. Doamna 
din România întoarse capul spre Paula. 

— De fapt, pe dumneata voiam să te văd. 

Monica ieşi în grabă să-i facă o cafea. Lucru care, mormăi 
Tweed în sinea lui, va prelungi întrevederea. Se aşeză şi îi 
zâmbi din nou vizitatoarei. 

— Aşa, cu ce vă putem ajuta? 

— Eram din nou lângă sediul ACTIL azi-dimineaţă când v- 
am văzut plecând de acolo. Am luat un taxi, v-am urmărit, 
dar v-aţi oprit să luaţi prânzul. Aşa că am aşteptat, apoi am 
luat un alt taxi. Sper din suflet să nu vă supăraţi pe mine 
că mă port aşa. 

— Sigur că nu. Sunt convins că aţi avut motivele 
dumneavoastră. Clădirea ACTIL pare să vă fascineze. 

— Sunt toţi acolo - toţi cei care au legătură cu uciderea lui 
Holgate şi probabil şi cu a celuilalt bărbat ucis în Maine. Şi 
de aceea aţi şi zburat acolo, bănuiesc. 

li luase pe nepregătite, îl zăpăcise de-a dreptul. Se uită în 
treacăt la Paula, care se aşezase la biroul ei. Avea un 
zâmbet larg. Îşi întoarse privirea spre ochii luminoşi ai 
Elenei. I se părură din nou hipnotici. Aşteptă până ce 
Monica îi servi cafeaua şi ajunse la concluzia că ar trebui 
să bea şi el una. 

— Remarcabil, doamnă Brucan, începu Tweed, este că 
niciunul dintre noi, nici măcar eu, nu v-a văzut nici azi- 
dimineaţă pe lângă ACTIL, nici mai devreme un pic la 
Heathrow. Şi totuşi, aveţi o înfăţişare distinsă şi distinctă. 
— Mulţumesc pentru compliment. 

Paula era convinsă că Elena roşise. Mai bău puţină cafea. 


— V-am povestit o părticică din păţaniile mele mai vechi. V- 
am spus că dictatorul român, Ceauşescu, nu m-a plăcut, 
aşa că a trimis poliţia secretă - nişte brute - să mă 
aresteze. Experienţa aceea m-a obligat să-nvăţ cum să 
rămân invizibilă. N-ai încotro când este vorba despre o 
problemă de viaţă şi de moarte. La Heathrow, mă aflam 
prin mulţime când v-am auzit întrebând-o pe doamna de la 
informaţii despre zborul spre Boston. Apoi, sunt un cititor 
avid de presă, inclusiv americană. S-a scris în detaliu 
despre crima din Maine. Atât de asemănătoare cu uciderea 
bietului Adam Holgate. A fost foarte simplu, credeţi-mă! 
„Simplu? se gândi Tweed. Dacă aş fi întâlnit-o pe femeia 
aceasta cu ani în urmă, când lucram la Scotland Yard, aş fi 
angajat-o pe loc. Este cu totul ieşită din comun!” Paula 
studia un dosar, încă zâmbind în sinea ei. 

— Când aţi intrat, spuneaţi ceva despre Paula, îi aminti 
Tweed musafirei sale. 

— Simt că domnişoara Grey este în pericol. În mare 
pericol. Aş sugera să fie păzită oriunde merge. 

Tweed îi aruncă din nou o privire Paulei. Zâmbetul îi 
dispăruse. Ideea că ar trebui să fie păzită n-o încântase 
deloc. 

— Puteţi fi un pic mai exactă? Cine o pune în pericol? 

— Îmi pare rău. Habar n-am de unde vine primejdia. Dar 
sigur e în primejdie. 

— O să ţin minte şi vă mulţumesc. Se întrerupse. Am 
studiat fotografiile pe care ni le-aţi oferit cu atâta 
amabilitate. De ce doar într-un singur caz, al lui Sam 
Snyder, aţi făcut poze nu mai puţin de cinci ori? 

— Din cauza aparatului. Îi zâmbi larg, luminos. Eram 
convinsă că nu merge bine, aşa că l-am tot fotografiat. 

Asta era prima minciună gogonată. Tweed nu o crezu. 
Ascundea ceva. Poate fiindcă nici ea nu ştia încă pe ce se 
bazase. 

Apucându-şi geanta brodată, se ridică în picioare. 


— Văd cât aveţi de lucru. Sper că nu v-am răpit prea mult 
timp. 

— V-am mai spus, nu mi-aţi răpit nicio clipă. 

— Atunci, treceţi odată pe la mine? Aveţi adresa, numărul 
de telefon. 

— Ne vom întâlni din nou, îi răspunse Tweed cu 
amabilitate. 

Şi chiar vorbea serios. 

Musafira îi mulţumi Monicăi pentru cafea, spunându-i că e 
cea mai bună pe care a băut-o vreodată. Paula o însoţi 
până la ieşirea din clădire. 

— lar ne-a făcut-o, comentă Monica. A plecat, dar prezenţa 
ei încă mai stăruie. 

— E foarte ciudat. Chiar este o femeie deosebită. 

Paula se întoarse. Îi remarcase pe Newman şi pe Marler. 
Marler îşi luă poziţia lui obişnuită, rezemat de perete, 
lângă Paula. Îşi aprinse o ţigaretă king size, în timp ce 
Newman se trânti într-un fotoliu. 

— Cum a mers? întrebă Tweed. Arătaţi pleoştiţi amândoi. 
— Am interogat o grămadă de ciripitori, raportă Marler. Eu 
am stat deoparte cât a vorbit Bob cu unul dintre ai lui, şi el 
a adoptat aceeaşi procedură. 

— Şi rezultatul? stărui Tweed nerăbdător. 

— Vax. Zero. Nimic, spuse Marler posomorât. Ne-am lovit 
de un zid de tăcere. Mulţi dintre ei şi-au luat tălpăşiţa. N- 
am mai pomenit aşa ceva. Pân' la urmă, mi-a dat unul de 
înţeles că Departamentul Special a intrat în priză; au bătut 
tobă în lumea interlopă că cine ciripeşte o să se trezească 
pus sub acuzare pentru deţinere de heroină. 

— Proştii naibii, se dau de gol până la capăt, comentă 
Tweed. La mijloc trebuie să fie un secret foarte mare, dacă 
guvernul e atât de îngrijorat, încât să dea astfel de ordine. 
O să-mi ia încă două zile să termin porcăriile astea de 
dosare ale lui Howard. Apoi o să văd ce-i de făcut ca să 
spargem buboiul ăsta. Sper să nu mai am parte de 


vizitatori până nu termin. 

Ajutat şi de Paula, Tweed se adânci în lucru. La capătul a 
două zile, se achitaseră de toate. Dar tot au avut un 
vizitator. 

Pe lângă Paula, Newman şi Marler, Tweed mai convocase 
la întâlnirea de a doua zi seara încă doi membri-cheie ai 
echipei. Harry Butler intră pe uşă urmat de Pete Nield. 
Contrastul dintre cei doi bărbaţi era izbitor, însă lucraseră 
deseori împreună, ca parteneri, fiecare acordându-i 
celuilalt o încredere totală în situaţii ce se dovediseră 
extrem de dificile. 

Harry Butler avea în jur de treizeci de ani, cam un metru 
cincizeci şi trei înălţime, trupul solid, un mod de abordare 
agresiv. Capul său rotund ca o ghiulea de tun se 
transforma într-o armă mortală dacă împungea vreun 
adversar cu el. Purta nişte blugi uzaţi şi canadiana care 
văzuse şi zile mai bune. În East End, trecuse deseori ca 
unul de prin partea locului. 

Pete Nield, de o vârstă apropiată, era în contrast total. 
Bărbat bine, cu o mustață îngrijită, purta un costum 
elegant, albastru, o cămaşă nouă tot albastră şi o cravată 
de un albastru prăfos. Cu succes la femei şi întotdeauna 
elegant, nu avea, cu toate astea, flerul lui Marler la 
îmbrăcăminte. Înalt de un metru şaptezeci şi cinci, 
construcţia firavă a lui Nield îi încuraja de multe ori pe 
bătăuşi să şi-l închipuie o pradă uşoară. Respectivii 
sfârşeau întotdeauna laţi la pământ, în dureri. 

— Şi-acum, strategia în cazul ăsta ciudat, începu Tweed. 
Umblăm într-o ceaţă... 

Suna telefonul. Tweed înjură în barbă. Monica îi puse lui 
George, paznicul de jos, mai multe întrebări înainte să se 
uite la Tweed. 

— Un american, Ed Danvers, aşteaptă să îl primiţi. Nu vrea 
să zică de ce. Chipurile ar fi ultrasecret! 

— Spune-i să plece. 


— Şi mai zice că e de la FBI. I-a arătat lui George insigna. 
Tweed stătea neclintit. Paula aproape că putea să audă 
cum i se învârt repede rotiţele în creier, în vreme ce 
cântărea turnura asta foarte neaşteptată. Se uită în jur la 
toată lumea din încăpere, unii aşezaţi, alţii în picioare. 

— Rămâneţi cu toţii pe loc. Tipul ăsta de la FBI a venit 
singur? o întreba el pe Monica. Ea încuviinţă din cap. 
Foarte neobişnuit. Ăştia aproape tot timpul vin lipiţi câte 
doi. Zi-i să urce! 

Paula fixa uşa. Ştia la ce să se aştepte: o faţă dură, 
îmbrăcată în costum gri. Uniforma lor. În schimb, îşi făcu 
apariţia un bărbat înalt, într-un costum de culoarea 
nisipului, care se asorta foarte bine cu părul său des, bine 
aranjat. „Treizeci şi ceva, se gândi Paula, şi arată bine.” O 
frunte frumoasă, ochi cenuşii sub sprâncenele nisipoase, 
un nas şi o gură puternice, faţa netedă i se destinsese într- 
un zâmbet blând. 

— Vă rog să luaţi loc, domnule Danvers, îl invită Tweed, pe 
un ton neutru. 

— Vă salut pe toţi. 

Zâmbetul lui era pentru toată lumea. Ţinea un fulgarin 
împăturit în braţe, Monica i-l luă, iar el se aşeză cu mişcări 
sprintene într-un fotoliu şi aruncă o privire lungă peste 
birou. 

— Domnul Tweed, presupun. 

— Presupuneţi corect. Abia-ntors din State? 

— Nici gând. Sunt din detaşamentul FBI staționat 
permanent la ambasada noastră. Am şase luni de când 
sunt aici. 

— Mă gândeam că poate sunteţi ataşat la stafful 
vicepreşedintelui. 

— l-am arătat oraşul vostru unic, dar nu mai mult. 

— De ce nu? 

— Domnul Straub a zburat în Europa acum două zile. 

— Pe unde anume în Europa? întrebă Tweed repezit. 


— Habar n-am. N-a spus. Aşa că n-am întrebat. 

— Sigur că nu, spuse Tweed cinic. 

— Chiar n-am nici cea mai mică idee încotro s-a dus. 
Denvers se aplecase înainte ca să sublinieze cele spuse; 
sesizase scepticismul din tonul lui Tweed. 

— E major, treaba lui ce face. 

— Aşadar, nu ştiţi nimic despre Europa? continuă, brusc, 
Tweed. 

— În ce mă priveşte, domnule, am călătorit mult în Europa. 
Un continent măreț. 

— În cazul ăsta, ar fi trebuit să vă ia cu el. Mă îndoiesc c-a 
mai fost vreodată acolo. 

— N-a fost. 

— Foarte curios! De ce aţi dorit să mă vedeţi? 

— E  confidenţial, spuse el şi cuprinse cu privirea 
aglomeraţia din încăpere. 

— Absolut fiecare persoană din birou lucrează cu mine de 
multă vreme. Sunt profesionişti de încredere, de foarte 
mare încredere. Dacă aveţi ceva de spus, spuneţi acum sau 
voi fi nevoit să vă rog să plecaţi. 

— Auzisem eu că sunteţi dur... 

— De unde? 

— De la unii din ambasadă. Un singur om ştie că am venit 
aici să vă văd. 

— Şi acesta este... 

— Ambasadorul. Continuă în timp ce Tweed se holba pur şi 
simplu la el: N-am putea să ne relaxăm, domnule? Danvers 
se aplecă din nou înainte. Ambasadorul este foarte 
îngrijorat din cauza excursiei pe care aţi făcut-o pe şest în 
Maine. 

— Pe şest? Ce naiba vrei să spui? Dacă am fost în vizită în 
Maine, am făcut-o sub identitatea mea reală. Cuvântul ăsta 
aduce a insultă. 

— Îmi pare rău, domnule. Serios, îmi pare rău. Aşa a zis 
ambasadorul. Eu, personal, nu aş fi spus aşa ceva. Îmi pare 


sincer rău. 

Pentru că îi plăcuse cum arăta, Paula era de partea lui 
Danvers. Tweed fusese neînduplecat: îl bombardase cu 
întrebările. Dar fusese o prostie să folosească expresia „pe 
şest”. 

— Acum, că ne-am lămurit, rezumă Tweed într-o formulă 
genială, ce anume spera ambasadorul că îi veţi putea 
spune? 

— Că nu v-aţi implicat în investigarea uciderii lui Hank 
Foley, infirmierul asasinat într-un mod atât de bestial la 
Pinedale. 

— Cum să mă implic? Tweed zâmbi. Pinedale este în 
Maine? Şi cum îşi imaginează acest domn ambasador că aş 
putea să anchetez o crimă care s-a petrecut la mai bine de 
trei mii de kilometri depărtare, când eu stau în Londra? 

— Într-adevăr, depăşeşte imaginaţia. Danvers îi aruncă o 
privire Paulei şi zâmbi. În plus, ambasadorului nu-i stă în 
fire să-şi bage nasul în treaba organizaţiilor britanice, 
remarcă el, cu privirea pierdută peste birou, la Paula. 

— Russell Straub şi-a luat cu el bodyguarzi în excursie, pe 
bătrânul continent? întrebă Tweed într-o doară. 

— Nu. Danvers se întrerupse. Ei bine, dacă tot aţi deschis 
subiectul... A plecat singur. În ciuda protestelor 
personalului nostru de securitate. A luat-o la picior pe 
continent ca să se familiarizeze cu personajele-cheie de pe- 
acolo. 

— Ăsta-i începutul campaniei electorale pentru 
prezidenţiale? 

— Aşa s-ar zice. Vă mulţumesc pentru timpul acordat, 
domnule. Cred că e timpul să decolez. 

— Paula, o strigă Tweed, n-ai vrea tu să-l conduci pe 
oaspetele nostru, până la uşă... 

Marler îi făcu cu ochiul lui Newman, care zâmbea larg, 
apoi începu să râdă atât de tare, încât fu nevoit să-şi 
scoată batista încercând să se ascundă. 


— Împărtăşeşte-ne şi nouă gluma, insinuă Tweed. 

— Te-ai prins că Paulei îi place de vizitatorul nostru 
american şi că nici domnul Danvers n-a fost indiferent la 
farmecele ei. Ai profitat de asta, în speranţa că Danvers îi 
va furniza, mai devreme sau mai târziu, nişte informaţii 
preţioase despre afacerile interne din ambasada 
americană. 

Paula se întoarse înainte să apuce Tweed să-i dea replica 
lui Newman. Închise uşa, se opri în dreptul biroului lui, cu 
braţele încrucişate. Nu avea o mină prea prietenoasă. 

— Ed... Danvers adică, m-a invitat să bem ceva împreună. 
— Bine, păi... Tweed era adâncit într-un dosar de pe birou. 
E manierat, are o personalitate plăcută, este atrăgător... 

— Eu sunt momeală, i-o tăie ea. Speri să scot de la el 
informaţii despre ce se-ntâmplă în ambasadă. Era furioasă. 
Eşti un vulpoi bătrân şi viclean! 

— Obiectez faţă de cuvântul „bătrân”, spuse Tweed cu 
delicateţe. 

— Am dreptate, fir-ar să fie! Uită-te la mine! Am dreptate? 
El se uită în sus, apoi o privi drept în ochi. 

— Ai nimerit-o la fix. Vocea îi deveni serioasă. Nu trebuie 
să te întâlneşti cu Danvers dacă nu vrei. Însă vizita lui aici 
spune multe. În mod normal, ambasadorul nu-şi vâră nasul 
în treburile unei organizaţii britanice. Aşa că i se cere lui 
să o facă. De către cine? Nu mă îndoiesc că la originea 
vizitei lui Danvers aici s-a aflat ideea vicepreşedintelui, 
care înainte să zboare în Europa a făcut presiuni asupra 
ambasadorului. Şi de ce-a zburat Russell Straub în Europa 
de unul singur? Ca să-şi vânture mutra pe-acolo? Dacă ăsta 
ar fi fost singurul motiv, ar fi putut să-şi ia cu el şi zece 
bodyguarzi. 

— Îmi pare rău că mi-a sărit ţandăra, spuse Paula, 
îndreptându-se spre biroul ei. Dar de vreo două zile 
încoace mă simt cam aiurea. E o tâmpenie, nu ştiu ce m-a 
adus în starea asta. Aş da orice să pot pune degetul pe 


rană. 

— Nu fi îngrijorată, îi spuse Tweed cu blândeţe. E adevărat 
că în ultimele două zile ne-au luat pe sus o grămadă de 
oameni şi de incidente neplăcute. 

Oftă când auzi din nou telefonul sunând. Monica răspunse, 
apoi îl chemă pe Tweed de urgenţă. 

— Inspectorul-şef Arthur Beck, de la Poliţia Federală 
Elvețiană vrea să discute cu tine. Părea foarte important şi 
urgent. Cred că s-a întâmplat ceva. 

— La Montreux a fost descoperit un al treilea cadavru fără 
cap. 

Tweed vorbise câteva minute bune la telefon cu vechiul lui 
prieten Arthur Beck. Îi pusese întrebările de circumstanţă, 
din care Paula încercase fără succes să înnoade firul unei 
conversații, şi acum era şocată de anunţul făcut de Tweed. 
În birou toată lumea tăcea. Paula fu prima care rupse 
tăcerea apăsătoare: 

— Acum în Elveţia. Mai întâi în Maine, apoi la Bray, iar 
acum în Elveţia. Distanţa este enormă. Al cui este 
cadavrul? 

— Încă nu l-au identificat. Beck vorbea repede, şi mi-am 
făcut doar o imagine generală. Am priceput că au găsit 
cadavrul pe malul unui lac. Apoi, ceva despre un pache... 
— E posibil să fi fost paquebot? întrebă Paula care vorbea 
fluent franceza. 

— Da, cam aşa sună. 

— Înseamnă că am văzut unul odată, când am fost la 
Montreux. E ca o barjă mai mare, fără punte. Cu marginile 
înclinate, coborâte până la bază. La bord erau doi oameni 
care îl foloseau ca să curețe lacul de gunoaie. Crengi, 
frunze, tot felul de porcării. Aveau unelte ca nişte greble 
mari, ca să-ncarce gunoiul la bord. 

— Aşadar, criminalul în serie operează pe diferite 


continente, comentă Newman. 

— Sunt sigur, spuse Tweed posomorât, că asta nu e opera 
întâmplătoare a unui criminal în serie. Există o legătură 
între victime. Şi, până nu identificăm cadavrul, nu se ştie 
dacă are de-a face cu cel din Maine sau cu celălalt, din 
Bray. Beck e la curent cu asasinatele din toată lumea; ştia 
şi de Maine, şi de Bray. Vrea să luăm primul avion. Se uită 
la Monica. Putem să prindem vreo cursă aeriană spre 
Geneva în seara asta? Beck a zis că trimite o limuzină să 
ne aştepte şi să ne ducă la Montreux. 

— Da, puteţi. Monica era o adevărată enciclopedie 
ambulantă de orare. Dar asta-nseamnă că trebuie să pun 
osu' la treabă de-acum. Şi voi la fel - la făcut bagajele. 
Câte persoane? 

— Toţi ăştia de faţă. Echipa completă. Cu paşapoartele lor 
reale. Aruncă o privire prin birou. S-ar putea să fie frig, 
aşa că luaţi-vă haine groase. 

— E bocnă, spuse Paula. Acolo, iarna a început devreme. A 
căzut zăpadă pe creste. Chiar foarte devreme. 

— Eu mi-am făcut valiza, aia pentru cazuri de urgenţă, ca 
ăsta. 

Făcu semn spre un dulap mare, din colţ. 

— Tu, Paula, cum stai? 

— Sunt gata. Şi a ta, Bob, nu-i aşa? 

— Am şi costumul de ski acolo, tot în dulap, aşa că sunt 
OK. 

— Eu nu, interveni Marler. Trebuie să dau o fugă până 
acasă. Cât timp mai avem? 

Aşteptă să termine Monica de vorbit cu fata de la 
Heathrow. Când încheie lunga conversaţie, ridică degetul 
mare în sus şi se uită la Tweed. 

— V-am făcut rezervări pentru zborul din seara asta. 
Pentru toată lumea. Nu era mai bine dacă-l sunam pe Beck 
ca să-i spun la ce oră ajungeţi, tot vă trimite o maşină să vă 
ia de la Geneva? 


— Ba da, asta în primul rând. 

Se duse la biroul ei şi îi dădu o bucăţică de hârtie pe care 
era scris numărul lui Beck. 

— Cât timp mai avem? 

— Trei ore în care să vă întoarceţi aici, gata de plecare. 
Comand nişte taxiuri. Dacă e să luaţi maşinile voastre, o să 
întârziaţi mult la Heathrow, în parcarea pe termen lung. 

— Trei ore? repetă Marler. M-am cărat. 

Se îmbulziră la ieşire, care mai de care să-şi aducă haine 
groase. 'Tweed spuse că dă o fugă până la Howard, ca să-l 
pună-n temă, şi se făcu nevăzut. Numai Paula şi Newman 
rămaseră în birou, cu Monica. Deja îl suna pe Beck. Paula 
îşi dădu brusc seama că nu se mai simţea aiurea. 
Perspectiva acţiunii o revigorase. Descuie un sertar, scoase 
Istoria execuțiilor, de Wylie, şi o aşeză cu grijă în valiză. 
„De citit seara, în pat, se gândi ea. Deşi n-aş prea crede!” 
— O, Doamne, spuse cu glas tare. Trebuie s-o sun pe 
Marienetta. 

— De ce? întrebă Newman. 

— Trebuia să fixăm o întâlnire pentru cină. Trebuie să o 
anunţ că o vreme n-o să fiu disponibilă. 

Newman ridică din umeri. Ea vorbea la telefon în timp ce 
el răsfoia ultimul număr din Herald Tribune. Nicio 
vorbuliţă despre asasinatul lui Hank Foley. Tweed se 
întoarse când Paula închise telefonul şi începu să 
vorbească: 

— Ciudat. 

— Ce anume? întrebă 'Tweed îndreptându-se spre dulap, ca 
să-şi verifice geamantanul. 

— Am sunat-o pe Marienetta, şi secretara mi-a spus că a 
plecat în străinătate acum câteva zile. La fel şi Sophie. La 
insistenţele mele, sugerând că, în acest caz, aş dori să 
vorbesc cu domnul Arbogast, secretara mi-a spus că ele nu 
călătoresc niciodată împreună. Apoi fata îmi zice că nici 
Arbogast nu e în ţară. A plecat fiecare, separat, de vreo 


două zile. 

— Adică, constată Tweed de la biroul lui, cam în acelaşi 
moment în care Russell Straub a pornit spre zări albastre. 
O coincidenţă? M-ar mira. 

— Ce-ar fi să-i dai un telefon doamnei Brucan şi să-i spui 
că trebuie să plecăm? sugeră Paula. Poate o scutim de-un 
drum - nu e în stare să reziste fără să treacă pe-aici. 

— Cred că ar fi bine. 

Tweed căută numărul de telefon pe care şi-l notase în 
carneţel. Ridică receptorul, formă numărul, aşteptă. 
Gândindu-se că, probabil, formase greşit, încercă din nou. 
Aşteptă un timp, apoi renunţă. 

— Sună, dar nu răspunde nimeni. Oamenii ăştia... Parc-au 
dispărut cu toţii. E ca un omor prin absenţă. Pe Howard l- 
am pus în temă, va prelua el treburile aici cât voi fi plecat. 
L-au şocat foarte tare veştile pe care i le-am dat. I-am spus 
că ar putea să fie oricine. 

— Oricine? întrebă Paula. 

— Mă refer la al treilea cadavru fără cap descoperit în 
Montreux. 

— Să ne rugăm să nu fie cineva cunoscut. 

Zborul până la Geneva dură o oră şi un pic. De data asta, 
au stat lângă cabina pilotului. Paula la mijloc, Tweed la 
fereastră, iar Newman spre culoar. Avionul era pe jumătate 
gol, aşa că puteau vorbi liniştiţi, fără să-i audă altcineva. 
La câteva rânduri în spatele lor îşi aveau locurile Butler şi 
Nield, iar undeva şi mai în spate, Marler, singur. Preferase 
să-i aibă sub ochi pe ceilalţi membri ai echipei. 

Afară era întuneric, aşa că Paula se scotoci în servietă 
după cartea ei îndrăgită. ÎInsemnase unele pagini cu bucăţi 
de hârtie ca semne de carte. Îi aruncă o privire lui 
Newman. 

— E macabră. Sper să te ţină stomacul. 


— Mă ajută asta, spuse el, ridicându-şi paharul de whisky. 
Dă tot ce-i mai rău în tine! Desfăşoară-te! 

— O luau metodic cu execuțiile, începu ea. Prima fază - 
condamnatul urcând pe eşafod, cu mâinile legate. 

Tweed îşi miji ochii să privească imaginea, care i se părea 
a fi un desen în cărbune. Pe podium aştepta călăul, o brută 
mare şi înaltă, cu capul acoperit de o cagulă de lână, cu 
găuri pentru ochi. Morbid. În mâna dreaptă ţinea o secure 
cu coada lungă. Victima era apoi aşezată pe spate, gâtul 
fiindu-i aranjat cu grijă pe un lemn curbat. Gâdele ridica 
securea deasupra capului acesteia. În următorul desen era 
înfăţişată căzând. Apoi tăişul reteza gâtul, capul cădea 
rostogolindu-se, pe o bucată mare de pânză de sac. Sânge 
negru băltea peste tot, curgând din ciotul sfârtecat. 

— Bine că nu le-au făcut color, comentă Newman. 

Călăul ridica de păr capul retezat şi îl arăta mulţimii 
adunate. După aceea, îl arunca în pânza de sac, pe care o 
aduna, înfăşurând-o în jurul capului, şi o azvârlea în căruţa 
de lângă eşafod. 

— Acum devine important, spuse Paula. 

— Bănuiesc că pentru amărâtul căruia i-au luat capul a fost 
important, remarcă Newman. 

Paula îl înghionti tare în coaste. 

— Fii serios. Ăsta este un lucru extrem de serios. 

— Ce anume? întrebă Tweed. 

Ea dăduse înapoi pagina în care se vedea pânza aceea de 
sac întinsă dincolo de buturuga de execuţie, în faţa 
călăului care aştepta cu securea ridicată. 

— Pânza asta de sac, sublinie Paula. Capul lipsea şi în 
cazul lui Hank Foley, şi în cel al lui Adam Holgate. Cred că 
specimenul a folosit o pânză, pe care a pus-o în spatele 
ghilotinei improvizate, iar atunci capul s-a rostogolit în 
voie pe această pânză. Cu asta ar fi putut să ia capul de 
acolo şi să îl pună apoi într-un fel de container. 

— Am să mai iau un whisky, spuse Newman făcându-i semn 


unuia dintre însoțitorii de bord. 

Paula tinu cartea închisă până când acesta aduse băutura 
şi plecă. 

— Şi în ce fel de container ar încăpea un cap de om? 
întrebă Newman. 

— Cred că Paula are dreptate, decise Tweed. Ar fi trebuit 
să ne gândim la asta mai demult. Am văzut odată, după o 
autopsie, un cap de om conservat în formol. Păstrat într-un 
borcan mare de laborator şi cu un capac de sticlă 
deasupra. Dacă am dreptate, în ce ar pune un borcan mare 
de laborator, ca să îl ia de-acolo? 

— Într-o valiză din acelea pe roţi, de care tot trag oamenii 
după ei când călătoresc, mai nou, răspunse ea. 

— Trebuie să fi curs o grămadă de sânge din capul acela, 
sublinie Newman. 

— Aşa că specimenul ţine capul de păr până când nu mai 
cad decât câteva picături, explică Paula. 

— Pe bune că trebuia să ne fi gândit la asta, spuse Tweed. 
La Pinedale, ar fi trebuit să mai căutăm. Trebuie să fi 
existat o zonă unde pământul a fost îmbibat cu sânge. La 
fel şi la Bray. 

— Mai aveţi delicatese de-astea? întrebă Newman. 

— Şi la ghilotină vezi acelaşi sistem. 

Paula deschise cartea la un alt semn. 

— Vedeţi, şi aici, în spatele blocului de execuţie e o pânză 
de sac care îşi aşteaptă capul. 

— Uită-te la ciot, spuse Newman. Şi acum întoarce-te la 
exemplul de dinainte! 

Ea găsi imediat pagina respectivă. Newman se uită atent la 
desenul hidos. Puse degetul pe el. _ 

— Vezi? Gâtul este şi aici zdrenţuit. În schimb, Foley şi 
Holgate aveau gâturile tăiate precis, exact sub bărbie. 
Niciun fel de zdrenţuire. 

— Probabil că a exersat pe ceva lipsit de viaţă, spuse 
gânditor Tweed. Poate pe un manechin. 


— Nu sunt deloc sigură că a fost un manechin, obiectă 
Paula. 

— Atunci ce? întrebă Tweed. 

— Nu ştiu. Va trebui să aprofundez problema. Acum 
coborâm. 

Închise cartea şi o puse cu grijă la loc în servietă. Apoi, ca 
să-şi elibereze mintea de imaginile studiate, se uită lung pe 
fereastră. 

Niciun nor pe cerul nopţii. În vreme ce avionul îşi continua 
coborârea, Paula se uită spre munţii Jura, care se înălţau 
dincolo de întinderea vastă şi netedă, de un albastru şters, 
a lacului Geneva sau Leman. Când avionul schimbă 
direcţia deasupra lacului, era zăpadă peste tot, peisajul era 
de o frumuseţe rară, apa părea o uriaşă farfurie întinsă, 
nemişcată în lumina lunii. 

După aceea aterizară, şi roţile avionului loviră lin pista. 


leşind din galeria aeroportului Cointrin din Geneva, Tweed 
şi Paula avură plăcuta surpriză să vadă că erau aşteptaţi 
chiar de Arthur Beck, şeful poliţiei federale. În spatele lui, 
mai mulţi poliţişti în uniformă formau un cerc de protecţie. 
Beck veni în fugă spre ei, o îmbrăţişă pe Paula, dădu mâna 
cu Tweed şi cu Newman şi îi conduse spre două limuzine. 
Beck era înalt, zvelt, la vreo patruzeci de ani, cu părul 
încărunţit şi o mustață scurtă. Avea capul prelung, cu o 
frunte bine conturată, nasul roman, gură şi fălci puternice. 
Tweed îşi considera prietenul cel mai eficient şi mai 
energic poliţist de pe bătrânul continent. 

Beck luase valiza Paulei, deşi ea insistase să nu se 
despartă de ea. Afară era un frig înţepător, dar genul ăsta 
de climă îi pria lui Tweed. În scurt timp, şedeau deja în 
partea din mijloc a primei limuzine, în spatele şoferului, 
lângă care mai erau doi poliţişti. Newman şi Marler se 
aşezară în spatele lor, iar Nield şi Butler se suiră în cea de- 
a doua limuzină. leşiră încet din aeroport îndreptându-se 


spre est, când Beck, care stătea lângă Tweed, luă cuvântul: 
— Mă tem că am veşti proaste pentru voi. După ce că v-am 
adus aici aşa, pe nepusă masă. 

— Aţi pierdut cadavrul? 

— Temporar, numai, sunt sigur. Era lângă pachebot când a 
venit, brusc, furtuna dinspre lac. Cadavrul a fost luat de 
apă. Nu vă faceţi griji, furtuna va trece în seara asta, şi 
cadavrul va fi din nou adus la mal. 

— Aţi avut timp să vă faceţi vreo idee despre cum arăta? 

— Ştim doar că n-are cap. Era băgat într-un sac - sau 
pungă pentru cadavre cum îi zic americanii - cu fermoarul 
închis. Unul din cei doi oameni de pe vasul de dragare a 
ajuns până la el, a deschis fermoarul, a văzut ce era 
înăuntru şi i s-a făcut rău prostului, aşa că i-a dat drumul. 
— Nu c-ar fi o privelişte prea plăcută, spuse calm Paula. 

— Colegul lui n-a fost de mămăligă. S-a mişcat repede, l-a 
fotografiat cu Polaroidul, apoi s-a aplecat peste bord şi a 
închis la loc fermoarul exact înainte să-l ia apa. Am 
fotografia la mine. 

Îi aruncă Paulei o privire derutantă. Ea pricepu imediat de 
ce. 

— Nu îţi face probleme, îl linişti. Am văzut deja cadavre 
decapitate în Maine şi la Bray. N-am să leşin, îi spuse ea 
zâmbind. 

— Atunci, poftim! 

Dintr-o servietă de piele scoase un plic transparent cu 
fotografia color. I-o întinse Paulei, iar Newman se aplecă 
spre ei din spate. Mai devreme, înainte să-nceapă discuţia, 
Beck ridicase geamul despărțitor, aşa că şoferul şi 
însoțitorii n-auzeau nimic. 

— E o fotografie bună, comentă Newman, chiar dacă a 
privit în jos, spre gât. 

Paula se uită de aproape la ea, la lumina din maşină, pe 
care o aprinsese Beck. O întoarse încet când aşa, când 
invers, încercând să găsească ceva prin care să identifice 


cadavrul. Nicio şansă. O masă de sânge uscat, care îţi 
punea nervii la încercare. 

— Nu văd nici măcar dacă tăietura este netedă sau 
zdrenţuită. Asta-i important. 

— De ce? întrebă Beck. 

Tweed îi relată ce descoperiseră în celelalte două 
decapitări, a lui Foley şi a lui Holgate; tăietura precisă a 
lamei şi poziţia şi forma crestăturii din lamă. 

— Am să-i spun doctorului Zeitzler. El e patologul pe care 
l-am adus de la Zurich. L-am convins să nu plece până nu 
punem mâna pe cadavru. 

— Ce caută aici doctorul ăsta de la Zurich? se miră Paula. 
Inţelegeam să fie chemat unul din capitală, din Berna. 

— Ah! Beck chicoti. Insist ca în toate cazurile pe care le 
anchetez să lucrăm cu vârfurile din fiecare domeniu. Cel 
mai bun medic legist din toată Elveţia este, de departe, 
doctorul Zeitzler. Foarte autoritar, dar ştie despre ce 
vorbeşte. Şi pe el, şi pe voi v-am cazat la Le Montreux 
Palace. Tu şi Paula o să staţi în apartamente. 

— Câtă generozitate, spuse Paula. Mi-amintesc de Le 
Montreux Palace. E cel mai bun hotel din oraş. 

— Lui Newman i-am rezervat un loc la mansardă, spuse 
Beck într-o doară. 

— Mersi mult, mormăi Newman din spatele lor. 

— Glumeam, spuse Beck într-o engleză fluentă. Şi pe tine 
te-aşteaptă o cameră drăguță... 

În timp ce ei discutau, limuzina avansase binişor pe 
autostrada care îi ducea spre Montreux, lângă cel mai 
mare lac din Elveţia. Paula se uită pe fereastră, pe unde se 
întrezăreau crestele ondulate ale munţilor Jura, tivite cu 
zăpadă. Pe partea cealaltă a autostrăzii, văzu, în lumina 
lunii, aracii viilor întinse, care aveau să înfrunzească mai 
târziu. Ici şi colo, erau aranjate în forme dreptunghiulare, 
ordonate, sate mici şi curate, construite în piatră. Fiecare 
era dominat de cupolele ca nişte cepe, ale turlelor de 


bisericuțe. Atât de elveţian! Atât de liniştit! 

Se uită în partea cealaltă, în spatele lui Tweed şi a lui 
Beck, unde ştia ea că se întinde lacul. În depărtare, pe 
malul francez, se înălţau piscurile mohorâte ale munţilor. 
Brusc, începură să se prelingă pe parbriz stropi de ploaie 
alungiţi, ca nişte ace. Beck arătă spre ele. 

— În curând vom trece prin Ouchy, unde autostrada este 
foarte aproape de lac, spuse el. Se adună nori de furtună 
în partea asta a lacului Leman. Prognoza meteo spune că 
va trece până mâine-dimineaţă devreme. Atunci sperăm să 
se-ntoarcă şi cadavrul. 

Paulei i se făcuse somn. Se aşeză mai confortabil, 
rezemându-şi capul de tetieră. Limuzina torcea lin, 
continuându-şi drumul pe superba autostradă. Adormi 
imediat. 


O trezi Tweed, scuturând-o uşor de braţ. Se ridică în capul 
oaselor, clipind, conştientă de două lucruri. Limuzina 
încetinea şi avea să se oprească. Încă ţinea mâna dreaptă 
încleştată pe mânerul servietei din poală. Inăuntru era 
preţioasa carte. 

— Am ajuns la Montreux, îi spuse Tweed în timp ce 
limuzina se opri. 

Ea se uită atent pe fereastră. Undeva, în sus, se ivi hotelul, 
un colos galben-auriu ce părea că se întinde la nesfârşit 
de-a lungul întregii Grand Rue. Multe dintre camere aveau 
balcoane, dar niciunul nu era deschis în seara asta, din 
cauza ploii. Câţiva portari, în uniforme elegante, ieşiră din 
hotel cu nişte umbrele uriaşe în mână, apoi le deschiseră 
uşile. Ingrămădindu-se sub umbrele, Paula şi Tweed se 
grăbiră înăuntru, urmaţi de Beck şi de restul echipei. 

La recepţie, scoaseră paşapoartele, iar Beck rămase mai 
deoparte. În timp ce îi înscria în registru, recepţionerul le 
ură un călduros bun venit. 

— Presupun că hotelul nu este ocupat în perioada aceasta 


a anului, remarcă Tweed. 

— Nu, domnule. Dar tocmai aţi ratat vizita în hotelul 
nostru a unui alt oaspete de onoare. 

— Cine anume? 

— Vicepreşedintele Statelor Unite. 

— Ghinionul meu, îi spuse Tweed recepţionerului. Am stat 
de vorbă cu Russell Straub la Londra, cu mai puţin deo 
săptămână în urmă. 

Pe Paula o umflă râsul. Sigur, Tweed sărise exact ce era 
mai important din scurta confruntare pe care o avusese cu 
vicepreşedintele la petrecerea lui Sophie. 

— Chiar aşa, domnule? comentă recepţionerul, 
impresionat. A plecat de aici cam de o oră. După lăsarea 
întunericului. 

— Cu trenul, bănuiesc. 

— Oh, nu, domnule. Conducea chiar el un Ford mare. 

— Spre Berna, presupun, spuse din nou Tweed, alegând 
primul oraş care îi veni în minte. 

— Nu am nici cea mai vagă idee încotro a luat-o. A fost mai 
mult plecat din hotel, mai mult retras. 

— Vom urca în camerele noastre. La ora aceasta se mai 
serveşte cina? 

— Desigur, domnule. 

Paula fu condusă spre camera ei într-o direcţie, iar Tweed, 
însoţit de Beck, fu invitat într-altă parte. I se rezervase un 
apartament spaţios, cu balcon şi vedere spre lac. După ce 
îi plăti pe hamali, se întoarse spre Beck. 

— Din balconul ăsta se poate vedea unde a fost descoperit 
cadavrul prima oară? 

— Dacă nu te deranjează să te uzi un pic, deşi bag de 
seamă că au lăsat oblonul. leşi în balcon şi arătă în 
depărtare. Se vede greu de aici din cauza brazilor E 
undeva acolo, jos, lângă chei. 

— Deci, nu ne rămâne decât să sperăm, spuse Tweed, 


intrând din nou în cameră. 

— Am trimis acolo un vas de patrulare cu o dragă uriaşă, 
să vadă dacă îl pot găsi. Acum plec. Luă un carneţel cu 
antetul hotelului, pe care mâzgăli în grabă un număr de 
telefon. Mă găseşti la numărul ăsta până dimineaţă. Este 
de la sediul poliţiei, nu departe de chei. 

După o baie rapidă, Tweed porni în căutarea Paulei. Pe 
drum, dădu nas în nas cu Newman, angajat în aceeaşi 
expediţie. Hotelul era imens, dar până la urmă găsiră 
camera. Tweed bătu la uşă. 

— Cine este? întrebă precaută Paula. 

— Tweed. 

Descuie uşa, iar ei intrară într-un apartament de acelaşi tip 
cu al lui Tweed. Paula se schimbase deja pentru cină, într-o 
rochie bleumarin fără mâneci şi cu guler înalt. Tweed făcu 
câţiva paşi şi privi atent pe fereastră. 

— E cam izolată partea asta, remarcă el. 

— Aşa ziceam şi eu, îl aprobă Paula. Dacă vreunul din voi 
are nevoie de mine, să bată la uşă de patru ori, să facă o 
pauză scurtă şi apoi să mai bată o dată. Dacă nu răspund, 
repetaţi semnalul, fiindcă după cină cred că o să adorm 
buştean. Dar acum sunt lihnită. 

La intrarea în restaurant, Tweed se opri, spunându-i 
şefului de sală că ar vrea să arunce mai întâi un ochi. În 
timp ce el şi Paula cercetau locul cu priviri iscoditoare, 
Newman tropăia nerăbdător. Paula scoase un țipăt de 
uimire. 

— O, Doamne, nu-mi vine să cred! 

— Acum ce mai e? întrebă Newman. 

— Uită-te la masa aceea de lângă fereastră, pe jumătate 
ascunsă! Marienetta cu Sophie. Şi cu Black Jack Diamond! 
Ce dracu' se întâmplă? 

— De ce nu te duci să-i saluţi? propuse Tweed. Eu şi Bob 
luăm o masă mai încoace, ca să fim departe de ei. N-ai 
decât să stai la taclale cu Marienetta. Doar vă înţelegeţi 


bine. 

Paula îşi croi drum printre mese. Era abia la jumătatea 
distanţei, când Marienetta o văzu şi sări de pe scaun. Purta 
o rochie fără bretele. Cum ajunse la masa lor, o îmbrăţişă. 
— Acum am şi eu cu cine să vorbesc. Cât mă bucur că te 
văd! 

— Ce, Doamne iartă-mă, cauţi în partea asta a lumii? 
Strigă Black Jack, sprijinindu-se mai bine în scaun. 

— Aş putea să te întreb acelaşi lucru, i-o întoarse Paula. 

— Ne urmăreşte, spuse Sophie pe un ton antipatic. 

— Din moment ce habar n-aveam că sunteţi tocmai în 
Elveţia, mi-ar fi fost greu să mă îndeletnicesc cu-aşa ceva, 
îi răspunse cu amabilitate Paula. 

— Tocmai s-au ciondănit, spuse Marieneta, luând-o pe 
Paula de braţ. Hai să mergem noi două la bar. Am chef să 
beau un pahar de Cointreau. 

„Eu am chef să mănânc”, se gândi Paula, dar se lăsă dusă 
la bar. Ceru un păhărel mic de Chardonnay. Marienetta 
comandă lichiorul şi admiră entuziasmată toaleta Paulei. 

— Ce faceţi aici? întrebă Paula. 

— Unchiul are la Vevey o fabrică foarte modernă de mase 
plastice, la capătul lacului, către Ouchy. A venit neanunţat 
să vadă ce progrese s-au făcut. Mi-a cerut să vin cu el, 
fiindcă ştie că sunt mai bună în domeniul administrativ. De 
fapt, fabrica asta e copilul lui Sophie. Ea e creierul, 
ştiinţific vorbind. 

— Roman e cazat aici? 

— A fost. Acum vreo două ore a plecat de unul singur cu 
maşina. Nu mă întreba unde. E aşa de secretos... Din 
experienţa primilor ani în mediul de afaceri s-a ales cu o 
manie să ţină totul secret. Înainte de cină, am văzut nişte 
maşini de poliţie trecând în viteză spre lac. 

— De ce? se miră Paula. 

— N-am idee. Înainte să plecăm din Londra, Roman i-a 
prezentat-o pe Sophie milionarului american pe care i-l 


alesese el ca să o îndepărteze de Black Jack. Se pare că 
ăsta a luat-o pe Sophie cu taxiul la masă, undeva în oraş. 
Când au ajuns la restaurant, americanul s-a trezit că nu 
avea bani englezeşti la el şi a încercat să împrumute de la 
Sophie pentru plata taxiului. Atât i-a trebuit! L-a dat afară 
din maşină şi i-a spus şoferului s-o ducă înapoi la ACTIL.. 

— li sare muştarul din orice, nu-i aşa? 

— Da, dacă e prost dispusă. A aflat că zburăm încoace şi s- 
a hotărât să vină şi ea, dar pe cont propriu, adică, cu Black 
Jack. 

— De ce? 

— Ca să i-o plătească unchiului pentru că a încercat să o 
arunce în braţele americanului. Se ambalează pentru orice 
mărunţiş. Unchiul s-a-nvineţit de furie când l-a văzut aici 
pe Black Jack. A refuzat să stea cu ei la masă. 

— Când aţi venit? întrebă Paula într-o doară în timp ce 
ronţăia covrigei. 

Orice numai să ţină demonul foamei în frâu. 

— Îmi permiţi să te-ntreb ce cauţi aici cu formidabilul 
Tweed şi cu durul ăla de Robert Newman? 

— Ne-am implicat până peste cap în cazurile acelor crime 
înfiorătoare. O a treia victimă - încă un cadavru decapitat - 
a fost descoperit plutind pe lac. Încă mai e pe-acolo, pe 
undeva. 

— Oh, Doamne! Aşa se explică roiul maşinilor de poliţie. 
Făcu o pauză. 

— Al cui e trupul găsit? 

— Nu ştim. Sper că nu te superi că aduc vorba, dar n-am 
mâncat de-o veşnicie. 

— Dumnezeule, dar ar fi trebuit să deschizi gura mai 
devreme. Hai, înapoi la masă! Draga de tine! 

„Ciudat, gândi Paula în timp ce se îndreptau spre masă, 
toată lumea a venit aici acum două zile. Şi familia 
Arbogast, şi vicepreşedintele. Tweed n-o să creadă în veci 
că a fost o coincidenţă. Mai ales că s-a comis a treia 


crimă.” 

În timp ce mânca din pastele comandate, Paula fu cucerită 
de tonul raţional şi foarte doct cu care vorbea Sophie, că 
nu-i venea să creadă că e vorba de una şi aceeaşi femeie 
de mai înainte. Sophie, omul de ştiinţă. 

— Avem o fabrică de mase plastice ceva mai încolo, care a 
fost ideea mea. Eu am inventat - şi brevetat - o nouă 
tehnică de producere a plasticului. li va aduce tatălui meu 
încă o avere. 

— Povesteşte-mi, spuse Paula cu gura plină. 

— Este mai dur şi, în acelaşi timp, mult mai flexibil decât 
toate formele de plastic existente. Am muncit luni de zile la 
teoria asta, dar acum s-a intrat în producţie... 

— Las-o pe Paula să termine de mâncat, o întrerupse 
Marienetta. E moartă de foame. 

— Aşadar, continuă Sophie, ignorând sugestia Marienettei, 
îl poţi încălzi şi apoi turna, cu mâinile tale, în orice formă 
vrei. Numeroase linii aeriene au încheiat deja contracte. 
Flexibilitatea lui poate fi reglată - manual sau mecanic - la 
orice grad de duritate sau formă, pur şi simplu prin 
turnare, şi, când se răceşte, îşi păstrează forma şi e dur ca 
piatra. Am studiat chimia şi fizica la Universitatea Durham 
şi le-am terminat pe ambele cu zece. 

— Pe bune? 

Paula se opri din mâncat şi rămase cu privirea pierdută în 
ochii mari ai lui Sophie. O impresionase. Doamna avea o 
minte clasa-ntâi, lucru care-i scăpase până atunci. 

— Cred că tatăl tău te admiră foarte mult pentru realizările 
tale. 

— O, probabil că da. Se întunecă la faţă. Se duce la Vevey 
cu  Marienetta şi se concentrează asupra banilor. 
Marienetia zboară încoace fără să-mi spună, ca să 
organizeze administraţia. Eu am inventat drăcia aia, şi nu 


sunt nici măcar director. Ei sunt, amândoi. 

— Da, interveni Black Jack cu un surâs dispreţuitor, dar tu 
eşti omul de ştiinţă. Pentru intelectul tău limitat, o balanţă 
contabilă nu e departe de nişte hieroglife. 

— Paula, zise Sophie calmă, luând o furculiţă, pot să gust 
din spaghetele tale? 

— Dă-i drumul, o îndemnă Paula. Pentru mine e oricum 
prea mult. 

Sophie îşi umplu furculiţa, se întoarse brusc spre stânga ei 
şi îi dădu drumul în poala lui Black Jack. 

— Faci mizerie când mănânci, comentă obraznic un glas. 
Sam Snyder apăruse ca din pământ. 


Reporterul cu chip de pasăre răpitoare se apropiase de 
Diamond când le făcu cu mâna celorlalţi comeseni. Purta 
un sacou de seară şi arăta cu totul altfel faţă de data 
trecută, când îşi făcuse apariţia în cafeneaua aceea de pe 
King Street, din îndepărtata Londră. 

— Bună seara, doamnelor! 

Black Jack se ridică în picioare, se împiedică, răsturnându- 
şi scaunul. Îl fulgeră pe Snyder cu o privire sălbatică. Îşi 
încleştă pumnul stâng şi mârâi: 

— Te bag în spital, secătură-mpuţită ce eşti! 

„Hai că-ncepe”, îşi zise Paula. Black Jack avea de gând să-l 
facă chisăliţă* pe reporter. Îşi luă elan, pentru ca pumnul 
să fie şi mai violent, trase, dar Snyder se mişcă atât de 
repede, încât Paula nu prea avu cum să vadă ce s-a 
întâmplat. Snyder îi prinsese ca în cleşte braţul lui Black 
Jack şi i-l răsucise atât de tare, că-l întorsese cu totul. 
Paula fu surprinsă de puterea lui Snyder. 

— Au! urlă Black Jack. Îmi rupi mâna. 

— Ţi-o rupi singur, amice, dacă te mişti. Aşa că stai 
cuminte, fiindcă altfel ajungi tu la spital. 


6 1. zeamă de poame (cireşe, prune) fierte; 2. fig. să mă facă chisăliță 
de bătaie. 


Pentru câteva clipe, amândoi stătură nemişcaţi, ca 
personajele dintr-un tablou. Oameni de la alte mese se 
holbau la ei. Pe Paula o izbi aerul crâncen al reporterului. 
li trecu prin minte că Snyder chiar e în stare să-şi pună în 
practică ameninţarea. 

— Acum ai de gând să te linişteşti, amice? întrebă el. Dacă 
da, îţi dau drumul. Trebuie să te cureti. 

— Dă-mi drumul, spuse răguşit Black Jack. Mă duc la 
toaletă. 

Snyder îi dădu drumul, Jack se ridică încet, pipăindu-şi 
braţul stâng cu mâna dreaptă. Se îndepărtă încet. Apoi se 
opri, se întoarse şi se adresă celor de la masă. 

— Pe curând, oameni buni, spuse el într-o tardivă 
încercare de bravură. 

Făcu vânt unui chelner care se grăbise spre el cu un 
şerveţel în mână, ca să-l ajute să se curețe. Apoi o întinse. 
— Scuze pentru cele întâmplate, spuse Snyder. Dacă tot 
aveţi un scaun liber aici, nu văd de ce nu m-aş putea aşeza. 
Dacă nu aveţi ceva împotrivă. 

Se aşeză în scaunul lăsat liber de Black Jack fără să mai 
aştepte vreun răspuns. Chelnerul îi puse un pahar curat în 
faţă. Marienetta îi turnă nişte vin roşu şi-şi sprijini mâinile 
împreunate sub bărbie, uitându-se fix la el. 

— Ce vânt te-aduce la Montreux? îl întrebă Paula. 

— I-am urmărit pe Sophie şi pe Black Jack. Am călătorit în 
acelaşi avion până la Geneva, numai că eu am avut loc în 
spate. Apoi am pus un taxi să urmărească maşina care îi 
aştepta. E cât se poate de simplu. 

— Nu cred că mi-ai răspuns la întrebare, insistă Paula. 

— Crima m-a adus aici. Snyder gustă vinul, se uită la 
Marienetta. Mulţumesc, este excelent. Foarte drăguţ din 
partea dumitale. 

— Crimă? Paula era total nedumerită. N-aveai cum să fi 
auzit despre vreo crimă în Montreux. Nici n-avusese loc 
când dumneata ai luat avionul de la Heathrow, acum două 


zile. 

— E adevărat, nu avusese. Eu mă refeream la uciderea lui 
Adam Holgate la Bray. Familia Arbogast are o vilă acolo, 
Abbey Grange. Acum membrii acestei familii sunt aici, şi 
iată că pe lacul acela pluteşte un cadavru. Aşa că bănuiala 
mea a fost bună. Adeseori bănuielile mele merg la ţintă. 

— Nu-mi plac insinuările dumitale, spuse Marienetta cu 
răceală în glas. 

— Nu e nicio insinuare, Marienetta. 

Snyder îi oferi un zâmbet atât de cald şi de plăcut, încât o 
surprinse pe Paula. Era o altă faţă a acestui reporter. 

— Absolut nicio insinuare, continuă Snyder. Cred însă că 
cineva din cercul Arbogast poate deţine informaţii vitale 
fără să-şi dea seama de asta. 

„Mai e şi mieros, decise Paula. Un maestru în alegerea 
cuvintelor.” 

— Ce vrei să zici cu informaţii vitale? întrebă Marienetta 
pe acelaşi ton rece. 

— Ei bine, la sediul ACTIL din Londra, domnul Roman 
Arbogast a fost de acord să mă vadă. Apoi te-am văzut pe 
dumneata, şi rezultatul a fost total negativ. Ca şi cum ar fi 
ceva important de ascuns. Vizita mea s-a sfârşit când 
dumneata l-ai chemat pe Broden să mă dea afară. 

Snyder se întoarse spre Paula. 

— Ştiai că Broden e aici? In momentul de faţă stă la bar şi 
ne urmăreşte în oglinda din spatele acestuia. 

— Nu, n-am ştiut că este aici, îi răspunse Paula. Dar asta e 
treaba familiei Arbogast. 

— Paula! Marienetta se aplecase înainte. Broden se află 
aici ca bodyguard. Al unchiului. Au venit încoace cu acelaşi 
avion. 

— Dar mi-a zis cineva că Roman a ieşit din hotel acum 
câteva ore şi că a plecat cu maşina lui, singur. 

— Ai perfectă dreptate. Unchiul a aflat de cadavrul 
decapitat din lac şi l-a lăsat pe Broden să aibă grijă de noi, 


de Sophie şi de mine. Era îngrijorat. 

— Deci Broden e aici de două zile, remarcă Paula. 

— Aşa e. 

— Voiam să mă conving de-un lucru, spuse Snyder, 
uitându-se la Marienetta. Care erau, mai exact, îndatoririle 
lui Adam Holgate la ACTIL? Chiar îşi băga nasul peste tot? 
— Încearcă să-ţi vezi de treburile dumitale! 

De data aceasta, tonul Marienettei devenise glacial. 

— Pot să vă spun eu, începu, cu o voce piţigăiată, Sophie, 
supărată că n-o băgase nimeni în conversaţie. Adam îşi 
băga coada tot timpul. Avea grijă s-aştepte până pleca 
Broden... 

— Sophie, o avertiză Marienetta. 

„A făcut o mare greşeală, îşi spuse Paula, o va întărâta şi 
mai tare pe Sophie.” Şi chiar aşa se şi întâmplă. 

— Eu cred că Adam îşi făcuse dubluri după cheile de la 
cabinetele în care erau dosare secrete. Probabil că a 
învăţat şmecheria asta când a lucrat la voi, spuse ea 
uitându-se la Paula. Odată, l-am prins încercând să 
fotografieze nişte documente. Habar n-am ce conţineau. 

— Interesant, comentă Snyder. 

— Cred că ar fi bine să luăm cafeaua în hol, sugeră 
Marienetta ridicându-se, şi atunci chelnerii vor putea să 
debaraseze. Poţi să iei sticla cu dumneata, domnule 
Snyder. Am auzit că reporterii sunt amatori de alcool, le 
stimulează imaginaţia bogată... 


Paula se duse spre Tweed şi spre Newman, care îşi beau 
cafeaua. Îi povesti lui Tweed tot ce se vorbise, citând 
dialogul din memorie. La fel ca Marienetta şi Sophie, 
Snyder părăsise restaurantul. Tweed îşi aprinse o ţigară; 
fuma rar şi se lăsă pe spătarul scaunului în timp ce o 
asculta pe Paula. 

— Asta e, spuse ea, în cele din urmă. Ţi-am spus grosul. 
— A meritat să stai cu ei, comentă Tweed, căzut pe 


gânduri. Informaţia aceea cum că Holgate fotografia 
documente ar putea fi importantă. 

— Broden se uită la noi în oglindă, observă Newman. E 
ceva în neregulă cu ăştia din familia Arbogast. Interesant e 
că Sophie e mult mai deşteaptă decât am crezut. 

— Un element-cheie ar putea fi fabrica asta de mase 
plastice, remarcă Tweed, visător. 

— În ce fel? întrebă Paula. 

— E timpul s-o luăm din loc, îi răspunse el. Paula, vreau să 
mă ajuţi să-l păcălesc pe recepţioner, să-l întreb ceva şi să- 
i distrag cumva atenţia. 

— Născocesc eu ceva. 

Începură să se plimbe lejer prin hol şi observară că 
recepţionerul e la locul lui. Afară, în dreptul uşii de la 
intrare, trăsese o maşină din care coborau noi turişti. 
Tweed se grăbi spre recepţie. 

— Scuzaţi-mă, începu el, când m-am înregistrat cred că mi- 
am completat greşit adresa. Aş putea să o corectez? 
Recepţionerul deschise registrul şi îl împinse spre Tweed. 
Între timp, oaspeţii începură să intre. Paula îl întrebă, la 
rândul ei, dacă are un mers al trenurilor. Acesta îi întinse 
unul, şi apoi se ocupă de nou-veniţi. Tweed scană pagina 
de sus până jos, apoi scoase un pix şi scrise aceeaşi adresă 
peste cea pe care o notase mai devreme. 

Se îndreptă spre Newman, care stătea la taclale cu Paula, 
şi-i vorbi încet: 

— Bob, lăcătuşul ăla de la baza de antrenament din Surrey 
te-a învăţat cum să spargi o uşă. Te-ai descurca cu una din 
hotelul ăsta? Ai văzut cum arăta cea de la camera ta. 

— Cred că aş putea. De ce? 

— Am văzut în registrul hotelului că acum două zile a sosit 
aici un anume domn Mannix. Mai ţii minte numele 
pacientului din azilul de lângă Pinedale? Ăla misterios din 
celulă, cum a numit-o Millie. 

— Mannix. N-are cum să fie acelaşi, nu-i aşa? se miră 


Paula. 


Coridorul de la etajul al treilea era pustiu. După perioada 
de instrucţie cu lăcătuşul, Newman avea tot timpul la el 
instrumentul necesar, aşa că îi luă foarte puţin timp să 
opereze. Înainte să descuie uşa, apăsase de trei ori pe 
sonerie. Nicio reacţie. 

Paula îi şopti lui Tweed: 

— Cred că Bob ar trebui să rămână afară. Ne-ar putea 
avertiza dacă vine vreo cameristă. Să stea de şase şi să 
sune de trei ori dacă e să se-ntâmple ceva. 

— Am auzit, spuse Newman. Rămân de pază. Hai, înăuntru 
cu voi! 

Tweed intră primul, urmat de Paula. În cazul că ar fi fost 
cineva în cameră, plănuia să zică: „Il cunosc pe domnul 
Mannix şi credeam că e el”. 

Tweed exploră camera de zi, iar Paula verifică dormitorul. 
Patul fusese desfăcut şi pe o pernă erau aşezate frumos 
două bomboane de ciocolată, împachetate. Se apucă să 
deschidă dulapurile şi descoperi că înăuntru erau haine 
bărbăteşti. Când îl deschise pe următorul, scoase un țipăt 
de frică. Tweed fu lângă ea într-o clipă. 

— Cee? 

— Uită-te aici! O haină lungă, neagră, şi pălăria aceea cu 
boruri largi. Sunt exact precum cele purtate de persoana 
care m-a urmărit în noaptea aceea pe străduţa lăturalnică, 
dincolo de Piccadilly. Ţi-am spus. Când m-am întors, silueta 
care arunca acea umbră dispăruse, probabil pe o alee 
întunecată. 

— Domnul Mannix este înalt, şi toate hainele lui par a fi 
noi. Deducem că are o grămadă de bani. Am verificat baia, 
am găsit o perie de păr, dar nu e niciun fir de păr în ea. E 
ceva foarte ciudat aici. În camera de zi sunt două valize 
goale nou-nouţe. 

— Hai să ieşim de aici! Am văzut tot ce se putea şi e 


înfiorător... 

Afară, Newman închise uşa, care se încuie automat, iar 
Paula făcu o propunere: 

— Este aproape de apartamentul meu. Aşteptaţi puţin, dau 
o fugă până acolo să verific ceva. 

Nu după mult timp se întoarse alergând. Le vorbi pe un 
ton calm: 

— Exact cum mă aşteptam. Patul meu încă nu a fost 
desfăcut. Nu cred că Mannix a dormit în patul acela. 

— Mergem jos să discutăm cu recepţionerul. 

Tweed se apropie de recepţie. De serviciu era 
recepţionerul din tura de noapte. Tweed se uita fix la el în 
timp ce-i explica ce îl frământa. 

— Am un prieten, domnul Mannix, care stă aici. Am vrut 
să-l iau la bar. Nu reuşesc să dau de el în cameră, parcă 
nici n-ar sta aici. 

— Da, domnule, aşa pare. Am discutat şi noi despre asta. 
De când l-am cazat, acum două nopţi, nu l-a mai văzut 
nimeni. Nici măcar în restaurant. 

— Poate că nu-i el. Mi-l puteţi descrie? 

— Eram foarte ocupați când s-a cazat. Recepţionerul se 
încruntă. Totuşi, îmi amintesc că era un bărbat înalt, într- 
un palton lung, negru. Purta o pălărie neobişnuită, cu 
boruri foarte mari, trase peste ochi. Avea şi nişte ochelari 
mari, negri. 

— Nu contează, spuse Tweed, de parcă n-ar fi avut nicio 
importanţă. Nabokov”, cel care a scris Lolita, a stat aici 
cincisprezece ani, ultimii ani ai vieţii sale. 

— Șaisprezece ani, îl corectă recepţionerul. 

— Probabil înainte de a te naşte dumneata, remarcă 
Newman răutăcios, în timp ce se îndepărta de recepţie. 

— Nu i-a plăcut asta, şopti Paula. Nabokov a murit în 1977, 
iar ăsta pare să aibă cel mult treizeci de ani. 


7 Vladimir Nabokov (n. 23 aprilie 1899 - d. 2 iulie 1977) a fost un 
scriitor american de origine rusă. 


— Ştiu. Poate c-ar trebui să mergem la culcare. 

— Pic de somn, spuse Paula. Dacă se întâmplă ceva, mă 
treziti cu semnalul patru bătăi scurte în uşă, pauză, apoi 
încă una. 

Când treceau pe hol, Paula se gândea: „Presupun că trupul 
găsit în lac n-are cum să fie al misteriosului domn Mannix. 
Straniu gând”. 


Chiar dacă nu mai avea chef, Paula făcu un duş şi se băgă 
în pat. În câteva minute adormi. Credea că se va bucura de 
un somn adânc, cum nu avusese în ultimul timp. Brusc 
însă, coşmarul puse stăpânire pe ea. 

Se făcea că e singură. Căuta prin pământul moale de lângă 
azilul din Pinedale. Era o linişte adâncă şi spre ea pluteau 
nori de pâclă. Căuta un loc cu mult sânge, acolo unde 
trebuie să fi fost ţinut de păr capul lui Foley. Azilul era încă 
în picioare, o formă vagă învăluită în rotocoalele de ceaţă. 
Unde erau Tweed şi Newman? Habar n-avea. 

Auzi vag paşi grei şi rari venind spre ea. Cu mâna dreaptă, 
începu să caute în geantă. Atunci îşi aminti, cu un fior de 
teamă, că nu îşi aduseseră arme cu ei, în Maine. Nu avea 
la ea pistolul Browning 32. Se uită în jur după ceva cu care 
să se apere, o creangă mai mare. Nimic. Se întoarse în 
direcţia din care veneau paşii. 

O siluetă umbrită se mişca în ceaţă. Ceva înalt, cu o haină 
lungă, neagră. Purta o pălărie cu boruri largi, înfundată pe 
cap în aşa fel încât ea nu-i putea vedea faţa, ci doar o 
albeaţă voalată, încercă să fugă, dar nu-şi putea mişca 
picioarele, parcă erau de plumb. 

Silueta înainta spre ea, haina neagră şi lungă fluturând în 
ritmul mersului. Apoi o văzu mai clar şi simţi că se sufocă. 
Nu bătea vântul, şi cu toate astea pălăria îi zbură de pe 
cap, dezvăluindu-l. Vru să tipe, dar nu putu scoate niciun 
sunet. Sub pălăria zburată de vânt era o faţă înfiorătoare, 
schimonosită într-o grimasă de ură, cu un ochi clipind des. 


Era chipul lui Roman Arbogast, aşa cum îl pictase 
Marienetta „când el era cuprins de turbare”. 

În mâna dreaptă ţinea un topor cu coadă lungă. Când se 
apropie foarte mult, ridică toporul. Ea simţi că are 
picioarele lipite de pământ. El ridică toporul cu partea 
neascuţită în faţă. Urma să-i zdrobească ţeasta înainte să o 
decapiteze. 'Ţipă. Cineva, undeva, bătea în ceva. Se trezi 
lac de transpiraţie. Cu mintea înceţoşată azvârli cearşaful, 
ieşi din pat şi se îndreptă împleticit spre uşă. Descuie uşa 
cu degete tremurătoare. Era Tweed, îmbrăcat într-un halat 
de casă. 

— Ai tipat, începu el. Ce s-a întâmplat? Ai păţit ceva? 

— Nu. Am avut un coşmar. Cred că a fost din cauza 
hainelor pe care le-am văzut în camera lui Mannix. 

— Eşti sigură că acum ţi-e bine? Bea multă apă! 

— O să beau. De ce ai venit? 

— Tocmai m-a sunat Beck. Au găsit cadavrul. Vasul de 
patrulare l-a scos şi l-a lăsat lângă paguebot. Aşa se spune, 
nu? 

— Franceza ta e perfectă. Lasă-mă zece minute. 

— Te las. 


Făcu un duş scurt. Pijamaua era leoarcă. Duşul o trezi şi o 
învioră. Era gata când Tweed, pe jumătate îmbrăcat, se 
întoarse cu Newman la uşă. Le dădu drumul, punându-și 
sacoul. Se uitară la ceas, era şapte dimineața. Afară era 
întuneric şi probabil foarte frig. 

— Ţi-ai revenit după coşmar? o întrebă Newman. 

— Complet. O să ţi-l povestesc mai târziu. Eu sunt gata. 

— Ia o lanternă, o sfătui Tweed. 

— Şi micul meu aparat de fotografiat, adăugă ea. 

Nu era mişcare în hotel când ei se îndreptară spre ieşire. 
Newman îşi puse în grabă paltonul pe el şi plecă într-o 
scurtă recunoaştere pe stradă, apoi se întoarse în hotel şi 
le-o luă înainte. Aerul rece al dimineţii îi răcori faţa, în 


vreme ce traversau Grand Rue ca să coboare un şir abrupt 
de trepte spre promenada de pe malul lacului. Paula văzu 
nişte frunze de toamnă lipite pe un zid de piatră. Unele 
erau portocalii, altele de un roşu-sângeriu. În hotel fusese 
linişte, însă atmosfera se schimbă pe măsură ce se 
apropiau de cordonul instalat de poliţie. 

O grămadă de oameni se îmbulzeau pe promenadă. Bărbaţi 
şi femei în halate de casă peste care îşi puseseră în grabă 
şaluri şi paltoane. Deasupra lor luminau proiectoarele unor 
uriaşe camere de luat vederi ale posturilor de televiziune. 
Veştile care  circulaseră aduseseră acolo roiuri de 
jurnalişti. Trei poliţişti în uniformă barau drumul, dând din 
cap că nu se poate trece şi împingându-i cu mâinile lor 
înmănuşate. Îşi făcu apariţia Beck. 

— Lăsaţi-i pe aceşti trei oameni să treacă, ordonă el în 
limba franceză. 

Multimea de gură-cască era tăcută. Paula auzea zgomotul 
valurilor mici care se spărgeau de dig. Furtuna trecuse. 
Tweed observă că Beck se organizase bine. 

Ceva mai încolo, pe chei, se afla un camion mare, tras cu 
spatele la apă, pe care era montată o macara. Macaraua 
lăsă în jos o targă. „Cadavrul, realiză Paula, pluteşte pe 
undeva, pe lângă pachebot.” Vasul acesta straniu era aşa 
cum şi-l amintea ea, ca o barjă lungă de tablă, cu lături 
basculante şi cu fundul plat şi încăpător. Cei doi membri ai 
echipajului stăteau într-un capăt, fumând. Uneltele lor se 
odihneau pe platformă - un fel de greblă cu coadă lungă, 
cu care trăgeau resturile, şi o lopată mare, cu care ridicau 
gunoaiele pe vas. 

— S-au gândit că ar putea fi de ajutor, explică Beck. N-au 
la ce să ajute, după cum vedeţi. 

Targa, mare, fu purtată prin aer deasupra lacului de către 
o macara. Doi scafandri începură să ridice în ea un sac 
lucitor. 

— Încet, nu vă repeziţi aşa, strigă în franceză o voce 


stridentă. Nu deranjaţi sub nicio formă sacul în care se află 
cadavrul. Încet! Umblaţi cu el ca şi cum ar fi în viaţă. M-aţi 
auzit? 

Responsabil cu ordinele era un bărbat scund şi durduliu, 
îmbrăcat într-un fulgarin închis până la gât. N-avea stare, 
se fâţâia fără să-şi ia ochii de la corpul ridicat şi pus pe 
targă. 

— Acesta este doctorul Zeitzler, patologul din Zurich, 
explică Beck. Ține morţiş ca nimic să nu fie deranjat până 
nu face autopsia. Are dreptate, bineînţeles. 

Sacul cauciucat în care se afla cadavrul era acum pe targă. 
Macaraua o ridică foarte încet, pe deasupra lacului, 
rotindu-se şi depunând-o cu grijă pe promenadă, lângă 
ambulanţa parcată cu spatele la bordură. 

— S-ar putea să recunoaştem cadavrul, spuse Paula încet. 
Dacă vreţi o identificare imediată. 

— Voi trei veniţi cu mine, spuse Beck, luând-o pe Paula de 
braţ. 

— Domnule doctorul Zeitzler, spuse Beck în limba engleză, 
pe un ton milităros, avem aici pe cineva care ar putea 
identifica victima. Şi am nevoie de identificare cât mai 
rapid cu putinţă ca să deschid ancheta. 

— Sunt dispus să desfac sacul doar câţiva centimetri, 
replică Zeitzler, tot în engleză. Ea oricum o să leşine dacă, 
într-adevăr, cadavrul este decapitat. 

— Nu, n-am să leşin, îi răspunse Paula. 

Patologul îşi puse mănuşile de latex, în timp ce dădu ocol 
sacului în care se afla cadavrul. Apoi, aruncându-i o 
uitătură ursuză, se aplecă, apucă fermoarul şi-l trase 
uşurel câţiva centimetri. 

Brusc, scena a fost luminată de reflectorul foarte puternic 
al unei camere TV, cocoţate pe un car. Beck îşi puse 
mâinile pâlnie la gură şi strigă un ordin în franceză: 

— Stinge lumina aia afurisită acum, altfel vin eu s-o sting! 
Reflectorul nu se stinse. Beck şopti nişte instrucţiuni unui 


poliţist înarmat cu o carabină. Ofiţerul ridică arma, tinti cu 
grijă şi trase un singur foc. Lumina puternică dispăru. Se 
mai auzi sunetul surd al sticlei care se făcea ţăndări. 

— Ăştia nu se-ncurcă pe-aici, comenta Tweed către Paula. 
Mi-aş fi dorit să fi avut noi poliţia lor în Marea Britanie. 
Rata crimelor ar scădea urgent. 

Paula se îmbărbătă singură. Cadavrul nu avea cap. Apoi 
observă reverele, altădată scrobite, acum fleşcăite şi pline 
de apă, ale unui guler de modă veche. Scoase un țipăt. Işi 
duse o mână la gât ca să poată vorbi clar: 

— Acesta este... a fost... doctorul Abraham Seale, 
renumitul criminalist. L-am cunoscut la Londra. 

— Am nevoie urgent de un telefon neascultat, spuse 
Tweed. 

— Vino cu mine la sediu, propuse Beck. Şi eu trebuie să 
ajung acolo. E foarte puţin de mers. 

Ambulanţa care îl ducea pe doctorul Abraham Seale la 
Zurich plecase deja. Doctorul Zeitzler însoțea cadavrul, în 
mod clar dorind să nu-l piardă din ochi până n-avea să-i 
facă autopsia. 

Beck o luă înainte, urmat de Tweed, Paula şi Newman. 
Picături de apă se prelingeau din frunzişul stufos al 
copacilor. Paula îşi amintea un Montreux ca o oază 
luxuriantă şi liniştită. Nu şi de data asta. În timp ce urcau 
în grabă dealul, Tweed îi povestea lui Beck tot ce ştia 
despre Seale. Cum au ajuns la sediu, Beck le-a dat o 
cameră şi i-a lăsat singuri să vorbească la telefon. Tweed 
se aşeză şi formă numărul de la Park Crescent. 

— Monica, nu pot să vorbesc mult. Deocamdată suntem în 
Montreux. După câte ştiu, pasiunea ta este să reconstitui 
arbori genealogici. 

— Da, aşa este. Am petrecut mult timp pe urmele 
rădăcinilor familiei mele. M-au plimbat prin toată lumea. 


Apoi am descoperit că descindeam dintr-un pirat celebru, 
mâna dreaptă a lui Sir Henry Morgan. Şi-am renunţat... 
cine ştie peste ce mai dădeam dacă insistăm. 

— Familia Arbogast. Vreau să le trasezi arborele 
genealogic, dacă poţi. 

— Pot. Mi-am păstrat toate legăturile de când îmi căutam 
propriile origini. 

— Doamne-ajută! Cred că e foarte important. Familia 
Arbogast îşi are originile în Italia. Asta-i tot ce pot să-ţi 
spun. Pe-atunci se numea Arbogastini. Să ţi-l spun pe 
litere? 

— Nu, am priceput. lar una dintre legăturile mele este 
chiar în Roma. E o expertă în documentare. O să încep de- 
acolo. 

— În State cunoşti pe cineva? Da, e bine. Am auzit că unul 
dintre ei a emigrat în America, s-ar putea acum câteva 
generaţii. Cred că îl chema Vicenzo, probabil şi l-a 
schimbat în Vincent. Cam cât timp îţi ia? O săptămână? 
Înţeleg. Când e gata, trimite-mi-l prin curier. Te ţin la 
curent cu mişcările mele... 

Paula stătuse jos, ochi şi urechi. Ascultase şi urmărise 
toată discuţia. O fascinase schimbarea de personalitate a 
lui Tweed. Devenise de-a dreptul electrizant. 

— Păreai atât de hotărât, aproape incitat, comentă ea când 
el termină de vorbit. 

— S-ar putea să fi avut o mare şansă. S-ar putea. Vă 
amintiţi că ultima oară l-am văzut pe Abraham Seale pe 
treptele clădirii ACTIL. Lucra la un arbore genealogic. A 
zis că ar putea fi periculos. De ce? Peste ce-o fi dat? Orice 
a fost, asta pare să fi condus la uciderea lui. 

Intră Beck. Avea o înfăţişare severă de om de afaceri. 

— Am aflat unde stătea Seale. Am avut noroc dintr-a doua 
încercare. Am fost la Montreux Palace mai întâi. Degeaba. 
Apoi, la Eurotel, un hotel mare, modern, tot pe Grand Rue, 
dar mai jos, cocoţat pe faleza lacului. A sosit acolo acum 


două zile şi a fost mai tot timpul plecat din hotel. 

— Tot acum două zile, spuse Paula meditativ. Toți au sosit 
aici acum două zile. Trebuie să însemne ceva. 

— Am trimis nişte oameni la Eurotel, continuă Beck. Vor 
percheziţiona camera şi îi vor aduce lucrurile aici. Poate 
găsim ceva. i 
— Poate că nu, Arthur. Tweed se ridică în picioare. [ţi 
mulţumesc că m-ai lăsat să folosesc telefonul tău. Cred că 
ne-ntoarcem la hotel. Sunt sigur că Paula oftează după 
micul dejun. 

— Newman la fel, spuse Newman. Mic dejun, cafea şi nişte 
apă. 

— Eu plec la Zurich, le zise Beck. Până mâine, Zeitzler va fi 
gata cu raportul autopsiei. Tu ce faci? 

— Vin şi eu, dacă pot. Raportul ăla o să fie foarte 
important. Pot să mai dau un telefon de aici? Vreau să îl 
sun pe profesorul Saafeld, patologul care a făcut autopsia 
cadavrului lui Adam Holgate. Are filme şi fotografii. Le-a 
mai primit şi pe cele cu cadavrul lui Hank Foley, descoperit 
în Maine, fiindcă îl cunoaşte pe legistul din Boston. Dacă- 
mi dai adresa sediului de poliţie din Zurich, pun să ţi le 
trimită prin curier... 

Plecaseră când Beck veni după ei în fugă. 

— Încă un amănunt, înainte să plec la Ziirich. S-ar putea să 
vedeţi doi bărbaţi în halate albe, care cercetează 
promenada. Doctoral Zeitzler i-a lăsat, în speranţa că vor 
găsi urme de sânge şi locul în care a fost executat Seale. 
Poftim cartea mea de vizită, în caz că vreţi să-i luaţi la 
întrebări! Am mâzgălit o explicaţie pe verso. 

— Mai rezişti un pic? o întrebă Tweed pe Paula. Dacă poţi, 
mergem să vedem ce-au descoperit „hainele albe”. Dacă 
au descoperit ceva. 

— Dacă trebuie... 

În timp ce coborau spre promenadă, se iviseră zorii, 
soarele răsărise, iar acum se înălța o pată ceţoasă în pâclă. 


Lacul - încremenit, o întindere netedă şi cenuşie ce se 
pierdea undeva, departe, spre ţărmul francez. Acum, că 
mulţimea se împrăştiase, era linişte. Când îi arătară cartea 
de vizită de la Beck, polițistul ridică imediat banda 
protectoare. 

„Ce frumos e şi, în acelaşi timp, ce tragic”, gândi Paula. 
De-a lungul promenadei erau copaci şi tufişuri, iar apa 
clipocea lângă diguri. Ca în rai, dar îşi băgase diavolul 
coada. Îi găsiră pe cei doi oameni în alb plimbându-se încet 
şi oprindu-se din când în când să cerceteze suprafaţa aleii 
cu nişte lanterne puternice. Tweed le arătă cartea de vizită 
lăsată de Beck şi îi întrebă în franceză: 

— Aţi găsit urme de sânge? 

— Numai pe paguebot. Trebuie să fi avut foarte mare 
putere să bage corpul în sacul cauciucat. 

— Şi să reteze capul, adăugă Newman. 

— Vă deranjează dacă ne grăbim? rosti scurt Paula, moartă 
de foame. 

Mai aruncă o ultimă privire spre lac, căruia soarele îi 
dădea acum un luciu rozaliu, colorând ceața. Era ca-ntr-un 
vis, ca într-un tablou de Monet, o simfonie de culori. Apoi îi 
veni în minte visul, coşmarul pe care îl avusese. Astfel 
încât, atunci când intrară, avu un şoc. În holul hotelului 
silueta înaltă a lui Roman Arbogast, îmbrăcat într-un 
costum elegant, negru, nemişcat, cu mâinile împreunate la 
spate, părea că pe ei îi aşteaptă. 


— Am crezut că aţi plecat din Montreux, spuse Tweed. 

— Chiar am plecat. 

Roman era extrem de amabil; le oferi chiar o încercare de 
zâmbet. 

— Am fost la Vevey, să-mi vizitez fabrica de mase plastice. 
Aruncă o privire rapidă în jur. 

— Lui Sophie nu i-ar plăcea să audă asta. Crede că este 
fabrica ei. Am descoperit că are o cameră acolo, fără 


ferestre şi cu două lacăte la uşa masivă. Numai ea are voie 
să intre. Eh, are şi ea capriciile ei! Poate că v-ar face 
plăcere să veniţi cu noi într-o excursie spectaculoasă după 
micul dejun. 

— Unde? 

— Cu trenul spre vârful muntelui Rochers de Naye. La o 
mie opt sute treizeci de metri altitudine. De-acolo se vede 
splendid lacul de dedesubt. 

— Da, am fi bucuroşi, hotărî Tweed. Mulţumim de invitaţie. 
Luase decizia sub influenţa convingerii că Paula era într-o 
stare de semişoc. Mai întâi coşmarul, după aceea 
descoperirea profesorului Seale. Excursia o s-o ajute să 
uite de chestiile prin care trecuse. 

În restaurant, Paula, care stătea cu Tweed şi cu Newman, 
îi invitase la masa lor pe Marler, pe Butler şi pe Nield. Nu 
prea se băgaseră în evenimente. Ea devoră două ouă cu 
şuncă, patru cornuri şi trei ceşti de cafea. După ce mâncă, 
simţi că învie, în formă şi gata de orice. Tweed observă că 
îi revenise culoarea în obraji, iar acum discuta aprins cu 
Marler, Butler şi Nield. 

— Deşi am cam fost lăsaţi la o parte, începu Marler, 
tărăgănat, am aflat despre treaba aia de pe chei. Un 
subiect tabu deocamdată, adăugă când Tweed se încruntă 
la el. Am colindat prin Montreux. Ştiai că a reapărut 
vicepreşedintele? 

— Nu, nu ştiam. 

Tweed era surprins şi tulburat. 

— Şi-atunci unde-a fost? Cum ai aflat? 

— Am spirit de observaţie, spuse Marler zâmbind. Era la 
volanul Mercedesului său şi s-a strecurat în hotel azi- 
dimineaţă devreme. Cu mult înainte de răsărit. Ştii că mă 
trezesc devreme. S-a dus direct în camera lui, cine ştie 
unde-o fi în mândreţea asta de clădire. Avea cu el o valiză 
mare. 

— Deci a fost plecat undeva? 


— Te gândeşti că putea să aibă valiza cu el şi din alt motiv? 
— E peste tot când e în campanie electorală. Da' când e 
singur, parcă e o fantomă. Normal şi anormal. 

Paula ridică imediat ochii când auzi ultimele trei cuvinte. 
Tweed îi întoarse privirea cu un zâmbet cald. Apoi şi-o 
mută ceva mai încolo, spre masa mare la care era aşezată 
familia Arbogast. Roman zâmbea mult şi, cu auzul lui 
ascuţit, Tweed îl auzi felicitând-o pe Sophie pentru 
măreaţa realizare din Vevey. Plin de tact, nu pomeni nimic 
despre camera încuiată. Sophie stătea dreaptă, 
ascunzându-şi cu modestie bucuria. Marienetta, de lângă 
ea, se aplecă şi o sărută pe obraz. Black Jack se îndopa de 
parcă asta ar fi fost ultima zi din viaţa lui. De obicei atât de 
vorbăreţ, de data asta nu scotea un sunet. Lui Tweed i se 
păru că arăta obosit, de parcă ar fi avut o noapte 
istovitoare. 

Tweed le povesti celor de la masă despre invitaţia în 
excursie cu trenul până sus, la Rochers de Naye, şi zise că 
ar vrea ca toată lumea să vină. Newman se încruntă. Căuta 
motivul pentru care Tweed voia să îi cocoaţe pe toţi pe 
munte. 

Paula glumea cu Pete Nield, când îşi făcu apariţia un 
bărbat înalt, atletic, care se îndreptă spre masa lor. Era 
uimită. Ed Danvers, tipul de la FBI ataşat la ambasada 
americană din Londra, care le făcuse o vizită la Park 
Crescent. 

— Sper că nu v-am întrerupt, oameni buni, spuse el amabil. 
Dacă da, imediat dispar în proverbialul nor de fum. E un 
truc pe cinste. 

— Sigur că nu, replică Paula. Ai un loc lângă mine. 
Chelnerul te-a auzit şi îţi aduce un scaun. 

Danvers se aşeză între Paula şi Tweed. Zâmbi. Era 
îmbrăcat într-o jachetă sport americană şi în blugi. Avea o 
înfăţişare sănătoasă şi atletică, dar pe faţă i se putea citi 
exasperarea. Luă o cafea şi bău puţin din ea. 


— Eşti ultima persoană din lume pe care mă aşteptam să o 
văd aici, remarcă Paula. 

— M-au luat repede. Mi s-a ordonat să îl însoțesc pe 
vicepreşedinte oriunde merge, explică el vorbind foarte 
încet. Acum două zile mergeam cu avionul spre Geneva, şi 
de acolo încoace, cu limuzina care ne-a aşteptat la 
aeroport. Straub se duce în camera lui şi îmi spune să mă 
distrez. Eu protestez, dar el îmi trânteşte uşa în nas şi nici 
că l-am mai văzut până azi-dimineaţă devreme, când s-a 
întors în hotel. Două zile am patrulat prin Montreux 
căutându-l. Ia-l de unde nu-i! Când am întrebat la recepţie, 
cheia de la camera lui era acolo, ceea ce însemna că el nu 
mai era în hotel. Asta până azi-dimineaţă, când s-a întors. 
De ce vă spun toate astea? Pentru că amicul 
dumneavoastră, domnule Tweed, Cord Dillon, este şi 
amicul meu. Pe amândoi v-a vorbit de bine. Aşa că, atunci 
când voi simţi nevoia să mă plâng cuiva, voi apela la 
dumneavoastră cu toată încrederea. 

— De ce se poartă Straub aşa? întrebă, încet, Tweed. 

— Al naibii să fiu dacă ştiu! Zice că este într-o misiune 
diplomatică secretă. A lăsat să-i scape - ori s-a prefăcut - 
că a fost la Paris. Şi-atunci de ce n-am zburat mai întâi 
acolo? Nu mă întrebaţi pe mine. Sunt un simplu sol. Numai 
că n-am nicio solie. 

— După micul dejun urcăm la Rochers de Naye, îi zise 
Paula. 

— Şi Straub la fel. Probabil că l-a invitat Roman Arbogast. 
N-am de unde să ştiu. Mi-aş fi dorit să fiu la ambasadă, în 
Grosvenor Square. 

— Roman ne face cu mâna, îi anunţă Tweed. Cred că-ncepe 
excursia. 

— Ei, nimic nu se poate întâmpla pe vârful unui munte, 
spuse Danvers. 


Toată trupa plecă spre gară în limuzinele închiriate de 


Roman, deşi ar fi putut merge pe jos până acolo. Urmau să 
ia trenul spre Rochers de Naye dintr-o mică staţie de cale 
ferată, aflată peste drum de gara principală. Trenul a fost 
o adevărată surpriză. Avea o formă aerodinamică foarte 
modernă, o replică în miniatură a TGV-ului franțuzesc, iute 
ca glonţul. Localnicii veniţi la cumpărături se îngrămădiră 
în vagonul din faţă, cel din spate rămânând liber pentru 
grupul lui Arbogast. 

Loc era destul. Tweed şi Newman se aşezară în spate, iar 
Paula undeva, în faţa lor, singură, pe partea cealaltă a 
culoarului. Newman îi dădu coate lui Tweed şi îi făcu un 
semn din cap spre un loc mai din faţă. Russell Straub 
apăruse ca din pământ şi îşi aşezase bagajul lângă el. 
Lucru care îl obligă pe Danvers să ia loc în spatele lui. 
Trupa Arbogast era împrăştiată care pe unde. Când uşile 
se închiseră automat şi trenul porni lin, Paula îi şopti lui 
Tweed: 

— Black Jack a adormit deja. Cred că a muncit din greu 
azi-noapte. 

— Trăgând la bare. 

Tweed făcu o pauză. 

— Sau la altceva. 

— Mă întreb cum oare a ajuns doctoral Seale la Montreux. 
— Nu poţi să ştii niciodată. 

— De ce este atât de important arborele genealogic al 
familiei Arbogast? Erai foarte concentrat când ai vorbit cu 
Monica. 

— Am o bănuială. 

Începeau să urce. Montreux rămăsese undeva, în spate, nu 
se mai vedea. Paula, care venise la ei ca să stea de vorbă 
cu Tweed, se duse înapoi la locul ei. Priveliştea pe care o 
vedea de la fereastră era mult mai interesantă. Sătucurile 
elveţiene se înălţau chiar dincolo de peron, în apropierea 
haltelor unde oprea trenul. Din vagonul din faţă se dădeau 
jos femeile încărcate cu sacoşe de cumpărături. Newman 


trase concluzia că localnicii făceau naveta cu trenul la 
Montreux ca să-şi cumpere cele necesare traiului. Paula 
admira gospodăriile îngrijite, cu plante agăţătoare 
garnisind zidurile albe ale caselor. Opriră în mai multe 
sate, apoi trenul începu să urce o pantă din ce în ce mai 
abruptă. Satele rămaseră în urmă; trenul înainta fără 
oprire. Pe măsură ce TGV-ul urca anevoios panta tot mai 
abruptă, relieful devenea tot mai arid. Paula vedea pe 
fereastră, undeva, în faţă, şinele trenului ondulându-se ca 
doi şerpi metalici într-o nesfârşită succesiune de curbe 
periculoase. Avu senzaţia că se îndreptau spre acoperişul 
lumii. 

Tweed se aplecă spre Newman şi îi vorbi clar, chiar dacă 
abia şoptit: 

— Acesta este un ordin direct. Sus, când vom cobori din 
tren, să nu te dezlipeşti de Paula. Indiferent ce se 
întâmplă. 

— Înţeles. 

— Bob, strigă Paula, te superi dacă schimbăm locurile? 
Sunt egoistă, dar priveliştea de pe partea ta este mult mai 
spectaculoasă. 

— Poftim... 

Tweed îi oferi locul lui de la geam. În timp ce luau iarăşi o 
curbă strânsă, urcând în continuare, sus de tot apăru un 
vârf imens. Un ciot de piatră, uriaş, ameninţător. Tweed 
arătă cu degetul. 

— Ăsta este cel mai înalt vârf din creasta Rochers de Naye. 
Pe ăla n-ai cum s-ajungi. Numai un alpinist profesionist s- 
ar încumeta la aşa ceva. 

— E o altă lume, spuse ea. 

— Şi mă întreb de ce-a organizat Roman Arbogast această 
excursie. Nu-i stă în fire. 

Nu mai spuse nimic. Paula privea cum ceața se adună în 
nori deşi învăluind piscul. La un moment dat acesta 
aproape că dispăru. 


Black Jack se trezise; îşi trecu mâinile prin părul negru şi 
des şi îşi dezmorţi braţele ca şi cum s-ar fi pregătit pentru 
un efort fizic susţinut. În spatele lui, Roman Arbogast, care 
stătea singur, se îndreptă în scaun. Se apropia ultima 
staţie. 

— Cu pâcla asta, o să fie frig, remarcă Tweed. 

Îşi dădu jos pardesiul şi îl puse pe umerii Paulei, ca o 
mantie. 

— Asta o să-ţi ţină de cald. 

Se ridică înainte ca ea să aibă timp să protesteze. Când se 
ridică şi ea, Arbogast aruncă o privire în jur. Ochiul drept îi 
clipea des. Tweed se convinsese că pleoapa care i se 
zbătea involuntar indica faptul că el se află sub tensiune. 
De ce? Ce îl mai frământa acum? Sau îşi făcea doar curaj? 
Trenul opri lin în ultima staţie, uşile se deschiseră 
automat, iar pasagerii se îmbulziră afară pe micul peron. 
Tweed încercă zadarnic să vadă care încotro o ia. Paula îşi 
îndesase părul lung sub o şapcă de baseball cu mot. Când 
se dădu jos, Newman o luă de braţ. 

— Am nevoie de companie, spuse el. Nu-mi plac înălțimile. 
Să rămânem împreună. 

— N-am ştiut până acum că ai rău de înălţime. 

— Suntem la peste o mie opt sute de metri altitudine. E 
cam mult pentru mine. 

Tweed o luă singur în sus pe povârnişul stâncos care ducea 
spre marginea prăpastiei. În unele locuri vedea clar câţiva 
metri înainte. Apoi intră într-un nor de ceaţă şi o luă în 
direcţia cea bună din instinct. Restul grupului dispăruse în 
timp ce el se căznea să urce. Se mişca încet prin ceața 
deasă, apoi mărea pasul când apărea câte un petic de 
soare. Se opri o dată sau de două ori ca să asculte. Era o 
linişte desăvârşită, aproape rău prevestitoare. Avea 
încredere că ştie drumul spre creastă. Cu câţiva ani în 
urmă fusese aici pe o vreme însorită, fără nori, şi admirase 
priveliştea de pe marginea prăpastiei. Era decis să repete 


experienţa. Îşi dădu jos haina grea care îl stânjenea în 
mişcări şi şi-o aruncă pe umeri ca pe o pelerină. 

Acum se mişca şi mai încet, nefiind prea sigur unde se află. 
În faţa lui, ceața dispăru brusc. Se opri, şi în lumina 
soarelui văzu că până la margine mai are vreo 
cincisprezece metri. Razele scânteiau în lacul care se 
vedea jos, în depărtare, deasupra unei fantastice 
panorame a văii. Merse până la câţiva metri de buza 
prăpastiei şi se uită în hăul imens, ca altădată, pe vremuri. 
Hăul se căsca abrupt, în gol, la nesfârşit. 

Brusc, îl învălui ceața şi nu mai văzu nimic. Era în mijlocul 
norului, nu mai vedea nici valea, nici prăpastia. Debusolat, 
începu să-şi piardă simţul orientării. „Stai nemişcat până 
trece norul”, îşi spuse el. Apoi simţi că-l împinge o mână în 
spate, la fix pe mijlocul coloanei vertebrale. La fix să-i dea 
un brânci, şi s-ar fi prăbuşit în abisul nesfârşit. Avea doar o 
fracțiune de secundă să reacționeze. Se răsuci spre stânga, 
îndepărtându-se de văgăună. Îşi încleştă pumnul stâng şi 
lovi cu toată forţa. Pumnul tăie ceața, lovind în gol. Se 
retrase încet spre povârniş. Sfidase moartea. Ceaţa risipită 
dezvălui ca printr-un culoar halta, undeva departe, la 
poalele povârnişului. I se umeziseră mâinile, dar nu din 
cauza ceţii. 

Uşor, uşor, ceața se risipea. În timp ce se chinuia să 
coboare, Tweed încerca să-i localizeze pe ceilalţi. Undeva, 
spre dreapta lui, păşea greoi Roman Arbogast. În stânga, 
mult mai jos, Black Jack avea un ritm de jogging, susţinut. 
Mai aproape de el, tot în stânga, Marienetta mergea în pas 
de plimbare alături de Sophie. O văzu când o apucă de 
mână pe Sophie, însă aceasta şi-o smulse imediat, 
îndepărtându-se hotărâtă, cu capul sus. Avea părul 
castaniu legat într-o coadă de cal. Atitudinea ei exprima 
frustrare şi supărare în acelaşi timp. 


Încă şi mai jos, Newman mergea cu Paula, îndeplinindu-şi 
ordinul. Tweed trase aer în piept, aruncă un ochi spre 
haina pe care şi-o pusese pe umeri. Culoarea ei semăna 
mult cu cea a pardesiului pe care i-l dăduse Paulei şi pe 
care ea încă îl purta pe umeri, ca pe o mantie. 

„Oh, Doamne, se gândi el. Acolo, pe marginea prăpastiei, 
nu eu am fost ţinta. Văzut din spate ca o formă înceţoşată 
în pâclă, m-ar fi putut confunda cu Paula. Ea era ţinta. Să-i 
spun? Prin câte a trecut! Oroarea din Bray, a doua oroare 
din Maine, ce a simţit acolo, pe chei, când l-a recunoscut 
pe Abraham Seale. Coşmarurile. O să vorbesc întâi cu 
Newman.” 

Nu prea-i venea să-şi creadă ochilor. Sam Snyder coborând 
pantă cu paşi mari! Nu-l văzuse în tren, poate şi pentru că 
vagonul fusese ticsit. Şi apoi, e posibil ca Snyder să fi stat 
ghemuit pe locul lui. Apropiindu-se de peron, îi văzu pe 
Pete Nield la un capăt al trenului şi pe Harry Butler la 
celălalt capăt. Rămăseseră în spate ca să fie siguri că nu 
există riscul ca trenul să fie sabotat. Rareori le scăpa ceva. 
— Nu ştiam că şi tu eşti cu grupul, Sam, îi spuse el lui 
Snyder când îl prinse din urmă. 

— Sunt peste tot. 

Faţa de vultur pleşuv se încreţi în rânjetul său straniu. Asta 
mi-e meseria. 

— Am făcut câteva poze bune când mă uitam în hăul acela 
înfricoşător. 

Bătu uşor peste aparatul de fotografiat azvârlit pe umăr. 

— Şi încă una, mai devreme, care face o grămadă de bani 
dacă e vândută la mai multe ziare odată. 

— Şi care să fie aceea? 

— L-am luat dintr-un unghi perfect pe profesorul Seale, 
decapitat, în sacul pentru cadavre. Chiar înainte ca 
polițistul să tragă în reflectorul ăla de televiziune. Zău că e 
o frumuseţe de poză. 

— Fermecător! 


— O să mergem la vagonul din faţă acum, strigă Arbogast 
cu glasul său gutural. Ne-a costat destul să ajungem până 
aici. Dacă mai urcă vreo gospodină, poate să stea şi în 
vagonul din spate. 

— În cazul ăsta, spuse Paula când Tweed îi ajunse din 
urmă, am să iau eu locul din faţă. Straub o fi el 
vicepreşedinte, dar nu poate să monopolizeze cel mai bun 
loc tot timpul. 

Intră în primul vagon exact când uşile se deschiseră. 
Atunci cobori şi Russell Straub de pe munte. Ed Danvers 
stătea pe peron cu mâinile în şolduri, nemulţumit. Tweed şi 
Newman erau destul de aproape când Danvers îşi exprimă 
insatisfacţia: 

— Fir-ar al naibii, domnule, v-am pierdut în ceaţă! Ia-l de 
unde nu-i! 

— Ed - Straub îi oferi unul dintre faimoasele sale zâmbete 
destinate electoratului -, mai trebuie să-ţi reamintesc că 
nu-i nevoie să te ţii scai de mine zi şi noapte?! Şi vezi că s- 
a aşezat cineva pe locul meu. 

— Alegeţi altul, se răţoi Danvers, după toate aparențele, 
extrem de iritat. 

Cu toată lumea la bord, trenul începu să coboare lin. Paula 
era încântată să vadă în faţă prin geamul conductorului 
şerpuirea nesfârşită a şinelor pe care înaintau cu viteză 
redusă. Tweed îl condusese pe Newman într-un loc mai 
izolat. Nu era nimeni nici în faţa, nici în spatele lor. Îi 
povesti încet ce se întâmplase, îi vorbi despre asemănarea 
dintre haina lui şi ţoala pe care i-o împrumutase Paulei. 

— Spune-i! îi zise ferm Newman când Tweed termină de 
povestit. 

— Nu sunt sigur... 

— Spune-i! Se ţine tare. E datoria ta să o avertizezi. 

— Nu sunt sigur, dar, dacă aşa spui tu... 

— Păi spun. 


Tocmai când Tweed şi Newman ieşeau din limuzină în faţa 
hotelului Le Montreux Palace, cineva îl apucă de braţ pe 
Tweed şi îl trase din mulţime înspre promenadă. Arthur 
Beck, şeful poliţiei. 

— Am auzit că ai fost plecat. Am aşteptat să te întorci. Am 
percheziţionat camera lui Abraham Seale, de la Eurotel. 
Intr-o cutie, am descoperit colecţia asta de hârtii de desen. 
După cum vei vedea, sunt rupte în partea de sus. 

Tweed recunoscu hârtia pe care lucra Seale când îl găsise 
stând pe treptele clădirii ACTIL, la Londra. Tocmai ieşeau 
de-acolo când Tweed îl observase pe Seale şi se oprise să 
schimbe o vorbă cu el. li povesti lui Beck incidentul. „E un 
loc prea periculos să mă complac într-o asemenea 
activitate.” 

Il cită pe Seale, îi spuse că acesta le-a explicat că pasiunea 
sa era genealogia, alcătuirea de arbori genealogici. Beck îi 
întinse sulurile de hârtie, să le examineze. Tweed le luă şi 
se uită îndeaproape la partea de sus a hârtiei. 

Soarele strălucea cu putere, deşi era o dimineaţă 
răcoroasă. 

— Văd aici o diagramă complexă de linii drepte, spuse el 
meditativ. Se pare că Seale şi-a dat toată silinţa cu 
diagrama arborelui familiei Arbogast, pe care voia să îl 
alcătuiască. Dar cineva a rupt partea de sus a foii pe care 
erau numele. Se vede că marginea e distrusă. Păcat că nu 
se văd şi numele. 

— Am observat şi eu asta, spuse Beck. Familia Arbogast? 
Aşadar, se pare că este implicat un membru. Abraham 
Seale este în ambulanţă, curând o să ajungă la Zurich 
pentru autopsie. Zici că Seale a folosit cuvântul 
„periculos”. Acum e decapitat. A folosit cuvântul potrivit. 
— Da, aşa e, spuse Tweed dându-i înapoi sulul de hârtii. Şi 
poate că ar fi bine să ştii că Black Jack Diamond e văr cu 
Arbogastii. 


Tweed intră în hotel şi urcă direct în camera Paulei. Bătu 
la uşă, şi îi deschise Newman, care îi făcu cu ochiul. Işi 
luase foarte în serios ordinul de a o păzi pe Paula. 

— Am plecat, spuse Newman şi ieşi. 

Paula se pieptăna în faţa oglinzii. Îi zâmbi larg, puse peria 
alături şi se întoarse. Îi făcu semn să se aşeze pe un scaun, 
dar el preferă să rămână în picioare, dându-şi jos haina de 
pe umeri. 

— Trebuie să-ţi spun ce s-a întâmplat sus, pe Rochers de 
Naye. 

— A, da, ce anume? întrebă ea aşezându-se pe un scaun 
tapiţat. 

Îi povesti totul, începând cu scena de la marginea 
prăpastiei. Ea se încruntă şi, pe când el îşi termina 
povestea, se ridică în picioare. Reacţia îl luă pe 
nepregătite. Se repezi la el. 

— Eşti un prost! Cum ai putut să-ţi asumi un asemenea 
risc? Auzi, să stai pe marginea prăpastiei! De ce? Doar 
pentru că ai mai făcut asta pe vremuri? A naibii 
performanţă de repetat! Ştiu, tu te-ai gândit că aş fi putut 
fi eu. Dar, pentru Dumnezeu, ai fi putut fi tu! După cei s-a 
întâmplat lui Foley, lui Holgate şi acum lui Seale! Acum 
erai terci pe fundul prăpastiei, o halcă de carne şi oase 
zdrobite. Cum ai putut? 

Se repezi la el lovindu-l încet în piept cu pumnii încleştaţi. 
Izbucni într-un plâns cu sughiţuri. O strânse la pieptul lui. 
Paula plângea în hohote, de ţi se rupea inima. Îl luă de gât. 
El o mângâie pe păr, şoptindu-i cuvinte liniştitoare. Se 
pregătea să-i ofere o batistă mare, când, brusc, ea îşi 
reveni, luă batista, mormăi un mulţumesc şi începu să-şi 
şteargă lacrimile de pe obraji. Apoi se desprinse din 
îmbrăţişare şi aruncă o privire în oglinda de pe perete. Se 
mai şterse o dată pe faţă cu batista. Schiţă un zâmbet. El îi 
umplu un pahar cu apă, iar Paula se aşeză, zâmbi din nou, 
de data asta mult mai firesc. 


— Aş vrea să te aşezi, îi spuse ea. Stai acolo în picioare ca 
o santinelă. Mă întorc într-o clipă. 

Se duse la baie să se spele pe faţă. Tweed se aşeză. Era 
supărat că o întristase atât de tare. Se simţea vinovat. Nu 
fusese o idee bună. Dar trebuia să-i spună, să o avertizeze. 
Când reveni în cameră, Paula se schimbase într-o bluză şi o 
fustă. 

— Mi-e prea cald cu pantalonii aici, explică ea. Am oprit 
căldura, dar durează până se mai răcoreşte. 

Se duse spre minibar, scoase de acolo un pahar pântecos 
în care turnă nişte coniac. I-l întinse lui Tweed. 

— Arăţi jalnic. Bea asta, te va întrema. 

El luă o înghiţitură şi apoi încă una. Ea se aşeză în fotoliu, 
lângă el. Avusese dreptate, ca întotdeauna. El începuse să 
se simtă mai bine. 

— Îmi pare rău că am clacat, îi spuse ea cu o voce calmă, 
firească. Nu mi s-a mai întâmplat până acum. În orice caz, 
nu în halul ăsta. Acum sunt OK. Ai făcut bine că mi-ai spus 
că eu eram ţinta. Foarte bine. lţi sunt recunoscătoare. 
Putem conta întotdeauna unul pe celălalt. 

— Adevărat, spuse el sperând că tonul îi este firesc. Să 
vorbim despre altceva. Beck m-a agăţat când am ieşit din 
maşină. Acum e în drum spre Zurich. 

Îi povesti ce găsise Beck la Eurotel. Ea aprobă din cap, în 
timp ce el îi explica în detaliu conversaţia avută cu şeful 
poliţiei. Ea se aşeză picior peste picior şi îşi puse cotul 
peste genunchi, bărbia în palmă şi nu mai scoase un 
cuvânt până termină el de vorbit. 

— Poate că au sosit informaţii de la Monica la secţia de 
poliţie din Zurich. I-ai spus să-ţi lase mesaj la Beck. 

— Ştiu. Cred că următoarea mişcare e să mergem toţi cu 
trenul la Zurich. 

— Aş zice că e cea mai bună idee. 

— Numai să-mi aduci aminte, o rugă el, câte cunoştinţe de- 
ale noastre au călătorit în America. Am mai auzit noi câte 


ceva pe ici, pe colo. A 

Era atât de uşurat că vorbeau din nou normal. În plus, îşi 
dăduse seama ce mult ţine la Paula. Il surprinse însă faptul 
că afecțiunea părea să fie reciprocă. Acum ea îi număra pe 
degete pe cei care plecaseră în America. 

— Fără nicio ordine anume, Marienetta, din când în când. 
Sophie merge mai des. Roman a fost şi el acolo. Imi 
imaginez c-a luat Gulfstream-ul pe care îl ţin pitit la 
Heathrow. Black Jack se mai repede într-acolo, când îl 
apucă dorul de ducă. Parcă-l văd cum aduce lumină asupra 
New-Yorkului - sau a Bostonului. Mai ştim că Sam Snyder 
merge în State. Bietul Abraham Seale călătorea destul de 
mult în turneele sale de conferinţe. Desigur, Russell Straub 
este acolo cea mai mare parte a timpului. Acum e aici, de 
zile întregi. Nimeni nu pare să ştie de ce. 

— Şi se fereşte destul de mult de Ed Danvers, garda lui. De 
ce oare, mă întreb? 

— N-am idee. Paula se încruntă. Oare Danvers s-o fi 
întorcând în State din când în când? 

— Habar n-am. 

— Ştiai că Broden, şeful securităţii lui Roman, a fost pe 
munte? 

— Evident că nu. Eşti sigură? 

— Absolut. A fost undeva în tren, purta o haină de blană, 
căciulă de blană şi ochelari mari, negri. A coborât ultimul. 
L-am zărit când ieşea din ceaţă. L-am recunoscut după 
mers. Ştii, limbajul trupului. Ah, detest sintagma asta. 

— Era undeva pe lângă Roman? 

— Nu. Broden a coborât de pe munte la mult timp după ce 
Roman era deja în staţia de tren. Aşa că nu făcea pe 
bodyguardul şefului. Întocmai ca Ed Danvers. Ne conduc 
undeva toate astea? 

— Aştept un semnal, poate o observaţie, care să scoată pe 
cineva în relief. Pe măsură ce înaintăm, aflăm tot mai 
multe. 


— Sper că s-a terminat cu crimele. 
— Nu conta pe asta! 

Zürich, centrul de putere al Elveţiei. În curând aveau să 
aterizeze. În Montreux, Tweed se răzgândise: nu mai luau 
trenul, pentru că nu aveau unul direct. Verificând orarul 
curselor aeriene, calculă că limuzinele de la hotel i-ar 
putea aduce înapoi la Geneva şi ar avea timp să ia şi 
prânzul în aeroportul Cointrin, după care ar lua o cursă 
internă Swissair până la Zurich. Marler se aşeză lângă el, 
iar Paula şi Newman, în spatele lor. La un moment dat, 
după ce urcaseră în avion, ea îl bătu uşor pe umăr pe 
Tweed. 

— Uită-te pe fereastră! Cred că am văzut Rochers de Naye. 
— N-ai cum, îi răspunse Tweed, uitându-se pe hubloul lui. 
La sud, se înălța maiestuosul lanţ al celor mai înalţi munţi 
din Europa, Bernese Oberland. Sus, pe creste, munţii erau 
acoperiţi de zăpadă. Văzu vârful Jungfrau, i-l arăta şi 
Paulei. Bernese Oberland arăta ca un uriaş zid muntos, 
ceea ce era, de fapt. Razele soarelui scânteiau în albul 
zăpezii. Paulei i se păru una dintre cele mai copleşitoare 
privelişti pe care le admirase vreodată. 

— Rochers de Naye, îi explică Tweed peste umăr, este 
proiecția sudică a acestui şir de munţi. Şi oricum, nu atât 
de înalt ca să poată fi văzut de aici. 

— Slavă Domnului că nu era zăpadă pe Rochers de Naye! 
zise Paula în şoaptă, venindu-i în minte Tweed pe marginea 
prăpastiei. 

Avionul zbura din ce în ce mai jos. Când viră spre stânga, 
înainte de aterizare, Tweed văzu mai clar aeroportul 
Kloten. Se aplecă peste Marler şi privi atent. Paula îl apucă 
de umăr şi îl întrebă pe un ton scăzut: 

— Ce este? 

— Într-un loc mai izolat, spre ieşirea din aeroport, am 


văzut un Gulfstream mare. S-ar putea să fie al lui 
Arbogast. Dacă-i aşa, ce caută aici? 

— Beck o fi ajuns? se întrebă ea. 

— Da, răspunse Marler. A zburat încoace cu elicopterul. 
Am văzut o chestie interesantă când eraţi voi sus pe 
munte. O fotografie făcută de amicul lui Newman, Sam 
Snyder. 

— Nu-i prietenul meu, bombăni Newman din spate. 

— Tu nu ştii cum să îl iei pe Snyder, îi spuse Marler. În ce 
mă priveşte, Snyder ştie că nu-i tolerez nicio porcărie, aşa 
că nici nu încearcă. 

— Cu ce era fotografia? întrebă Paula. 

Marler scoase din buzunarul hainei un plic gros pe care i-l 
dădu ei, în spate. Paula îl deschise, scoase mapa şi 
fotografia dinăuntru. Se uită mută de uimire. 

— Unde a fost făcută? Parc-ar fi în Montreux, pe undeva, 
lângă chei. 

— Aşa e. Arată-i-o şi lui Tweed! 

Acesta luă fotografia şi fu de două ori mai uluit decât 
Paula. Studie imaginea unei femei cu un zâmbet înfiorător 
şi lugubră, de parcă ar fi vrut să spună că avusese 
dreptate. Era Elena Brucan. 


Fotografia era color. Purta acelaşi palton verde şters şi 
aceeaşi căciulă de blană verde cu care fusese îmbrăcată 
când îl vizitase pe Tweed la biroul din Park Crescent. Îşi 
aminti că Marler fusese şi el de faţă atunci. 

— De ce crezi că a fotografiat-o Snyder? întrebă Tweed 
mirat. Am senzaţia că era prin mulţime şi se uita la 
cadavrul lui Abraham Seale.. 

— Aşa e, confirmă Marler. Pe Snyder l-a frapat înfăţişarea 
ei neobişnuită, s-a gândit că ar ieşi o poză bună, şi a ieşit. 
S-a dus la ea, s-a prezentat, iar ea i-a spus că o cheamă 
Elena Brucan şi că urmăreşte un criminal. El a crezut că-i 
puţin dusă cu pluta. Voi v-aţi întors, cu toţii, la Montreux 


Palace, iar eu v-am ţinut trena. În faţa mea - atunci nu 
văzusem fotografia -, în timp ce voi vă îndreptaţi spre 
camerele voastre, am văzut pe cineva intrând în hotel. Era 
doamna Elena Brucan. 

— Aşadar, stătea la hotel? întrebă Tweed. 

— Nu. 

— Marler, spuse Paula nerăbdătoare, vorbeşti mult mai 
mult decât de obicei. Am impresia că altceva s-a întâmplat. 
Dă-i drumu-odată! 

— Răbdare, draga mea. Eram curios, aşa că am mai 
zăbovit prin hol, chipurile, răsfoind o  broşură. 
Recepţionerul avea în mână două bilete de avion. L-a 
chemat pe unul dintre curieri, spunându-i să ducă urgent 
cele două bilete Geneva-Zurich în camera domnişoarei 
Sophie Arbogast, iar, în caz că nu era acolo, să le lase la 
camera domnului Diamond. 

— Deci plecau împreună la Zurich, tot cum au călătorit şi 
încoace, spuse Tweed gânditor. a 

— Nu s-a terminat, continuă Marler. În timpul ăsta, 
doamna Brucan se prefăcea că admiră o pictură de pe 
perete. De fapt, trăgea cu urechea. Când tipul cu biletele a 
plecat, ea s-a întors şi m-a văzut. M-am îndreptat spre ea, 
m-a recunoscut, aşa că m-am prezentat şi am invitat-o la o 
plimbare. A fost încântată şi mi-a spus că merge înapoi la 
hotelul ei. Era vorba despre Eurotel. 

— Acolo unde stătea şi Abraham Seale, aminti Tweed. 

— Este vreo legătură? speculă Paula. 

— Om trăi şi-om vedea. _ 

— Încă n-am terminat, rosti Marler tărăgănat. În holul de 
la recepţie, am vrut să-i ofer o cafea. Ea mi-a arătat în ce 
parte s-o iau, apoi a mai stăruit pe lângă recepţie. Am 
lăsat-o singură, dar am rămas înăuntru, lângă intrare. De 
acolo am auzit-o rugându-l pe recepţioner să-i rezerve un 
loc pentru primul zbor Geneva-Zurich. Apoi s-a dus repede 
în camera ei şi mi-a tras clapa. 


— Se grăbea să-şi facă bagajul ca să plece la Geneva, 
spuse Paula. 

— Aşa zic şi eu, încuviinţă Marler. 

— Toate astea trebuie rumegate bine, spuse Tweed 
gânditor. Urmărea un criminal. Sunt exact cuvintele pe 
care i le-a spus lui Snyder. 

— Aşa că, decise Newman, pare să fie ori Sophie, ori Black 
Jack. 

— Poate că da, poate că nu, îi dădu replica Tweed. Poate 
că-i urmăreşte pe cei din clanul Arbogast. 

Avionul cobori lin pe pistă, o aterizare perfectă. Când 
aşteptau semnalul de coborâre, Butler şi Nield se 
apropiară din spate. Locurile lor fuseseră spre capătul 
culoarului. Tweed ridică privirea spre ei şi le spuse, şoptit, 
dar clar: 

— Mai întâi luăm nişte taxiuri şi mergem direct la Beck, la 
sediul poliţiei. După care, vom merge la hotelul Baur au 
Lac. Înainte să plecăm din Montreux, am rezervat camere 
acolo pentru toată lumea. 


Paula se îndrăgosti de Zurich. Rămase cu privirea pierdută 
pe fereastră în timp ce maşina îi ducea spre oraşul vechi, 
dincolo de podul de peste râul Limmat, care despărţea 
oraşul în două. Treceau tramvaie mari, albastre şi foarte 
moderne, iar circulaţia era mai rapidă în locurile mai 
deschise. 

Nield şi Butler preferară să nu mai urce în sediul poliţiei, o 
clădire impunătoare de piatră. Beck îi aştepta în biroul lui, 
cu vedere spre clădirea masivă a universităţii de pe 
celălalt mal al râului. 

— Bine aţi venit, spuse el zâmbind prieteneşte şi o 
îmbrăţişă din nou pe Paula. Englezoaica mea preferată! 
Anna, cafea pentru toată lumea, îi spuse el unei fete în 
uniformă. Cu frişcă, pentru Robert Newman. 

— Pe Nield şi pe Butler i-am lăsat afară, spuse Tweed. 


— Mă voi ocupa şi de ei după aceea, răspunse Anna, 
aruncându-i lui Tweed un zâmbet seducător. 

— Anna te place, zise Beck după ce aceasta ieşi. Cred că îţi 
face avansuri. Acum, la treabă! Luaţi loc, vă rog. Saafeld a 
reacţionat rapid. Azi-dimineaţă am primit un plic de la el, 
prin curier. Îi dădu lui Tweed un plic gros. Ţie îţi este 
adresat. Pare că e burduşit cu filme şi fotografii. 

Beck avea o masă nouă. Dreptunghiulară, mare, cu tăblia 
de sticlă îmbinată la mijloc şi cu marginile rotunjite, ca să 
nu te tai în ele. În timp ce Tweed deschidea cu grijă 
pachetul bine ambalat, Beck bătea darabana cu palma în 
masă. 

— Asta costă o avere. Pot să ridic jumătate din ea şi să o 
pun peste cealaltă jumătate. E bine că se poate pune 
material sub sticlă. Contabilul nostru din Berna aproape că 
a înnebunit când a văzut factura. Trebuie să am grijă. 
Tweed scosese mănuşile de latex din buzunar şi le puse 
înainte de a scoate filmele şi fotografiile din plic. Saafeld îi 
trimisese nu numai filmele şi fotografiile cu cadavrul lui 
Adam Holgate, ci şi materialul cu Hank Foley, fost infirmier 
la azilul din Pinedale, trimis de prietenul său din Boston, 
medic legist. Beck adăugă şi el fotografiile şi radiografiile 
de la autopsia făcută de Zeitzler. 

Marler îşi puse şi el mănuşile de latex şi scoase dintr-un 
buzunar o lupă de bijutier, pe care o împachetase în 
catifea. Beck fu încântat. 

— Ah! Avem de-a face cu un profesionist! 

Marler alese rapid filmele şi fotografiile cu gâturile celor 
trei victime. Îşi puse lupa pe un ochi şi le examină 
îndeaproape una câte una. Dădu jos lupa şi mormăi printre 
dinţi: 

— E acelaşi ucigaş. Crestătura din topor e evidentă în 
toate trei cazurile. Suntem pe urmele unui criminal în 
serie. 

— Dar ăsta nu ucide la întâmplare, sunt convins, spuse 


Tweed cu hotărâre. Între cele trei victime este o legătură. 
— Tocmai din Maine la Londra şi apoi în Elveţia? întrebă 
Beck. 

— Da, repetă Tweed pe acelaşi ton ferm. Tot ce avem de 
făcut e să dăm de urma firului. Se pierde pe undeva. 


Două maşini neînmatriculate ale poliţiei îi duseră până la 
hotelul Baur au Lac. Şoferii erau în civil. În maşina din faţă 
Paula şi Tweed şedeau pe bancheta din spate, iar Marler 
stătea lângă ei. Newman, Butler şi Nield veneau din urmă 
cu cea de-a doua maşină. 

Paula era fascinată pentru că o mare parte a drumului 
trecea prin Bahnhofstrasse, cea mai faimoasă şi mai 
bogată stradă din lume. Numai bănci şi magazine de lux. 
Legenda spune că strada aceasta e pavată cu aur. De fapt, 
trezoreriile băncilor, adică locurile unde se depozitează 
aurul, se află sub Bahnhofstrasse. Pe trotuare, se plimbau 
femei elegante, în pas domol. 

— Aşadar, acum ştim că acelaşi criminal i-a ucis pe Foley în 
Maine, pe Holgate la Bray şi pe Seale în Montreux, 
cumpăni Paula cu voce tare. Ce gând înfricoşător! 

— Extrem de înfricoşător, încuviinţă Tweed. 

— De ce ai ales Baur au Lac? 

— Pentru că, dacă familia Arbogast vine la Zürich, ăsta ar 
fi genul de hotel la care ar trage. Ca să nu mai vorbesc 
despre ceilalţi actori din drama asta hidoasă, cum ar fi 
Black Jack. 

— Care e tot un Arbogast, îi reaminti ea. Un văr. 

În faţa lor, la mică distanţă, se zăreau lumini oglindite în 
apa lacului Zurich, Zürichsee. Trecuseră din partea de sud 
a Elveţiei, în care se vorbea franceza, în cea de nord, în 
care se vorbea germana. Maşina o luă la dreapta de pe 
Bahnhofstrasse, traversă încă o stradă şi trecu prin 
intrarea largă spre ultraluxosul Baur au Lac. Coborâră şi 
intrară în hotel, lăsând bagajele în grija şoferului şi a unei 


armate de portari îmbrăcaţi impecabil. Paula îl înghionti pe 
Tweed să ajungă la recepţie. Se vedea până în vestibulul 
spaţios al hotelului. 

— Ai avut dreptate, zise ea. 

Undeva mai departe, în hol, stătea Roman Arbogast, singur 
la masă şi cu ceva de băut în faţă. Se uita fix la ei. 

— Ar fi bine să începem de aici, fu de acord Tweed. 

Nici nu termină bine de vorbit că, dinspre lift, îşi făcu 
apariţia Marienetta. Purta un deux-pieces verde, şi părul 
auriu era lăsat pe spate. Se apropie de ei cu un zâmbet 
prietenesc, înaltă, cu gesturi elegante - „ca o zeiţă”, se 
gândi Paula. 

— Ei, bine aţi venit şi la Zurich, îi salută ea. 

Tweed o sărută pe amândoi obrajii, îi simţi parfumul, iar ea 
îi strânse mâna, apoi se întoarse spre Paula şi o îmbrăţişă. 
— M-am plictisit aşa de tare de oamenii de pe-aici. Slavă 
Domnului că aţi venit! Paula, sper că iei ceaiul cu mine în 
hol. Nu mă refuza! 

— Bine, dar trebuie să mă aranjez puţin. Mă duc până sus, 
în cameră, şi vin imediat. 

— Am să prind o masă mai retrasă. 

— Ritmul începe să se încingă, spuse Tweed în timp ce se 
îndreptau spre recepţie, pentru a completa registrul de 
cazare, întotdeauna vine un moment când se întâmplă 
asta. 

— Nu te-nţeleg. 

În timp ce Tweed se înregistra, tânărul de la recepţie 
începu să flecărească: 

— Mai avem un oaspete de seamă, domnule Tweed. 
Domnul Russell Straub, vicepreşedintele Statelor Unite, 
este cazat în hotelul nostru. 

— Serios? Când a sosit? 

— La prânz. De fapt, e foarte amuzant. Dumnealui are un 
bodyguard, un domn Danvers. Dar domnul Straub nu îl 
lasă să îl însoţească. Toată după-amiaza a fost plecat, de 


unul singur. 

— Eşti de mult aici? se interesă Tweed zâmbitor. Nu s-a 
mai auzit că personalul de aici să fie atât de indiscret încât 
să dea informaţii despre un alt oaspete. _ 

— Nu, domnule. Eu lucrez aici doar temporar. Intr-o 
săptămână plec. Am obţinut un post la un hotel în Geneva. 

Paula şi Tweed constatară că primiseră camere bune, care 
dădeau spre intrare, unde era parcat un Rolls-Royce. 
Tweed tocmai îşi deschisese valiza, când sună telefonul. 
Era şoferul care îi adusese de la poliţie până aici. 

— Îmi cer scuze că vă deranjez, domnule. Şeful meu, cu 
care aţi vorbit mai devreme, ar vrea să vă vedeţi din nou. E 
urgent. În cazul în care puteţi şi dumneavoastră. Pot să vă 
duc înapoi, când veţi fi disponibil. 

— Acum sunt disponibil. 

Şoferul fusese discreţia întruchipată. Nu pomenise niciun 
nume. Tweed ştia că trebuie să fie ceva important dacă 
Beck voia să stea de vorbă din nou cu el atât de repede. 
Bătu uşor la uşa Paulei. Îi deschise, înfăşurată într-un 
prosop. 

— Beck vrea să mă întâlnesc din nou cu el. N-am habar de 
ce. Ție, în orice caz, îţi va ţine companie Marienetta. 

După ce plecă, Paula se spălă rapid şi îşi scoase din valiză 
lucrurile absolut necesare. În timp ce-şi punea un taior 
albastru, se întreba pentru ce o fi vrut Beck să îl vadă pe 
Tweed. Părea să fie ceva urgent. 

În hol nu era aglomeraţie. Paula îl văzu pe Roman 
Arbogast ridicându-se de la masă şi plecând. La o altă 
masă, la o oarecare distanţă de cea la care se aşezase 
Marienetta, era Sophie, singură, cu un ceai în faţă. 
„Ciudat”, îşi spuse ea. 

— Ţi-am comandat un ceai, îi zise Marienetta când Paula 
se aşeză la masă. Imi place costumul tău. 

— Şi mie al tău. Foarte şic. N 

— Vai, Doamne! chicoti Marienetta. Începem să ne 


transformăm într-o societate de admiraţie reciprocă. Asta 
ar putea fi şi o bună ocazie să vedem ce a mai aflat fiecare. 
Doar am căzut de acord să colaborăm. 

— Bună idee. 

În hol intră un bărbat. Era Russell Straub, într-un costum 
elegant  cafeniu-deschis, cu o cravată de culoarea 
scorţişoarei, care se potrivea perfect cu cămaşa albă, 
apretată. Vicepreşedintele avea gust. Mergea cu pas 
hotărât, privind drept înainte, şi urma să treacă pe lângă 
masa lor. 

— Noroc vere, strigă Marienetta spre el. i 
El se opri, rămase nemişcat preț de câteva secunde. In 
treacăt, ochii lui mari, negri şi răi îi aruncară Marienettei o 
privire duşmănoasă. Aceeaşi privire pe care i-o aruncase 
lui Tweed, la Londra, în timpul scurtei lor harţe de la 
petrecerea de ziua lui Sophie. Apoi, fără un cuvânt, îşi 
continuă drumul şi se făcu nevăzut. 


— Ei, ce am zis? o întrebă Marienetta pe Paula. Britanicii 
obişnuiesc să-i strige pe americani cu apelativul „vere”. 
Am un prieten la Externe care îl foloseşte des. 

— Cred că are un temperament schimbător, îi răspunse 
Paula. 

— Ciudat. La petrecerea de ziua lui Sophie am băut cu el 
un pahar şi am stat la taclale înainte de a servi masa. 
Probabil că avusese o după-amiază proastă. În fine, să 
trecem la crimele astea oribile! Aţi ajuns la vreo concluzie 
în ce priveşte identitatea ucigaşului? 

— Întâi tu. Eu mă concentrez la mâncare. Sunt lihnită. Dar 
te pot asculta. 

— Bine. Mai întâi, reporterul ăla ciudat, Sam Snyder. Mi- 
amintesc când a venit prima oară să îl vadă pe Roman. l-a 
arătat un articol critic la adresa ACTIL, pe care îl 
descrisese ca fiind un gigant global. Lui Roman nu i-a 
plăcut deloc. I-a propus lui Snyder să folosească 


Gulfstream-ul nostru, când e disponibil, pentru călătoriile 
în State, cu condiţia să mai îndulcească tonul articolului. 
Articolul n-a apărut niciodată. Roman e şiret, chicoti 
Marienetta. 

— Şi Snyder a folosit avionul vostru că să zboare încoace 
şi-ncolo, spre State? Voiam să zic invers. 

— Da, l-a folosit. A fost o ofertă de vis. Dacă se întâmpla 
ceva important în State, Snyder se lua la întrecere cu 
ceilalţi ziarişti britanici, rivalii lui, şi-ajungea primul. Mi se 
pare curios că meseria lui e de reporter specialist în 
criminalistică. 

— Înţeleg ce vrei să spui. Scuză-mă că te-ntrerup, dar de 
ce Sophie îşi bea ceaiul singură? 

— Mă evită. Marienetta zâmbi dezgustată! Din când în 
când avem aceste mici crize, sau mai degrabă ea le are. 
Câteodată, mai ales atunci când nu-mi iese o sculptură, 
mai iau cina cu Black Jack. Nu am încredere în el, dare 
plin de viaţă. Încerc să mă asigur că Sophie nu află despre 
asta. Dar şi când află, înnebuneşte de furie. Ar fi în stare 
să mă omoare. 

— Vorbeşti retoric? 

Marienetta făcu o pauză. 

— Sigur că da, spuse ea după câteva clipe. Are câteodată 
nişte stări... Uneori e hotărâtă să se căsătorească cu Black 
Jack. Apoi, slavă Domnului, îl respinge. E o relaţie confuză. 
Dar mă abat de la subiectul discuţiei. mă gândeam la 
Abraham Seale. Un personaj atât de neobişnuit! Dar acum, 
bietul de el, a căzut victimă lamei ucigaşe. Aşa că încă n- 
am ajuns nicăieri. Tu? 

Ochii ei de pisică se uitau fix la Paula. Oare spera să fi avut 
mai mult noroc colaboratoarea ei? 

— Mă tot gândesc la faptul că a început în Maine. Când l-ai 
întâlnit pe Russell Straub pentru prima oară? 

— La o petrecere. La New York. Se dădea pe lângă mine, 
voia să luăm avionul să mergem în California. N-am făcut- 


O. 

— E căsătorit? Ar fi trebuit să ştiu, dar habar n-am. 

— A fost, dar soția lui a divorțat. Nu s-a vorbit despre asta. 
— Ea de ce a luat hotărârea asta? 

— Mi-a spus că se săturase până peste cap de reuniunile 
politice din sufrageria ei. Zicea că e fanatic şi că ar face 
orice ca să ajungă preşedinte. Ceea ce se va întâmpla, 
pentru că are sprijinul unor personalităţi şi grupuri-cheie. 
— Fanatic? repetă Paula. 

— Chiar aşa zicea soţia lui. 


Mai discutară despre una, alta, când, la un moment dat, 
Paula îl văzu pe Tweed care se întorsese în hotel şi se 
îndrepta spre lift. Îi mulţumi Marienettei pentru ceai şi 
stabiliră că se vor întâlni mai târziu. 

Paula se duse întâi să-şi ia haina de la garderobă, unde o 
lăsase - se gândise că Marienetta ar fi putut s-o invite la o 
plimbare după ceai. Se opri o clipă când îl văzu pe Roman, 
îmbrăcat într-un palton lung, negru, ieşind din hotel. 

Îşi puse repede paltonul şi ieşi şi ea. Afară era întuneric. 
„Se întunecă devreme în perioada asta a anului”, îşi spuse. 
Luând-o rapid pe aleea largă din faţa hotelului, reuşi să-l 
zărească pe Arbogast făcând la stânga, pe Bahnhofstrasse. 
Avea cu el o valiză diplomat ce părea destul de grea. 

Când ajunse în Bahnhofstrasse, îşi dădu seama că silueta 
greoaie merge întins, pe strada principală. Se luă după el, 
observând că, altfel, strada era pustie. Mulţumi Cerului 
pentru becurile de pe stâlpi, care luminau puternic strada 
din loc în loc. Auzi în spatele ei nişte paşi rapizi. Aruncă o 
privire exact când Newman o ajunse din urmă. 

— Ce naiba faci? leşi singură noaptea? 

— Urmăresc pe cineva. În faţa noastră e Roman Arbogast. 
Te rog să nu-i spui lui Tweed. 

— Mă mai gândesc. 

Brusc, Roman dispăru. O luase pe prima străduţă la 


stânga. Unde Dumnezeu s-ar putea duce? Aşa de târziu, 
noaptea? Newman o apucă de braţ şi o întoarse din drum. 
— Înapoi la hotel! Nu e nimeni pe-aici... 

Intrară în hotel şi se despărţiră la lift. Ajunse în camera ei, 
îşi lăsă paltonul în dulap, apoi se duse spre camera lui 
Tweed. Bătu uşor. li deschise, era negru la faţă. 

— Ce s-a întâmplat? întrebă ea aşezându-se pe un scaun. 

— M-a sunat Beck din nou, pentru că îl sunase Monica. 
Voia să vorbească urgent cu mine, la un telefon sigur. Am 
dat imediat de ea. 

— Şi de ce te-a sunat? 

— Monica, sunt sigur, n-a dormit de mai bine de douăzeci 
şi patru de ore. A sunat peste tot în lume ca să 
întocmească arborele genealogic al familiei Arbogast. Sub 
nicio formă nu l-a terminat, dar mi-a dat nişte date foarte 
importante. 

— Să-mi iau o hârtie? Vreau să-mi notez. Aşa. Sunt gata. 

— Familia Arbogast este originară din Italia. Numele 
adevărat era Arbogastini. Cu trei generaţii în urmă, au fost 
doi fraţi, Benito şi Vicenzo. S-au născut la Roma. Când au 
crescut, s-au mutat la Milano. Probabil că nu le-a reuşit 
acolo, aşa că Benito s-a mutat la Londra, iar Vicenzo la 
New York. Ăştia au avut copii. Vicenzo şi-a schimbat 
numele de familie în Arbogast, ca să evite orice apropiere 
cu Mafia. A devenit o personalitate importantă în sistemul 
politic democrat din Memphis, statul Tennessee, care era 
controlat de unul, Boss Crump. Am auzit de el citind ceva 
istorie americană. 

— Ne apropiem de generaţia asta, spuse ea. 

— Da. Vicenzo şi-a schimbat şi numele de botez în Vincent. 
Aici intervine elementul politic. Fiul mai mare al lui 
Vincent şi-a schimbat din nou numele de familie, în Straub, 
în aşa fel încât nu era posibilă nici cea mai mică legătură 
cu Mafia. Numele de botez şi l-a schimbat în Russell. A fost 
crescut într-o atmosferă impregnată de politic. 


— Să înţeleg că în America am ajuns în prezent? 

— După cum ştii, Russell Straub stă în hotelul acesta. Dar 
Vincent a mai avut şi alţi copii. Până acum nu ştim nume. 
Între timp, Benito, care locuia la Londra, a devenit Alfred 
Arbogast. Urmează a doua generaţie. Fiul lui cel mare este 
Roman. Bănuiesc că şi-au dorit să nu rupă total legăturile 
cu Italia. Această ramură a familiei nu a intrat niciodată în 
politică. Au făcut diferite afaceri. Roman e cel care a avut 
ideea să construiască imperiul ACTIL, alcătuit ca un sistem 
global. A izbutit în afaceri, a făcut un copil, pe Sophie. Şi 
în State, şi aici au mai fost alţi fraţi, fiecare cu familia lui. 
Deocamdată, nu ştim nimic despre ei. 

Tweed se ridică, începu să se plimbe prin cameră. 

— Până la urmă, se întrezăreşte o structură vagă. Eu am o 
teorie, însă nu se bazează pe nimic. Când găsesc ceva, îţi 
zic. De un singur lucru m-am convins acum. Toate aceste 
oribile crime sunt legate de putere, putere şi iar putere... 
— Nu sunt sigură că am priceput astea, spuse Paula, cu 
privirea pierdută la notițele de pe hârtie. 

— Simplifică! Citeşte-o de jos în sus. Astăzi, generaţia mai 
în vârstă e reprezentată de Roman Arbogast. El are o fiică, 
pe Sophie. Mai are şi-o nepoată, Marienetta, care trebuie 
să fie odrasla unui frate, care a venit şi el în Marea 
Britanie încă n-am găsit fratele. 

— Da, acum îmi dau seama cum stau lucrurile. 

— În State, Russell, fiul lui Vincent Arbogast, şi-a schimbat 
numele în Straub. Tatăl lui era implicat în maşinăria 
politică din Memphis, condusă de Boss Crump. Aşa a 
devenit Russell politician şi, în cele din urmă, 
vicepreşedinte. 

— Urmând să devină preşedinte de îndată ce actualul 
ocupant al Biroului Oval se va retrage. Iar preşedintele în 
exerciţiu îl susţine pe Russell ca succesor al său. 

— Te-ai prins. lar pe ăsta eu îl bănuiesc a fi un factor 
important în crimele astea îngrozitoare. De-asta am şi 


subliniat cuvântul putere. Sunt convins că Russell Straub 
ar merge până în pânzele albe ca să fie sigur că nimic nu-i 
stă în calea satisfacerii ambiţiei. 

— Mi-ai dat de gândit, spuse Paula. 

— Asta şi intenţionam. Ca să te fac să înţelegi că tot ce 
investigăm noi ar putea pune în pericol, în viitor, 
securitatea lumii. 

— Atunci e posibil să ne opunem unor forţe imense, spuse 
ea. 

— Chiar asta facem. Aşa se explică intervenţia lui Nathan 
Morgan şi a Departamentului Special. Fac tot ce le stă în 
putinţă ca să oprească ancheta. Sunt sigur că preşedintele 
american i-a cerut o favoare premierului nostru. lar el 
vrea, desigur, să rămână în grațiile Washingtonului. De 
aici, presiunea cu care ne confruntăm. Nu trebuie ca eu să 
descopăr marele secret. 

— Crezi că prim-ministrul ştie despre ce este vorba? 

— Nicidecum. În plus, bănuiesc că nici preşedintele nu ştie 
despre ce este vorba. 

— Deci, insinuă ea, ţie ţi se pare ciudat că Russell Straub 
tot apare pe neaşteptate? 

— Foarte ciudat. 

— Nu ţi-am povestit despre discuţia pe care am avut-o cu 
Marienetta cât am luat ceaiul. 

Tweed s-a tot plimbat prin cameră în timp ce i-a explicat ce 
aflase de la Monica. Acum se aşeză în faţa Paulei, cu o 
expresie concentrată. 

— A, înainte să încep, am impresia că ar putea să fie 
important faptul că, până acum, toate victimele au fost 
bărbaţi. 

— M-am gândit şi eu la asta. Şi-acum, se pare că ai aflat 
ceva interesant de la Marienetta. 

— Am aflat. 

Se opri din povestit când auzi bătăi puternice în uşă. 
Tweed sări în picioare, crăpă puţin uşa, fără a-i da jos 


lanţul, apoi o deschise larg. Intră Beck. 
— S-a mai comis o crimă. În apropiere de hotel. 

Era o noapte foarte friguroasă. Conduşi de Beck, Paula şi 
Tweed ieşiră pe uşa principală a hotelului, apoi o luară 
imediat la stânga, pe strada paralelă cu Bahnhofstrasse. La 
o oarecare distanţă în spate veneau doi detectivi în civil, 
care îl escortau pe şeful lor. 

— Aţi identificat victima? întrebă încet Paula. 

— Nu încă. Aştept să sosească doctorul Zeitzler. Insistă ca 
nimic să nu fie atins până când nu face el o examinare 
rapidă. Are dreptate, bineînţeles. A, iată-i maşina... 

O luară din nou la stânga, şi Paula îşi dădu seama că 
mergeau pe o prelungire a străzii pe care dispăruse Roman 
Arbogast mai devreme, după ce o cotise din 
Bahnhofstrasse. Parcă trecuse o veşnicie de-atunci. 

— La capătul acestei străzi este pârâul Sihl, le explică 
Beck. Este un mic afluent al Limmatului, şi puţin mai jos 
de-aici se varsă din nou în lac. 

Era o stradă îngustă şi întunecată, ca un tunel. Pe măsură 
ce se apropiau, Paula zări reflectoarele poliţiei cocoţate pe 
trepiede, o mulţime de maşini de poliţie parcate şi banda 
de protecţie care limită accesul în capătul străzii. 

— Roman Arbogast are cumva vreun birou pe-aici? întrebă 
ea. 

— Acolo! zise Beck şi îi arătă o clădire de pe partea 
cealaltă a străzii, prin dreptul căreia tocmai treceau, şi 
unde, la etajul al doilea, în spatele unor jaluzele, era o 
lumină aprinsă. Acela este sediul de unde îşi administrează 
fabricile din Elveţia şi din anumite ţări vecine. Are foarte 
mulţi angajaţi. 

— Iar acum ne apropiem de acest râuleţ, Sihl? întrebă ea. 
— O să-l vedeţi dintr-o clipă într-alta. Proprietarii de 
ambarcaţiuni îşi ancorează vasele aici pe timpul iernii. 


Unele sunt foarte scumpe. Se opri brusc, se întoarse spre 
Paula şi spre Tweed. Este cam macabru. Nu sunt sigur că 
Paula ar vrea să-l vadă. Nu mă îndoiesc de curajul ei, dar e 
o chestie stranie şi de-a dreptul îngrozitoare. 

— Am văzut lucruri şi mai rele, se răsti ea cu încăpățânare. 
Beck îşi ridică mâinile într-un gest de resemnare. Când 
ajunseră la colţul străzii, Paula văzu pârâul îngust, aproape 
negru în întuneric, cu mici pete luminoase de la 
reflectoarele poliţiei. Brusc îşi făcu apariţia doctorul 
Zeitzler. Când o văzu, îi strânse mâna şi-i vorbi în engleză, 
pe un ton amabil, oarecum compătimitor: 

— Fraulein Grey, vă rog să nu mai înaintați niciun pas. 
Aceasta este o escaladare - cred că ăsta este cuvântul cel 
bun - în oroare. 

— Apreciez sentimentele dumneavoastră, doctore Zeitzler, 
dar am mai văzut cadavre decapitate. Vă rog, nu-mi staţi în 
cale! 

Zeitzler se uită la Beck, schiţând un gest ce părea să 
spună: „Am făcut tot ce-am putut”. 

Paula dădu colţul. Din loc în loc erau ancorate 
ambarcaţiuni acoperite cu prelate verzi, pentru a fi 
protejate pe timpul iernii. Când o văzură, poliţiştii se 
opriră din sporovăială. Pe promenada râuleţului Sihl se 
lăsă o linişte macabră. Un singur reflector puternic lumina 
o ambarcaţiune de pe care prelata fusese dată la o parte. 
La pupa vasului era un loc acoperit, ca un fel de umbrar, 
iar acolo stătea cineva. 

Era o femeie, rezemată de spătar. Căciula de blană verde îi 
stătea pe o parte. Avea ochii deschişi. Paula se opri, 
rămase nemişcată, neputându-şi lua ochii de la ea. 

— Oh, Doamne, nu! spuse ea cu respiraţia întretăiată, 
încleştându-şi mâna pe gură ca să nu izbucnească. Se 
propti pe picioare, se încordă. Oh, Doamne Dumnezeule, 
nu, îşi zise ea în palmă. 

Silueta care stătea acolo, în barcă, atât de nemişcată, era 


Elena Brucan. Dincolo de imobilitatea aceasta izbitoare, 
părea firească, de parcă s-ar fi odihnit. Smucindu-se din 
mâna doctorului Zeitzler, care o apucase din nou de braţ, 
Paula înaintă încet pe aleea îngustă. Tweed era lângă ea, 
iar Newman, care venise în fugă de la hotel, stătea acum în 
spatele ei. 

— Cel puţin nu a decapitat-o, spuse pe un ton ferm, 
apropiindu-se de barcă. 

În spatele ei, Zeitzler îi aruncă o privire alarmată lui Beck. 
Şeful poliţiei făcu un gest de resemnare. Nu avea niciun 
rost s-o mai oprească acum. Trebuia să vadă singură. 
Primul lucru pe care Paula îl observă, oarecum nelămurită, 
şi care treptat se contura într-un presentiment, fu băltoaca 
maronie de pe alee, lângă barcă. În mijloc era o porţiune 
distinctă, o suprafaţă dreptunghiulară, de forma celei pe 
care o văzuse imprimată în iarbă, lângă azilul din Pinedale. 
Locul unde se aflase blocul de execuţie. Se apropie de 
silueta imobilă a Elenei Brucan, rezemată de tetieră. La 
câţiva centimetri sub bărbie, de jur împrejurul gâtului era 
o dungă maronie, de sânge închegat. 

— A fost decapitată, spuse ea, încet. De-asta căciula îi e 
înclinată pe o parte. 

— Şi-apoi, continuă Tweed, a ridicat capul de unde a căzut 
ţinându-l de păr şi l-a pus la loc pe gâtul retezat. 

— Este de-a dreptul dezgustător! ţipă ea. Am să-l găsesc, 
şi, când îl voi găsi, am să-l omor... 


Tremura când Tweed o luă de braţ şi o conduse înapoi la 
hotel. Şi el, şi Newman se gândeau că tremura din cauza 
şocului înspăimântător provocat de cele văzute. Se înşelau. 
Tremura de furie. 

— Era o doamnă atât de drăguță! spuse Paula într-un 
târziu, când se apropiau de intrarea în hotel. De data asta, 
vocea îi tremura de necaz. Nu voia răul nimănui. De ce? 

— Probabil din cauză că a vorbit cu cine nu trebuia, îi 


spuse Tweed. Şi-a dat seama că Elena îl suspectează. 

— Ne putem opri aici o clipă? întrebă Paula. 

Se opriră. Ea inspiră adânc de câteva ori aerul rece ca 
gheaţa, se calmă, apoi se întoarse spre Tweed şi spuse: 

— Acum e-n regulă. Pot să-mi controlez furia. Să nu mai 
vorbim despre asta cu nimeni. 

Exact când intrară în hotel, Marienetta ieşi din lift. Se uita 
fix la Paula, apoi se îndreptă spre ei cu o atitudine 
îngrijorată. 

— Eşti galbenă la faţă. Ai păţit ceva? 

— Nu. Când ne-am întors de la plimbare, am luat-o cam 
repejor. De fapt, am cam mărit pasul. Nu mai am suflu. 

— Mai bine te-ai duce sus şi te-ai întinde puţin. 

Paula se uita pe lângă Marienetta. Într-un scaun de lângă 
intrare stătea Sophie, îmbrăcată în palton, şi o privea 
pierdută. Avea o figură extrem de bizară şi un zâmbet 
straniu, de parcă tocmai îi reuşise, un lucru care îi făcuse 
mare plăcere. 

— Nu te simţi prea bine, Paula, strigă ea. 

— Mă întrebam de ce pari aşa de mulţumită de tine. 

— 1 se mai întâmplă câteodată, răspunse Marienetta. 

— Marienetta se crede aşa de deşteaptă! rosti pe un ton 
batjocoritor Sophie. 

— Ajunge! i-o reteză Marienetta. 

— Crede că ea e regina în ACTIL, continuă Sophie, în 
bătaie de joc, ridicându-se. Ar fi trebuit să se facă actriţă. 
De fapt, a încercat, în provincie, dar producătorul a dat-o 
afară, i-a spus să-şi caute o slujbă de dactilografă. 
Marienetta se răsuci pe călcâie şi se îndreptă calm spre 
Sophie. Îi trase cu atâta putere o palmă peste faţă, încât 
aceasta se clătină, gata-gata să cadă. 

— Aproape că i-a zburat capul de pe umeri! şopti Newman. 
Scuze, abia acum mi-am dat seama ce-am spus. Să 
mergem sus! Nu ne interesează chestiile astea. 

Abia termină de vorbit, când în holul hotelului intră Black 


Jack, îmbrăcat într-un palton. Avea o geantă mare de piele. 
Paula se gândi că poate e băut, deoarece zâmbea prosteşte 
la toată lumea. Exuberant, strigă cât îl ţinea gura: 

— Eu iau primul lift. E-al dracu' de frig afară. Următorul 
punct pe agenda mea e un duş fierbinte. Sigur nu vă 
deranjează. 

Newman se gândi că nu îl văzuse niciodată atât de vesel. 
lată un om foarte încântat de cum îi ieşiseră lucrurile. Li 
blocă drumul lui Black Jack. Avea chef să dea cu el de 
pământ. 

— Liftul e ocupat. Pentru tine nu mai e loc. Şi-aşa s-a făcut 
destul de cald aici. 

— Nu-mi place tonul tău, bătrâne. 

— Eu nu m-am dat niciodată în vânt după al tău. 

Tweed şi Paula erau deja în lift şi aşteptau cu uşile 
deschise, în spatele lor, Newman şi Black Jack îşi aruncau 
priviri crâncene. Până la urmă, Black Jack cedă. Strigă 
spre Marienetta, care încă stătea în picioare lângă Sophie: 
— Cred că niciuna din voi nu mai trebuie să aibă de-a face 
cu nenorocitul ăla. E doar un reporter de doi bani. 

— Ba mie-mi place, spuse Sophie. 

Restul conversaţiei nu-l mai auziră pentru că uşile se 
închiseră şi liftul începu să urce. 


— Un coniac mic pentru tine, Paula, zise Newman după ce 
intrară în camera lui Tweed. 

— Nu coniac, spuse brusc Tweed. Un pahar cu apă. Apoi, 
eventual, încă unul. 

— Da, mulţumesc. 

Paula îşi scosese paltonul şi se prăbuşi într-un fotoliu. Luă 
paharul pe care i-l întinse Tweed şi bău apa cu înghiţituri 
mari, apoi mai ceru unul. Preţ de câteva minute rămase 
acolo cu genunchii strânşi, cu mâinile pe scaun, cu privirea 
pierdută undeva departe. Tweed duse un deget la gură, 
avertizându-l pe Newman să nu scoată vreun sunet. După 


trei pahare de apă se simţi relaxată şi începu să vorbească. 
— Ca să revin la cele întâmplate jos, trebuie să fi fost ceva 
acolo. Sophie şi Marienetta îşi săriseră la beregată. 

— Sophie a căutat-o cu lumânarea, comentă Newman, care 
stătea pe un scaun în faţa ei. 

— După aia intrarea aceea ciudată pe care şi-a făcut-o 
Black Jack, foarte nerăbdător să scape de noi. 

— Familia Arbogast în acţiune, constată Tweed. Mai puţin 
Roman. 

— L-am văzut pe Roman plecând - eram cu Bob - acum 
mai bine de o jumătate de oră. Cred că se afla în birourile 
de lângă pârâul Sihl, locul unde s-a întâmplat grozăvia. Era 
o lumină aprinsă la etajul al doilea, la o fereastră cu 
storurile trase. Se încruntă. Dar asta nu înseamnă că în 
încăpere era cineva. Indiferent cine s-a dus acolo, probabil 
că a tras jaluzelele, a aprins lumina şi apoi a plecat. 

— Iţi merge capul, spuse Tweed. 

— S-ar putea să stea în hotelul acesta, continuă ea, părând 
că mintea îi e în cu totul altă parte. Specimenul. Cine-o fi 
comis atrocitatea asta odioasă. Mârşăvia întruchipată. De 
ce nu a luat capul, aşa cum a făcut cu celelalte? 

Cineva bătu la uşă. Newman deschise. Intră Arthur Beck. 
Era îngrozitor de posomorât, cum Tweed nu-l mai văzuse 
până acum. Paula se ridică şi îl privi drept în ochi. 

— De ce n-a luat capul de data asta? 

— Cred... 

Beck se întrerupse şi o studie atent pe Paula pentru a-şi da 
seama în ce stare e. Atitudinea ei firească îl surprinse. 

— M-am gândit la asta, începu el din nou. Părerea mea 
este că, dat fiind că a făcut-o în mijlocul unui oraş mare, 
oricine ar fi răspunzător de asta s-a gândit că ar fi prea 
riscant să ia capul. La Montreux era încă întuneric, nu 
avea să fie nimeni pe malul lacului timp de câteva ore 
bune. Presupun că la Bray, în Marea Britanie, şi la 
Pinedale, din statul american Maine, au prevalat condiţii 


de izolare similare. 

— Aşa este, confirmă Tweed. 

— Parc-ar fi iadul pe pământ în Elveţia, spuse din nou 
Beck, cu un glas mohorât. Doi europeni decapitaţi în doar 
câteva zile. Presa o să-nnebunească. Cruzimea cu care au 
fost ucişi va face să crească panica. Zeitzler va lucra toată 
noaptea la cea de-a doua autopsie. Vom avea rezultatele 
mâine-dimineaţă. Avem deja datele - filme şi fotografii - 
ale celorlalte crime, pentru comparaţie. Tweed, te voi ţine 
la curent. Acum însă trebuie să fug. 

Exact când plecă Beck, în cameră intră Marler. Tweed se 
uita fix la el în timp ce acesta îşi dădea jos haina de ploaie. 
— Ai dat vreo tură pe-afară? 

— Şi nu degeaba. 

Marler se rezemă de un perete, scoase o ţigară şi o 
aprinse. 

— Ştia vreunul dintre voi că Sam Snyder este aici, în 
Zurich? 

— Nu, nu ştiam, îi răspunse Tweed. 

— Ciudat cum tot apare el pe neaşteptate ori de câte ori se 
produce o crimă de-asta bestială, spuse Paula încet. 

— Snyder, continuă Marler, stă chiar pe Bahnhofstrasse, la 
hotelul Baur en Ville. Am dat o raită prin barul lor, în care 
se intră direct din stradă şi - ce credeţi? — era acolo. Îşi 
luase ceva de băut. 

— L-ai întrebat ce caută aici? vru să ştie Newman. Ce 
naiba făcea? 

— Nu chiar în termenii ăştia, continuă Marler în stilul lui 
tărăgănat. Ar fi tăcut ca peştele. Am băut ceva cu el. L-am 
ascultat. Cică urmăreşte familia Arbogast. S-a luat după 
Sophie şi Black Jack până la Zurich, a venit în acelaşi avion 
cu ei. La fel cum le-a dat de urmă şi la Heathrow. 

— l-ar fi plăcut la nebunie să-i facă o poză bietei doamne 
Elena Brucan în barca aia, începu Paula. 

In vocea ei era un iz de furie. 


— Cum era Snyder îmbrăcat când l-ai găsit tu în bar? îl 
întrebă Tweed pe Marler. 

— Într-o haină cu guler de blană, de parcă atunci venise 
de-afară. Sub masă era o cutie de piele dintr-acelea pentru 
aparatele de fotografiat. 

— Aşa că poate chiar a făcut fotografii, comentă Newman. 
E posibil să fi venit pe promenada îngustă de-a lungul 
pârâului Sihl din sens opus. Ăsta ar fi cel mai scurt drum 
de la Baur en Ville. 

— În cazul în care cutia aceea o avea cu el doar ca să-şi 
pună acolo aparatul, observă Paula. 

— Ei bine, zise Tweed vrând să schimbe subiectul, cred că 
Paula e pregătită pentru un coniac mic. Bob, fă tu 
onorurile! Iar tu, Paula, tocmai îmi povesteai despre ce-ai 
discutat cu Marienetta la ceai. 

Cu memoria ei uimitoare, Paula îşi aminti fiecare cuvânt 
din conversaţie. Tot ce spusese ea, tot ce spusese 
Marienetta. De asemenea, nu uită nici de mica răbufnire 
pe care o avusese Marienetta cu Russell Straub când 
acesta intrase în vestibul. Tweed asculta privind-o în ochi, 
înregistrând fiecare detaliu. Ea luă o înghiţitură de coniac 
şi făcu un gest cu mâna. 

— Asta e tot. Nu cred c-am lăsat ceva pe dinafară. 

— Şi, interveni Tweed, Straub părea furios când ea l-a 
strigat: „Vere”. 

— Arăta de parcă ar fi putut s-o omoare. 

— Iar Marienetta a citat-o pe fosta soţie a lui Straub care 
spunea că e fanatic? Acesta a fost cuvântul exact pe care l- 
a folosit ea? 

— Da. L-a folosit de două ori. 

— O soţie trebuie să ştie, chiar dacă e pe punctul de a-i da 
papucii. Asta ne dă o perspectivă interesantă asupra lui 
Russell Straub. 

— Probabil că v-am mai spus asta, zise Newman 
respingând ideea. Orice politician cu o grămadă de bani şi 


cu o maşinărie de partid care îl susţine nu face mofturi la 
nimic când e vorba s-ajungă preşedinte. 

— Mă intrigă cuvântul „fanatic”, spuse Marler. 

— Apoi, mai e şi toporul, interveni cu vehemenţă Paula. 
Arma crimei. Nu ne-am concentrat destul asupra acestui 
lucru. Dacă - şi asta pare să fie cert - acelaşi topor a fost 
folosit dincolo de Atlantic, în Maine, cum l-a transportat 
încoace? 

— L-ar fi putut aduce din Europa într-o servietă, învelit în 
fibră de sticlă, sugeră Newman. Valiza rămâne în 
compartimentul pentru bagaje. 

— Şi atunci cum l-a adus înapoi pentru comiterea a încă 
trei crime hidoase? vru Paula să ştie. Biroul de vamă de la 
Heathrow poate cere oricui să deschidă o valiză. Ucigaşul 
nu şi-ar asuma în veci un asemenea risc. 

— Atunci nu ştiu, se dădu bătut Newman. 

— Paula, spune-mi care sunt cei care au călătorit spre 
America, o rugă Tweed. 

— lar începem cu-asta. Marienetta, Sophie, Roman 
Arbogast, Black Jack Diamond... 

— Şi de ce zboară el într-acolo? insistă Tweed. 

— Din câte am auzit, să se distreze, să dea un tur prin 
cluburi, să-şi facă prietene, îmi imaginez. E stilul lui. 

— Cine altcineva a mai fost acolo? 

— Sam Snyder, care, în urma aranjamentului cu Roman, 
are dreptul să folosească Gulfstream-ul când e disponibil. 
Pe altcineva nu mai ştiu. 

— Nu vezi pădurea din cauza copacilor, interveni Marler. 
Vicepreşedintele, Russell Straub. Un om ca el poate merge 
oriunde fără să fie verificat. 

— Mai este unul, adăugă Newman. Broden, şeful 
securităţii ACTIL. E în hotelul acesta, veghind probabil 
asupra lui Roman. Cu autoritatea lui, poate merge oriunde 
doreşte. 

Tweed stătuse până atunci într-un scaun tapiţat. Se 


aplecase în faţă, cu mâinile împreunate. Brusc, îşi dădură 
seama că el nu spusese nimic de ceva timp. Privea în gol. 
Acum, începu să vorbească atent şi fără grabă: 

— Aş putea restrânge lista asta. Incet-încet, încep să- 
nţeleg, dar îmi lipseşte o piesă mare din puzzle-ul ăsta. 
Paula, cum te mai simţi? 

— Normal, după cum obişnuia să spună bietul Abraham 
Seale, răspunse ea prompt. Gata de orice. 

— Atunci, ai putea să mergi până jos să vezi dacă Sophie 
mai e acolo? Când am venit noi, era şi avea paltonul pe ea. 
Aş vrea să stai de vorbă cu ea. Fără Marienetta. E ora 
cinei. Vom merge şi noi în restaurant după ce discuţi tu cu 
ea. E important. 


Paula o găsi pe Sophie stând singură în holul cam gol. 
Paltonul şi-l pusese pe un alt scaun. Un chelner tocmai îi 
adusese un pahar de whisky. „Probabil că nu era primul”, 
se gândi Paula în timp ce se îndrepta spre ea. 

— Bună, Sophie, te deranjează dacă mă aşez lângă tine să- 
mi iau ceva de băut? 

— Încă un whisky dublu, strigă Sophie spre chelner înainte 
ca acesta să dispară. Aşază-te, Paula! Mă simt neglijată. 

— E numai vina mea, îi spuse Paula instalându-se în 
scaunul din faţa lui Sophie. 

O cercetă rapid pe unica fiică a lui Roman. Sophie era 
atrăgătoare. Nu în modul acela fascinant al Marienettei, ci 
într-unul mult mai confortabil. Avea trăsături frumoase, 
ochi cenuşii care o priveau deschis pe Paula. Nasul - cârn, 
însă bine conturat şi o bărbie ce sugera hotărâre. li stătea 
foarte bine cu părul castaniu prins în coadă de cal. Purta o 
rochie de seară, albastră, cu mânecă lungă şi guler înalt. 
Când sosi băutura Paulei, ciocniră. Sophie zâmbi, aruncă o 
privire în jur ca să fie sigură că sunt singure şi îşi trase 
scaunul mai aproape de Paula. 

— Sunt sigură că părerea pe care o ai despre mine ţi-ai 


format-o din ce ţi-a povestit Marienetta. Nu ne înţelegem 
prea bine. Poate din vina mea. Am unele perioade în care 
sunt foarte obosită, apoi sunt din nou plină de energie şi 
gata să mut munţii din loc. Dintotdeauna am fost aşa. 
Odată, m-au vrăjii să merg la un psihiatru. Eu credeam că 
e un simplu doctor. Asta zicea că sunt agitată. Amuzant 
cuvânt, dar mi-a spus să nu mă îngrijorez, că ţine de 
temperament. 

— Cine te-a „vrăjit”, cum ai spus tu, să mergi la acest 
medic? 

— Marienetta. Ea credea că stările mele sunt periculoase. 
Am auzit-o spunându-i asta tatălui meu. Am avut impresia 
că e cam dezamăgită când psihiatrul a spus că sunt doar 
agitată. 

— Consultaţia asta ai făcut-o la Londra? 

— Nu, când am fost în State. 

— Unde anume ai fost? Probabil că asta te-a deranjat. 

— La Boston. 

Sophie mai bău puţin whisky, dar acesta nu părea să aibă 
vreun efect asupra ei. 

— Tatăl meu are acolo o uzină care produce explozibili, pe 
unde mai trec şi eu din când în când. De data asta, 
Marieneta a sărit într-un avion în ultimul moment. Ceea ce 
mi-a dat de bănuit. 

Se hlizi ca o şcolăriţă. Transformarea neaşteptată a 
personalităţii ei o surprinse pe Paula. Mai înainte fusese 
atât de matură şi de logică! 

— E din cauza whisky-ului, explică Sophie, revenindu-şi. 
Mă face să văd partea amuzantă a vieţii. Mi-o şi imaginam 
pe Marienetta urcând la bordul Gulfstreamului în ultima 
clipă. Apoi a început să vorbească de doctorul ăsta care nu 
era doctor. 

— Ai mai fost altundeva în State? întrebă Paula ca din 
întâmplare. 

— La New York. Cu Black Jack. E ceva ciudat la el; 


vorbeam despre stările mele. Stai să le vezi pe-ale lui! 

— Cum e când trece într-o astfel de stare? întrebă Paula. 

— Nebun. În stare să facă orice în public. Odată, când 
eram într-un club din New York, a sărit pe o masă goală şi 
a început să danseze nebuneşte. O femeie atrăgătoare s-a 
oprit să se uite. S-a aplecat spre ea şi a ridicat-o, 
plesnindu-i o bretea de pe umăr. O înşfăcase bine: la 
început ea a părut deranjată, după care a început să-i 
placă. El a început să cânte cât îl ţinea gura America, the 
Beautiful! Are voce! Probabil că ar fi fost dat afară, dar 
toată lumea i-a ţinut isonul. A venit şi patronul şi s-a 
alăturat veseliei generale. Ce mai, are o personalitate 
extraordinară! 

— Aşa se pare. Paula se uită la ceas. Mi-a făcut plăcere 
conversaţia noastră, dar acum trebuie să merg să mă 
schimb pentru cină. 

Îndepărtându-se, mai aruncă o privire în direcţia lui 
Sophie. Aceasta râdea prosteşte, fluturându-şi paharul gol 
în semn că ar mai dori de băut. 


Barul Vigliano se află pe o străduţă ce dă în bulevardul 
Bahnhofstrasse, nu departe de hotelul Baur au Lac. E 
undeva în Altstadt - oraşul vechi - şi are mai multe 
încăperi, separate una de alta. E construit în piatră, cu 
tavanul în arcade. Lângă intrare, vizavi de bar, este o 
cabină telefonică. 

În seara aceea, târziu, din această cabină telefonică s-a dat 
un telefon. A răspuns un oarecare Luigi Morati, genul de 
om cu care n-ai vrea să ai de-a face. Ridicând receptorul, 
Luigi reacţionă cu prudenţă. 

— Si? 

— La telefon este Luigi Morati? 

Vocea suna bizar. Nu-ţi puteai da seama dacă e a unui 
bărbat sau a unei femei. Luigi se prinse imediat. Apelantul 
folosea un dispozitiv de distorsionare a vocii. 


— Probabil, răspunse el în engleză. Despre ce este vorba? 
— Despre o sută de mii de dolari. _ 

Asta îi atrase atenţia, însă nu lăsă jos garda. In „profesia” 
lui, trebuia să fie prudent dacă voia să supravieţuiască. 

— Cine v-a dat numele meu? 

— Nu am voie să vă spun asta. Sunteţi interesat sau nu? 
Vocea se ascuţise, devenise nerăbdătoare, de parcă 
apelantul ar fi fost gata să-i închidă telefonul în nas. Luigi 
trase adânc aer în piept. 

— Ce trebuie să fac pentru a câştiga cei o sută de mii de 
dolari? _ 

— Să omori pe cineva. În următoarele douăzeci şi patru de 
ore. 

— Dă-mi detalii. Am nevoie de o descriere, unde poate fi 
găsit... 

— Gura! Numele ei este Paula Grey. Stă la hotelul Baur au 
Lac. Tocmai ţi-am strecurat un plic sub telefonul public din 
barul Vigliano. Cât timp îţi ia să ajungi acolo? 

— Cinci minute. 

— În plicul cu cei o sută de mii de dolari, în bancnote 
uzate, vei găsi şi o fotografie a Paulei Grey. Dacă iei banii 
şi nu faci treaba, eşti mort. 

— Nu vorbi aşa cu mine! Sunt o persoană de încredere. 
Reputația mea este viaţa mea. Acum plec. 

Era linişte în Zurich la ora aceea târzie când Broden, cu o 
şapcă pe ochi şi încheiat până la gât, o luase în jos pe 
Bahnhofstrasse. Putea fi luat drept oricine. Şapca îndesată 
pe cap îi ascundea părul tuns periuţă, iar haina închisă 
până la gât îi acoperea jumătate din faţă. 

O coti de pe Bahnhofstrasse pe o străduţă laterală spre 
sediul ACTIL. La capătul străzii se vedea cordonul 
protector care împrejmuia zona şi farurile maşinilor de 
poliţie. Scoase cheia de la intrare, descuie, intră fără să 


aprindă lumina şi încuie la loc. Urcă scările spre biroul lui 
Roman, unde observă că lumina e aprinsă. Bătu la uşă. 
Niciun răspuns. Deschise uşa încet. Roman şedea la biroul 
lui de lângă fereastra cu jaluzelele trase, cufundat într-un 
dosar. 

— Eu sunt, spuse Broden încet. 

— De ce dracu nu baţi la uşă? întrebă Roman. 

li aruncă lui Broden o privire fulgerătoare. Ochiul drept îi 
clipi de mai multe ori. Semn că era stresat. Broden îşi 
dădu jos şapca şi haina. În birou era cald de-a binelea, în 
comparaţie cu frigul siberian de afară. 

— Am bătut, dar nu m-aţi auzit. S-a întâmplat ceva? 

— Da, lipsesc bani. Am verificat şi răsverificat. E Dorf. 
Mâine-dimineaţă îl dai afară. 

— Am putea să depunem plângere... 

— Nu vrem ca poliţia să-şi facă de lucru pe lângă noi. Ce-i 
în valiza aceea? 

— Haine mai groase. Mai devreme am găsit un magazin 
care tocmai închidea. Nu ştiu dacă aţi auzit: a avut loco 
nouă crimă. 

— Ce?! 

Roman se roti cu scaunul. Ochiul începu să-i clipească din 
nou. Broden aşteptă ca şeful lui să spună ceva, însă acesta 
continuă să tacă. Puse dosarul într-o servietă mare. Se 
ridică, luându-şi paltonul şi servieta burduşită. 

leşiră din clădire, dar Roman nu aruncă nici măcar în 
treacăt o privire spre dreapta, unde cordonul poliţiei bara 
strada. O luară la stânga. Roman mergea cu capul plecat, 
cu servieta burduşită în mână. Pe Broden nu-l surprinse 
atitudinea şefului său. Ştia că remarcabilul creier al 
acestuia se concentra întotdeauna asupra  înălţării 
conglomeratului ACTIL şi asupra modului în care să 
măture din cale orice i-ar putea afecta expansiunea. Sau 
pe oricine. 

Se apropiau de intrarea în Baur au Lac atunci când Roman 


vorbi din nou. Se uită spre Broden, ochiul drept clipindu-i 
iar. 

— Asta ar fi cea de-a patra crimă. E cineva cunoscut? 

— Da. 


După excelenta cină pe care o serviseră, Tweed, Newman 
şi Paula îl găsiră pe Marler în hol, aşteptând. Era îmbrăcat 
într-o haină de ploaie, iar în mână avea o servietă. Clătină 
din cap. Nu dorea să discute în public. Ajunseră cu toţii în 
camera lui Tweed şi încuiară uşa; el puse valiza pe raftul 
de bagaje şi o deschise. Abia atunci vorbi: 

— Am făcut o vizită unui cunoscut de-al meu din Zurich. 
Am cheltuit o grămadă de bani. Ăsta e pentru tine. 

Îi întinse Paulei un Browning 32 automat şi mai multe 
încărcătoare. Ea verifică imediat arma şi puse un 
încărcător. Apoi strecură pistolul în buzunarul special al 
genţii ei de umăr. 

— Mulţumesc, Marler. Mă simţeam în pielea goală fără el. 
El scoase un revolver Smith & Wesson 38, pe care i-l 
întinse lui Newman, împreună cu o cutie de gloanţe. [i 
dădu şi lui Tweed un Walther automat de calibrul 7,65 mm. 
Mai toată viaţa, Tweed refuzase să poarte armă, însă de 
data aceasta acceptă. Era convins că atunci când se va afla 
faţă în faţă cu criminalul va fi nevoit să tragă. După 
crimele pe care le-a comis, asta ar fi cea mai bună soluţie. 
Marler mai scoase un Walther. Îl ţinea în mână când 
Newman le deschise uşa lui Butler şi lui Nield. 
Îndreptându-se spre Marler, Nield întinse mâna. 

— Dă-mi! 

— Îmi pare rău. Furnizorul meu nu mi-a putut oferi decât 
patru arme uşoare. A trebuit să-l conving ca să le pot 
obţine şi pe cele pe care li le-am dat deja Paulei, lui Tweed 
şi lui Bob. E din cauza celor două crime comise aici, în 
Zurich. Tipul era îngrijorat că acest lucru va determina 
poliţia să-i facă o vizită. 


— Nicio problemă, zise Butler. Oriunde ai fi, întotdeauna se 
găseşte ceva pe care să-l poţi folosi ca armă. 

— Voi doi unde aţi fost până acum? întrebă Tweed. 

— Am hoinărit prin Zurich, răspunse Nield. E un oraş 
complicat. În caz de urgenţă, trebuie să îl ştim ca pe 
propriile buzunare. Eu am fost în Altstadt, pe malul celălalt 
al râului Limmat. Harry a explorat partea asta. 

— Cu motocicleta, spuse Harry. Am cumpărat o Yamaha la 
mâna a doua. Merge ca vântul. Leagă-mă la ochi şi lasă-mă 
oriunde pe partea asta a Limmatului, dezleagă-mă şi-ţi 
spun exact unde sunt. 

Newman se uită la ceas. 

— S-a făcut târziu. Deja mi-e somn. E timpul să mergem la 
culcare. Cine ştie ce ne mai aduce şi ziua de mâine? 

— Dumnezeu ştie. Hai, duceţi-vă! 

Paula aşteptă să iasă ceilalţi, apoi veni spre Tweed şi îi 
şopti ceva la ureche. Newman, ultimul care părăsea 
încăperea, se întoarse din uşă şi îi spuse Paulei: 

— Ne vedem dimineaţă. 

— Tocmai despre asta voiam să vorbesc cu tine, îi spuse ea 
lui Tweed când rămaseră singuri. 

Sună telefonul. Răspunse Tweed. Era Monica. Ea vorbi 
într-un limbaj codificat, conştientă că legătura se făcea 
prin centrala hotelului. Tweed ascultă, îi mulţumi, iar când 
puse receptorul în furcă, ridică ochii spre Paula. 

— A fost Monica. A mai descoperit doi fraţi care au 
emigrat cam în acelaşi timp când Roman s-a mutat la 
Londra, iar Vicenzo - Vincent - în State. E vorba despre un 
Silvio, care a venit la Londra, unde s-a căsătorit, şi despre 
unul Mario, care a plecat în State. Şi acesta e căsătorit. 
Asta înseamnă că, probabil, există mai mulţi copii în Marea 
Britanie şi în State. Încă nu le ştie numele. 

— E un pas înainte. 

Paula se întrerupse, privindu-l pe Tweed drept în ochi. 

— Pari îngrijorat. Se vede. Ţi se întâmplă foarte rar. 


— Ei bine, mergem de la A la B, apoi la C. Fiecare sosire a 
noastră e punctată de noi crime. Cred că-l văd, însă nu-i 
pot pune un chip specimenului. 

— Frustrant, zise ea plină de înţelegere. Ştii că pot simţi 
cum sunt de-adevăratelea oamenii pe sub măştile pe care 
le poartă în public. Astăzi, când am ieşit cu Newman, am 
intrat într-o librărie. În vitrină era o carte de Abraham 
Seale. Titlul, Normal şi Anormal. Fragmentele pe care le- 
am citit până acum mi s-au părut fascinante. Vreau să-mi 
dai voie să stau de vorbă singură cu toţi oamenii pe care i- 
am întâlnit până acum, inclusiv cu Sam Snyder. Fără 
Newman după mine. Ştiu că mă protejează, şi îi sunt 
recunoscătoare. Dar mi-ar sta în drum. Te rog. 

— Bine, dar... 

— Şi-acum am şi Browning-ul, insistă ea. 

— Poate că ai dreptate. Bine, fă-o! 

— Mersi. 

Îl sărută pe amândoi obrajii şi plecă. N 

Rămas singur, Tweed îl sună imediat pe Nield. Îşi formulă 
cererea cu mare precauţie: 

— Pete, Paula vrea să umble brambura de una singură, 
adică fără Newman. Mâine-dimineaţă. Ai putea să o 
urmăreşti discret, fără ca ea să se prindă? Trebuie să fii 
foarte isteţ. 

— Nu-i greu. Voi fi Omul Invizibil. 


Într-un apartament dintr-o clădire veche din Altstadt, 
undeva pe lângă râul Limmat, Luigi Morati îşi ungea 
pistolul Glock, o armă de temut. Puțin mai devreme luase 
plicul pe care misteriosul personaj i-l lăsase în cabina 
telefonică din barul Vigliano. 

În plic găsise o sută de mii de dolari în bancnote uzate şi o 
fotografie a Paulei Grey. În timp ce-şi verifica arma, se tot 
uita la fotografia prinsă cu un bold de masa la care lucra. 
O femeie care arată bine. În alte împrejurări, nu i-ar fi 


displăcut să o cunoască mai bine. 

Se privi în oglinda de pe perete. Păr negru gras, ochi reci, 
un nas încovoiat, pentru că şi l-a rupt cu mult timp în urmă 
într-o luptă care s-a încheiat când ţeasta adversarului său 
a fost zdrobită de un perete. Finito. 

Se gândise să folosească un amortizor, dar respinse 
imediat ideea. Amortizorul putea să blocheze arma. Aşa că 
decizia esenţială era drumul de scăpare. Cu multă vreme 
în urmă, când locuia la Roma, un ucigaş plătit 
experimentat îl învățase să se gândească în primul rând la 
asta. 

Soluţia îi veni în timp ce-şi gresa arma cu o grijă aproape 
afectuoasă: va lua motocicleta. Acum o ţinea legată cu 
lanţul pe una dintre aleile de lângă intrarea în imobilul 
vechi în care locuia. Apartamentul lui nu se afla prea 
departe de sediul poliţiei de pe malul celălalt, o ironie care 
îl amuza. 

Mulţumit de felul în care se prezenta pistolul său, se ridică 
şi tinti, cu el neîncărcat, spre fotografie. Apăsă pe trăgaci. 
Mic, dar agil şi puternic, capabil să ucidă dintr-o singură 
încordare a mâinii. Dacă mâine-dimineaţă Paula Grey iese 
din Baur au Lac, e ca şi moartă. Până acum, nu ratase 
niciodată. 

Fără niciun avertisment din partea meteorologilor, în 
dimineaţa următoare temperatura scăzuse la -26 de grade 
Celsius. Paula, îmbrăcată cu o haină de piele, ieşi singură 
din hotel, devreme. O luă în sus pe Bahnhostrasse, apoi la 
stânga. Decisese deja care era primul ei obiectiv. 

Un lucrător municipal mătura rigolele. Mâinile îi erau doar 
pe jumătate protejate de mănuşi. Vârfurile degetelor, 
lăsate afară, se învineţiseră de frig. Oamenii se grăbeau 
spre serviciu îmbulzindu-se unii  într-alţii. Vitrinele 
magazinelor erau îngheţate. Puțin mai sus, staţiona o 


maşină de poliţie cu doi poliţişti în uniforme. 

În părculeţul mai degrabă neîngrijit de la intrarea în Baur 
au Lac, Luigi Morati o recunoscu imediat şi trase o 
înjurătură. Prezenţa acelei maşini de poliţie însemna că 
deocamdată acțiunea nu era posibilă. Işi scoase 
motocicleta în stradă şi începu s-o împingă. 

Pete Nield, care mai devreme fusese la cumpărături, stătea 
undeva mai încolo, pe stradă. Purta o haină pe care ea nu 
i-o văzuse până acum şi o pălărie abia achiziționată. Nield 
nu purta niciodată pălărie. Ascuns sub firida din faţa unui 
magazin, o urmărea cum depăşeşte maşina de poliţie. Pe 
lângă el trecu un motociclist îmbrăcat elegant în piele şi cu 
cască de protecţie pe cap. Îşi împingea motocicleta. 
Soarele strălucea cu putere, dar fără căldură. Paula îşi 
dădu seama că trebuie să fie atentă pe unde merge. Pe 
porţiuni, pavajul era acoperit de gheaţă. Nu-şi făcea griji, 
deoarece purta nişte cizme până la genunchi şi cu tălpi de 
cauciuc. Un tramvai albastru hurui pe lângă ea, ca un tanc 
ce pornise la atac. 

Traversă Bahnhofstrasse exact înainte de Parade-Platz, 
unde întorceau tramvaiele. Erau câteva acolo, unul în 
spatele celuilalt, în care urcau şi coborau oameni. 
Elveţienii încep serviciul devreme, aşa că Zurichul era deja 
animat. 

Intrarea în barul hotelului Baur en Ville nu se face din 
holul principal, în care se află recepţia. Câteva trepte 
semicirculare duceau spre nişte uşi mari, de sticlă, ce se 
deschideau automat. Imediat ce intră, Paula constată că a 
avut noroc. 

Aşa cum sperase, Sam Snyder stătea la o masă, singur, în 
partea de jos a barului, şi lua micul dejun. li făcu semn cu 
furculiţa, iar cu cealaltă mână o pofti la masă. Când se 
aşeză, era prea concentrată asupra lui ca să-l mai observe 
pe bărbatul în haină din păr de cămilă şi cu pălărie 
elveţiană, care trecuse pe lângă ea încet, adus de spate. 


Acesta urcă scările spre nivelul de sus şi se aşeză undeva, 
în spate. Nield purta acum nişte ochelari cu lentile fumurii. 
Alese o masă de unde o vedea foarte bine pe Paula. 

— Ce plăcere neaşteptată! 

Reporterul cu faţă de vultur o salută cu un zâmbet cald. 

— Îmi place să am companie când iau masa. 

Imediat apăru o chelneriţă. 

— Aveam nevoie de o cafea, să mă încălzească, îi explică 
Paula după ce comandă. 

— Mie-mi place frigul. Dar nu am pretenţia că toată lumea 
să fie de acord cu mine. 

— Cine-a făcut-o, Sam? 

Îl luase pe sus cu întrebarea asta fără niciun fel de 
avertisment. Înainte să-i răspundă, el îşi termină omleta. 
Paula aproape că putea auzi cum i se-nvârt rotiţele 
creierului. 

— Cine-a făcut ce? întrebă el într-un târziu. 

— Hai, scuteşte-mă! Ai investigat uciderea lui Hank Foley 
la Pinedale, în Maine. Apoi pe cea a lui Holgate, la Bray. 
Erai în Montreux când s-a petrecut o altă crimă hidoasă, şi 
acum, aici, când iată că e ucisă Elena Brucan. 

— Era o doamnă drăguță. 

— Ai cunoscut-o? 

— S-a apropiat de multă lume. Era şi genul de 
personalitate în stare să facă asta. A dat peste mine în 
Montreux, pe chei, după ce făcusem câteva fotografii ale 
răposatului doctor Abraham Seale. M-a întrebat dacă îl 
cunoşteam. 

— Şi îl cunoşteai? 

— Nu. 

Paula sesiză ezitarea lui înainte de-a răspunde. Snyder mai 
bău puţină cafea şi îşi înfipse ochii negri într-ai ei. Nu-i 
plăcuse întrebarea. Gura i se schimonosi într-un rânjet. 
Prietenia se terminase. Totuşi, ea insistă! 

— Ai reuşit să faci nişte poze bune cu Elena Brucan? 


— Cine te-a trimis să mă interoghezi? Tweed? Newman? 

Se lăsă în scaun, cântărind-o din priviri. Devenise ostil. 
Mai mult de-atât n-avea să scoată de la el. Insinuarea lui o 
enervă însă. Puse cu zgomot pe masă ceaşca de cafea. 

— Nu m-a trimis nimeni, dacă tot m-ai întrebat pe un ton 
atât de politicos. Am venit aici din proprie iniţiativă. Nu 
sunt o marionetă. Să-ţi intre bine asta în ţeasta aia groasă! 
— Oho, doamna e aprigă! Asta-mi place. De ce nu urci la 
mine în cameră? Putem continua discuţia în linişte şi pace. 
Zâmbea, dar tot cu un iz insinuant. Nu prea era un băiat 
de nota 10 la capitolul autocontrol. Ea îi făcu semn 
chelneriţei şi îşi plăti consumaţia. 

— Doar nu ai de gând să mă abandonezi, nu-i aşa? Nicio 
femeie nu-mi face asta. 

Ea se uita fix la el, studiindu-i expresia feţei. Aşa se face că 
nu îl observă pe bărbatul în haină din păr de cămilă care 
cobora încet, de parcă ar fi avut ceva la picioare. Nield se 
opri o clipă la uşă şi îşi aranjă gulerul hainei, ca să fie 
sigur că ea într-adevăr pleacă. 

— Probabil că gustul tău la femei nu e prea sofisticat, se 
răsti Paula la Snyder la plecare. 

Acestuia îi dispăru zâmbetul. Se aplecă spre ea, mâna 
dreaptă încleştându-i-se şi descleştându-i-se ritmic. Ochii 
lui păreau mai întunecaţi ca niciodată. Normal şi anormal. 
A doua parte a sintagmei o tulbura. „leşi odată! îşi spuse. 
N-ai pierdut timpul degeaba.” 

Când se ridica de la masă, el o apucă de mâna dreaptă cu 
o putere surprinzătoare. Faţa lui de vultur era la câţiva 
centimetri de a ei. Ea îi vorbi calm: 

— Dacă nu iei mâna de pe mine, îl chem pe şeful localului. 

— Îmi cer scuze dacă te-am jignit. 

Avea din nou o expresie normală, iar zâmbetul lui părea 
neprefăcut. Se aşeză din nou, ca pentru a o linişti în 
legătură cu cele spuse. 

— Ca să-ţi arăt că nu îţi sunt duşman, dă-mi voie să te 


binedispun. Umblă zvonul că eşti în mare pericol. Ai 
devenit ţintă. 

— Serios? A cui? 

—A unui profesionist de mâna întâi. Identitate 
necunoscută. 

— Pare puţin probabil. 

Paula se îndreptă spre uşile automate, apoi cobori cu grijă 
scările, atentă la gheaţă. Acum se afla în siguranţă. 


Luigi Morati îşi găsise un loc bun undeva în Para-de-Platza. 
Era ascuns printre nesfârşitele convoaie de tramvaie care 
tot veneau şi plecau. Fuma o ţigară, rezemat de 
motocicletă. Când o văzu coborând scările, îşi aruncă 
ţigara. Porni motocicletă şi băgă mâna în portbagaj, după 
Glock. Un glonţ rapid acum, şi treaba era făcută. 

Maşina de poliţie care mai devreme era parcată pe 
Bahnhofstrasse trecea acum încet spre Parade-Platz, după 
care parcă din nou, lângă trotuar, de data aceasta mult mai 
aproape de el. Luigi înjură. Nu se poate să-l fi observat. 
Odată, intrase prin efracţie într-o secţie de poliţie din 
Berna exact când toată lumea se grăbea să răspundă la un 
apel de urgenţă. A găsit imediat încăperea în care se 
țineau registrele şi l-a sustras pe al său. li puseseră 
numele de cod Bull. Probabil o prescurtare de la bullet 
(glonţ). Asta l-a amuzat teribil. Niciun nume în registru, 
nici măcar o descriere a lui, niciun fel de date despre 
naționalitatea lui. Doar o listă cu asasinatele atribuite lui 
Bull. Trei dintre ele erau corecte, dar cu celelalte cinci nu 
avusese de-a face. 

Porni din nou în jos, pe Bahnhofstrasse, în direcţia în care 
o luase Paula. Acum era linişte în zonă. 

Temperatura extrem de scăzută îi alungase de pe străzi pe 
localnici, în general căliţi cu astfel de ierni. Femeile 
bogate, ahtiate după cumpărături, rămăseseră şi ele în 
casă, iar cei care munceau erau la birouri la ora asta. O 


situaţie ideală pentru Luigi Morati. Dar îi merse rău. 

Paula, care întotdeauna îşi ascultase instinctul, avea 
senzaţia că fusese urmărită. Nu observase nimic care să-i 
dea de bănuit, însă instinctul ei era foarte puternic. Iniţial, 
se gândise să meargă la sediul ACTIL. Spera să îl găsească 
pe Roman la birou, lucrând. 

Se opri pe bordură, se uită în dreapta, apoi în stânga. 
„Invers, bleago, doar eşti pe continent.” Traversă strada 
pustie, apoi se întoarse pe unde venise. Luigi abia avu timp 
să schimbe direcţia şi s-o ia din nou spre Parade-Platz. Nici 
de data asta nu îl observă. 

Harry Butler fusese mai precaut şi rămase pe loc. Aşezat 
pe motocicletă, stătea într-un loc ferit în talmeş-balmeşul 
de tramvaie care se intersectau în  Parade-Platz, 
majoritatea goale. Răbdător, aşteptă ca Paula să se 
hotărască în ce direcţie s-o ia. 

Pete Nield se speriase când ea se oprise pe bordură, 
uitându-se mai întâi în direcţia greşită. O s-o tachineze el 
pentru greşeala asta mai târziu. Se vârâse într-un loc 
discret la intrarea spațioasă a unui magazin, de unde 
studia atent mărfurile expuse când ea trecu pe lângă el. 
Paula apucă Browning-ul din buzunarul special al genţii de 
umăr. Nu vedea ce ar putea să-i stea în cale. Vizavi de 
Parade-Platz o luă la dreapta, de parcă ar fi vrut să se 
întoarcă la bar. Trecu de el, continuându-şi drumul pe o 
străduţă unde se afla o biserică ciudată, de formă 
triunghiulară. Lăsă biserica în urmă şi îşi dădu seama că 
intră în Oraşul Vechi cu labirintul său de străduţe. 

Luigi îşi râse în barbă. Altstadt era terenul ideal pentru a 
ucide. Nu va fi nimeni prin apropiere pe aşa o vreme. 
Traversă strada. Era prea devreme să mărească viteza. 
Mergând repejor şi savurând din plin impulsul pe care i-l 
dădea frigul muşcător, Paula ajunse în zona deschisă. În 
spate, auzi pornind un motor de motocicletă. Aruncă o 
privire scurtă în urmă. Motociclistul acela îi stârni 


îngrijorarea. Luigi deja înşfăcase pistolul din portbagaj şi 
şi-l vârâse la centură. Un camion mare, care venea încet de 
pe o străduţă din dreapta, era la un pas de a-i bloca 
drumul femeii. 

Şoferul camionului opri, îşi scoase şapca spre femeia 
atrăgătoare şi-i făcu semn să treacă. Ea îi zâmbi amabil, îi 
mulţumi cu un gest al mâinii şi începu să traverseze. 
Camionul îşi continuă drumul înainte, blocând complet 
ieşirea. i 

Luigi trase o înjurătură. Asta ar fi fost locul perfect. Cum 
traversezi podul, chiar cu faţa spre acest spaţiu deschis 
era apartamentul lui. Aşteptă nerăbdător, sperând că va 
vedea în ce direcţie se îndreaptă ţinta. Era atât de 
absorbit, încât abia îl auzi pe motociclistul care se apropia 
în spatele lui. Harry devenise bănuitor. Când Pete Nield îşi 
făcu apariţia lângă el, pe trotuarul îngust, îi arătă cu 
degetul motocicletă din faţă. 

În timp ce camionul traversa piaţa, îndreptându-se spre 
pod, Luigi o zări pe Paula dispărând pe Schlussel-Gasse, o 
stradă îngustă, pietruită, ce ducea în inima Altstadtului. 
Perfect! Doar el mai cunoştea zona atât de bine. Femeia 
avea să intre într-o capcană mortală. 

Şi Paula cunoştea Schlussel-Gasse, explorase zona aceasta 
cu ocazia unei excursii pe care o făcuse mai demult la 
Zurich. De aici încolo, pavajul era de macadam. Era 
bucuroasă că-şi pusese cizmele cu tălpi gumate. IÎnaintase 
destul de mult pe aleea îngustă când auzi motocicleta 
apropiindu-se cu viteză. În faţa ei, aleea devenise o pantă 
abruptă, numai bună pentru o capră. In capătul aleii, pe 
dreapta, zări Vetliner Keller, unul dintre cele mai bune 
restaurante din centru unde Tweed spusese că vor lua 
masa în seara aceea. Se uită în spate, îl văzu pe motociclist 
mânuind cu greu ghidonul cu o singură mână, în cealaltă 
părând că ţine ceva. O armă! Intră repede într-un 
magazinaş. Un glonţ şuieră pe lângă ea. Ţinea Browning-ul 


cu ambele mâini. | 
Motociclistul asasin trecu huruind prin dreptul ei. Il auzise 
pe Harry venind după el cu viteza fulgerului. Paula nu avu 
nicio şansă să folosească Browning-ul. Motocicleta trecuse 
ca o rachetă. Acum Luigi mărise viteza, iar motorul lui se 
împleticea îngrozitor în timp ce urca panta pietruită. Sus, 
ajunse într-o piaţă largă. Încercă să se întoarcă cu pistolul 
aţintit spre urmăritorul lui. N-avea cum să tragă şi-n 
acelaşi timp să ţină motocicleta sub control. Harry era 
mult prea aproape şi continua să se apropie văzând cu 
ochii. 

Începu să dea ture în jurul pieţei, înconjurate de case vechi 
- una dintre ele data din 1673 - şi de o biserică în 
depărtare. Turele se transformară rapid într-o luptă de 
gladiatori, motocicletele urmărindu-se în cerc, clătinându- 
se, sărind încolo şi-ncoace, din cauza pavajului pietruit. 
Harry era foarte aproape, când Luigi întoarse. Se opri 
lângă un zid şi făcu un viraj strâns ca să tragă cu arma. 
Mare greşeală! Motorul lui Harry intră ca un berbece într- 
al lui Luigi. Îl izbi în plin cu roata din faţă. Motocicleta 
asasinului fu azvârlită în zid. Luigi reuşi să sară în lături cu 
mare agilitate şi fugi la timp, altfel propriul motor l-ar fi 
ucis. Se căţără pe zid şi dispăru exact când apăru Paula, cu 
Browning-ul în mână. Harry căzuse de pe motocicletă şi 
zăcea pe pavaj. Ştia că el e, îi recunoscuse silueta 
încovoiată când trecuse ca fulgerul pe lângă magazinul în 
care se adăpostise ea. Cu respiraţia întretăiată după fuga 
la deal, Paula făcu un efort să nu se oprească până la 
Harry, care zăcea lat, când apăru Pete Nield. 

Lui Harry îi curgeau firişoare de sânge pe obraji de la o 
tăietură în frunte. Se aplecă spre el, scoase mica trusă de 
prim ajutor pe care o purta întotdeauna cu ea. Harry 
deschise ochii. Spuse: 

— A sărit... peste zidul acela... Prindeţi-l! 

Paula îi dădu lui Pete trusa de prim ajutor, ştiind că el nu 


avea armă, apoi se repezi spre zid. Fu însă atentă să nu 
scoată nasul în partea cealaltă. Cine ştie, poate o aştepta 
dincolo. Când aruncă totuşi o privire precaută peste zid, o 
surprinse înălţimea de la care sărise Luigi. Şi mai mult o 
surprinsese că acolo nu era nimeni. O alee pustie. Alergă 
înapoi la Harry. 

— Cred că nu e decât ameţit, îi spuse Pete. 

li pusese deja un plasture peste tăietură, iar acum îi 
ştergea urmele de sânge de pe faţă. Harry clipea des. 
Paulei îi era teamă că nu cumva să fi fost rănit grav. Se 
aplecă spre el şi îi vorbi încet: 

— Cum te simţi, Harry? Plin de vânătăi? 

— Ajută-mă să mă ridic. 

— Nu cred că e o idee bună, îl avertiză ea. Cel puţin nu 
înainte să te vadă un doctor. 

— Lasă-mă cu doctorii... 

Işi propti ambele mâini în pământ şi începu să se ridice 
singur. Paula îl apucă de un braţ, Pete de celălalt, iar Harry 
se săltă încet până ajunse în picioare. Făcu un pas, apoi 
încă unul, renunțând la sprijinul lor. Merse normal câţiva 
paşi, dând din mâini, îndoindu-şi coatele. Apoi îşi dădu jos 
mânuşile de motociclist şi-şi pocni degetele. 

— Sunt OK. Paula, dacă l-ai vedea, l-ai recunoaşte? L-ai 
văzut în partea cealaltă a zidului? 

— Nu. Dispăruse. Şi nu l-aş mai recunoaşte dacă l-aş 
vedea. 

— Nici eu. 

Îşi ridică motocicleta, se aşeză în şa şi apăsă pe buton. 
Motorul mergea normal. Îl opri, se întoarse spre ei şi rânji. 
Obrajii lui rotunzi recăpătară culoarea. Se duse spre 
motocicleta asasinului şi rânji din nou. 

— Cu asta n-o să mai poată merge, porcul! A tras în tine, 
nu-i aşa, Paula? Nenorocitul! 

Privi cu satisfacţie spre motocicleta zdrobită de perete. 
Ghidonul se îndoise într-un unghi neobişnuit. Roata din 


faţă era desprinsă de rest, iar şaua zăcea ceva mai încolo, 
pe pavaj. Inainte să-l mai poată opri, ridicase deja piedica 
propriei motociclete, iar acum se îndrepta spre pantă. 

— Ciudat că n-a ieşit nimeni să vadă ce se întâmplă, 
comentă Paula, privind lung piaţa pustie. Dar am văzut 
cum a zvâcnit o perdea groasă. 

— Elveţienii cred în vorba aia cum că e bine să te fereşti 
de primejdii, îi răspunse Pete. Deh, oameni pragmatici. 

— Aş bea ceva, spuse Harry. 

— Mai întâi apă, a fost replica fermă a lui Pete. Apoi, 
poate, o bere. Am putea merge la barul acela unde i-am 
dat de urmă lui Snyder. 

— Mai întâi bere, răspunse Harry, şi-apoi apă, pentru tine. 
Paula şi Nield se pregăteau să îl ia de braţ pe Harry, dar el 
porni încrezător pe panta desfundată. La vale, Paula o 
şterse englezeşte, luând-o pe o altă străduţă. Înadins nu-i 
întrebase ce căutau atât de aproape de ea. Acum mergea 
să îl intervieveze pe următorul ei „client”: Roman 
Arbogast. 

Într-un contract pe care îl avusese de îndeplinit mai 
demult, Luigi fusese nevoit să părăsească în grabă 
apartamentul țintei, de la etajul al cincilea, pe o frânghie 
atârnată pe fereastră. Ştiind acest lucru, se antrenase 
serios înainte. Mai întâi s-a aruncat de la o înălţime de 
patru metri jumătate, dând drumul frânghiei. După mai 
multe încercări reuşite, şi-a dat drumul de la şase, apoi de 
la nouă metri. Picioarele sale puternice şi foarte flexibile îl 
ajutaseră când fusese nevoit să sară peste zid în oraşul 
vechi al Zurichului. 

Apoi se întoarse pe un traseu ocolit în apartamentului lui 
ce dădea spre râul Limmat. Era sigur că atunci când o va 
ucide pe Paula Grey n-o să fie recunoscut. La prima 
încercare purtase casca de protecţie. Acum îşi schimbă 


radical înfăţişarea. N 

Era foarte atent la detalii. Işi vopsi părul roşu în negru. 
Apoi descuie dulapul de haine. Lucrurile pe care le avea 
acolo i-ar fi surprins şi pe puţinii oameni care îl cunoşteau 
în Italia. 

Işi schimbă lenjeria de corp cu una de mătase, care, deşi n- 
o vedea nimeni, îl făcea să-şi intre mai bine în rol. Apoi 
îmbrăcă o cămaşă albă, scrobită, foarte scumpă, iar 
costumul, şosetele şi încălţările - negre. O cravată gri, 
modestă, dar scumpă se asorta perfect cu restul. 

După aceea luă o pereche de ochelari cu rame aurite şi 
lentile fără dioptrii şi se dădu un pic înapoi, urmărind în 
oglindă impresia pe care ar fi făcut-o aranjat aşa. Acum se 
numea Aldo Moldano şi era bancher elveţian. Ar putea 
intra lejer în Baur au Lac, fără să stârnească bănuieli. 

În final, îşi completă transformarea cu o servietă diplomat 
asemănătoare cu cele pe care bancherii le aveau 
întotdeauna cu ei. În ea îşi puse pistolul Glock. Singurul 
lucru care îi mai lipsea era o limuzină luxoasă. Dar, aşa 
cum se prezenta acum, va putea închiria una. 


Paula avu o tresărire bruscă în momentul în care intră pe 
străduţa unde era sediul ACTIL, la vederea benzii de 
interdicţie de la capătul ei. Încă se simţea oripilată de 
uciderea lui Hank Foley, Adam Holgate şi Abraham Seale. 
Cu toate astea, îi dădea putere să continue furia controlată 
pe care o resimțea gândindu-se la uciderea bestială a 
Elenei Brucan, la nota specifică de cruzime şi bestialitate 
pe care o dădea capul retezat pus la loc pe umerii 
cadavrului. 

Ajunse în faţa clădirii şi se opri. Uşa grea, de la intrare, nu 
era chiar închisă. Băgă repede mâna dreaptă în geanta de 
umăr şi apucă Browning-ul. Împinse uşa încet, fără 
zgomot. Balamalele erau bine unse. Inăuntru, imediat după 
prag, era un preş mare de cauciuc. Păşi cu grijă peste el, 


direct pe podea. Nu era prea multă lumină înăuntru. 
Începu să urce încet scările vechi de lemn din faţa uşii. A 
cincea treaptă scârţâi. Când ajunse la etajul al doilea, se 
îndreptă spre uşa care, presupunea ea, ar da în încăperea 
din faţă de unde zărise lumină noaptea trecută. Ascultă, 
dar nu auzi nimic. Era prea linişte. 

Cu mâna stângă, înmănuşată - cealaltă mănuşă îi 
alunecase când luase pistolul din geantă -, apucă repede 
clanţa. Apăsă încet şi trase uşurel. Prin crăpătură pătrunse 
lumina zilei. Ar fi preferat să aibă pistolul pregătit, dar, 
dacă Roman era înăuntru, nu i-ar fi plăcut Nu e cel mai 
bun mod de a începe o conversaţie. Deschise uşa larg. 
Roman nu era acolo. 

În schimb, la biroul lui era Broden, adâncit în dosarele 
răvăşite. Stătea nemişcat, uitându-se fix la ea, cu un pistol 
militar Mauser, de 7,63 mm calibru, cu ţeava lungă aţintită 
drept spre ea. 

— Intraţi, vă rog, domnişoară Grey, spuse el pe un ton 
neutru. Aţi evitat preşul cu senzori de presiune de la uşa 
din faţă, dar treapta a cincea scârţâie. 

— Da, aşa este, spuse ea cu un glas nesigur. 

— Scoateţi mâna din geantă, uşurel. Sper că nu aveţi nimic 
acolo, continuă el pe acelaşi ton neutru. 

Ea se supuse ordinului. Broden zâmbi şi puse Mauserul pe 
birou. Dintotdeauna făcuse impresia că e un tip ursuz şi 
periculos, dar figura lui de acum, îmbrăcat în acest costum 
de velur, cu fermoarul tras până sus, zâmbind larg şi tuns 
periuţă, îi amintea mai degrabă de un ursuleţ de pluş. El îi 
oferi cafea, dar ea refuză. Zâmbind în continuare, Broden 
îşi puse mâinile mari în jurul gâtului gros. Paula îşi dorea 
să fi pus pistolul înapoi într-un sertar. Mauserul era de 
concepţie mai veche, însă de o calitate extraordinară. Ştia 
şi ea că în încărcător încăpeau zece gloanţe. 

— Sunteţi tare, remarcă Broden. Aţi văzut până acum nişte 
privelişti destul de sinistre, dar pot spune că vă controlati 


foarte bine. 

Paula nu avea de gând să se lase dusă de nas de această 
observaţie. Se uită fix în ochii lui când îi vorbi: 

— Cred că paza dumneavoastră e jalnică. Oricine poate să 
intre aici. 

— De acord, dar aşa am primit ordin. Trebuie să vină 
Roman. Îl enervează să piardă timpul cu cele două 
încuietori. Am încredere în preşul cu senzori de presiune. 
Zâmbi răutăcios, însă, cu oameni ca dumneata, mă 
avertizează cea de-a cincea treaptă. 

— Am venit să-l văd pe Roman. Acum, că tot sunt aici, 
poate stăm de vorbă. 

— Cu plăcere. 

— L-aţi cunoscut pe Russell Straub, vicepreşedintele? 
Întrebarea l-a dat gata. Ea îşi dădu imediat seama de asta 
după felul în care el îşi încreţi sprâncenele stufoase. 
Broden reuşi să scoată un pachet de ţigări, îi oferi una, dar 
ea îl refuză din nou. Îşi aprinse o ţigară şi trase un fum 
lung, cu privirea pierdută în tavan. 

— Roman ne-a făcut, odată, în trecere, cunoştinţă. El ce 
amestec are? 

— Oricine s-a aflat prin preajmă când s-au comis crimele 
devine suspect. 

— Ei bine, eu, unul, nu mă aflam la Pinedale când a păţit-o 
Hank Foley. 

— Ba poate vă aflaţi. 

Paula încerca să-şi croiască drum cumva. „Nu ceda în faţa 
încăpăţânării ăstuia. Ăsta nu dă doi bani pe cei care 
renunţă.” 

— Cum adică? 

— Zburând mai întâi la Boston, cu Gulfstream-ul care, sunt 
sigură, este la dispoziţia dumitale. 

— Chiar că sunteţi tare. 

Începu să învârtă cu arătătorul Mauserul de pe birou, aşa 
încât, la un moment dat gura era aţintită spre ea. Il tot 


învârti, până ajunse cu ţeava îndreptată spre perete. 

— Sunt sigur că nu ştie nimeni că sunteţi aici. Vă asumaţi 
nişte riscuri. 

— Cunoaşteţi vreun ucigaş plătit? întrebă ea de-a dreptul 
întărâtată. 

— Am cunoscut odată unul. L-am angajat să îl ucidă pe 
colonelul meu. Juca pocher şi pierduse o sumă mare de 
bani pe care refuza să o plătească. 

— Halal colonel! 

— Rangul nu te face neapărat şi onest. Am învăţat asta 
când eram în DIS. 

— DIS? 

Ştia ce este, dar se gândea că reuşise să-l surprindă în 
defensivă, vorbind despre el. Se îndoia că Broden ar face 
asta prea des. 

— Departamentul de Investigaţii Speciale. SIS-ul armatei, 
până la un punct. Investighează crimele din cadrul 
armatei. 

— Ce s-a întâmplat cu ucigaşul? 

— l-am rupt mâna, cea în care avea arma. Şi-acum e în 
puşcărie pentru tentativă de omor. 

— Ce v-a determinat să ieşiţi din armată? insistă ea. 

— Se încheiase stagiul. Roman auzise cumva de mine şi m- 
a chemat la un interviu. Se pricepe la asta. l-am ţinut 
piept, şi asta i-a plăcut, pentru că nu mulţi au curajul să-l 
înfrunte. M-a angajat ca şef al securităţii ACTIL. 

— Cum e ca şef? 

— În regulă, câtă vreme nu începi să-l linguşeşti. Pe 
dumneata te place, chiar îl interesezi. Probabil că i-ai zis 
vreo două. Acum, dacă nu te superi... 

— Cred că ar fi bine să plec, i-o luă ea înainte. Nu sunteţi 
chiar ce am crezut că sunteţi, îi spuse în timp ce se ridica. 
— Şi ce aţi crezut că sunt? o întrebă el cu un zâmbet, 
ridicându-se în picioare. 

— Nu vreţi să ştiţi. 


La plecare, sări şi peste treapta a cincea, ca să-l amuze pe 
Broden, şi peste preşul cu senzori de presiune de la uşă. 
Abia ieşise pe trotuar, când o siluetă înaltă şi greoaie, 
înfofolită într-un palton şi cu un fular gros, o apucă uşor de 
braţ. Era Roman Arbogast. 

— Ce puneţi la cale? mormăi el. 

— Am urcat până în biroul dumneavoastră, sperând să vă 
întâlnesc. Când colo, am dat peste Broden. 

— N-a fost prea distractiv să purtaţi o discuţie cu chipul 
acela de piatră din Insula Paştelui, este? 

— De fapt, eu venisem să stau de vorbă cu dumneavoastră, 
dar şi Broden a fost interesant. 

— Interesant? Nu se poate să vorbim despre aceeaşi 
persoană. Vă întoarceţi să stăm de vorbă, să zicem pe la 
ora trei după-amiază? Dar să nu întârziaţi. Apreciez 
punctualitatea. 

— Ăsta ar fi singurul lucru pe care îl avem în comun. 
Atunci, ne vedem la trei. 

Paula plecă înainte ca el să mai apuce să-i răspundă. Avea 
un chef nebun de o cafea. Sprungli, cel mai cunoscut 
magazin de cafea şi dulciuri din Zurich, era chiar în 
capătul străzii. Absorbită să-şi deruleze în minte 
confruntarea pe care o avusese cu Broden - pentru că asta 


fusese, în ciuda amabilităţii lui constante -, intră pe 
Bahnhofstrasse şi o luă la stânga, când cineva o apucă de 
braţ. 


Îşi înfundă cealaltă mână în geantă şi se întoarse, cu arma 
pe jumătate scoasă din buzunarul special, când auzi o voce 
cunoscută: 

— Eu sunt. N-ai de gând să tragi, nu? spuse Newman pe un 
ton glumet. 

— De unde-ai răsărit? 

— Veştile circulă repede, continuă el, mergând alături de 
ea pe Bahnhofstrasse. Pete Nield l-a sunat pe Tweed şi i-a 


povestit că a încercat cineva să te omoare în Oraşul Vechi. 
Aşa că el m-a trimis să te găsesc cât mai repede posibil. Ar 
fi trebuit să fiu cu tine. Dar sunt acum. 

— Uite ce e, Bob, mă duc la Sprungli. Aş vrea să fiu 
singură. N-am nimic cu tine. Am de făcut o treabă, iar tu 
mă încurci. Crede-mă, nu e nimic personal. Tweed a zis că 
e-n regulă. 

— După ce s-a întâmplat în Altstadt, Tweed zice că trebuie 
să stau lipit de tine ca marca de scrisoare. 

— Bob, nu-mi pot face munca dacă tu te ţii întruna de 
poalele mele. Nici măcar nu încerc. Dar am de gând să-mi 
fac treaba. 

Mergeau foarte repede, pentru că Paula, furioasă, grăbise 
pasul. Tweed nu avea dreptul să nu respecte înţelegerea 
lor anterioară! Aşa o să-i spună când o să-l vadă. 

— N-am putea ajunge la un compromis? sugeră Newman. 
— Nu cred. Eşti prea cunoscut. La ce te gândeşti? întrebă 
ea, dându-şi seama că fusese prea rigidă. 

Totuşi, Bob îi salvase viaţa de câteva ori. 

— Tu intri la Sprungli, începu el, calm. Să zicem că eu 
rămân afară. Undeva ferit privirilor? 

— Cred că putem să-ncercăm... 

Erau chiar peste drum de intrarea în Spriingli. Paula intră 
glonţ, iar Newman mai făcu vreo câţiva paşi şi-şi puse 
nişte ochelari fumurii. Nu sărea în ochi, pentru că era un 
soare orbitor. 


Paula se gândea că singurul inconvenient la Sprüngli era 
scara pe care trebuia să o urci pentru a ajunge la etaj. La 
parter era magazinul. Dar scara în spirală care ducea spre 
cafenea era atât de curbată într-o parte, încât treptele 
deveneau foarte înguste. Se întrebă cum reuşeau să urce 
femeile pe tocuri înalte. Evident, păşind pe vârfuri. 

Cum ajunse sus se opri şi observă că în stânga e casa. „Nu 
sunt prea mulţi clienţi în dimineaţa asta. Din cauza vremii 


geroase.” Porni spre o masă liberă, dar încremeni. O clipă 
nu reuşi să se mişte. La o masă, cu spatele la ea, era 
aşezată o femeie cu o căciulă de blană pe cap. Aceeaşi 
culoare şi acelaşi tip de căciulă pe care o purtase Elena 
Brucan. Acelaşi palton. Aceeaşi talie. 

Îşi simţea picioarele ca de plumb, în timp ce se îndrepta 
spre masă. Rămase aşa, în faţa unui scaun gol, uitându-se 
lung la femeia aceea. Avea binişor peste optzeci de ani, 
buzele subţiri şi o faţă suptă, mascată cu greu de stratul de 
fard. Îi aruncă Paulei o privire duşmănoasă şi-i vorbi în 
germană, dar ea înţelegea limba. 

— Aceasta este masa mea. Aştept o prietenă. Şi-apoi, sunt 
o grămadă de mese libere, spuse ea răstit. 

— Din spate, semănaţi cu cineva cunoscut. 

Paula nu-şi ceru scuze. Atitudinea femeii şi felul în care îi 
vorbise fuseseră de-a dreptul agresive. Una din acele 
grandes dames care vin aici zilnic să stea la taclale cu vreo 
prietenă. Îşi alese o masă destul de departe de ea. Imediat 
apăru o chelneriţă, iar Paula comandă o cafea. Brusc, simţi 
o mână puternică pe umăr. Se cam săturase să tot fie 
abordată la modul acesta, de unii şi alţii. Se întoarse, cu o 
mină deprimată. Era Marienetta. 

— Ah, bună, îngăimă ea. 

Marienetta avea pe mână o haină de culoarea nisipului şi 
ţinea două farfurii cu câte o prăjitură cu frişca. Una i-o 
întinse Paulei şi se aşeză în faţa ei, rugând-o pe chelneriţă 
să mai aducă o cafea la masă. 

— Ai avut un şoc, la fel ca mine, când ai sosit, spuse ea, cu 
o voce caldă. Ai crezut că femeia aceea e Elena Brucan, 
nu-i aşa? 

— Da, pentru o clipă. 

Paula observă că Marienetta avea un ziar împăturit sub 
braţ, dar se gândi că e prea bun momentul pentru a-l rata, 
aşa că o întrebă: 

— Dar tu cum de te-ai gândit că e ea? 


Marienetta nu fusese de faţă când ea văzuse cadavrul, iar 
poliţia ţinuse lumea la distanţă de oroarea aceea. 

— Simplu. Marienetta zâmbi, despăturind ziarul. Pe prima 
pagină a cotidianului Neue ZiurcherZeitung de azi e un 
titlu care te înfioară. Şi nici nu-i greu de tradus: 


AL DOILEA CADAVRU DECAPITAT - DESCOPERIT ÎN 
ZURICH 


Dedesubt, un text destul de lung. Articolul e semnat de 
Sam Snyder. Nu uitase nici faptul că, după ce fusese 
retezat, capul fusese pus la loc. Era şi un desen mare, 
foarte exact, ce reprezenta capul Elenei Brucan, cu căciula 
de blană aşezată aşa cum trebuie. Paula se uită la 
Marienetta. 

— De aici ştiu, îi explică această. Am văzut-o din spate, la 
fel ca tine, când am intrat aici, cu puţin înaintea ta. 
Inainte, la Londra, a venit să îl vadă pe Roman, la Con. 
Spunea că are nişte informaţii esenţiale pentru el. A stat 
puţin de vorbă cu ea, s-a gândit că e cam ciudată şi m-a 
chemat pe mine să o conduc. Purta aceleaşi haine ca 
femeia asta. 

„O explicaţie foarte curgătoare”, se gândi Paula. Dar tot 
aflase ceva din sporovăiala cu Marienetta. Legăturile pe 
care Tweed le căuta cu disperare începeau să iasă la 
iveală. 

— Te-ai dus şi te-ai uitat la ea? întrebă Paula. 

— Da, şi am observat că e vorba despre altcineva. 

— Atunci îmi explic de ce a fost atât de ţâfnoasă cu mine. 
Se săturase să se tot aşeze oamenii pe locul rezervat de ea. 
Ce informaţii esenţiale avea Elena pentru Roman? 

— Să mor dacă ştiu. Nu-ţi place cum arată prăjitura? Pot 
să mă duc să-ţi iau alta. 

— lartă-mă! Ziarul mi-a distras atenţia. Văd că dă detalii şi 
despre tragedia de la Montreux. Prăjitura asta pare să fie 


delicioasă. Luă furculiţa şi gustă din ea. Chiar este 
delicioasă! Cred că am să-mi mai iau una la pachet. 

— Stai acolo, nu te mişca, îi ordonă Marienetta. 

Apoi sări de la masă şi se duse spre tejghea, unde erau 
expuse foarte multe feluri de prăjituri. Trebuia doar să 
alegi ce-ţi place şi să plăteşti la una dintre vânzătoare: Nu 
după mult timp, Marienetta se întoarse cu încă o prăjitură, 
împachetată într-o cutie de carton, pe care o puse pe 
masă. 

— Pentru asta trebuie să-ţi plătesc, spuse Paula pe un ton 
ferm. 

— Nu fi ridicolă! Nu costă decât câteva mărci. Ce planuri 
ai pentru dimineaţa asta? Intotdeauna ai planuri. Ai mai 
făcut ceva progrese cu ancheta? 

— Câteodată, chiar am noroc, trâmbiţă o voce veselă în 
timp ce Paula simţi că îi pune cineva mâna pe umăr. 

„Şi ăsta tot aşa”, se gândi ea. 

Se uită în sus. În spatele ei era Black Jack Diamond, 
îmbrăcat într-un echipament complet de călărie. Pantaloni 
cu vipuşcă, impecabili, băgaţi în cizmele strălucitoare. În 
mâna dreaptă ţinea o cravaşă. Paula se uită urât la el. 

— Fii amabil şi ia-ţi mâna transpirată de pe umărul meu. 

— Transpirată? Îşi retrase mâna. Acum cinci minute m-am 
spălat. 

— Mai spală-te o dată. 

El trase un scaun liber de la o altă masă şi se aşeză între 
ele. Tenul sănătos îi era îmbujorat de frig. li făcu semn 
chelneriţei, pocnind din degete. 

— O cafea pentru domnul, dragă. Eu sunt domnul. 

— Suntem la Spriungli, nu la cine ştie ce bar ieftin, îi spuse 
Paula. 

— Se văd efectele, nu? Zâmbi prosteşte. Am călărit în aerul 
proaspăt. La ieşirea din oraş e o şcoală de călărie. Te simţi 
de milioane. 

— Nu se vede, i-o întoarse Paula. 


— Dumneavoastră, doamnelor, păreaţi foarte serioase când 
am intrat. Întinse mâna după ziar. Nu ştiţi ce-i frumos în 
viaţă. 

— Dă-mi mie ăla, spuse Paula smulgându-i ziarul. După ce 
s-a întâmplat ieri, nu cred că e momentul potrivit pentru 
exuberanţă. 

— Ei, haide, viaţa e făcută pentru cei vii. 

— Ai văzut vreodată nişte cadavre? îl întrebă Paula. 

— De ieri n-am mai văzut. 

Paula se ridică. În spatele acestei fanfaronade, simţi un iz 
de ameninţare. Probabil glumise, dar tonul fusese cam 
ciudat. Luă de pe masă prăjitura împachetată şi se uită 
spre Marienetta. 

— Hai să ne întâlnim în împrejurări mai plăcute. Acum 
trebuie să plec. 

— Aşa vom face, strigă Black Jack după ea. Diseară la cină, 
îţi convine? 

S-a ridicat şi el, apoi ea auzi în spate un scaun căzând. 
Când aruncă o privire înapoi, îl văzu aplecându-se să îl 
ridice. Era nesigur în mişcări şi, în timp ce stăteau la 
masă, ea simţise un damf de alcool. Oare ce îl determinase 
să bea atât de devreme? 


Paula ieşi din Sprungli cu ziarul împăturit la subraţ şi se 
opri, uitându-se după Newman. Acesta apăru ca din 
pământ. Ea îi întinse ziarul. 

— Ştii germană, nu? Mă duc la barul acela pe care îl 
frecventează Sam Snyder. Mi-ar prinde bine artileria grea 
în excursia asta. 

— Adică eu. Stai puţin. Aruncă o privire rapidă peste ştirile 
de pe prima pagină a ziarului. Cred că trebuie să îi punem 
domnului Snyder câteva întrebări serioase. Pe Beck o să-l 
oripileze detaliile. Sam n-are pic de respect pentru nimeni 
când e vorba despre o ştire de senzaţie... 

— După aceea ne întoarcem la Tweed. Am făcut o treabă 


bunicică. l-am prins cu garda jos pe câţiva dintre cei 
implicaţi. 

Intrară în bar, unde Sam Snyder stătea la aceeaşi masă la 
care îl găsise ea mai devreme, cu ziarul deschis în faţă şi 
cu un pahar de bere alături. Paula o luă înainte încet după 
ce Sam Snyder îi salută, aparent încântat. Se aşezară în 
faţa lui. 

— Mi-aţi văzut articolul? 

— Da. L-am citit pe nerăsuflate. O lectură interesantă. Are 
un stil alert. 

— Mulţumesc, stimată doamnă. Ce beţi? 

— Nimic. Sunt curioasă, aş putea spune chiar tulburată. 
Tot Zurichul o să se panicheze după ce îl va citi. 

— Reporterii de primă mână, începu el cu un zâmbet, chiar 
asta fac. Creează poveşti care, la rândul lor, creează 
panică. Il privi strâmb pe Newman care se uita prin el. 
Poveşti pe care toţi aşa-zişii cetăţeni respectabili pur şi 
simplu trebuie să le citească. De ce? Pentru că le dau 
secreta satisfacţie că ei încă îşi au capetele pe umeri. 

— Ai fost nevoit să foloseşti un desen cu Elena, observă 
calm Paula. 

— N-am putut să fotografiez. Blitzul i-ar fi avertizat pe 
poliţişti că sunt prezent. Dar am întotdeauna la mine un 
carnet de schiţe. Am mai făcut un desen când Zeitzler - 
aşa îl cheamă, nu? — i-a ridicat capul de pe umeri ca să 
arate că fusese retezat. Am sperat să-l folosească pe ăla, 
dar n-au avut curaj. Duse mâna la buzunarul de la spate. 
Sunt sigur că aţi vrea să-l vedeţi. 

— Păstrează-l în izmene, acolo unde îi şi e locul, se răţoi 
Paula. 

— Cred că doamna nu are o părere prea bună despre mine. 
— Crede că eşti un împuţit, izbucni Newman. Şi eu la fel. 
— Stai calm, Bob, îl sfătui Paula. Aşa, domnule Snyder, 
cum ai reuşit să pui mâna pe acest material? Eu am fost 
acolo, şi nu te-am văzut nicăieri. Şi nici poliţia, evident. 


— Ah! Snyder îşi duse arătătorul gros la nas. Unul dintre 
secretele meseriei. Dar dacă tot m-a întrebat aşa de 
frumos - Newman, ar trebui să-i studiezi tehnica -, vi-l 
spun. Pe malul celălalt al râuleţului Sihl este o alee 
umbrită. Acolo am stat, nemişcat. Auzeam chiar şi ce se 
vorbea. Râul e destul de îngust. A trebuit să fiu atent să nu 
mă agit prea mult în timp ce desenăm. Editorul ziarului era 
plecat, îi ţinea locul un tip. Norocul meu. Se vedea că voia 
să-şi facă un nume înainte să plece de la redacţie. Cred că 
am văzut criminalul când am ajuns acolo, înainte să apară 
poliţia. 

— Cum arăta? întrebă Paula, aprinzându-şi o ţigară - lucru 
care nu se-ntâmpla prea des. 

— Înalt, purta o haină neagră, foarte lungă şi o pălărie 
haioasă. Avea un mers ţeapăn. Băgaţi la cap că l-am văzut 
în trecere, aşa că nu luaţi descrierea asta de bună. S-a 
evaporat înspre Baur en Ville, unde ne aflăm noi acum. 

— N-ai scris asta în articol, remarcă Paula. 

— Nu. Snyder rânji. Dacă aş fi făcut-o, Beck m-ar fi 
interogat ore întregi. Am preferat să mă lipsesc de asta. 

— Ai mai văzut vreodată pe cineva care să semene cu acea 
siluetă? întrebă ea. 

— Nu îmi dau seama. 

— Eşti sigur? 

Snyder ridică paharul, luă o înghiţitură bună de bere şi îl 
puse la loc pe masă plescăind de plăcere. Era atât de 
mulţumit de sine, că lui Newman îi venea să-i tragă un 
pumn în faţă. Lăsă însă ostilitățile în seama Paulei, care se 
descurca de minune. 

— Domnule Snyder, spuse ea încă stăpânindu-se, silueta 
aceea căra ceva? 

— Parcă, o servietă foarte mare sau ceva asemănător. Făcu 
un gest vag cu mâna. Dar nu sunt sigur. 

— Iar toate astea s-au întâmplat înainte de descoperirea 
cadavrului... şi înainte ca dumneata să îl observi pe 


ucigaş? 

Snyder scoase un trabuc scurt. Îl aprinse pe îndelete, apoi 
trase mai multe fumuri, uitându-se atent prin bar. Era o 
încăpere spațioasă, mobilată luxos, cu pereţi de mahon, iar 
pe culoarul din dreapta, care ducea spre barul în formă de 
semicerc, erau mai multe taburete din piele neagră pe 
care stăteau câţiva clienţi. In mijloc era un pian negru, 
mare, iar lumina venea de la nişte aplice încastrate în 
tavan. 

— Nu mi-ai răspuns la întrebare, îl împunse Paula. 

— Ştii ceva? Snyder mai trase un fum din trabuc. Cre' că 
am răspuns mai mult decât suficient la întrebările 
dumitale. 


— Îţi mulţumesc pentru sprijin, Bob, spuse Paula în timp ce 
se întorceau spre Baur au Lac. 

— N-am zis nimic, cu excepţia acelei mici răbufhniri. 

— La asta m-am referit când am pomenit de sprijinul tău. 

li aruncă o privire lui Newman, care îşi ţuguie buzele. Nu 
era foarte mulţumit de atitudinea ei, dar nu-i păsa, îşi 
făcuse treaba. 

— Ce părere ai despre descrierea asta vagă a celui despre 
care el a insinuat că ar putea fi criminalul? întrebă ea. 

— Vagă, ăsta e cuvântul. 

— Mi se conturează în minte o nouă teorie, ţinând cont că 
ne-a spus-o, deşi nu era nevoit. Sam Snyder a fost la locul 
potrivit la momentul potrivit. Mai devreme, e posibil să se 
fi plimbat pe aleea de pe malul opus faţă de locul unde a 
stat şi a făcut schiţele. El ar putea să fie specimenul - 
ucigaşul pe care-l urmărim. 

— Alo, răspunse Tweed la telefonul din camera lui. 

— Ed Danvers la telefon, rosti abrupt vocea de la celălalt 
capăt al firului. Domnul Straub doreşte să vă vadă. Noi 


suntem la camera... 

— lar eu sunt la camera... 

— Ştim unde sunteţi. Vicepreşedintele doreşte să vă vadă 
imediat. _ 

— Atunci să coboare la mine. E bine-venit. Îl aştept. 

Tweed închise telefonul. Se duse spre bufetul cu băuturi. 
Era bine aprovizionat. Da, avea whisky, băutura preferată 
a americanilor. Dacă într-adevăr va veni cineva la el. A 
venit. Nişte bătăi puternice în uşă. Tweed deschise, iar 
Straub dădu buzna. 

Acum era îmbrăcat într-un costum alb, o cămaşă roz şi o 
cravată cu drapelul american. Culorile nu se potriveau 
deloc, însă nu-l puteai trece cu vederea. Refuză invitaţia 
lui Tweed de a lua loc şi începu să se plimbe agitat prin 
încăpere. Expresia feţei sale nu se potrivea cu 
îmbrăcămintea. Chipul său prelung era crispat de furie. 

— Eu sunt vicepreşedintele, în caz că aţi uitat. Oamenii vin 
la mine să mă vadă când îi chem. 

— Eu nu sunt ca toţi oamenii. 

— Nu veţi mai avea pentru multă vreme slujba asta după 
ce mă voi întoarce la Washington. 

— Şi când plecaţi acasă? se interesă Tweed pe acelaşi ton 
calm. 

— Deocamdată nu plec. 

Se calmă brusc atunci când zări sticla de whisky. 

— Am să iau puţin dintr-ăsta, spuse el răstit, aşezându-se 
într-un fotoliu. 

— Cu plăcere. Sunteţi un om foarte îngrijorat, domnule 
Straub, remarcă Tweed în timp ce punea whisky în două 
pahare. 

Apoi se aşeză în faţa oaspetelui său şi ridică paharul: 

— Noroc! 

— Ce vă face să credeţi că sunt îngrijorat? întrebă Straub. 
— V-aţi făcut remarcat ca un om care zâmbeşte tot timpul. 
Ţineţi piept oricărui auditoriu şi răspundeţi cu amabilitate 


chiar şi celor mai ostile întrebări. Şi, cu toate astea, aţi 
venit aici de parcă vi s-ar scufunda corabia. Nu-i aşa? 

— Ciudată coincidenţă! 

Straub se uita fix în ochii lui Tweed. 

— Aceste crime în serie ţin prima pagină a ziarelor în 
Statele Unite. Şi peste tot se menţionează prezenţa mea. 

— Pentru că întotdeauna se întâmplă să fiţi prin preajmă 
când loveşte din nou? Şi daţi-mi voie să nu fiu de acord cu 
dumneavoastră. Expresia „crime în serie” sugerează 
ucideri la întâmplare. Eu cred însă că între ele există o 
legătură. 

— Legătură? 

Chipul lui Straub, de obicei roşiatic, păli brusc. Făcu o 
pauză înainte să răspundă. 

— Ce, Doamne iartă-mă, vreţi să spuneţi? 

— Vreau să spun că, atunci când îl vom identifica, vom 
descoperi un motiv personal în spatele acestor atrocități. 
— Pe cât e de incredibil, pe atât e de ridicol, izbucni 
Straub cu sălbăticie. 

— Reacţia dumneavoastră sugerează că tocmai acest lucru 
vă îngrijorează. Eraţi la Pinedale, la conacul 
dumneavoastră de lângă azil, când acesta a ars? 

— Nu am venit aici ca să fiu interogat. 

— Nu, aţi venit aici ca să descoperiţi cât de mult am 
progresat în mersul anchetei. Bine, vă voi spune. De când 
am sosit la Zurich, am început să pun cap la cap verigile 
dintr-un lanţ. În plus, apariţia familiei Arbogast este foarte 
importantă. Cred că îi cunoaşteţi. 

— Credeţi greşit. Şi aş mai bea un pahar. 

Tweed îl servi. Îl urmări pe Straub când acesta ridică din 
nou paharul. Îi tremura mâna. Reuşi să se domolească 
apăsându-şi paharul pe buze. Înghiţi jumătate din conţinut. 
— Dacă aţi fi la tribunal, iar eu aş fi avocat pledant, 
următoarea întrebare pe care v-aş pune-o ar fi legată de 
vizita pe care i-aţi făcut-o lui Roman Arbogast la Con, în 


Londra. Şi aş aduce şi dovezi în sprijinul întrebării mele. 
Cu tonul său în continuare calm, Tweed îi venise de hac 
oaspetelui. Scoase un plic pe care îl strecurase sub pernă 
înainte ca Straub să sosească. Alese o fotografie în care 
Straub era înfăţişat urcând treptele spre intrarea în Con. O 
puse pe masă, în faţa vicepreşedintelui. 

Straub se holbă la fotografia în care se putea vedea, lângă 
trotuar, şi limuzina care îl adusese acolo. Zăbovi îndelung 
asupra imaginii, după care îşi îndreptă privirea spre 
Tweed. 

— E normal să îl cunosc, cât de cât, pe Roman Arbogast. 
Are o fabrică în Boston, unde lucrează câteva mii de 
oameni. Încercă să zâmbească. Oamenii politici trebuie să 
se gândească la voturi. 

La fel ca unii dintre americani, Straub vorbea foarte 
repede. Văzându-l în câte o intervenţie televizată adresată 
publicului american, Tweed constatase că e destul de greu 
să urmăreşti ceea ce vrea să spună. 

— Şi la Pinedale? întrebă Tweed calm. 

— Nu l-am cunoscut în viaţa mea pe Hank Foley... 

Se opri brusc. În mod clar îi părea rău că răspunsese atât 
de prompt. Bău restul de whisky, ţinând strâns paharul. 

— Mă surprinde că vă amintiţi numele unui îngrijitor, 
remarcă Tweed. lar fotografia aceea a fost făcută de Elena 
Brucan, al cărei cadavru a fost descoperit aseară în 
apropierea acestui hotel. 

Vorbea calm, dar foarte hotărât. 

— Mă refer la biata Elena Brucan, căreia i-a fost retezat 
capul şi apoi - o tuşă de-a dreptul scabroasă - pus la loc. 

— N-am auzit de ea. 

Se întrerupse din nou. Regretă din nou că a reacţionat atât 
de repede la auzul numelui. 

— Ca politician, dumneavoastră nu citiţi presa? 

— Ba da, cum să nu. Dar nu înţeleg germana. 

— Nu-mi amintesc să vă fi spus că articolul e în limba 


germană. 

Straub o scrântise din nou. Faptul că un politician 
experimentat făcea atâtea greşeli una după alta îi dădea 
de înţeles lui Tweed că subestimase presiunea sub care se 
află Straub. 

Vicepreşedintele se aşeză mai confortabil în fotoliu, 
încercând, evident, să se relaxeze. Să-şi recapete 
stăpânirea de sine. Ori de câte ori se confrunta cu un 
adversar periculos, recurgea la această tehnică şi-şi 
revenea. Atacă: 

— Tweed, am venit aici să vă propun să lăsaţi baltă 
ancheta. E o nebunie. De ce nu vă întoarceţi voi acasă, 
lăsând ancheta în seama elveţienilor? 

— Deoarece cooperez cu ei. Două dintre aceste crime 
oribile - atât de asemănătoare cu cele din Marea Britanie 
şi din State - au fost comise pe teritoriul elveţian. 

— Vreţi să spuneţi că nu acceptaţi propunerea mea? 

— Nu. N-o accept. 

Straub sări din fotoliu. Se îndreptă cu paşi mari spre uşă, o 
deschise şi, înainte să plece, se întoarse. Mimica lui de 
obicei amabilă se transformase într-una cruntă, plină de 
ură. Îl făcu pe Tweed să-şi amintească de tabloul pe care i-l 
arătase Marienetta, înfăţişându-l pe Roman când era „într- 
o pasă proastă”. Straub mârâi printre dinţi: 

— Jigodie! 

leşi, trântind uşa după el. 

La recepţie era aglomeraţie când Paula şi Newman intrară 
în holul hotelului. Mai mulţi turişti aşteptau să stea de 
vorbă cu şeful recepţiei, iar alţi trei voiau să se cazeze. 
Puțin panicat, recepţionerul care lucra temporar la hotel o 
zări pe Paula şi îi flutură un plic gros. Ea îl luă, 
nedumerită, apoi funcţionarul fu asaltat de turişti. Ii făcu 
semn lui Newman şi se îndreptară spre canapeaua de 


lângă intrare. Se gândea că e vorba despre vreo comandă 
de-a lui Tweed. Plicul nu fusese lipit. 

Se aşezară pe canapea, şi ea scoase din plic un teanc gros 
de bilete de tren la clasa întâi, locuri pentru fumători. Erau 
patru bilete, pentru a doua zi la Expresul Zurich HB 
Lugano, cu plecare la ora 13.07. Paula se încruntă, apoi se 
uită pe plic. Era pentru Herr Roman Arbogast. Idiotul de 
recepţioner îi dăduse ei plicul adresat lui Roman. Se uită la 
Newman. 

— Acum ştim, şopti ea. 

El chemă un chelner. 

— Ce bei, Paula? 

— Cafea şi o apă plată. Trebuie să scap de plicul ăsta... 
Recepţionerul se chinuia să-i explice unui turist conţinutul 
facturii. Alţi doi turişti aşteptau nerăbdători încheierea 
disputei. Paula trecu pe lângă ei şi trânti plicul pe 
tejgheaua de la recepţie. 

— Nu e pentru mine. Uitaţi-vă ce scrie pe plic! 
Recepţionerul împinse plicul mai încolo şi îşi continuă 
discuţia cu turistul nemulţumit. Ea se întoarse şi se aşeză 
lângă Newman. Comanda sosise. Newman îşi luase un 
whisky mare. Paula sorbi puţină apă şi aruncă o privire 
prin vestibul. 

Singur la o masă de lângă intrare stătea un bărbat, genul 
tipic de bancher. Obişnuitul costum negru, cămaşă albă, 
geantă diplomat şi nişte coli A4 în mână. Tinerel, o privise 
îndelung prin ochelarii cu rame aurite. Apoi se uită brusc 
în altă parte. „A naibii neobrăzare, se gândi ea, doar vede 
că sunt cu cineva.” 

— Patru bilete, şopti Newman. Roman, Marienetta, Sophie 
şi Broden. 

— Sau Black Jack. După ce îţi termini paharul, mergem sus 
la Tweed să-i spunem ce am aflat. Nu te grăbi! 

— Mâine, de la Zurich la Lugano, zise Newman. Expresul 
de 13.07 din Hauptbahnhof. Aşa... 


Se opri brusc. Paula se uită la el. Oare ce-i venise? Îşi bău 
rapid paharul şi se îndreptară spre lift. IÎntâmplător era 
gol, cu uşa deschisă. Îndată ce începură să urce, Newman 
spuse: 

— L-ai observat pe bancherul acela care stătea singur? 

— Da, părea interesat de mine. Sau poate că imaginaţia 
mea... 

— Poate citi după buze. Probabil rumega ceea ce vorbeam 
noi. 

— Are vreo importanță? spuse ea neîncrezătoare în timp ce 
ieşeau din lift. 

Paula ştia că Newman făcuse un curs la Surrey unde 
învățase şi cum să depisteze pe cineva care citeşte pe 
buze. De obicei aceştia ţin ochii larg deschişi şi se uită fix 
la ținta lor, cu o anume intensitate. Se gândi că acum lui 
Newman îi juca feste imaginaţia. Tweed deschise uşa şi îi 
conduse înăuntru. Marler stătea rezemat de perete şi fuma 
o ţigară. li salută. 

— Ai fost plecată destul de mult timp, îi spuse Tweed 
Paulei, dar sunt bucuros că Newman a dat de tine. 

— A fost foarte de treabă, nu mi-a stat în drum. Am multe 
să vă spun. 

— Inclusiv, interveni Marler zâmbind, despre vizita ta la 
sediul ACTIL. Curios e că uşa nu era încuiată. Ai intrat pur 
şi simplu. 

— Aşadar, sunt spionată din toate părţile, se răsti ea. 

— Fii recunoscătoare, îi zise Marler tărăgănat. Au încercat 
să te ucidă în Altstadt. Nu te aşteptai ca Tweed să ia 
măsuri de protecţie în ce te priveşte? Şi nici măcar nu m-ai 
zărit. 

Ea îşi scoase paltonul, eşarfa şi mânuşile. Afundându-se 
într-un fotoliu, acceptă cu plăcere paharul de apă pe care 
i-l întinse Tweed. 

— Îmi cer scuze, spuse ea. N-ar fi trebuit să spun ce am 
spus adineaori. Ştiu că lucrăm în echipă. Vă sunt 


recunoscătoare pentru protecţie. Am avut o dimineaţă 
plină. Ceea ce mă deranjează e că din nou am starea aceea 
de nervozitate şi nu descopăr cauza. 

Auziră o bătaie uşoară în uşă. Newman deschise. Intrară 
Butler şi Nield. Butler avea încă bandajul pe frunte. Nield 
aruncă o privire prin încăpere. 

— Poate că ar trebui să vă lăsăm singuri? 

— Nu, zise Tweed. Paula a fost să adune nişte informaţii. 
Presupun că s-a descurcat destul de bine. Aşa că aşezaţi- 
vă, ascultați şi reţineţi. 

— Voiam să intervievez mai mulţi oameni, pe rând, începu 
Paula. Înainte de larma din Altstadt m-am dus să vorbesc 
cu Sam Snyder la barul acela... 

Se făcu linişte cât ea povesti prima conversaţie avută cu 
reporterul. În timp ce le repeta dialogul cu acesta, Tweed 
le aduse tuturor pahare cu apă. Butler se încruntă şi arătă 
spre bar. Tweed încuviinţă din cap şi îi aduse o sticlă cu 
bere. Se gândea că Paula, cu talentul ei de a pune 
întrebări, ar fi fost un avocat de mâna întâi. În plus, îi 
plăcu felul în care ea îşi asuma riscurile, redat foarte 
firesc. 

— Aşa e el, spuse ea după un timp. 

— Aşadar, rezumă Tweed, Snyder nu a negat că a fost la 
Pinedale şi că a investigat celelalte crime. E important. 

— Dacă nu cumva el a comis crimele, sugeră Newman. 

— Acum ştim şi că o cunoştea pe Elena Brucan. Mă 
frapează faptul că îi ştie pe prea mulţi dintre cei implicaţi 
în această tragedie. Şi, în final, te-a avertizat că ai devenit 
ţintă. Înainte de atacul din Altstadt. 

— Asta e posibil, interveni Marler. La fel ca Bob sau ca 
mine, e normal să aibă o grămadă de contacte în lumea 
interlopă. Doar a spus că „umblă zvonul”. 

— Doar dacă nu cumva el a fost cel care a angajat pe 
cineva s-o aranjeze pe Paula şi s-a acoperit dinainte, 
speculă Newman. 


Privirea pe care i-o aruncă Paula îi spunea clar: „Taci 
odată”. Apoi ea trecu la vizita pe care i-a făcut-o lui 
Roman. 

— Când m-a văzut fantomaticul Marler, a rânjit îmbufnat. 
Le descrise şocul pe care-l avusese când îl găsise pe 
Broden aşezat la biroul lui Roman. Apoi le relată cu aşa o 
însufleţire discuţia cu acesta, încât aproape că avură 
senzaţia că fuseseră acolo cu ea. Încheie cu întâlnirea 
avută cu Roman şi spunându-le că rămăsese să se ducă să 
discute cu el la ora trei după-amiază. 

— Broden e un tip dur, remarcă Newman. DIS? 
Departamentul de Investigaţii Speciale. Am cunoscut pe 
cineva de-acolo. Pot fi foarte grosolani, de obicei le place 
ce fac. 

— Şi, observă Tweed, Broden a admis, practic, că a fost nu 
doar o dată în Maine. Important. 

Paula mai ceru nişte apă. I se uscase gâtul vorbind întruna. 
Bău tot paharul pe care i-l aduse Tweed şi apoi reîncepu 
analizarea situaţiei. Apoi le povesti cele întâmplate la 
Sprungli. Din nou avură senzaţia că sunt martorii scenei pe 
care ea o relata. Femeia despre care crezuse că e Elena 
Brucan, sosirea Marienettei, conversaţia cu aceasta şi apoi 
apariţia lui Black Jack. 

Tweed se aşezase pe un scaun tapiţat fără să-şi ia ochii de 
la ea. Paula avu impresia că el prinsese ceva ce ei îi 
scăpase, ceva important. Ce putea să fie? In încheiere 
scoase un oftat. 

— Aşadar, comentă Tweed, Marienetta a cunoscut-o pe 
Elena Brucan la Londra. 

— Aşa am înţeles şi eu, zise Paula. Doamne! Am uitat de 
prăjitură. Scoase pacheţelul din geanta încăpătoare şi i-l 
întinse lui Newman. Bob, asta-i pentru tine. Cine ştie în ce 
stare e! 

— E frig, n-are ce să fi păţit. 

Newman scoase prăjitura, intactă, din cutie şi începu să 


molfăie zgomotos. 

— Minunat! Chiar îmi era foame. 

— Păi, ai putea să-mi mulţumeşti povestind tuturor despre 
confruntarea mea cu Snyder la a doua întâlnire cu el. Doar 
erai acolo, iar pe mine mă lasă vocea... 

Tweed ascultă, fără să-l întrerupă, relatarea lui Newman 
despre întâlnirea cu Sam Snyder. Evocarea lui nu a fost 
nici pe departe la fel de însufleţită ca a Paulei. Dar şi-a 
amintit toată conversaţia cu precizie. 

— După care am ieşit, lăsând acolo nevăstuica, conchise 
Newman. 

— Aţi descoperit că Snyder a cunoscut-o pe Elena înainte 
de a veni încoace. De fapt, de la Londra. Ar putea fi 
important. Se întrerupse şi se uită, pe rând, la fiecare. 
Poate vă nedumereşte avalanşa de informaţii pe care 
tocmai le-aţi auzit. Simplific, dacă e nevoie. 

— Că bine faci, zise Nield. 

— Paula a reuşit să facă într-o zi mai mult decât ar fi reuşit 
alţii într-o săptămână întreagă. S-a întâlnit cu Broden, iar 
discuţia cu el mi se pare interesantă. După mine, Broden e 
un om misterios, şi mă îndoiesc că i-a spus Paulei totul 
despre el. Să nu-l uităm pe tipul ăsta. Apoi, Elena Brucan 
este un personaj-cheie. Acum ştim că îi cunoştea pe toţi. 
Şi-atunci, pe care dintre ei l-a neliniştit într-atât de rău 
încât să fie ucisă? 

— Ar putea fi oricare, comentă Nield. 

— Probabil. Ei bine, în timp ce s-au petrecut aceste lucruri, 
eu am avut o confruntare cu domnul Russell Straub, 
vicepreşedintele. 

Povesti ce se întâmplase, apoi spuse: 

— Mi se pare interesant că Straub a fost prezent în locurile 
în care s-au petrecut toate cele patru crime. Şi, în plus, 
este un om foarte îngrijorat. De ce? Am să-i povestesc lui 
Beck de duelul meu cu Straub. Cred că Beck va dori să 
stea de vorbă cu el. Acum propun să ne despărţim şi să 


luăm prânzul mai târziu. 

— Şi eu trebuie să-i dau bătaie, spuse Paula uitându-se la 
ceas. Nu mi-e foame, iar la trei am întâlnire cu Roman 
Arbogast. 


Luigi Morati, care acum poza în Giani Vorano, bancher, îşi 
rezervase o cameră la Baur au Lac cu un paşaport fals. Era 
încă în vestibul când o văzu pe Paula grăbindu-se spre lift. 
Îşi puse repede actele în geantă diplomat, se duse la lift şi 
aşteptă să vadă la ce etaj merge Paula. Apoi o luă la fugă 
pe scări, se opri sus, o zări ieşind din ascensor şi 
îndreptându-se sprintenă spre camera ei. O urmări cu 
precauţie. De după un colţ, o văzu folosind cheia-cartelă şi 
dispărând în cameră; o luă pe coridorul respectiv şi 
memoră numărul camerei ei. Pentru el, cheia-cartelă, care 
se presupunea că asigură un grad înalt de siguranţă - 
deoarece combinaţiile erau schimbate imediat ce un turist 
părăsea hotelul -, nu ridica absolut nicio problemă. Avea 
un dispozitiv american cu care putea deschide uşa aceea în 
mai puţin de un minut. Se întoarse în camera lui. 

Luigi învățase de mult că răbdarea este cea mai 
importantă trăsătură pe care trebuie să o posede un ucigaş 
profesionist. Ratase într-un mod jalnic în Altstadt, iar 
lucrurile se sfârşiseră dezastruos. Atunci şi-a dat seama că 
era o idioţenie să încerce să o omoare pe străzile din 
Zurich. O tactică proastă. Ar fi mult mai sigur dacă ar 
elimina-o în camera ei. La primele ore ale dimineţii. Ruta 
de scăpare? Ieşirea de incendiu de la capătul coridorului. 
O să verifice asta mai târziu. 

Când închiriase camera pentru o lună, plătise în avans cu 
banii jos. li explicase recepţionerului că e posibil să fie 
nevoit să plece, cu afaceri, până în Germania şi că nu va fi 
acolo în noaptea aceea, dar voia să fie sigur că are unde să 
se întoarcă. N 

O măsură de prevedere înțeleaptă. In Elveţia, unul dintre 


delictele cele mai scandaloase era să pleci dintr-un hotel 
fără să achiţi nota de plată. Se hotărî să ia prânzul în oraş, 
probabil la barul de la Baur en Ville. 


Paula se grăbise în camera ei pentru a se aranja puţin 
înainte de întâlnirea cu Roman. În timp ce descuia uşa, avu 
impresia că văzuse cu coada ochiului o umbră pe coridor 
exact când cotea spre camera ei. Când aruncă o privire 
rapidă în direcţia aceea, nu văzu nici urmă de umbră, nici 
picior de om. „Revino-ţi”, îşi spuse ea. 

Când să iasă, la parter îl văzu pe Newman vorbind cu şeful 
de la recepţie. Făcea rezervări pentru şase bilete la clasa 
întâi la expresul de Lugano, pentru a doua zi. 

Înainte de a ieşi din camera lui Tweed, Paula îl auzise pe 
acesta când îi spusese lui Newman să rezerve biletele. 
Tweed reacţionase astfel după ce-i povestise despre 
biletele găsite în plicul adresat lui Arbogast. 

— E doar o măsură de precauţie, adăugase Tweed. Cred că 
am ajuns în faza în care duşmanul, încă necunoscut, 
recurge la operaţiuni de disimulare ca să ne îndepărteze 
de pistă. 

Paula ieşi din hotel şi o luă pe Bahnhofstrasse. La ora 
aceasta a zilei, strada era pustie. Iar afară se făcuse şi mai 
frig. Atmosfera era de-a dreptul siberiană. Deasupra, nori 
întunecaţi, ameninţători păreau că formează un plafon 
gros. 

Înainte de a o lua pe strada ce ducea la sediul ACTIL, se 
opri. Era complet pustie şi aproape la fel de întunecată ca 
noaptea. Se vedea cordonul de interdicţie la capătul 
străzii, dar nu era nicio maşină a poliţiei, niciun semn că 
acolo ar fi poliţia, nici urmă de poliţist. Deloc promiţător. 
Înainta, însă pe partea opusă clădirii. Se uită în sus. Nicio 
lumină în biroul lui Roman. Nicio lumină în toată clădirea. 
Ciudat! Se uită la ceas: ora trei fix. 

Traversă rapid strada, scrâşnind din dinţi. Uşa era închisă. 


Apăsă pe sonerie de mai multe ori. Niciun răspuns. Puse 
încet mâna pe mânerul uşii de la intrare, apăsă şi împinse. 
Încuiat. 

Paula era nedumerită, oarecum tulburată. Işi aduse aminte 
că Roman insistase în privinţa punctualităţii. Afară, părea 
că se întunecă tot mai mult. Decise că nu ar fi prea înţelept 
să mai piardă vremea pe strada aceasta izolată. O luă 
înapoi pe Bahnhofstrasse. Nu-l văzu pe Nield strecurându- 
se după un prag. O urmărise încă de la hotel. 

„Oare ce s-a întâmplat cu Roman?” se întreba Paula în 
timp ce intra în hotel. Observă că idiotul acela de 
recepţioner nu mai era acolo. În locul lui, un alt bărbat pe 
care nu-l mai văzuse până acum. Se apropie de 
recepţionerul-şef. 

— Aţi putea, vă rog, să daţi un telefon la camera domnului 
Arbogast? Vrea să stea de vorbă cu mine. 

— Nu este aici, spuse acesta, observând cheia la locul ei, la 
recepţie. E plecat. 

— Văd că aveţi un angajat nou, constată ea. 

— Da. 

Recepţionerul-şef îşi ţuguie buzele, apoi zâmbi. 

— Celălalt era doar temporar angajat la noi şi a plecat la 
alt post. 

„Şi-au dat seama că nu era bun”, se gândi ea în lift. Tweed 
era în camera lui, împreună cu restul echipei. In timp ce ea 
le povestea de întâlnirea ratată cu Roman, îşi făcu apariţia 
Nield. 

— Foarte ciudat, comentă Tweed. La Roman m-a 
impresionat tocmai punctualitatea de care dă dovadă. Ce 
putea să i se întâmple? 

— Orice, răspunse Newman posomorât. Luând în 
consideraţie ceea ce altora deja li s-a întâmplat. 

Paula îşi scoase haina şi se aşeză într-un fotoliu aşa încât 
să vadă pe toată lumea. Avea o mină serioasă şi simţea că 
ăsta era momentul să le împărtăşească tuturor ce anume 


credea ea despre unii factori-cheie, având în vedere prin 
ce trecuseră până în acel moment. 


— Toporul folosit la decapitarea celor patru victime, începu 
ea, probabil că este transportat de specimen, indiferent 
cine ar fi, dar cum o face? Adus tocmai din Maine până în 
Marea Britanie, şi apoi aici... 

— Daţi-mi voie să vă spun ceva, repede, interveni Tweed. 
Beck tocmai mi-a dezvăluit că patologul lui, Zeitzler, a 
declarat că el crede că şi Elena Brucan a fost ucisă cu 
aceeaşi armă. Şi-a comparat radiografiile cu materialul 
trimis de legistul din Boston. Aşa că ai dreptate. Într-un 
anume fel, o armă, care de bună seamă e stânjenitoare, a 
fost transportată cu succes dintr-un loc într-altul. 

— Mie mi se pare înfricoşător, continuă Paula, dar poate să 
ne dea un indiciu. Şi blocul de execuţie este cărat în 
acelaşi recipient. I-am descoperit urmele pe pământ, lângă 
azilul din Pinedale, apoi din nou în iarbă, la Bray, lângă 
Abbey Grange, unde a fost ucis Adam Holgate. Şi am văzut 
aceeaşi formă în baltă de sânge de pe aleea paralelă cu 
râul Sihl, unde a fost măcelărită Elena Brucan. 

— Recipientul ăsta, ce-ar putea fi? întrebă Nield. 

— Probabil o valiză căptuşită sau o servietă diplomat mai 
mare. 

Paula se aplecă înainte, ca pentru a sublinia ceea ce 
spunea. 

— Probabil că specimenul - adică, ucigaşul - cară cu el un 
lucru care pare inofensiv, deloc ieşit din comun. Apoi, mai 
sunt şi capetele care lipsesc. 

În cameră se lăsă liniştea, fiecare gândindu-se la 
perspectiva înfiorătoare pe care o evocase Paula. Tweed, 
care rămăsese în picioare, îşi împreună mâinile şi o 
întrebă: 

— Foarte ingenios cum ai conceput lucrurile. Ce crezi tu 
despre capete? De ce lipsesc? Ce face cu ele? 


— Să nu mă credeţi nebună, zise ea, dar eu cred că ele 
sunt transportate în acelaşi recipient. Nu mă întrebaţi de 
ce, că n-am idee. 

— Să nu uit, Zeitzler vrea să meargă cineva la morgă să 
identifice capul Elenei, îi spuse Tweed. Ştiu că ai văzut 
grozăvia de pe malul râului Sihl, însă Zeitzler este foarte 
pedant. Zice că trebuie să aibă o identificare care să nu 
mai poată fi pusă la îndoială. 

— Atunci voi merge la morgă, spuse Paula calm. 

— Nu singură, zise Newman pe un ton ferm. 

— Voi merge eu cu Paula, veni replica lui Tweed. Amândoi 
am stat de vorbă cu ea faţă în faţă. Sau ar putea merge 
Newman cu mine. 

— Vin şi eu, insistă Paula cu încăpățânare. Îi datorez asta. 


La morgă îi duse Beck în persoană. În timp ce trăgea în 
faţa clădirii, îşi ceru scuze că-i supusese la asemenea chin. 
Tweed făcu un gest, vrând să spună că nu e nicio 
problemă. Beck îşi ceru din nou scuze, de data aceasta 
Paulei, şi iarăşi sugeră că prezenţa ei acolo nu era 
obligatorie. 

— Face parte din munca mea, îi răspunse ea cu severitate. 
Sunt membru cu normă întreagă al acestei echipe. Să 
mergem! 

Era întuneric, ceea ce făcea ca atmosfera să fie şi mai 
apăsătoare. Unul dintre angajaţii lui Zeitzler le deschise 
uşa şi îi conduse într-o sală cu gresie pe podele. De acolo îi 
luă Zeitzler, care îi duse spre o altă uşă, o deschise şi 
coborâră o scară atât de lungă, de piatră, încât Paula avu 
senzaţia că se îndreaptă spre măruntaiele pământului. 
După încă o uşă, intrară într-o încăpere puternic luminată 
de tuburi fluorescente montate în tavan. Aici, tot 
echipamentul era modern: mese cu tăblii metalice, 
dezinfectate, cu camere de luat vederi suspendate 
deasupra lor, dotate cu cabluri telescopice care se puteau 


potrivi în orice unghi, la orice înălţime. 

Ajunşi aici, Paula trebui să-şi scoată haina, Tweed la fel, iar 
un elveţian tras la faţă le dădu un echipament special: 
halate albe care se închideau până la gât, mânuşi de latex, 
nişte papuci de cauciuc care trebuiau traşi peste încălțări 
şi măşti chirurgicale, prevăzute cu un dispozitiv de 
respiraţie şi cu orificii pentru ochi. 

Paula trase adânc aer în piept când doctorul Zeitzler 
descuie o uşă masivă. Îşi aranjă masca, iar un miros bine 
cunoscut îi intră în nări - bine cunoscut pentru că şi-l 
amintea din morga spațioasă a profesorului Saafeld, din 
Holland Park. Inconfundabilul miros de formol, utilizat la 
conservarea cadavrelor. 

Se ţinu tare când doctorul Zeitzler o conduse într-o 
încăpere mai mică. Pe toţi pereţii erau sertare mari în 
care, ştia şi ea, se aflau cadavre. Il urmă hotărâtă pe 
Zeitzler spre o masă unde se afla ceva ascuns sub o pânză 
mare, albă. Ceva lat de aproape treizeci de centimetri şi la 
fel de lung. Zeitzler se uită la ea. 

— Sunteţi gata? Dacă aveţi nevoie la toaletă, este chiar 
după uşa aceea. 

Se aştepta ca Paulei să i se facă rău şi dorea ca, dacă va fi 
nevoie, ea să poată da fuga la toaletă. Ea se uită la el şi 
clătină din cap. Zeitzler dădu pânza la o parte, iar Paula 
simţi cum brusc i se încleştează mâinile. 

Avea în faţă capul Elenei Brucan, retezat chiar de sub 
bărbie. Ochii ei sticloşi o priveau lung din formol. Capul se 
afla într-un borcan de sticlă, rotund, mare, închis cu un 
capac, tot de sticlă, cu mâner. Se uita fix la rămăşiţa aceea 
înfiorătoare, exact în ochii Elenei, ce păreau că încearcă 
să-i transmită un mesaj. Pură fantezie! 

— Acesta e ceea ce în Marea Britanie se cheamă borcan de 
laborator, spuse ea, arătând spre recipient. 

— Da, aşa este, confirmă vocea înfundată a lui Zeitzler, din 
spatele măştii de protecţie. 


— Asta este, îi spuse ea lui Tweed, arătând insistent spre 
borcan. 

— Este ce? 

— Asta foloseşte la transportarea capetelor. 

Beck îi lăsase cu maşina la intrarea în hotel, dar ei 
aleseseră să facă o plimbare prin parcul din spate. Tweed 
era într-o stare contemplativă. 

— Nu ai ce să găseşti printre lucrurile Elenei, îi spuse el 
Paulei. Şi, oricum, oamenii lui Beck - inclusiv doctorul 
Zeitzler, desigur - trebuie să le fi examinat minuţios. 

Chiar înainte de a pleca de la morgă, Paula ceruse să vadă 
hainele. Tweed îi făcuse pe plac, deşi ştia că era o pierdere 
de timp. Acum, îşi ridică gulerul hainei, pentru că noaptea 
devenise rece şi umedă. 

— N-am găsit nimic, recunoscu Paula, adăugând: Dar tot 
am găsit. 

— Nu-mi vorbi în ghicitori! 

— Tu tot timpul faci asta. 

— Şi ce vrei să spui? întrebă el, iritat. 

— Am descoperit că lipsea ceva. Ţi-aminteşti de eşarfa 
aceea brodată pe care o purta tot timpul? Ei bine, nu era 
acolo. 

— Probabil că i-a fost dată jos înainte... înainte ca ucigaşul 
să-şi facă treaba mârşavă, spuse Tweed alegând cuvintele 
cu grijă. Poate că îl încurca, dacă înţelegi la ce mă refer. 

— Atunci ce s-a întâmplat cu ea? 

— Probabil că a fost aruncată în râul Sihl. 

— Nu cred. L-am întrebat pe Beck dacă au căutat capul în 
râu. 

— Capul nu lipsea. 

— Scuze, mă simt cam obosită. L-am întrebat dacă au 
căutat în râu după unele indicii. Au căutat. Au trimis chiar 
scufundători să exploreze sub apă. lar eşarfa nu era în râu. 


— Dacă stai să te gândeşti, cred că ucigaşul are o 
slăbiciune pentru apă, remarcă Tweed. În Maine, crima a 
fost comisă lângă Atlantic. Până şi cadavrul a fost găsit 
într-o crevasă, acolo unde nu sunt valuri nici chiar dacă e 
furtună. La Bray, cadavrul lui Holgate a fost azvârlit într- 
un golfuleţ al Tamisei. Apoi la Montreux, cadavrul lui Seale 
plutea pe suprafaţa lacului. Prea multe coincidenţe, care 
nu pot fi trecute cu vederea. 

— Şi, spuse Paula gânditoare, cadavrul Elenei era într-o 
barcă pe malul râului Sihl. Ce înseamnă asta? Ştim pe 
cineva căruia să-i placă apa? 

— Până acum, nu. 

— O vreme, am avut senzaţia că a fost făcută o remarcă 
semnificativă de către unul dintre cei pe care îi cunoaştem. 
Dar pur şi simplu nu-mi pot aminti cine a fost sau cea 
spus. Sau cel puţin când a fost spus. Oricum, a fost cu 
puţin timp în urmă. 

— Nu mai încerca să îţi aminteşti. Goleşte-ţi mintea şi s-ar 
putea să-ţi vină înapoi din subconştient. 

— Sunt convinsă că este ceva foarte important, insistă ea. 
E vorba despre una dintre acele remarci întâmplătoare. lar 
acum stau şi mă întreb dacă acela care a făcut-o şi-a dat 
seama de gafă. Poate că de aici porneşte şi atacul asupra 
mea, în Altstadt. De ce eu? Pentru că ştiu prea multe. Dar 
eu nu ştiu ce este. 

— Scoate-ţi asta din minte! 

În timp ce vorbea, Tweed cerceta în continuare locurile 
întunecate ale parcului. Era sigur că văzuse o mişcare. 
Avea mâna pe Walther, sub palton, în buzunarul jachetei. 
Cel mai bine ar fi să se întoarcă în hotel cât mai repede. 

— Mergem înapoi la hotel. Chiar acum. 


Luigi se plimbase prin parc, verificând terenul, când şi-au 
făcut apariţia Tweed şi Paula. Preţ de o clipă, se întrebă 
dacă era momentul potrivit să acţioneze şi îşi scoase 


pistolul. Apoi îl văzu pe Tweed uitându-se spre locul unde 
era ascuns el. Nu, ar fi prea riscant. „Aşteaptă până la 
miezul nopţii şi fă-ţi treaba în camera femeii, în timp ce ea 
doarme. Apoi ia-ţi valiza şi ieşi din hotel pe uşa de 
incendiu.” 

După aceea o să plece din Zurich cu maşina pe care o 
închiriase pe un alt nume, în direcţia Austria. Cu puţin 
noroc, o să fie deja dincolo de graniţă până se descoperă 
cadavrul. 

În Austria o să stea câteva săptămâni şi o să-şi lase barbă, 
ceea ce îi va schimba complet înfăţişarea. Luigi era foarte 
priceput la planuri de viitor. Aşa reuşea să rămână în viaţă. 


— Singura persoană căreia încă nu am avut ocazia să-i pun 
câteva întrebări este Sophie, remarcă Paula în timp ce 
intrau în hotel. 

— Nu pot să-mi imaginez c-ar putea avea vreun amestec, 
comentă Tweed. 

— Şi în câte cazuri ţi s-a întâmplat ca ultima persoană la 
care s-ar fi gândit cineva să fie criminalul? 

— Destul de multe, recunoscu el. 

— Te las acum, spuse ea dintr-odată. Iat-o pe Sophie. Stă 
singură, în hol. Locul e cam aglomerat. 

În timp ce Paula se îndrepta spre ea, Sophie ridica 
paharul, ca să bea. Pe masă avea o sticlă de gin aproape 
goală. Să se fi ameţit? Sophie o văzu şi, în loc să bea, 
ridică paharul spre ea. 

— Simt nevoia să fiu cu cineva, începu Paula în timp ce-şi 
scotea paltonul. Sau poate că ai prefera să rămâi singură? 
— O, nu, şi eu la fel. Sophie aruncă o privire prin hol. Nu 
putem discuta ca lumea aici. Să urcăm la mine în cameră! 
Merseră cu liftul până la etajul al doilea, fără să vorbească. 
Sophie avea o cameră ce dădea spre intrarea în hotel. 
Când intră, Paula aruncă o privire în jur, plină de uimire. 
Peste tot erau valize, unele foarte mari. Două, pe poliţa de 


bagaje, erau deschise. Tot ce era în ele era împachetat cu 
grijă - o nouă surpriză pentru Paula. Avusese impresia că 
Sophie este neatentă şi dezordonată. 

— Dă-ţi jos haina, spuse Sophie. 

Deschise un dulap. Înăuntru erau zeci de umeraşe cu haine 
pe ele. „Lui Sophie îi plac hainele”, se gândi Paula în timp 
ce se aşeză într-un fotoliu. Observă, de asemenea, cât de 
vioaie era Sophie, în ciuda cantităţii de alcool pe care 
trebuie să o fi consumat. Era o femeie înaltă, iar mişcările 
ei erau atletice. 

— Eu îmi pun ceva de băut, spuse ea de parcă ar fi fost 
vorba de primul ei pahar pe ziua de azi. Tu ce vrei să bei? 
— Un pahar de Chardonnay, dacă nu e vreo problemă. 

— Problemă? Nu există niciuna pe lumea asta cu care să 
nu mă descurc. 

Dispăru în baie, de unde se întoarse cu două pahare sub 
braţ. Într-o mână avea o sticlă de Chardonnay şi-n cealaltă 
una de whisky. Turnă băuturile şi se aşeză în fotoliu în faţa 
Paulei. Ridică paharul şi ciocniră. 

— Pentru crimă. 

— Eu cred că mai degrabă aş bea pentru rezolvarea 
crimelor la care am asistat în ultima săptămână şi ceva. 

— Te-am adus aici ca să nu se bage Marienetta peste noi. 
Deşi nu prea cred. A dispărut. 

— Pe bune? La fel, se pare, şi tatăl tău. 

— Să sperăm că e pentru totdeauna. Şi, dacă nu i-aş mai 
vedea niciodată, tot va fi prea devreme. 

Chicoti şi goli jumătate din pahar. 

— Vorbeşti serios? întrebă Paula. 

— Cum să nu, spuse ea, imitând un perfect accent 
american. 

Sophie era complet diferită de cum o văzuse Paula înainte. 
Avea o voce plăcută, iar în vorbă, niciun pic de răutate. 
Aproape indiferentă. Purta o rochie neagră de catifea, cu 
bretele subţiri peste umerii bine modelaţi. 


Îşi desfăcuse coada de cal. Părul castaniu despletit îi 
atingea omoplaţii, în valuri de mătase. Sophie era o femeie 
atrăgătoare, bine făcută. Cum stăteau ele la palavre, Paula 
se simţi atrasă de privirea ei cenuşie, care câteodată se 
însufleţea, apoi devenea sticloasă. Avu sentimentul ciudat 
că ochii lui Sophie au ceva hipnotic în ei şi că e pe cale să 
cadă sub vraja lor. Întoarse privirea, clipi şi se uită prin 
cameră. 

— Da' ştiu că ai o tonă de bagaje. 

— Îmi plac hainele. Ar trebui să vezi colecţia Marienettei. 
Nişte cufere uriaşe. Cu toate astea, e în stare să care vreo 
două de parcă ar duce mape de hârtie. E viguroasă şi 
sprintenă. 

— Vă ciondăniţi des? întrebă Paula, amintindu-şi de scena 
în care Marienetta îi trăsese lui Sophie o palmă pe cinste. 
Cum era când eraţi mai mici? 

— Parcă eram câinele cu pisica. Ea era „sora” mai mare, 
iar eu, un bagaj inutil. Până într-o zi, când n-am mai putut 
să-nghit şi aproape că i-am spart falca. 

— Cum ai reuşit? 

— Am făcut rost de o rozetă de la prietenul meu. Mi-am 
pus rozeta pe degete şi deasupra, mânuşi. Când i-am tras 
una, a căzut pe spate. Chicoti. A stat în spital o săptămână. 
După aceea m-a lăsat în pace. 

Se hlizi iar. Ochii ei deveniră sticloşi, şi din nou Paula avu 
sentimentul că se îneacă în adâncul lor. Senzaţia o tulbură. 
În timp ce sorbea din Chardonnay, Sophie îşi umplu din 
nou paharul cu whisky. Până acum stătuse aplecată, cu 
coatele pe genunchi. Acum se afundă în scaun, rezemându- 
şi capul de spătar şi uitându-se în tavan. Oare băutura îşi 
făcea efectul? 

— Cine crezi că a comis aceste crime oribile? i-o aruncă, 
într-o doară, Paula. 

— Poate că George Karazov. Am citit odată o carte care se 
numea I/mitatori. Era despre Karazov. Obişnuia să-şi taie 


victimele de parcă erau hălci de carne, deşi nu părea să fie 
necesar. Odată s-a strecurat într-o morgă unde, pe o 
lespede, zăcea una dintre ultimele lui realizări. A făcut o 
grămadă de fotografii, după care a dispărut. Apoi a trimis 
fotografiile la FBI cu o notă bătută la maşină: „Din partea 
mea. Nu mă veţi prinde niciodată”. Şi nu l-au prins. Poate 
că a reapărut. 

Paula ştia totul despre cazul Karazov, însă era curioasă să 
afle cum reacţionase Sophie la el. Incepu să nu se mai 
simtă în largul ei, dar insistă: 

— Ai folosit sintagma „nu părea să fie necesar”. Ce-ai vrut 
să spui prin asta? 

— Avea cuţit. De ce nu l-a înfipt, pur şi simplu, în gâtul lor 
şi gata? 

— De asemenea, ai folosit cuvântul „realizări”. Nu am 
înţeles la ce te-ai referit. 

— Ei bine, cred că îi plăcea de fapt ceea ce făcea. 

Brusc, Sophie se îndreptă în scaun. Se uită fix în ochii 
Paulei. 

— Cine crezi că-i tipul? 

— E greu de spus în faza asta. 

— Dar trebuie să aveţi dovezi până acum. Aşadar, în ce 
direcţie se îndreaptă toate astea? întrebă Sophie cu 
vehemenţă. 

— În nicio direcţie anume. Trebuie să aşteptăm. Va face o 
greşeală. 

— Până acum n-a făcut, nu-i aşa? 

— Nu sunt sigură. Trebuie să aşteptăm, repetă ea. 

— Dacă s-a întors Karazov, veţi aştepta toată viaţa. E prea 
deştept şi a acumulat mult prea multă experienţă. 

— E-adevărat. Paula se întrerupse. Numai că nu cred că 
este Karazov. Acum trebuie să mă duc, altfel se vor întreba 
ce s-a întâmplat cu mine. Mi-a făcut plăcere să stăm de 
vorbă, minţi ea. 

„Normal? Sau anormal?” se întreba ea în timp ce se ducea 


să-i dea raportul lui Tweed. În privinţa răspunsului, avea 
foarte mici îndoieli. 


Mercedesul acela era una dintre puţinele maşini de pe 
stradă în Zurich, noaptea. La volan, Ed Danvers, parcă cu 
faţa spre lacul neted şi lucios, ca o oglindă neagră. În faţa 
lor, undeva, departe, nu era nimic altceva decât peretele 
plat, care intra perpendicular în apă. Pe locul pasagerului 
stătea Russell Straub, drept, încordat. 

— Tweed începe să devină o problemă, spuse «el 
posomorât. Trebuie oprit din continuarea anchetei. 

— De ce, domnule? 

Tipului de la FBI îi plăcea să fie informat. 

— Pentru că, dacă îl localizează pe ucigaş, cazul va ajunge 
de notorietate mondială. N-am nevoie de aşa ceva. 

— Vă gândiţi la uciderea lui Hank Foley? 

Straub întoarse capul, uitându-se pe geamul fumuriu, 
acoperit de gheaţă. Nu exista niciun risc să vadă cineva 
cine e înăuntru. Pufăi din trabucul pe care îl ţinea între 
degetele groase şi puternice. 

— Nu uita că eu nu fumez niciodată în public. Foarte mulţi 
alegători provin din clubul antifumat. 

— Vă faceţi griji pentru uciderea lui Hank Foley? insistă 
Danvers. Faptul că, întâmplător, aveţi o casă în Pinedale, în 
apropiere de locul unde s-a întâmplat, nu va ieşi la iveală, 
chiar dacă presa o să creeze senzaţie. 

Instinctele lui de agent FBI îi spuneau că nu acesta era 
adevăratul motiv al îngrijorării lui Straub. 

— Vorbeşti de parcă ai şti tu totul despre presă. Cei de la 
Washington Post nu mă plac. 

— Dacă mai e vreun motiv pentru care vă îngrijorează 
Tweed, ar fi bine să ştiu despre ce este vorba. Altfel, 
acţionez în ceaţă. 

— Nu există niciun alt motiv, fir-ar al naibii! se răsti 
Straub. Şi nu uita că, atunci când voi deveni preşedinte, îl 


voi da afară pe Cord Dillon din funcţia de director adjunct. 
Te-aş putea pune pe tine în locul lui, la fel de uşor cum 
aprind trabucul ăsta. Pe de altă parte... Tonul lui devenise 
ameninţător. Te-aş putea lăsa să putrezeşti la Londra 
pentru restul carierei tale. 

— Îmi sugeraţi să angajez nişte pistolari să îl dea la o parte 
din cale pe Tweed? 

— Mi-aş putea asuma un asemenea risc, Ed? 

Se întoarse spre agent şi zâmbi răutăcios. Tonul acestuia 
nu fusese convingător. 

— Cu experienţa mea, spuse Danvers încet, aş putea 
exercita o presiune diplomatică asupra elveţienilor. Care 
să-l determine pe Tweed să părăsească Elveţia. 


O siluetă într-un pardesiu şi o pălărie moale de fetru, trasă 
mult pe faţă, se plimba de-a lungul zidului. Când trecu prin 
dreptul maşinii, aruncă o privire prin parbrizul pe care îl 
dezgheţase Danvers. Apoi dispăru în noapte. 

— Cine naiba a fost? mârâi Straub. S-a uitat fix la mine. 

— Probabil vreun elveţian ieşit la plimbare. Vreţi să vă duc 
înapoi la hotel? 

— Da. Şi nu uita că până acum asocierea noastră a mers 
bine. Până acum, repetă el întorcându-se spre Danvers şi 
rânjind maliţios. 

Omul în pardesiu îşi continuă plimbarea de plăcere până 
ce Mercedesul dispăru. Apoi Marler se întoarse spre 
motocicleta pe care şi-o cumpărase din Zurich. Fusese în 
faţa hotelului exact când Danvers scotea Mercedesul din 
parcare. Imediat apăruse vicepreşedintele, care intrase în 
maşină lângă şofer. 

Contrariat, Marler încălecase pe motocicletă şi urmărise 
Mercedesul la o distanţă apreciabilă, până când acesta se 
oprise lângă lac. Acum avea de gând să-i dea raportul lui 
Tweed. 


Când telefonul sună, Paula se afla în apartamentul lui 
Tweed. Era Monica. După o scurtă discuţie cu Tweed, ea i-l 
dădu pe Howard, directorul lor. Convorbirea cu acesta a 
fost mai lungă, de unde Paula trase concluzia că nu erau 
veşti bune. Mai înainte îi povestise despre întâlnirea cu 
Sophie. Tweed puse receptorul în furcă. 

— Necazuri? întrebă Paula. 

— Aşa s-ar zice. 

Înainte să sune telefonul, i se păruse că Tweed era 
îngrijorat. Acum însă era aproape dezinvolt. O luă de braţ 
şi o invită să ia loc într-un fotoliu, iar el se aşeză în faţa ei. 
— Monica s-a întrecut pe ea însăşi. In strădania ei de a 
alcătui arborele familiei Arbogast, a descoperit că Vicenzo, 
unchiul lui Roman, care s-a stabilit în State, a avut trei 
copii: doi băieţi şi o fată. Un alt frate, Mario, care de la 
Roma a emigrat tot în State, a avut şi el un fiu şi o fiică, 
ultima născută în Marea Britanie încă nu a aflat numele 
copiilor. Arborele ăsta de familie începe să fie din ce în ce 
mai complet. Apoi Howard mi-a spus că a fost chemat de 
două ori să discute cu premierul. Nathan Morgan, noul şef 
al Departamentului Special, a plecat încoace să mă 
escorteze înapoi acasă. 

— Ai să te duci? 

— Bineînţeles că nu, dar presiunea care se exercită asupra 
noastră e în creştere. Ce-mi place e că se dau de gol. 
Dovadă că factorul esenţial în investigația noastră este 
puterea. Şi din nou mă întreb: care este marele secret pe 
care ei încearcă să îl ascundă? O putere enormă, în cel mai 
adevărat sens al cuvântului, este implicată în ceea ce prim- 
ministrul a numit „Cazul Holgate”. Observi cum încearcă 
să reducă la una o serie întreagă de crime oribile. 

— Dar ai un ton optimist. 

— Şi, datele transmise de Monica încep să se potrivească 
cu bănuielile mele. În sfârşit, ne urnim. 

— Presupun că deocamdată nu trebuie să te întreb care 


sunt bănuielile tale? spuse ea zeflemitor. 

— E prea devreme. 

— Atunci ce crezi despre discuţia bizară pe care am avut-o 
cu Sophie? 

— Edificatoare. Interesant că ea pare să fie de obicei atât 
de liniştită încât avem tendinţa să o ignorăm. 

— Şi Abraham Seale spunea că, adesea, oamenii 
dezechilibraţi par normali cea mai mare parte a timpului. 
Sau ceva de genul acesta. 

— Ajungem şi acolo. Arăţi cam obosită. 

— Aproape că mi se închid ochii. Cred că mă duc direct în 
camera mea şi-am să pic într-un somn de moarte. Of! 
Nefericită formulare. 

Când trecea pe coridor spre camera ei, apăru Marienetta. 
Era într-o haină de ploaie îmblănită, iar viteza cu care-şi 
mişca picioarele lungi o făcu pe Paula să se simtă şi mai 
obosită. 

— Te-am dat dispărută, zise Paula. 

— Am cutreierat cârciumile. Făcând pe detectivul, cum ne- 
am înţeles. Am o grămadă de lucruri să-ţi spun. O luă pe 
Paula de braţ. Nu te mai las să faci niciun pas. Aici e 
camera mea, aşa că hai să bem ceva! Fără discuţie. Am 
atât de multe să-ţi spun... 

Paula îşi înăbuşi un căscat. Poate că ar fi bine să rămână 
să o asculte. Marienetta părea triumfătoare. Când intrară, 
Paula aruncă o privire prin încăperea mare. Nu era prea 
diferită de a lui Sophie. Valize mari peste tot, unele aşezate 
în teancuri. 

— Chardonnay pentru tine, zise Marienetta binedispusă. 
Whisky pentru mine - ca să nu le-amestec. Ghici cu cine 
am fost! Black Jack. A îndrugat verzi şi uscate. 

După ce turnă în pahare, Marienetta se cocoţă pe o 
canapea în faţa Paulei, care se topea pe canapeaua ei. 
Ciocniră încet, iar Marienetta luă o duşcă zdravănă, 
golindu-şi pe jumătate paharul. Purta o rochie aurie care 


se potrivea de minune cu părul ei lung. În jurul taliei 
subţiri avea o curea verde, închisă cu o cataramă-bijuterie. 
Se aşeză picior peste picior. 

— Am bântuit prin şase baruri. Black Jack era în mare 
formă. Pun pariu că acum zace îmbrăcat în pat. Deşi, când 
l-am ajutat să-şi deschidă uşa şi i-am spus noapte bună, 
voia să-mi scoată el mie hainele. 

— Probabil că era deja cherchelit. Dacă nici nu mai putea 
să-şi deschidă singur uşa... 

— Nu mă prosteşie el pe mine. E ca un butoi fără fund. 
Insă, după ce bea mult, spune lucruri pe care în mod 
normal nu le-ar zice. 

— Ia s-auzim! 

— La un moment dat, discuţia se încinsese pe tema 
pedepsei cu moartea. Jack a zis că e în favoarea ei. Apoi a 
spus că în lumea asta sunt oameni care mai bine n-ar fi. 
Dar că, în privinţa unora, treaba a fost deja rezolvată. 

— Eşti sigură că aşa a spus? 

— Ţi-am citat exact vorbele lui. Zicea că are el o listă de 
oameni care nu vor mai face umbră pământului pentru 
multă vreme. L-am întrebat cine-i pe listă. A-nceput să facă 
pe timidul, zicea că ar spune, dar că ultimul lucru pe care 
ni l-am dori ar fi publicitatea. L-am întrebat de ce se referă 
la „noi” când spune asta? 

— Zi-i mai departe! 

— A zis că la lume, în general, ceea ce nu prea are sens. 
Să-mi umplu din nou paharul. Tu mai vrei? 

Paula scutură din cap. În timp ce Marienetta îşi turnă un 
whisky mare, ea născocea ce să spună mai departe. 
Aceasta se aşeză şi o privi insistent. Ochii ei ca de pisică 
erau incandescenti. 

— Spune-mi, zise Paula încet, a recunoscut el, în mod 
concret, că a ucis vreuna dintre victime? 

— Doar ţi-am zis ce-a spus. Şi am o memorie bună la 
dialoguri. 


— Atunci, înseamnă că el practic nu a mărturisit că a ucis 
pe cineva anume, nu? 

— Poţi să interpretezi cum vrei. 

Marienetta ridică din umeri. 

— Toate astea au fost după ore întregi de alte discuţii. La 
un moment dat, îi tot dădea înainte cu cât de mult îi plăcea 
lui să navigheze, că m-ar lua la plimbare pe lacul Zurich. I- 
am zis că altă dată. Ei, ce zici, mă descurc ca detectiv, 
colaboratoare a ta? 

— Cred că te-ai descurcat foarte bine. 

— Şi-o să-i spui toate astea lui Tweed? Ar trebui să ştie. 
Poate-am dat lovitura. Doar Jack călătoreşte mult. A fost şi 
la Boston cu Gulfstream-ul, prin bunăvoința unchiului meu. 
— Apropo, unde e Roman? Se pare că a dispărut. 

— Habar n-am. E de capul lui. E foarte secretos în ceea ce 
îl priveşte. 

— Tu te gândeşti să pleci undeva? întrebă Paula, uitându- 
se la mormanul de valize. 

— A, acelea! Imi place să fiu pregătită de plecare în orice 
moment. Şi chiar trebuie să fiu, dacă Roman are de gând 
să plece undeva. 

— Cred că am să merg la culcare, dacă nu te superi. Am 
avut o zi plină, spuse Paula, ridicându-se. 

— Nu ţi-ai băut nici jumătate din pahar, ce naiba! Vocea i 
se asprise. Şi voiam să aud ce-ai mai făcut tu cu ancheta. 
— Dimineaţă, dacă nu te superi, răspunse Paula 
îndreptându-se spre uşă. Şi am băut destul, dar îţi 
mulţumesc pentru ospitalitate. 

Marienetta se ridică. Ochii ei luceau acum ca nişte licurici. 
Se îndreptă spre Paula, care era cu mâna pe clanţa uşii. 

— Eu îţi spun tot ce aflu, şi tu mie, nimic. 

— Dimineaţă. Noapte bună, Marienetta. 

Se îndreptă cu paşi grăbiţi spre camera ei, îngrijorată ca 
nu cumva Marienetta să o urmărească, lucru care nu s-a 
întâmplat însă. Cu efort, făcu un duş rapid. Incă se simţea 


extenuată, dar asta n-o împiedică să facă exact ce avea de 
făcut. 


Dimineaţa, la ora trei fix, Luigi părăsi camera în ţinuta sa 
de „bancher”. Verifică uşa de incendiu, să fie sigur că se 
deschide. Apoi, în mână cu geantă diplomat în care avea 
pistolul Glock, porni pe coridoarele pustii spre camera 
Paulei. 

După un somn adânc cum nu mai avusese de mult, a doua 
zi dimineaţă, Paula se trezi, îşi puse halatul de casă peste 
pijama şi rămase cu ochii ţintă spre uşă. Inainte să meargă 
la culcare îşi luase două măsuri de precauţie. Mai întâi, 
luase un scaun cu spătarul tapiţat, îl înclinase puţin şi îl 
proptise bine în uşă, sub mânerul clanţei. Apoi scosese din 
valiză o pană groasă de cauciuc, pe care o lua cu ea peste 
tot, şi o împinsese sub uşă, înţepenind-o bine. 

Acum însă uşa era întredeschisă vreo patru centimetri. 
Mânerul fusese forţat, după cum arăta spătarul îndoit al 
scaunului, dar rezistase. Totuşi, pana de cauciuc a fost cea 
care a salvat-o. Oricine încercase să intre cu forţa în 
camera ei împinsese cu foarte mare putere. Cu cât ar fi 
împins mai tare, cu atât uşa s-ar fi blocat din cauza penei. 
Paula îşi luă Browning-ul de sub pernă, se apropie de uşă 
şi aruncă o privire prin crăpătură, ascultă. Dădu cu grijă 
scaunul la o parte şi se aruncă cu toată greutatea în uşă. 
Pana ieşi, iar uşa se trânti cu zgomot. Suspină uşurată. 
După ce făcu un duş, îşi puse rapid o bluză şi o fustă de 
lână, iar în picioare, nişte pantofi comozi. Îşi azvârli geanta 
pe umăr, cu Browning-ul la locul lui, în buzunarul special, 
şi se îndreptă spre camera lui Tweed. Avea deja musafiri. 
Când deschisese uşa, Tweed dăduse cu ochii de Nathan 
Morgan. Îmbrăcat într-o haină de blană de urs şi cu o 
căciulă de blană pe cap, acesta arăta ridicol şi părea şi mai 


gras decât de obicei. Tweed îl invită înăuntru, dar nu-i 
propuse să mai ia şi loc. 

— Cărui fapt îi datorez plăcerea? îl întrebă pe Nathan cu 
un zâmbet ironic. 

Atunci bătuse Paula la uşă, iar Tweed îi deschisese. Ea îi 
aruncă o privire lui Nathan, apoi se instală într-un fotoliu. 
Tweed repetă întrebarea. 

— Această misiune, răspunse Nathan în stilul lui pompos, 
este secretă. Privi spre Paula. Trebuie să fim singuri. 

— Credeam că ţi-ai dat seama până acum că domnişoara 
Grey este asistenta mea personală, cu care lucrez de ani 
de zile. Şi ea este pe punctul de a-l identifica pe acest 
ucigaş în masă care călătoreşte de pe un continent pe 
altul. 

„Chiar sunt?” îşi spuse Paula. 

— Ce? explodă Nathan. 

— Nu am chef să repet întruna tot ce spun, îi răspunse 
Tweed pe cel mai suav ton posibil. 

— Este îngrozitor de frig aici, spuse Nathan. Mai rău decât 
acasă. 

Faţa împietrită începu să-i transpire. Tânjea să-şi dea jos 
haina aceea grea, însă deocamdată nimeni nu se oferise să 
i-o ia. 

Oftă din greu şi începu din nou: 

— Vin direct de la aeroport. Misiunea mea este să te 
escortez imediat înapoi în Marea Britanie. 

Scoase din haină un plic pe care i-l întinse lui Tweed. După 
ce citi hârtia dinăuntru, acesta îi dădu drumul pe masă, 
dar, ca din întâmplare, plicul alunecă şi căzu pe podea. 

— Aceasta este autorizația mea, continuă Nathan, 
declarativ. 

Auziră o bătaie în uşă, urmată de câteva bătăi uşoare şi 
rapide. Tweed deschise, iar Beck intră grăbit în cameră, cu 
aceeaşi expresie cruntă pe faţă. li aruncă o privire lui 
Nathan. 


— Să vă fac prezentările, continuă Tweed pe acelaşi ton 
amabil de mai înainte. Dumnealui este Nathan Morgan... 

— Director al Departamentului Special, sublinie Nathan. 

— Temporar director al Departamentului Special. A fost 
numit de probă. Susţine că a venit aici ca să mă ducă 
înapoi în Marea Britanie. A, iar acesta este Arthur Beck, 
şeful Poliţiei Federale. 

— Exact omul care-mi trebuie, spuse Nathan cu nerăbdare. 
Întinse mâna lui urâtă să dea noroc cu Beck, dar acesta 
ignoră gestul. M-aţi putea ajuta în misiunea mea, îi dădu el 
înainte, punându-mi la dispoziţie o escortă până ajung cu 
Tweed la aeroport ca să prindem primul zbor spre Marea 
Britanie. 

— Singura problemă este că eu nu intenţionez să mă întorc 
acasă cu acest domn, spuse Tweed. Se uită spre Nathan. 
Constat că trebuie să-ţi explic structura serviciilor noastre 
de securitate. SIS se află sub controlul direct al prim- 
ministrului. Departamentul Special este în subordinea 
comisariatului Poliţiei. Pe jos, continuă el întorcându-se 
spre Beck, se află o scrisoare stupidă de la ministrul de 
interne, despre care Nathan pretinde că este autorizaţia 
sa. Nu face nici măcar cât hârtia pe care a fost imprimată. 
— Protestez! 

Nathan deja transpira abundent, mai cu seamă că în 
cameră era cu mult mai cald decât afară, datorită încălzirii 
centrale. 

— Domnule Beck, vă solicit cooperarea în această 
problemă. 

— Se pare că nu deţineţi prea multă autoritate în Marea 
Britanie, îi spuse Beck sumbru. În orice caz, în Elveţia nu 
deţineţi niciuna. Dacă domnul Tweed este de acord, vă 
sugerez să vă întoarceţi acasă singur. 

— Da' este revoltător! 

— Venirea ta aici cu siguranţă este, îi spuse Tweed, blând. 
Nathan, care-şi ţinea mănuşile sub braţ, scoase o batistă şi 


se şterse pe frunte şi pe faţă. Batista era udă leoarcă încă 
înainte să încheie operaţiunea. Paula se ridică, umplu un 
pahar cu apă şi i-l întinse. 

— Bea asta înainte să pleci, altfel te deshidratezi complet. 
— Mulţumesc, reuşi Nathan să îngaime. 

Paula îi deschise uşa. Nathan se holbă buimac în jur. Băuse 
tot paharul cu apă. Pesemne căldura îl ajutase să se 
hotărască. Se îndreptă spre uşa deschisă şi, chiar înainte 
de a ieşi, îi aruncă o privire duşmănoasă lui Tweed. 

— Să fii sigur că voi întocmi un raport detaliat cu privire la 
acest incident. 

— Aşa să faci, îi răspunse Tweed. 

După ce „oaspetele” lor plecă, Paula încuie uşa. Tweed îi 
luă paltonul lui Beck, care se aşeză apoi într-un fotoliu. 
Bău paharul cu apă pe care i-l întinse Paula, apoi începu 
să-şi învârtă degetele lungi în jurul paharului. 

— Tweed, am venit cât am putut de repede încoace, 
deoarece s-a ivit pe neaşteptate o problemă legată de 
prezenţa dumitale în Elveţia. Nu-ţi face griji, spuse el, 
ridicând un deget. Am aranjat eu totul. Doar că e posibil ca 
omul acesta stupid care tocmai a ieşit să fie implicat în 
treaba asta, deşi mă îndoiesc. M-a sunat ministrul, de la 
Berna, şi mi-a sugerat, într-o convorbire destul de lungă, 
că ar fi bine să fii mai discret în anchetarea crimelor. 

— Scuzaţi-mă, spuse Paula, dar de unde a aflat că Tweed 
este aici, în Zurich? 

— Voi ajunge şi la asta. L-am lăsat să spună vrute şi 
nevrute, apoi am explodat. I-am spus că Tweed este şansa 
noastră în elucidarea crimelor, că e vorba despre ceva la 
nivel internaţional, care a început în Maine, unde 
dumneata ai fost deja. Apoi că a doua crimă s-a produs în 
Marea Britanie şi că ai anchetat cazul de acolo. I-am zis că 
acum avem încă două aici, în Elveţia, şi că autopsiile 
sugerează că ar fi vorba despre acelaşi criminal. După 
aceea, am început să îndrug vrute şi nevrute, l-am întrebat 


câţi turişti ne-ar mai vizita anul acesta dacă s-ar afla că un 
criminal internaţional umblă liber şi-şi  decapitează 
victimele. Ori nu contează sumele pe care industria 
turismului le aduce în ţară? A dat imediat înapoi când i-am 
spus iarăşi că, după părerea mea, dumneata eşti speranţa 
noastră în rezolvarea cazului. În cele din urmă, a încheiat 
convorbirea urându-ţi succes. 

— Ai avut o zi grea, dar deja încununată de succes, îi spuse 
Tweed. 

— Să revin, continuă Beck, Paula a întrebat de unde ştia el 
că eşti în Zurich. Răspunsul este: Roman Arbogast. A fost 
la Berna. 

— Deci de-aia dispăruse, comentă Paula. 

— Roman tocmai s-a întors. Pe de altă parte, când a fost la 
Berna, i-a cerut ministrului să-ţi mai potolească 
entuziasmul în această anchetă. De ce? Nu pot să-mi dau 
seama. 

— Eu, da, spuse Paula, dar deocamdată nu mă stresaţi. 

— Mai mult, după ce am explodat eu, el a cedat, explică 
Beck, invocându-mi aceleaşi motive pe care i le dădusem 
eu mai devreme. 

— Puterea, spuse Tweed accentuând cuvântul. Aceasta 
este forţa motrice care stă în spatele întregului caz. 
Puterea - emanată de la Washington. 

— Destul de înfricoşător, spuse Beck. Trebuie să fie ceva 
foarte important. 


O linişte apăsătoare se lăsă în încăpere. O vreme meditară 
toţi asupra celor spuse. Paula rupse tăcerea povestindu-le 
ce se-ntâmplase cu uşa dormitorului ei în cursul nopţii. 
Tweed şi Beck ascultară serioşi, până la capăt. 

— Ceea ce-mi confirmă că eu ştiu ceva ce nu ar trebui să 
ştiu, adăugă ea. Of, Doamne, cât aş vrea să-mi amintesc 
despre ce este vorba... 

Tweed îi explică lui Beck că, într-o discuţie avută cu cineva 


pe care ea nu şi-l amintea, a fost făcută o remarcă 
importantă şi că nu-şi amintea nici care fusese această 
remarcă. 

— Înţeleg ce vreţi să spuneţi, îi zise Beck Paulei. Odată, am 
avut un caz grav, a cărui rezolvare atârna de câteva 
cuvinte spuse de cineva. Multă vreme nu am putut să-mi 
amintesc despre ce era vorba, însă am ştiut imediat cine 
este criminalul în clipa în care mi-am adus aminte. 

— L-am rugat pe Newman să rezerve bilete la clasa întâi la 
expresul de Lugano, îi spuse Tweed lui Beck. Pentru astăzi. 
Apoi îi povesti că familia Arbogast pleacă într-acolo, după 
cum aflase Paula, din întâmplare. 

— Îţi spune ceva Lugano? 

— Doar că Roman Arbogast are şi acolo un birou. E 
aproape de graniţa cu Italia. Roman câştigă mulţi bani din 
exportul de materiale explozibile, lucru care ne dă motive 
de îngrijorare. De fapt, acesta este motivul real pentru 
care s-a dus la ministru cu documente detaliate privind 
ultimul transport. A pornit deja spre sud, cu un tren de 
marfă. 

— Explozibili? Departamentul acesta este în subordinea lui 
Sophie, spuse Paula. De ce sunteţi îngrijoraţi? 

— Pentru că nu ştim care este destinaţia finală a 
încărcăturii. După cum reiese din documente, marfa trece 
de graniţă cu trenul, până în portul Genova. Acolo este 
transferată pe un vas. Am verificat fără vâlvă traseul. In 
acte au fost trecute tuburi de oxigen, iar vasul este Saturn, 
înregistrat în Liberia. Roman a încheiat tranzacţia printr- 
un intermediar italian, foarte respectabil. Şi de aici i-am 
pierdut urma. 

— Şi-atunci, în ce constă îngrijorarea? insistă Paula. 

— Dacă am presupune că unele dintre aceste tuburi conţin 
armament? 

— ACTIL, spuse Paula. „A" este pentru armament. 

— Exact. Şi, dacă aşa stau lucrurile, care este destinaţia 


lor? Odată ajunse la bordul vasului Saturn, pot fi duse 
oriunde. Cine anume din ACTIL se ocupă de explozibili sau 
de orice tip de armament? 

— Sophie, spuse Paula, aproape în şoaptă. 

— Mannix, spuse Tweed. În hotelul acesta e cazat un 
anume domn Mannix. 

— Ce!? exclamă Paula. O fantomă cu numele de Mannix a 
stat în acelaşi hotel cu noi şi la Montreux. Doar i-am 
verificat împreună camera şi nu am găsit nimic. 

— Am pomenit despre asta tocmai pentru că eşti de faţă, îi 
spuse Tweed lui Beck. Mă gândeam că l-ai putea convinge 
cumva pe managerul hotelului să ne dea voie să aruncăm o 
privire prin camera lui. 

— Da, se poate. Beck sări sprinten în picioare. Acum ar fi 
cel mai bine. 

Cinci minute mai târziu, cu aprobarea şi menţiunea lui 
Beck că este în legătură cu investigarea crimei care 
avusese loc în apropierea hotelului, asistentul directorului 
de hotel veni cu ei în camera respectivă, bătu întâi la uşă, 
apoi o descuie cu cheia administraţiei hotelului. Camera 
era spațioasă, cu vedere spre intrarea în hotel. Asistentul 
directorului de hotel chemă apoi o cameristă, care spuse 
că nu se dormise în acel pat. 

Paula începu să deschidă dulapurile. Avu senzaţia că scena 
se repetă aidoma ca în Montreux. Văzu aceleaşi lucruri: 
haina neagră, lungă, agăţată pe un umeraş, iar alături un 
costum negru, despre care Beck aprecie că este al unui 
bărbat de circa un metru optzeci înălţime. 

Istoria se repetă şi în baie. Pe poliţa de deasupra chiuvetei 
era un pămătuf scump, nefolosit, un săpun de bărbierit şi o 
lamă, care păreau a fi nou-nouţe. Săpunul de la hotel era 
încă în ambalajul lui original, iar peria de păr, tot nouă, nu 
avea niciun fir de păr în ea. 


Paula căută peste tot, dar nici urmă de vreo pălărie sau de 
mânuşi. Avu impresia că în cameră plutea un aer ciudat, 
ce-ţi dădea fiori, de parcă nu ar fi locuit nimeni acolo. Işi 
puse nişte mănuşi de latex şi deschise o valiză mare, 
neagră. Era goală. 

— Acum două zile, domnul Mannix a închiriat această 
cameră pentru o săptămână, le spuse asistentul şefului de 
hotel. A plătit în avans. Cu bani gheaţă. 

— Mi l-aţi putea descrie? întrebă Beck. 

— După câte se pare, a sosit aici odată cu alţi oaspeţi. Aşa 
că recepţionerul de serviciu, cel care l-a cazat, a fost foarte 
vag în ce priveşte descrierea înfăţişării sale. I se pare 
totuşi că ar fi vorba despre un bărbat înalt, îmbrăcat într- 
un palton negru şi cu o pălărie cu boruri largi, îndesată pe 
cap, aşa încât îi ascundea aproape toată faţa. Hamalul care 
i-a dus bagajele este încă şi mai vag. Zice că oaspetele nu 
a scos nicio vorbă. I-a întins, pur şi simplu, o bancnotă de 
cincizeci de franci, dar nu i-a răspuns când l-a întrebat 
dacă mai doreşte ceva. 

— O fantomă, spuse Paula. La fel ca în Montreux. Ce se 
întâmplă? 

— Dacă se întoarce în hotel, sunaţi-mă imediat, îi spuse 
Beck funcţionarului de la hotel, întinzându-i o carte de 
vizită. Fiţi amabil şi lăsaţi-ne puţin singuri, vom avea grijă 
să închidem noi uşa la plecare... 

După ce acesta plecă, Beck le spuse: A 

— Altceva am să vă spun. Poate o să vă şocheze. Într-unul 
dintre buzunarele paltonului pe care îl purta Elena Brucan 
am găsit un pachet mare de cocaină. E posibil ca ea să fi 
fost un curier? 

— Nu, răspunse Tweed respingând vehement ideea. Şi nu 
vă obosiţi să mai căutaţi amprente în camera aceasta, 
pentru că nu veţi găsi. Paula a folosit cuvântul „fantomă”. 
E viclean şi foarte deştept. Toate astea sunt o diversiune, 
pentru a ne distrage de la ancheta noastră. Domnul 


Mannix nu există, dar el este criminalul. La fel stau 
lucrurile şi cu pachetul de cocaină. O altă mişcare menită 
să ne distragă atenţia, să ne trimită după potcoave de cai 
morţi. De data asta, ca să ne facă să ne gândim la un 
traficant de droguri. Ne înfruntăm cu o minte de-a dreptul 
diabolică. 

Îl însoţiră pe Beck până la ieşirea din hotel. Paula, care 
mergea înaintea lor, o zări pe Sophie stând pe un scaun în 
hol, înconjurată de valize. Sophie sări şi-o îmbrăţişă pe 
Paula. i 

— Plecăm la Lugano, dar mai spre prânz. Imi place să am 
totul pregătit din timp. Ne cazăm la Splendide Royal. Am 
înțeles că e un hotel încântător şi că are vedere spre lacul 
Lugano, înconjurat de nişte munti superbi. De ce nu vii cu 
noi? Luăm expresul de 13.07 din Hauptbahnhof. Ai timp să- 
ţi faci bagajele. În plus, tata e foarte binedispus. Hai, vino! 
Voi avea şi eu cu cine sta de vorbă. 

Sophie era în plin avânt, turuia un cuvânt după altul. Paula 
se uită insistent la ea. Ochii ei păreau fireşti şi plini de 
viaţă. Oare care era adevărata Sophie? Şcolăriţa care se 
hlizea prosteşte sau femeia matură care conducea două 
departamente-cheie în ACTIL? 

— Mă mai gândesc, îi răspunse Paula cu un zâmbet. S-ar 
putea să avem treabă în Zurich. 

— Oh! Mie-mi place Zurichul, dar deja l-am văzut. Vreau 
ceva nou. Se spune că Ticino - ăsta-i cantonul elveţian în 
care se vorbeşte italiana - e numai palmieri şi distracţie, 
iar mâncarea e total diferită de restul ţării. Abia aştept să 
ajung acolo. Marienetta o ia ca pe ceva obişnuit, deşi n-a 
fost niciodată acolo. De-abia aştept! Şi trenul, cică e o 
minune. Merge ca vântul. Ai să vii, nu-i aşa? 

— Dacă pot, vin. 

Se întoarse să-şi ia rămas-bun de la Beck şi constată că 
acesta plecase. Tweed vorbea cu Newman, care era cu 
paltonul pe el de parcă urma să iasă. Ceea ce şi făcu când 


Paula se îndreptă spre ei. 

— Voiam să-i spun la revedere lui Beck, dar cred că am 
ratat ocazia, zise ea. 

— Aşa e, îi spuse Tweed. Dar ţi-a transmis complimente, şi 
crede că eşti un detectiv înnăscut. Acum să mergem sus! 

În momentul acela îşi făcu apariţia Black Jack, îmbrăcat 
ţipător într-un costum galben şi cu o cravată violet, iar în 
picioare cu nişte pantofi albi, lucraţi de mână. Avea cu el 
două valize foarte mari, pe care le puse alături de ale lui 
Sophie. 

— Draga mea Paula, o salută el cu un zâmbet ademenitor. 
Parc-au trecut ani de când nu ne-am văzut! Hai să bem 
ceva în hol! Hai, nu mă refuza! 

— Bine, dar nu stăm mult, sunt în criză de timp. 

În timp ce se îndreptau spre o masă, Paula se întoarse să-i 
facă cu mâna lui Sophie. Avu un şoc. Aceasta îşi schimbase 
complet atitudinea. Chipul ei era ca un nor de furtună, atât 
de schimonosit, încât cu greu o mai puteai recunoaşte. Îşi 
răsuci capul şi îşi întoarse privirea în altă parte. Mai 
schimbătoare ca vremea. Oare ce o înfuriase de data asta? 
Să fi fost faptul că o văzuse alături de Black Jack? 

În vreme ce se aşezau la o masă într-un colţ al holului, în 
mintea Paulei se învălmăşeau tot felul de lucruri. Pachetul 
de cocaină găsit în buzunarul bietei Elena. Confruntarea 
cu Nathan Morgan. Oare părăsise Zurichul? Apoi fantoma 
Mannix. Să fie acesta, într-adevăr, o fantomă? Pe patul din 
camera lui observase - dar nu a avut timp să le spună şi 
celorlalţi - o pătură mare mototolită rău. Ca şi cum ar fi 
dormit cineva pe ea. 


În ţinuta sa de bancher, întregită de ochelarii cu rame 
aurite, Luigi ieşi din hol la timp pentru a o auzi pe Sophie 
oferind detalii despre excursia lor la Lugano, inclusiv 
despre trenul cu care aveau să călătorească. 

Se strecurase prin spatele Paulei şi apoi în curtea din dos a 


hotelului. În mâna dreaptă avea servieta diplomat în care, 
printre haine, ascunsese pistolul. Noaptea trecută trăise 
un sentiment cumplit de frustrare. 

Descuiatul uşii de la camera Paulei nu fusese o problemă, 
ţinând cont de experienţa lui. Însă, când încercase să o 
împingă încet, avusese un şoc. Uşa nu se deschidea! 
Insistase cât putuse, cu grijă să nu facă vreun zgomot, 
împingându-se repetat în ea, pentru a o face să cedeze. În 
scurt timp, îşi dăduse seama că era blocată. Incercase cu 
toată puterea lui - şi avea destulă - să învingă obstacolul 
care bloca uşa. La un moment dat, îşi dăduse seama că 
este fixată în ceva, aşa că se întorsese în camera lui, 
înjurând în gând. Ce noroc că se cazase şi plătise pentru o 
lună întreagă! 

Luigi era obişnuit să se confrunte cu neprevăzutul, să 
întâmpine obstacole, aşa că rămăsese în hotel. Acum, nu 
avea decât să închirieze o maşină, pe care să o parcheze la 
intrare. Apoi decise că ar fi înţelept să-şi rezerve un loc la 
clasa întâi la expresul de 13.07 care pleca spre Lugano. 
Sună din cameră la Hauptbahnhof, îşi făcu rezervare şi 
spuse că va plăti cu bani gheaţă la plecarea trenului. Ţinta 
lui părea să nu fie sigură că va călători cu acel tren. Nu 
contează, el vă aştepta în maşina pe care, dacă totul va 
merge bine, o va lăsa la gară, iar mai târziu va da un 
telefon companiei care i-o închiriase şi le va spune că o pot 
lua de acolo. 


Tweed era singur în cameră când sună telefonul. Era Beck. 
Vocea lui, de obicei atât de calmă, de data aceasta părea 
tensionată. 

— Vreau să ieşi din hotel, să cauţi o cabină telefonică şi să 
mă suni înapoi de acolo. Bine? 

— Acum plec. 

Curios, Tweed îşi puse din nou paltonul şi cobori. Probabil 
că a intervenit ceva foarte important în evoluţia lucrurilor. 


Beck s-a ferit să stea de vorbă cu el la telefonul din 
cameră, pentru că legătura era prin centrala hotelului. 
Tocmai ieşea, sprinten, pe uşă când, din neant, îşi făcu 
apariţia Harry Butler. 

— Te superi dacă vin cu tine? propuse Harry. 

— Sigur că nu. Dar de ce? 

— Am aflat cu toţii că azi-noapte cineva a încercat să intre 
cu forţa în camera Paulei. Probabil că a fost a doua 
încercare de a o ucide. Nu uita că eram de faţă când s-a 
tras în ea în Altstadt. S-ar putea ca şi tu să fii în pericol. 

— Apreciez grija ta. Mă duc doar să sun pe cineva de lao 
cabină telefonică. E o convorbire privată. 

— Şi ce dacă, te aştept afară până vorbeşti. 

— leri-seară, Marler a urmărit o maşină la volanul căreia 
se afla Ed Danvers, iar alături de el era Russell Straub. Au 
parcat la ieşirea din Zurich şi apoi au stat de vorbă ceva 
timp. Sunt curios, pentru că e clar că a fost o întâlnire 
secretă. Nu durează mult. 

Soarele strălucea cu putere, dar era un frig cumplit. Când 
intră în cabina telefonică, Tweed aruncă o privire înapoi. 
La capătul străzii, valurile mici de pe suprafaţa lacului 
Zurich sclipeau ca mercurul, oferind o privelişte veselă, 
dar puţinii trecători erau încotoşmănaţi şi mergeau cât mai 
aproape unul de altul, din cauza frigului. Introduse în 
aparat monedele pe care le schimbase la recepţie şi formă 
numărul lui Beck. 

— Eu sunt, spuse el când îi răspunse şeful poliţiei 
elveţiene. 

— Bine că nu ai stat pe gânduri, slavă Domnului! Am veşti 
proaste. Ministrul m-a sunat din nou, de la Berna. Ţine 
morţiş să părăseşti Zurichul astăzi. Am încercat să discut 
cu el, dara fost foarte încăpățânat. 

— Ai idee de ce s-a răzgândit? Ieri ai lăsat să se înţeleagă 
că l-ai potolit. 

— Russell Straub, vicepreşedintele american, a luat între 


timp legătura cu el şi s-a plâns că îl hărţuieşti, că îi 
compromiţi vizita. Cei de la Berna vor să rămână în bune 
relaţii cu America, din motive economice. Presupun că 
Straub a luat foc, a ameninţat că va lua legătura cu 
Washingtonul. A trebuit să-mi folosesc toată puterea de 
convingere că să-i smulg această informaţie. 

— Mulţumesc pentru avertizare. 

— Sper că vei pleca astăzi la Lugano. Pentru că, dacă mă 
va suna din nou ministrul, îi voi putea spune că ai dispărut 
din Zurich, că probabil ai părăsit ţara. 

— Vom pleca cu toţii dacă clanul Arbogast va lua acel tren. 
Ceea ce cred că va face. Am văzut-o pe Sophie în holul 
hotelului cu o grămadă de bagaje. După cum ţi-am spus, 
Newman ne-a luat bilete la expres. 

— Le-a solicitat prin recepţia hotelului? 

— Nu. Le-a luat de la o agenţie de voiaj. M-am gândit că ar 
fi bine să dispărem pur şi simplu. 

— E bine aşa! M-am liniştit. 

— De ce? 

— Situaţia devine incendiară şi e posibil ca ministrul să 
trimită nişte ofiţeri la Zurich, să vadă dacă mai eşti aici. 

— Parcă n-am fi în Elveţia. 

— Eh! oftă Beck. E pentru prima oară când cei de la Berna 
reacţionează aşa. E condamnabil, dar s-ar putea ca de data 
asta să nu-i mai pot ţine la distanţă. Era să uit. La ce hotel 
o să staţi? 

— Tot acolo unde şi-au rezervat camere cei din familia 
Arbogast, dar ei încă nu ştiu asta. Se numeşte Splendide 
Royal. 

— Mulţumesc. S-ar putea să vin şi eu până acolo cu un 
elicopter. La Lugano e aeroport. Păzeşte-ţi spatele... 

Când intră din nou în hotel, Tweed o văzu pe Paula lao 
masă din hol. Stătea la taclale cu Black Jack Diamond. 
„Adună întruna informaţii, se gândi Tweed. E formidabilă!” 
— Dragul meu Tweed, ce plăcere să vă revăd, îl salută o 


voce cu accent american. 

Uitându-se în stânga, Tweed dădu cu ochii de Russell 
Straub, care-i zâmbea cu gura până la urechi. Avea 
zâmbetul acela de campanie electorală când încerca să 
smulgă voturi. Tweed se opri, iar Harry rămase în urmă, la 
o oarecare distanţă. 

— Arătaţi mulţumit, de parcă tocmai aţi obţinut o victorie, 
îi răspunse Tweed. 

— Oh, când mi-am pus ceva în cap, mai devreme sau mai 
târziu ies întotdeauna victorios. Vitalitate, hotărâre, 
dorinţa de a avea putere. Asta e. 

— Cu accentul pus pe putere, i-o întoarse Tweed, fără nicio 
expresie pe chip. 

— Implicit, răspunse Straub, care nu era deloc pe fază. 
Însă cheia succesului în politică este personalitatea. 

— Şi un trecut absolut fără pată. 

Întreaga atitudine a lui Straub se schimbă brusc. Zâmbetul 
îi pieri de pe chip. Cu gura încremenită într-o grimasă 
feroce şi cu ochii negri ca noaptea, arăta de parcă ar fi fost 
în stare să omoare pe cineva. Îşi reveni însă foarte repede, 
nerăbdător să compenseze această scurtă lipsă de 
autocontrol. 

— Sunt absolut de acord. 

Aruncă o privire în jur, după care spuse pe un ton scăzut: 
— Se zice că sunteţi cel mai deştept detectiv din toată 
Europa. 

— Oricine v-ar fi spus asta exagerează. Vă rog să mă 
scuzaţi. Am o zi de lucru în faţă. 


— Nu m-aş încrede în sconcsul ăsta nici de-aici până la 
colţ, comentă Harry când intrară în lift. L-am văzut eu la 
televizor. Rânjeşte întruna ironic. 

— Ceea ce ai auzit, Harry, a fost cea mai mârşavă perfidie, 
spuse Tweed. 

La masa din vestibul, Paula începuse să se cam plictisească 


de sporovăiala lui Black Jack. Gătit în costumul lui nou- 
nout, era foarte mulţumit de sine. Până acum însă Paula nu 
auzise nimic care să merite atenţia, aşa că decise că e 
momentul să-l sâcâie puţin. 

— Am înţeles că eşti un susţinător fervent al pedepsei cu 
moartea. 

Dacă până atunci el fusese relaxat, stând lungit pe 
spătarul scaunului, picior peste picior, şi o desfătase cu 
isprăvile sale, acum parcă îl arsese cu ţigara aprinsă. Se 
îndreptă brusc în scaun, zâmbetul de automulţumire îi 
dispăru de pe chipul devenit dur, iar ochii îi scânteiau de 
furie. 

— Presupun că ai stat de vorbă cu Marienetta. Javra aia 
adoră să răsucească cuțitul în rană. Sub frumuseţea aia 
care-ţi ia ochii se ascunde un monstru. 

— Ce limbaj dur, Jack! Şi-apoi, unul dintre oamenii noştri 
se afla, din întâmplare, în acelaşi bar noaptea trecută, 
când stăteaţi voi doi la taclale. 

— O, spuse el bătând-o uşor pe genunchi, ceea ce ei nu-i 
făcu deloc plăcere. Atunci, izbucnirea mea a fost absolut 
nejustificată. Am depăşit măsura la micul dejun şi acum 
am o indigestie care-mi provoacă din când în când crampe. 
Alcoolul ăsta ce mă mai linişteşte. 

— Atunci, ar fi bine să mai iei unul. 

Ea încă nu-şi terminase paharul de Chardonnay pe care-l 
comandase când se aşezaseră la masă. 

— Cred că aşa am să fac. Minunată idee! Pocni din degete. 
Chelner! Aici, vă rog. Încă un scotch mare. 

Se întoarse spre Paula, care scutură din cap. 

— Să ştii că nu mă şochează ce-ai zis, îl asigură ea. Există 
pe lumea asta unii oameni care sunt mai degrabă bestii. De 
exemplu, specimenul care a decapitat oameni aici, în 
Europa. Şi în Maine. 

— Crezi că au meritat-o? întrebă el încet. 

— Nu, nu cred. Şi mă refeream la specimenul ăsta, care a 


comis aceste crime, pentru că om nu e. Mă întreb dacă îl 
vom prinde vreodată. 

— Ai vreo idee privind identitatea lui? întrebă el în treacăt. 
— Trebuie să fie cineva care obţine uşor accesul să zboare 
în America, aproape neobservat, spuse Paula, uitându-se 
fix la el. 

— O grămadă de oameni de afaceri zboară acolo, răspunse 
el după o pauză. Unii se duc, îşi fac treaba pe care o au de 
făcut şi iau avionul înapoi în aceeaşi zi. Ce crezi? 

Ea îşi sorbi vinul încet, ca şi cum s-ar fi concentrat la ceea 
ce îi sugeră el. 

— Da, dar ăştia nu trec foarte neobservaţi, nu-i aşa? îi 
răspunse în cele din urmă. Şi-apoi, mai este şi arma 
folosită în comiterea acestor atacuri brutale. Medicii legişti 
sunt de părere că este vorba despre acelaşi tip de topor. 

— Zău? întrebă şi bău jumătate din cel de-al doilea pahar 
pe care i-l adusese chelnerul. „Aveţi ceva de declarat, 
domnule?” „Numai un topor mare”, zise el râzând, dar fără 
să izbucnească în hohote ca de obicei. 

— Eu vorbesc foarte serios, îi spuse ea. 

— Sigur că da, draga mea. O mângâie din nou pe 
genunchi. Mi-am dat seama de asta. Incercam doar să 
destind atmosfera. E greşeala mea. 

— Ți se întâmplă deseori? 

— Ce? întrebă el. 

— Să faci greşeli. 

— Până acum... Se juca cu degetele în jurul paharului. Am 
evitat să fac greşeli majore. În definitiv, am izbutit să 
cumpăr cazinoul Templeton, din Myfair. Asta chiar a fost o 
lovitură de maestru! 

— Care probabil că-ţi asigură un venit convenabil. 

— Convenabil! Izbucni într-un hohot de râs. Cred că poţi 
folosi termenul ăsta. E uimitor cum aşa-zişii oameni 
inteligenţi îşi pierd averea într-o seară. Trebuie să avem 
doar grijă să aflăm dacă ei îşi pot permite să piardă 


asemenea sume. 
— Şi cum te asiguri de asta? 

— Am o reţea foarte bună de informaţii pe sub mână. Ştim 
care cine e şi cât îşi permite să piardă. E ceva asemănător 
cu reţeaua voastră SIS. Ai nevoie de surse. 

— Trebuie să plec. Am de dat un telefon. Şi vreau să 
vorbesc şi cu Marienetta. N-am văzut-o în dimineaţa asta. 
— Nu mă miră. A plecat cu primul tren. 

— Pe bune? Şi-acum pe unde mai umblă? 

— Mai bine-ai întreba-o pe ea. Şi nu mi-ai răspuns la 
întrebare. Ai nevoie de surse? 

— Am crezut că era o afirmaţie. Toți avem cunoştinţe 
cărora le place bârfa la nebunie. 

— Tot nu mi-ai răspuns la întrebare. Apropo, aţi descoperit 
ceva în ancheta aia care nu se mai termină? 

— Să nu crezi nicio clipă că îţi va răspunde, rosti o voce 
enervantă. 

Sam Snyder se strecurase până la ei. Îmbrăcat într-o haină 
de ploaie stil manta militară, reporterul se holbă la Black 
Jack, aruncându-i un zâmbet cinic şi-i turui înainte: 

— A smulge informaţii de la Paula Grey e ca şi cum, vorba 
aceea, ai încerca să scoţi ursul din bârlog. Aşa, unde vă 
grăbiţi cu toţii? Am trecut pe lângă drăgălaşa de Sophie în 
hol, era înconjurată de suficiente bagaje cât pentru o 
excursie în insula Mauricius. 

— Adică exact acolo unde mergem noi, îi răspunse Black 
Jack, uitându-se răutăcios la Snyder. În Mauricius. 

— Aşadar, şi tu mergi. Interesant! Probabil că întregul clan 
Arbogast o ia din loc. 

— Hai, şterge-o, copoiule, mârâi Black Jack, furios pe el 
însuşi că lăsase să-i scape că şi el urmează să plece. 

— Asta mi-e meseria: să adulmec, i-o întoarse reporterul 
rânjind. 

Poate din cauza acestui rânjet sau, mai degrabă, fiindcă-l 
luase gura pe dinainte, Black Jack izbucni. Sări în picioare 


să îi tragă un pumn în falcă lui Snyder. Sau, cel puţin, asta 
intenţionase. Reporterul anticipă mişcarea şi făcu o 
săritură agilă înapoi, aşa că pumnul avântat al lui Black 
Jack lovi în gol, făcându-l să-şi piardă echilibrul. 

— În timp ce voi continuaţi cu baletul, eu am şters-o, îi 
anunţă Paula şi se îndreptă spre lift. 

Avea noutăţi pentru Tweed, unele chiar importante. 

Când intră în camera lui Tweed, Paula constată cu 
surprindere că întreaga echipă se adunase deja acolo. Cu 
excepţia lui Marler, care stătea rezemat de perete, 
Newman, Butler şi Nield stăteau pe fotolii, aşezate într-un 
semicerc larg. Aşa că se aşeză şi ea în cel rămas liber, 
lângă Newman. Tweed era în picioare, mai în spate, cu 
mâinile încordate pe spătarul unui scaun tapiţat şi cu o 
mină foarte gravă. 

— Ai ajuns la timp, îi zise Tweed. Ai ceva de spus? 

— Tocmai am aflat că şi Black Jack merge la Lugano. Şi 
acum ştie şi Sam Snyder. 

Le povesti, succint, întâmplarea din hol. Newman zâmbi 
răutăcios când le spuse despre lupta ratată. 

— Păcat că Black Jack nu i-a spart falca lui Snyder. Tipu' 
ăsta şi-a făcut un obicei din a apărea exact când poate 
pune mâna pe o informaţie. 

— Acum, începu Tweed pe un ton sever, riguros, vreau să 
ştiţi cu toţii cum stau lucrurile, pentru că situaţia e 
proastă. Oameni foarte influenţi din Londra şi din 
Washington fac tot ce le stă în putinţă să ne oprească 
ancheta. Vom pleca de aici să luăm expresul spre Lugano 
numai când vom vedea că familia Arbogast a plecat. Şi, ca 
pentru a mări tensiunea, Beck mi-a telefonat acum câteva 
minute să-mi spună că un detaşament de nu mai puţin de 
patru agenţi FBI tocmai a sosit la Zurich cu avionul. 
Probabil speră să ne urmărească şi să încerce să ne 


intimideze. 

— Sau mai rău! insinuă Newman. 

— E puţin probabil, dar nu imposibil, fu de acord Tweed. 
Toată afacerea asta a început la azilul din Pinedale, în 
Maine. Cheia ar putea fi persoana înaltă, misterioasă, în 
negru, care a plecat de acolo cu o limuzină şi apoi s-a 
întors. Şi a cărei identitate ne este complet necunoscută. 
— Acolo au început crimele, interveni Paula. 

— Întocmai, spuse Tweed. Apoi, în ultimul timp, tot mai 
mulţi oameni s-au interesat care e mersul anchetei 
noastre, dacă am descoperit vreun indiciu. Am speriat pe 
cineva, şi asta poate să însemne că pericolul e şi mai mare. 
Când spun pericol, am în minte o persoană anume, care, 
de acum înainte, va trebui păzită zi şi noapte, discret, dar 
eficient. Mă refer la Paula, spuse el, uitându-se spre ea. 

— În felul ăsta nu voi putea acţiona, protestă ea. În niciun 
caz nu cu o grămadă de gărzi după mine peste tot pe unde 
merg. 

— Am spus discret, îi reaminti Tweed. 

— Iar când te-am urmărit în Altstadt, interveni Nield, nu 
m-ai văzut şi nici mai târziu când te-ai dus să-l vizitezi pe 
Roman, dar nu l-ai găsit. 

— Îţi sunt recunoscătoare, zise ea apăsat. 

— Ce înţeleg eu de-aici, continuă Tweed pe-acelaşi ton, 
este că următoarea ţintă e Paula. Cineva a încercat să intre 
cu forţa în camera ei în timp ce dormea. Bănuiesc că, în 
ambele situaţii, agresorul era un asasin plătit. A ratat deja 
de două ori, aşa că... 

— Deci tu crezi că ucigaşul care decapitează oameni, 
indiferent cine e, va veni după mine. 

— Da, încuviinţă Tweed. Şi are un considerabil palmares 
de succese. Aşa că, Paula, te vei supune ordinelor mele. Se 
întrerupse. E cea mai critică situaţie din toate cele cu care 
ne-am confruntat până acum şi cu siguranţă şi cea mai 
periculoasă. Toată presiunea asta exercitată de Londra şi 


de Washington aproape că se intensifică de la o oră la alta. 
Chiar şi Beck, până acum de neînvins, a recunoscut că s-ar 
putea să aibă probleme. Nu mai poate să ţină multă vreme 
lucrurile în frâu. A răsuflat uşurat auzind că plecăm la 
Lugano. 

— Nu l-am mai văzut niciodată aşa, comentă Marler. 

— Ceea ce, continuă Tweed, ne indică gradul de presiune 
care se exercită. Sunt convins că şi Abraham Seale, şi 
Elena Brucan au simţit cine este ucigaşul, poate chiar au 
pus vreo întrebare greşită, prin care s-au trădat. 

— Aşadar, criminalul e foarte isteţ, diabolic de isteţ, 
observă Newman. 

— Mă intrigă blocul de execuţie pe care îl foloseşte, spuse 
Paula. Trebuie să fie foarte greu şi foarte dificil de 
transportat dintr-un loc în altul. Totuşi, ceea ce am 
descoperit în iarba de la Pinedale, apoi în solul de lângă 
Abbey Grange - conacul lui Roman de lângă Bray - şi, de 
asemenea, pe promenadă la Sihl, la mai puţin de zece 
minute de aici, este urma a ceva care are aceeaşi formă şi 
mărime. În plus, mai e şi toporul. 

Brusc, Tweed se îndreptă spre fereastră. Se uită în jos 
câteva clipe, după care se întoarse la locul lui. 

— Tocmai i-am văzut pe Roman Arbogast şi pe Sophie 
urcând într-o limuzină. Se încarcă tone de bagaje. Deci 
acum ştim: pleacă la Lugano. 

— E timpul să ne mişcăm, spuse Paula ridicându-se, dar 
Tweed îi făcu semn să se aşeze la loc. 

— Mai am să vă spun un lucru extrem de important, şi 
anume, adevăratul motiv pentru care sunt atât de 
îngrijorat. Trebuie să ştiţi cu toţii cu ce aveţi de-a face, 
care este adevărata sa natură. 

— Despre ce e vorba? întrebă Marler. 

— Despre demenţă. 

Ca majoritatea trenurilor în Elveţia, expresul Cisalpino, de 
13.07, părăsi lin gara din Zurich exact la ora şi minutul 
afişate în orarul de plecări. Trenul, de formă aerodinamică, 
ca un glonţ uriaş, luă rapid viteză şi, în scurt timp, 
Zurichul rămăsese mult în urmă. 

Era o vreme întunecată, rău prevestitoare, iar cerul era 
acoperit cu o perdea joasă de nori negri. Familia Arbogast 
ocupase locuri în partea din faţă a primului vagon. Roman 
stătea în faţă, singur, ţinând strâns o valiză de piele 
aşezată pe locul de lângă el. Vizavi era Broden. Ceva mai 
în spate stătea Sophie, toată plasa pentru bagaje de 
deasupra ei fiind ticsită de valize, iar în faţa ei era Black 
Jack, care făcuse mai multe încercări nereuşite de a o 
antrena într-o conversaţie. Închisă în sine, Sophie îl 
ignorase, privind lung pe fereastră cu un aer posac. 

La mijlocul vagonului de clasa întâi, împărţit în 
compartimente, Paula stătea cu faţa la Tweed, în dreapta 
având culoarul. Era foarte tăcută şi privea pe fereastră. 
„Demenţă.” O mişcase cuvântul rostit de Tweed în camera 
de hotel. I se perindau prin minte imagini cu toţi cei 
implicaţi. Oare cum detectezi demenţa? Îşi aminti că Seale 
făcuse o remarcă despre astfel de oameni care în cea mai 
mare parte a timpului par normali. Era profund tulburată. 
Tweed studia orarul în care erau trecute cele câteva staţii 
pe care le făcea expresul până la Lugano. 

— Avem o oprire la Zug în curând, îi spuse el Paulei. 
Urmează o localitate obscură, însă destul de mare, Arth- 
Goldau, după care vom trece ca vântul prin Göschenen, la 
intrarea în faimosul tunel Gotthard. Ne ia zece minute să 
trecem pe sub lanţul Bernese Oberland, iar la ieşire este o 
aşezare numită Airolo. Nu oprim, însă de acolo intrăm într- 
o lume complet diferită şi nu ne mai oprim până la Lugano. 
— Cât timp durează? întrebă Paula. 

— Avem destul de mult de mers până la Lugano. 


Newman deschise uşa compartimentului, intră şi se aşeză 
lângă Paula. Îi zâmbi larg lui Tweed. 

— O călătorie care a meritat osteneala. Am verificat în tot 
trenul. Familia Arbogast e în faţă. Roman, Sophie şi Black 
Jack, care pare că nu vrea să-i lase singuri. Mă întreb de 
ce. 

— Şi Marienetta? întrebă Tweed. 

— Ah! îşi aminti Paula. Am uitat cu desăvârşire să vă spun. 
Marienetta a plecat cu primul tren. Bănuiesc că e singură. 
Zâmbi. 

— Eu cred că nu a vrut să călătorească împreună cu 
Sophie. Am auzit că nu s-au împăcat bine niciodată. 

— Surpriză! continuă Newman. Într-un compartiment chiar 
la coada trenului, cu perdelele dinspre coridor lăsate, se 
află cineva. Ghiciţi cine? Vicepreşedintele Russell Straub. 
Ed Danvers stătea afară, aşa că am glumit puţin cu el. 
„Veghezi în continuare asupra viitorului preşedinte al 
Statelor Unite, nu-i aşa?” Mi-a spus că Luminăţia Sa - 
cuvintele-s ale mele - nu vrea să fie deranjat. 

— Oare de ce se ţine după Arbogasti? întrebă Tweed 
gânditor. Pentru că sunt sigur că o să ne trezim că 
destinaţia lui e Lugano. 

— Şi probabil că va sta la Splendide Royal, spuse Paula 
sigură pe ea. 

— Iar eu, continuă Newman, am luat tichete pentru prânz 
la vagonul-restaurant, care este în direcţia asta. 

— Chiar că nu-ţi scapă nimic, comentă Tweed. 

De data asta se înşela amarnic. 


De la Baur au Lac, Luigi urmărise echipa lui Tweed, care 
luase două taxiuri până la gară. Işi parcă maşina 
închiriată, apoi îi urmări în incinta gării şi observă că se 
îndreptau spre peron. Afişajul din gară îl ajută să afle 
destinaţia expresului: Lugano, apoi Milano. 

Dădu fuga la casa de bilete şi cumpără unul dus-întors la 


Milano, în caz că ei ar fi călătorit până la capăt. Cu valiza 
în mână, Luigi se urcă în partea din spate a expresului cu 
doar trei minute înaintea plecării. Printre haine, în valiză, 
avea şi pistolul Glock, gata încărcat. 

Un tinerel bine făcut stătea în faţa unui compartiment care 
avea perdelele lăsate. Se apropie de el, iar când acesta 
vorbi, Luigi îşi dădu seama imediat că este american. 

— Acest compartiment este rezervat, îi spuse tânărul pe un 
ton agresiv. 

— Vreau doar să trec, îi răspunse Luigi când americanul se 
înghesui în geamul acoperit al compartimentului, făcându-i 
loc. 

Trecu în vagonul următor. Încetini pasul, aruncând câte o 
privire în fiecare compartiment. Alese unul în care două 
femei, genul „tipă bine”, stăteau faţă în faţă şi discutau. 
Observă, în plasa pentru bagaje, că valizele lor aveau 
etichete pe care era scris Heathrow. Gândi că probabil 
sunt englezoaice, şi nu greşi. 

— Mă scuzati, spuse el politicos, sper că nu vă deranjează 
dacă mă aşez aici. Trenul este cam aglomerat. 

Avu grijă să aleagă un loc în colţ, cât mai departe posibil 
de ele. 

— Sigur că nu. 

Doamna impunătoare şi cu părul alb care îi vorbise îi 
examină ţinuta elegantă şi bunele maniere. 

— Noi mergem până la Lugano. 

— Şi eu tot acolo. 

Se aşeză, deschise cu grijă valiza din care scoase aceleaşi 
hârtii pe care, în holul hotelului Baur au Lac, se prefăcuse 
că le verifică. Cu toate acestea însă, în câteva minute se 
angajase deja într-o conversaţie animată cu cele două 
doamne, după ce le spusese că este director de bancă. Ştia 
că asta le va face să se simtă în siguranţă. 

Aşa se face că, ceva mai târziu, când Newman aruncase o 
privire în compartimentul său, văzuse un bancher tipic 


elveţian, cu ochelari cu rame de aur, care discuta aprins cu 
două doamne. Trecuse mai departe, spre coada trenului. 


Expresul oprise deja în Zug, unde staţionase două minute, 
iar acum gonea ca vântul spre sud. Newman, care stătea 
acum lângă Paula, părea mulţumit de prestaţia lui. Ea îi 
aruncă o privire şi-i observă mimica. 

— Pari cam ursuz, Bob. 

— Mai am o noutate, aşa pentru final. N-o să vă vină să 
credeţi. 

— Ia încearcă-ne, rosti scurt Tweed. 

— Mai este cineva în acest tren. L-am localizat undeva, la 
jumătatea distanţei dintre noi şi coada trenului: Sam 
Snyder. 

— Ăsta mai lipsea! comentă Paula. 

— Te-a văzut? vru Tweed să ştie. 

— Da. A ridicat privirea când am aruncat un ochi înăuntru. 
Apoi a întors capul şi a continuat să mâzgălească ceva în 
carneţelul pe care îl ţinea pe picioare. 

— Butler şi Nield unde sunt? întrebă Tweed. 

— Plasaţi strategic: Harry e undeva, în spate, stă pe 
coridor şi se uită pe fereastră, iar Pete face acelaşi lucru, 
dar în partea din faţă a trenului. Am vorbit cu amândoi. 
Din când în când, vor face câte o plimbare de-a lungul 
întregului tren. Când vor trece prin dreptul nostru, se vor 
purta ca şi cum nu ne-ar cunoaşte. 

— Atunci înseamnă că am făcut tot ce-am putut, zise 
Tweed. Restul e de-acum în mâinile sorții. 

— Vorbeşti de parcă te-ai aştepta la vreun atac, spuse 
Paula. 

— Poate. Nu cumva s-a făcut timpul să mergem în vagonul- 
restaurant? 


Vagonul-restaurant era aproape gol. Familia Arbogast 
stătea la capătul celălalt, aşa că Tweed alese o masă 


imediat lângă intrare. Roman, cu faţa spre ei şi cu Sophie 
alături, bea vin. I-a zărit peste ramele ochelarilor, însă nu a 
făcut niciun gest care să sugereze că i-ar fi cunoscut 
vreodată. Sophie, cu aceeaşi mină posacă, se holbă, apoi 
se uită în altă parte. În faţa ei stătea Black Jack, care se 
prinse imediat că văzuse pe cineva. Se roti cu scaunul, le 
zâmbi larg, apoi le făcu vesel semn cu mâna. Paula îi 
răspunse. 

— Cel puţin, cineva pretinde că ne place, zise ea. 

— Roman, începu Tweed, e nemulţumit de prezenţa 
noastră. Mă întreb care este motivul. E viclean şi bănuiesc 
că ştie deja că şi noi mergem spre Lugano. 

— O să leşine când o să vadă că stăm la acelaşi hotel, 
spuse Paula cu satisfacţie. De ce se-ngrijorează atâta? O fi 
încercând să ascundă ceva? 

— O seamă de oameni încearcă să ascundă câte ceva, îi 
spuse Tweed. A, iată-l şi pe chelnerul nostru... 

La recomandarea lui Tweed, luaseră un prânz uşor, pe care 
să-l poată mânca repede. Era nerăbdător să se întoarcă în 
compartiment înainte ca trenul să intre în tunelul 
Gotthard. Expresul făcuse o nouă oprire de două minute la 
Arth-Goldau, un oraş destul de mare. Newman îi părăsise 
un pic ca să tragă cu ochiul pe uşa automată de lângă 
intrarea în vagonul-restaurant. Se întoarse după scurtă 
vreme, raportând că nimeni nu a coborât şi nimeni nu a 
urcat. 

Masa, excelentă, le-a fost servită foarte repede, aşa că n- 
au pierdut timpul mâncând, iar în loc de vin au luat apă. 
Paula mesteca uitându-se întruna pe fereastră. Treceau ca 
vântul pe deasupra frumoaselor văi ale Elveţiei. Îi plăceau 
casele elveţiene, din lemn şi piatră, cu acoperişuri 
ascuţite, cu balcoane la primul etaj şi ghivece cu flori la 
ferestre. Aspectul lor solid îi dădea senzaţia că fuseseră 
construite în urmă cu generaţii întregi. Vremea se 
înseninase. Cerul era albastru de cobalt, iar soarele se 


reflecta pe partea cealaltă, în apele unui lac care se 
întindea până la poalele unui munte cu vârful acoperit de 
zăpadă. 

— Uite lacul Luzern, îi spuse Tweed, şi cred că vârful acela 
splendid care se vede în depărtare este Pilatus. 

— E un peisaj minunat, totul inspiră linişte şi pace, spuse 
ea. 

Tweed plăti notă şi tocmai părăseau vagonul-restaurant, 
când Black Jack o luă rapid pe culoar după ei. Tweed 
mergea înainte, urmat de Paula, cu Newman în coadă. 
Black Jack îi ajunse şi o strigă pe Paula, peste umărul lui 
Newman. 

— Mă bucur să te revăd, Paula. Ce coincidenţă că eşti în 
acelaşi tren cu noi. Stăm în Lugano, la hotelul Splendide 
Royal, pe care vi-l recomand. Chiar ar fi minunat dacă 
destinaţia ta ar fi Lugano! spuse el, clocotind de 
entuziasm. 

— Om trăi şi-om vedea, strigă ea. 

— Atunci sper să am dreptate. Ai grijă... 

Black Jack se întoarse apoi în vagonul-restaurant, unde 
familia Arbogast îşi continua prânzul. Când ajunseră în 
compartimentul lor, Newman bombăni: 

— Presupun că Roman l-a trimis să spioneze. Să afle unde 
mergem. 

— Nu cred, zise Paula. Roman nu ar vrea să se vadă că-l 
deranjăm. În orice caz, Black Jack nu e genul care să facă 
pe solul. 

Abia se instalară pe locurile lor, când Pete Nield trecu 
încet pe culoar prin dreptul compartimentului, 
continuându-şi drumul spre vagonul-restaurant. Aruncă o 
privire înăuntru, dar nu făcu niciun semn că i-ar cunoaște. 

— În curând vom trece prin gara Göschenen, apoi intrăm 
în tunelul Gotthard, le spuse Tweed. Dacă ieşi pe unul din 
tampoane şi cobori la Göschenen, după aia poţi să 
traversezi linia şi să iei un tren de tip vechi, care urcă 


printre stânci până la Andermatt, o staţiune de schi. 

Paula asculta doar pe jumătate. Cu faţa lipită de geam, 
urmărea atentă priveliştea. Imenşii pereţi verticali de 
piatră ai lanţului Bernese Oberland erau atât de aproape, 
încât avea senzaţia că-i poate atinge. Curând însă nu mai 
văzu crestele înzăpezite. Erau atât de sus, încât 
dispăruseră din cadru. 

— Urmează Göschenen, îi atenţionă Tweed. 

Trecură ca fulgerul prin gara micuță. Atât de repede, că 
nici n-avură timp s-o vadă; apoi se afundară în tunelul 
Gotthard. 

Lumini slabe se aprinseră în compartiment, dar Paula era 
absolut conştientă de tunelul negru de-afară. Imaginaţia ei 
sensibilă începu s-o ia razna şi în curând deveni agitată. 
Ura tunelele. Se gândea la ce era peste ei: masivul imens 
al celui mai înalt lanţ muntos din Europa. Îşi imagina ce 
incredibilă presiune, de miliarde de tone de rocă, se 
exercita asupra tunelului. Făcu tot posibilul să-şi ascundă 
nervozitatea şi întrebă că într-o doară: 

— Cât durează până ieşim din tunel? N 

— Numai zece minute, o linişti Tweed. Intr-o fracțiune de 
secundă, vom fi din nou la suprafață. 

Observase că are pumnii încleştaţi şi continuă să 
vorbească: 

— Imediat ce vom ieşi, adică într-o clipă, vom trece prin 
orăşelul Airolo, iar de-acolo va începe o cu totul altă lume. 
„Într-o clipă?” Paula avea senzaţia că sunt prinşi în acest 
tunel de-o veşnicie. „Oare a avut loc vreodată vreun 
accident aici?” se întrebă ea, dar avu grijă să n-o spună cu 
voce tare. Cineva trecea pe coridor spre partea din faţă a 
trenului, se opri în dreptul compartimentului lor şi 
deschise uşa. Un bărbat zvelt, cu părul negru, într-o 
cămaşă albă apretată, cu costum şi cravată negre. Purta 
ochelari cu rame aurite şi o servietă mare. „Genul tipic de 
bancher elveţian”, gândi Newman. 


— Mă scuzaţi, spuse intrusul, caut restaurantul. 

— Într-acolo, îi răspunse Newman, făcând semn în faţă cu 
degetul mare. 

— Vă mulţumesc foarte mult. 

Aşa-zisul bancher închise încet uşa şi o luă în direcţia 
indicată de Newman. Luigi ştia acum că, atunci când va 
veni momentul, uşa se va deschide uşor. Paula se încruntă. 
Simţise că în timpul acestui scurt incident, Tweed se 
mişcase. Acum rămăsese cu mâna dreaptă vârâtă în 
veston. 

— Parcă l-am mai văzut pe tipul ăsta, spuse ea. 

— Sunt o grămadă identici cu el, spuse Newman 
respingând ideea. Îi vezi dimineaţa, la opt, când bancherii 
se grăbesc spre serviciu. 

Ea se uită insistent la Tweed. Stătea în continuare cu mâna 
vârâtă în haină. Îl tachină zâmbind. 

— În poziţia asta, parcă ai fi Napoleon. 

— Ca să semăn, îi răspunse el, mi-ar trebui şi o pălărie din 
aia ciudată, care se punea invers pe cap. 

Paula se uită din nou pe fereastră: străbăteau în 
continuare întunericul tunelului. Când naiba mai ieşeau 
din cavoul ăsta? Trebuia să se fi uitat la ceas când Tweed 
spusese că sunt doar zece minute. Paula nu suferise 
niciodată de amețeli, însă claustrofobia era punctul ei slab. 
Spaima ei cea mai mare. „Parcă ar fi zece ore”, gândi ea. 
leşiră, în sfârşit, la lumină. Expresul încetinise şi începu să 
coboare. Nu era soare. Cerul părea o mare de nori. Se 
aşteptase la altceva. Unde sunt palmierii, chiparoşii, 
plantele exotice, simfonia de culori anunţată? În orice caz, 
nu aici. 

— În curând trecem de orăşelul Airolo, îi spuse Tweed. 

De când încetinise trenul, ca pentru a cădea la înţelegere 
cu panta abruptă pe care o avea de coborât, ea reuşea să 
vadă totul mult mai clar. Parcă erau în pustiu. Terenul arid 
şi pietros cobora în pantă dinspre înălțimile munţilor 


Bernese, pe care le lăsaseră în urmă. Airolo era un orăşel 
cu străzi înguste şi alei printre clădirile din lemn şi piatră. 
Niciun semn de viaţă însă. Apoi Paula rămase cu privirea 
aţintită într-un punct. 

La aproape un kilometru dincolo de oraş, unde trenul 
începea să urce, se ridicau două turnuri de pază înalte, 
legate între ele printr-un zid. De sus, cobora o pâclă slabă, 
de un cenuşiu şters. Continua să se uite fix la turnurile 
acelea cu aerul lor ameninţător. Începu să se simtă 
stânjenită. O cărare lată ducea din oraş până sus, la ele. 
Un alt drum, mult mai îngust, urca înspre sud, dincolo de 
turnuri, pentru ca apoi să dispară după creasta unui 
munte, şi începea de la capătul uneia dintre alei. Privea 
pierdută, transpusă parcă, la cele două turnuri. Pâcla se 
târâse până la ele, dar nu îndrăznea să le învăluie, de 
parcă drumurile ar fi putut-o împrăştia. De ce o tulburau 
atât de tare drumurile acelea? 

— Dincolo de Airolo, spuse Tweed, cu mult timp în urmă, 
se exploatau minereuri speciale sau piatră. S-au săpat căi 
ferate subterane, pentru transport. Când minereul s-a 
terminat, au închis liniile care duceau înăuntru. 

Expresul îşi continua coborârea, aşa că Paula închise ochii 
şi îşi lăsă capul pe spătar. Chiar şi cu ochii închişi, vedea 
siluetele celor două turnuri gemene. Tweed spuse ceva, 
dar, ea nu-i acordă atenţie. O atinse uşor pe genunchi. 

— Te simţi bine? 

— Da. 

Paula deschise ochii şi-i zâmbi cald. 

— Cred că sunt somnoroasă din cauza tunelului, minţi ea. 
— Ei, bine, acum suntem într-o lume diferită. 
Mediteraneană. Lumea latină, cu totul altfel decât cea 
nordică, în care ne-am aflat în ultima vreme. Aici, în acest 
canton unic, în sudul îndepărtat al Elveţiei, se vorbeşte 
italiana. Gata cu gasthof acum vom spune ristorante. Doar 
suntem în cantonul Ticino. 


— Mă aşteptam la mai mult. E aşa de sinistru, de pietros, 
de arid. 

— Aşteaptă până mai coborâm puţin. La Lugano vei vedea 
o transformare: e un paradis semitropical, cu toate că 
acum nu e sezon, aşa că va fi destul de liniştit. 

— Abia aştept! 

Abia ce termină de vorbit, că şi sună mobilul lui Newman. 
Răspunse imediat şi i-l întinse lui Tweed. 

— E Beck. 

— Bună ziua, Tweed. Tocmai am aterizat pe eliportul 
Sikorsky la Airolo. N-am putut să te sun mai devreme. 
Chestia asta n-a vrut să funcţioneze din pricina munţilor. 

— Nu îmi inspiră încredere drăciile astea, drăcovenii, ce-or 
fi, mă rog. Hai să fim discreţi! 

— Absolut de acord. 

Beck era mândru, în sinea lui, de cunoştinţele sale de 
engleză. 

— Imediat ce terminăm convorbirea, zbor spre aerodromul 
din Lugano. Ajung înaintea ta. Am pus să mă aştepte o 
maşină care să mă ducă la Bellinzona, şi ne vom întâlni 
acolo. 

— Compartimentul nostru este foarte aproape de uşa din 
faţă. În vagonul trei, după restaurant. 

— Am reţinut. Ai grijă de tine. 

Tweed îi dădu mobilul înapoi lui Newman. Nu voia să mai 
aibă de-a face cu el. Le spuse ce hotărâse Beck. 

— Bellinzona? spuse Paula, întinzându-se după mersul 
trenurilor. 

— Este ultima şi singura oprire până la Lugano, zise 
Tweed. Cu aproximativ douăzeci de minute înainte de 
Lugano. 

— Şi-atunci de ce se mai chinuie să ajungă la Bellinzona cu 
maşina? se miră Paula. Puteam să ne-ntâlnim la Lugano. 

— Bănuiesc că e ceva care îl îngrijorează. O să ţi se pară 
interesant orăşelul Bellinzona, chiar dacă stăm acolo doar 


două minute. E înconjurat de castele. 

Paula îşi lăsă din nou capul pe spate şi căzu într-un somn 
adânc. Tunelul o epuizase. O trezi Tweed, apăsând-o pe 
genunchi. Deschise brusc ochii şi privi dezorientată în jur. 
— Am ajuns? 

— Ajungem la Bellinzona în zece minute. Vreau să vezi şi 
tu. 

Paula se uită pe fereastră. Totul se schimbase. Acum erau 
la o altitudine mult mai joasă. De o parte şi de alta se 
întindeau câmpuri arate. Ici şi colo mai zări câte un brad. 
Expresul, care acum mergea pe teren neted, prinsese din 
nou viteză. Tweed îşi scoase de mai multe ori mâna din 
sacou, şi-o frecă de genunchi şi-apoi o puse la loc. Când 
repetă gestul, Paula îl întrebă îngrijorată: 

— Ai păţit ceva la mână? 

— Nu, zâmbi el glumeţ. Doar că-mi place să-l maimuţăresc 
pe Napoleon. 

Trenul începea să încetinească. Paula aruncă o privire pe 
fereastră în direcţia în care mergeau. Castele uriaşe se 
iviră peste tot, cocoţate pe înălțimile din jurul oraşului. Nu 
mai văzuse nicăieri până acum o atmosferă de fortăreață 
ca aici. Se pregăti să se ridice. 

— Am să mă duc să văd dacă îl zăresc pe Beck, sugeră ea. 
— Toată lumea rămâne exact în poziţia în care se află 
acum. 

Tweed avu un ton dur, poruncitor. Paula nu înţelegea de ce 
dispoziţia i se schimbase brusc. Stătea pe locul lui, într-o 
poză foarte marţială, cu privirea fixată pe uşa ce dădea 
spre coridor. În compartiment se insinua o atmosferă 
extrem de tensionată. Paula nici nu îndrăznea să-şi ia 
Browning-ul din geanta de umăr. Ordinul lui Tweed 
interzisese orice mişcare. Apoi totul se întâmplă nedesluşit 
de repede. 

Trenul tocmai oprise. Paula auzi uşile automate 
deschizându-se pe coridor. Uşa compartimentului lor se 


deschise cam de vreo treizeci de centimetri. În dreptul 
crăpăturii apăru tipul acela cu înfăţişare de bancher, cu un 
pistol Glock aţintit asupra Paulei. Gura armei arăta ca o 
ţeavă de tun. Se traseră două focuri. Bărbatul în costum 
negru se scurse pe podea, cu jumătate din faţă distrusă. 
Sânge şi creieri împrăştiaţi pe coridor. Tweed îşi puse din 
nou Walther-ul în toc, iar Newman se întoarse spre Paula. 
— Ai păţit ceva? 

— Mai bine el decât eu. Şi uite-l şi pe Beck! 


32 

Au intrat fără să fie văzuţi în sala de aşteptare a gării şi au 
stat acolo până când clanul Arbogast, apoi 
vicepreşedintele şi Ed Danvers au plecat. O jumătate de 
oră mai târziu, Beck deschise uşa şi rosti hotărât: 

— Acum puteţi merge la hotel. Pe Arbogaşti şi pe 
vicepreşedinte i-au luat nişte limuzine. Tweed, îmi dai o 
declaraţie mai târziu. Din fericire, am fost martor. L-am 
văzut pe criminal cu pistolul aţintit spre compartimentul 
vostru. Deocamdată, ţine-ţi bine automatul. Ai fost al naibii 
de iute. Dar criminalul în serie e încă pe-aici, pe undeva. 
Trec mai târziu pe la voi. 

Se îndreptau spre cele două taxiuri pe care Beck le 
chemase pentru ei. Tweed se gândi că nu e necesar să mai 
spună că aproape toată ziua stătuse cu mâna pe pistol. 
Incă din clipa în care, în tunel, Luigi deschisese uşa 
compartimentului lor întrebând de vagonul-restaurant. Mai 
lua mâna de pe pistol din timp în timp şi o punea pe 
genunchi, ca să şi-o şteargă de transpiraţie şi să-şi 
dezmorţească degetele. 

Paula mergea în acelaşi taxi cu Tweed, Marler şi Newman. 
Butler şi Nield veneau în spate, cu cel de-al doilea taxi. 
Paula privea cu interes pe fereastră, încercând să-şi 
înăbuşe şocul avut. „Aşa mai merge”, îşi spuse. 

Soarele strălucea pe cerul albastru senin, iar printre 


clădiri Paula zărea, când şi când, scânteierile verzi- 
albăstrii ale lacului. Drumul cobora în serpentine spre 
Lugano. Nu departe, pe ţărmul celălalt, se proiectau munţi 
maiestuoşi. Erau într-adevăr palmieri, chiparoşi, iar în 
ghivecele din ferestre - plante roşii ca sângele. Aceasta 
era atmosferă mediteraneană! 

După o serpentină, ajunseră la nivelul lacului Lugano, pe 
drumul care mergea paralel cu acesta. Triunghiurile albe, 
mici, care se vedeau în depărtare, erau iahturi care 
pluteau pur şi simplu pe suprafaţa apei, pentru că nu era 
nicio adiere de vânt. Taxiul luă o curbă strânsă pe lângă 
lac, apoi începu să urce pe un drum abrupt. Ajunseseră la 
luxosul hotel Splendide Royal. 


Paula urcă în lift împreună cu un hamal care îi duse 
bagajul până la etajul unu, într-o cameră mare, cu pat 
dublu. li deschise apoi ferestrele largi, iar ea ieşi în 
balconul care avea o panoramă splendidă. Undeva, în 
depărtare, era lacul, apoi văzu şi două creste muntoase ca 
două uriaşe triunghiuri ascuţite. Hamalul aruncă şi el o 
privire şi spuse: 

— Italia acolo. Dincolo de munţi. 

— Mulţumesc. 

Paula îi dăduse un bacşiş generos şi fu bucuroasă să 
rămână singură. Avea nevoie de puţină intimitate. Mai 
aruncă o privire spre priveliştea spectaculoasă şi apoi se 
puse pe treabă. După ce descuie şi desfăcu valiza, începu 
să se uite prin diferitele dulapuri şi sertare. Avea suficient 
loc unde să-şi pună lucrurile. Despachetă rapid totul şi îşi 
duse obiectele de toaletă în baia somptuoasă. 

Deşi încerca să se concentreze pe ceea ce avea de făcut, 
tot nu-şi putea scoate din minte episodul scurt, dar foarte 
violent, din tren. Newman scosese pistolul său Smith & 
Wesson, dar prea târziu. In schimb, Tweed fu într-o clipă 
cu Walther-ul în mână, ca într-o scamatorie. Se pare că 


dintr-o singură mişcare a şi tras două focuri de armă. Apoi 
chipul asasinului a dispărut, cu tot cu o parte din frunte - 
definitiv. Imediat a apărut Beck, cu automatul în mână, dar 
nu mai era nevoie să îl folosească. Şi el ar fi sosit prea 
târziu, doar abia urcase în tren la Bellinzona. 

Abia terminase de despachetat, când auzi o bătaie uşoară 
în uşă. Deschise, iar în uşă era Tweed, cu zâmbetul pe 
buze. În spatele lui stătea un chelner cu o frapieră plină de 
gheaţă, din care ieşea gâtul unei sticle de şampanie. 

— Intră, te rog... 

Chelnerul deschise sticla, turnă în două pahare, iar în alte 
două turmă apă plată. Când acesta ieşi, Paula se repezi 
spre Tweed şi îl îmbrăţişă. Izbucni în plâns, iar el o 
strângea în braţe, încercând să o liniştească. Revenindu-şi, 
Paula se trase înapoi, scoase o batistă şi începu să se 
şteargă la ochi. 

— lartă-mă, spuse ea cu o voce tremurătoare. Nu-mi stă în 
fire să clachez aşa. 

— Reacţie întârziată. E inevitabilă după cele întâmplate. 
Eu zic să bei mai întâi nişte apă şi apoi să guşti şampania. 
— Am băut deja aproape un litru dintr-o sticlă pe care am 
găsit-o lângă pat. Hai să-mi vezi balconul! 

Îl luă de braţ, în cealaltă mână având paharul cu şampanie, 
şi îl conduse afară. I se făcu frig. 

— E mai rece decât la Zurich, şi nu înţeleg de ce. 

— Aşa era şi când am fost eu ultima dată aici. Când se lasă 
noaptea, temperatura scade brusc, chiar şi când e soare, 
ca acum. 

Ciocniră. Paula mai întâi gustă, apoi luă o înghiţitură bună. 
Simţi cum şampania îi pătrunde în trup ca focul. Stând 
acolo, pe balcon, la braţul lui Tweed, se simţea din ce în ce 
mai puţin tensionată, începea să se relaxeze. Observă că 
Tweed este în costum şi se scuză pentru o clipă, lăsându-şi 
paharul pe masa din balcon, îşi scoase repede jacheta, luă 
alta mai călduroasă şi se întoarse în fugă. Tweed se 


aşezase la masă, cu paharul în mână. Îi auzise paşii rapizi 
şi îşi dăduse seama că îşi revine destul de repede. Paula se 
aşeză lângă el. 

— Acolo, începu el, arătând spre piscul din stânga, este 
Monte Bre. La poalele lui este un funicular care te duce 
până în vârf. E oarecum dezamăgitor. Când cumperi un 
bilet până în vârf, nu ţi se spune că, de fapt, faci drumul cu 
două funiculare. Prima jumătate a drumului urci într-o 
cabină spațioasă, apoi te dai jos şi continui urcarea într- 
alta, cam cât o cutie puţin mai mare. M-a supărat atât de 
tare treaba asta, încât, în loc să urc în cutia aceea, am luat 
înapoi funicularul spre poalele muntelui. 

— Vârful din dreapta cum se numeşte? 

— Nu ştiu. Dar de aici, undeva după colţ, în dreapta, este 
muntele San Salvatore. Pe-acolo poţi să urci cu funicularul 
chiar până în vârf. Priveliştea care ţi se oferă de-acolo în 
jos, spre lacul care se iveşte de după colţul sudic, de aici, e 
uluitoare. Pur şi simplu îţi taie respiraţia. 

— Nu trebuie să uit totuşi că nu suntem aici în vacanţă. 
Încă nu m-am lămurit de ce le ia capetele - toate, mai 
puţin cel al bietei Elena. 

— Aşa cum a explicat şi Beck, ea a fost ucisă în mijlocului 
unui oraş mare, mai mult, în toiul după-amiezii. E adevărat 
că pe lângă pârâul Sihl e o zonă liniştită, dar criminalul n- 
avea cum să fie sigur că nu apare, brusc, cineva. Mai că n- 
a spus „trebuia să fie o treabă rapidă”, asta pentru că a 
vrut să abată discuţia de la unele detalii oribile. 

— În plus, pur şi simplu nu-mi pot aminti care a fost acea 
remarcă esenţială pe care mi-a spus-o cineva. Sunt 
convinsă că e foarte importantă. Nici măcar nu-mi 
amintesc cine anume a spus-o. 

— Ţi-am mai spus deja, nu te forţa să-ţi aduci aminte. Mai 
încape puţină şampanie? 

— O picătură. Mă răsfeţi. Am văzut sticla, e Krug. 

— Meriţi tot ce-i mai bun, zise el umplându-i din nou 


paharul. 

— Beck a fost drăguţ cu noi, spuse ea gânditoare. A luat 
totul asupra lui. lar când am ieşit din sala de aşteptare, am 
observat că trenul deja plecase. 

— A organizat totul foarte bine. Am schimbat o vorbă cu el 
după ce ai urcat tu în taxi. A aşteptat să coboare toţi 
pasagerii şi să se golească peronul. I-au oprit să intre pe 
pasagerii de la Lugano cu un pretext absurd. Apoi a sosit 
ambulanţa pe care o chemase mai devreme. Imediat 
infirmierii şi medicul legist din zonă au urcat în tren, l-au 
pus pe asasin pe o targă şi au plecat. Legistul însă nu e 
nici pe departe Zeitzler. Nici măcar nu a făcut fotografii la 
faţa locului. Ţi-ar surâde un ceai? 

Paula băuse cel de-al doilea pahar de şampanie şi era 
surprinsă cât de uşoară se simţea. Mai aruncă o privire 
spre peisajul minunat. Culoarea se schimba, munţii fiind 
învăluiţi acum de o ceaţă uşoară, trandafirie spre violet. 
Temperatura scăzuse şi mai mult. 

— Îmi surâde ideea, hotărî ea. Lasă-mă cinci minute să mă 
schimb. Nu-i nevoie să pleci, mă aranjez în baie. Nu fac 
duş acum, m-am spălat înainte să vii tu. 

Chicoti, apoi se uită la el - ochii lui albaştri-cenuşii o 
priveau cu interes. 

— Mă întreb cu cine ne vom întâlni jos. O să fie interesant. 


Când ieşiră din cameră, îşi făcu apariţia Newman şi intră 
cu ei în lift. Îşi pusese un costum elegant, nou, în carouri 
mărunte gri. Tweed îi aruncă o privire şi se întrebă dacă n- 
ar fi fost mai bine să se schimbe şi el. 

— V-am lăsat destul timp, porumbeilor, îi tachină el. 

— Pardon? spuse Paula cu o severitate prefăcută. Ce ai 
spus? 

— Am şi uitat, îi răspunse Newman uitându-se fix în 
tavanul ascensorului. 

Tweed ieşi primul în holul spaţios al hotelului, iar după 


câţiva paşi se opri. Paula se uită atent peste umărul lui să 
vadă ce îl determinase să se oprească. Într-un fotoliu mare, 
cu faţa spre ei, stătea Roman Arbogast, care tocmai voia să 
muşte dintr-o prăjitură cu frişcă. Rămase, brusc, cu 
prăjitura în mână, iar ochiul începu să-i clipească des. In 
timp ce Tweed îşi continuă drumul, el puse prăjitura la loc 
în farfurie şi se ridică greoi. 

— Dragul meu Tweed, ce neaşteptată şi plăcută surpriză! 
Dumneata eşti ultimul om pe care mă aşteptam să-l 
întâlnesc aici. 

Se întrerupse şi zâmbi, dar zâmbetul său părea mai 
degrabă o grimasă. 

— Un cinic s-ar întreba dacă nu cumva ne urmăreşti. 

— Eu sunt un cinic. 

Replica îl zăpăci pe Roman. Căuta un răspuns când cineva 
îi atinse mâneca lui Tweed. Se întoarse, iar Marienetta îi 
zâmbi cu căldură. Îl încolăci cu braţele şi îl sărută lung pe 
amândoi obrajii. 

— Acum încep să mă simt bine. 

Ochii de pisică se uitară fix într-ai lui, plini de subînţeles, 
iar Tweed se simţi obligat să-i întoarcă îmbrăţişarea plină 
de căldură. 

— Hai să mergem undeva singuri, îi şopti ea. Imediat ce va 
fi posibil. 

— O idee tentantă, căreia mi-ar fi greu să-i rezist. 

Paula, care stătea alături, calmă, auzi fiecare cuvânt. 
Marienetta se răsuci spre ea. Nepoata lui Roman purta o 
rochie mulată, verde, foarte elegantă, cu bretele subţiri. O 
prinse pe Paula cu braţele ei zvelte, apoi o strânse la piept. 
— Cred că am prins o pistă în investigația mea, îi spuse cu 
vocea sa caldă, astfel încât nimeni altcineva să nu audă. 
Pentru Dumnezeu, hai să ne întâlnim odată, doar noi două, 
imediat ce scăpăm de plicticoşii ăştia! 

— Minunată idee, îi răspunse Paula când aceasta îi dădu 
drumul. 


Tweed îi conduse pe Newman, Paula şi Marler la o masă 
mai retrasă, lângă perete. În timp ce se aşeza, Paula îşi 
dădu imediat seama de ce o alesese pe aceasta: de acolo 
puteau observa întreaga familie Arbogast, aflată la o 
oarecare distanţă. În plus, cum era aşezat acum, Tweed îl 
avea în faţă pe Roman, pe care îl vedea din profil. Acesta 
însă nu îl putea vedea fără să se întoarcă. 

La masa lui Roman se aflau Marienetta şi Sophie. 
Conversaţia încetase şi parcă era un aer încordat în hol. 
După ce li se aduseră ceai şi prăjituri, când ridică uşor 
ceaşca, Paula observă că Sophie se uită fix la ea. Spre 
surprinderea ei, aceasta îi zâmbi radios, cu chipul întreg 
luminat de bunătate. Părul lung, castaniu îi era strâns într- 
o coadă de cal. 

În hol intrară Nield şi Butler, se opriră, apoi se aşezară la o 
masă de lângă uşă, astfel încât să poată vedea pe toată 
lumea. Nield privi în treacăt peste masa lui Tweed, de 
parcă ar fi fost străini. 

— Am impresia că le-am stricat pofta de ceai celor de la 
masa familiei Arbogast, şopti Paula. 

— Asta şi intenţionez, răspunse Tweed pe un ton ursuz. A 
sosit clipa în care noi trebuie să exercităm presiuni asupra 
lor. Suntem în criză de timp. 

— De ce? 

— Pentru că am primit un telefon în cameră de la Beck. A 
aflat că prietenul nostru Nathan nu a părăsit Zurichul. 
Dacă a intrat panica în guverne, sunt în stare să recurgă la 
orice metodă. Nathan se află la aeroportul Kloten. Beck 
crede că aşteaptă întăriri. 

— N-au de unde să ştie că suntem aici. 

— Ba da, dacă le-a spus Roman. Acum însă cred că vei 
avea o companie interesantă. 

Tocmai îşi făcu apariţia Black Jack, îmbrăcat în costumul 
său de călărie şi cu cravaşa în mână. Aruncă o privire 
rapidă prin încăpere şi se îndreptă spre Paula. Se aplecă 


spre ea şi-i vorbi foarte încet: 

— După ce termini, ai vrea să vii până mai încolo, spre 
recepţie? Am aflat o chestie pe care trebuie să ţi-o spun. 

— Am terminat deja. Vin într-o clipă, îi răspunse ea. 

Pe chip i se putea citi orice, mai puţin jovialitatea sa 
obişnuită. Arăta foarte serios, şi în tonul cu care vorbise 
era ceva precipitat. Când se îndepărtă, făcu un semn cu 
mâna spre masa familiei Arbogast. Nimeni nu-i răspunse la 
salut. 

— Să nu uiţi un lucru, îi spuse Tweed pe acelaşi ton ursuz. 
Când eram la Baur au Lac şi stăteai de vorbă cu 
Marienetta, în hol, ea l-a strigat pe vicepreşedinte „vere”. 
Iar tu ai spus că el s-a uitat la ea de parcă ar fi vrut s-o 
omoare. Când te ridici de la masă, uită-te mult în spate, în 
colţul din stânga. 

Paula se ridică încet şi, în timp ce îşi aranja geanta pe 
umăr, aruncă o privire spre colţul îndepărtat din stânga. La 
o masă, stăteau Ed Danvers şi Russell Straub. Acesta o 
privea insistent. Expresia lui întunecată îi aminti de cele 
spuse de Tweed. Straub arăta de parcă ar fi fost în stare s- 
o omoare. 

Îi măsură încet cu privirea pe toţi cei din încăpere. „Oh, 
Doamne! îşi zise ea. E posibil ca specimenul să fie în acest 
hotel.” Ajunse în zona recepţiei, iar Black Jack veni drept 
spre ea. 

— Afară e foarte frig. 

— Atunci, scuză-mă o clipă. Mă reped până sus să-mi iau 
paltonul. 

Când deschise uşa camerei, pe jos găsi un plic ce-i fusese 
strecurat pe sub uşă. Se încuie pe dinăuntru, deschise 
plicul şi găsi o bucăţică de hârtie pe care recunoscu scrisul 
de mână al lui Nield: „Am închiriat maşini pentru toată 
lumea. A ta e un Peugeot roşu, cu numărul de 
înmatriculare...” Alături era o cheie, lipită cu scotch de 
hârtie. Luă cheia şi o puse în geantă. 


Înainte să-şi pună paltonul, Paula scoase Browning-ul 32 
din buzunarul special. Îl verifică cu atenţie, îl încărcă şi îl 
puse la loc. Luă paltonul pe ea, apoi geanta de umăr, astfel 
încât să fie la îndemână, şi se întoarse în holul de la 
recepţie. 

Acolo nu era decât Black Jack, care studia preocupat o 
pictură în ulei cu rame aurite, agăţată pe unul dintre 
pereţi. Tabloul reprezenta o casă veche, cu două niveluri, 
cocoţată pe malul lacului. L.ucarnele din acoperişul ascuţit 
aveau ceva de rău augur. Acest tablou pictat la lumina lunii 
avea în el ceva ce o tulbură pe Paula. Black Jack arătă spre 
el. 

— E foarte ciudat, dar, când am ajuns aici, cineva mi-a 
spus că proprietarul acelui loc este Roman. Explicau chiar 
cum se ajunge acolo. Am desenat o hartă. 

Scoase o foaie împăturită, i-o întinse şi, aplecaţi asupra ei, 
umăr la umăr, începu să-i explice: 

— Cum ieşi de aici pe şosea, o faci la dreapta, apoi continui 
drumul în paralel cu lacul până când vezi un semn de 
circulaţie care indică direcţia spre Finero, un sătuc, după 
câte am auzit. De-acolo începi să urci muntele. Aşa! Treci 
prin Finero şi fii atentă că la un moment dat se face un 
drum îngust la stânga, care coboară către casă. Dacă o ţii 
înainte prin Finero, ajungi într-alt sat, numit Intragna, şi 
înseamnă că ai greşit drumul. 

Pe Paula o izbi faptul că el îi descria drumul de parcă ar 
mai fi fost cândva până la casa aceea sinistră. Se uită din 
nou la tablou, şi nici acum nu o încântă deloc perspectiva 
unei vizite. 

— Vii cu mine? întrebă ea pe un ton neutru. 

— Aş fi vrut eu. Dar Roman ar putea remarca absenţa mea, 
şi asta ar fi riscant. Dacă eu mă întorc la masă, el va crede 
că ai plecat în cameră. Ce ciudat! Tabloul ăsta pare să fie 
destul de vechi. Ai maşină, nu-i aşa? 

— Da. 


— Mă gândeam eu. L-am văzut pe Nield afară vorbind cu 
şoferii care i-au livrat un adevărat parc de maşini. 

„Al naibii să fii tu, nu-ţi scapă prea multe”, zise ea în gând. 
Cineva tocmai ieşise din hotel pe uşa principală, însă ea 
studia atât de absorbită harta aceea, încât nu observă cine 
era. Black Jack o lăsă şi dispăru înapoi la masă. Paula încă 
nu era sigură dacă trebuia să plece în călătoria asta 
ciudată. Apoi Newman începu să se plimbe prin hol, luă 
câteva broşuri şi se uită spre ea. Paula dădu din cap şi ieşi 
în parcare să caute Peugeotul. 

Deşi era îmbrăcată bine, frigul de-afară o izbi. Când intră 
în maşină, o altă maşină, un Audi, o luă din loc. Persoana 
de la volan avea pe cap un fel de şal gros, pus ca o glugă. 
Nici măcar nu îşi dădea seama dacă era bărbat sau femeie. 
În oglinda retrovizoare îl văzu pe Newman care se 
îndreptă cu paşi mari spre un alt Audi, deschise portiera şi 
se aşeză la volan. Nu mai stătu pe gânduri. Acum avea 
protecţie. 

Porni motorul şi o luă pe strada îngustă. Văzu automobilul 
Audi, la volanul căruia era persoana aceea cu glugă pe 
cap. Acesta o luă la dreapta, exact direcţia în care mergea 
ea. Singurele lumini care mai înveseleau puţin noaptea 
neagră ca smoala erau de la stâlpii de pe stradă şi de la 
farurile maşinii ei. Mergea în continuare în spatele 
automobilului Audi, cu viteză medie. Păstra distanţa 
regulamentară faţă de acesta şi mai arunca, din când în 
când, câte o privire în oglinda retrovizoare să vadă dacă 
Newman apare în spate. Nici urmă. 


În parcarea din faţa hotelului, Newman încerca cu 
disperare să pornească motorul. Zadarnic, era mort. 
Încercă iar şi iar. Probabil că bateria se descărcase. leşi 
din maşină şi se întoarse fuga în hotel să-i ceară lui Nield 
cheia de la o altă maşină. 

Când ajunse la uşa hotelului, se opri din fugă şi intră la pas 


lejer. Avea în mână o ţigară neaprinsă. O lăsă să-i cadă 
lângă scaunul lui Butler, care era singur. Când se aplecă 
după ea, îi şopti: 

— Harry, unde-i Pete? 

— La toaletă. 

Newman înjură în gând. Probabil că deja pierduse urma 
Peugeotului. Şi n-avea nici cea mai mică idee încotro se 
îndrepta Paula. Îl încercau sentimente amestecate - de 
frustrare, în ceea ce-l privea, şi de teamă, pentru Paula. 


Paula conducea netulburată; acum avea în stânga o alee cu 
pomi. Păstra distanţa dintre ea şi Audiul din faţă. Nu era 
sigură ce o făcea să se comporte astfel, dar se obişnuise 
să-şi urmeze instinctul. 

Circulaţia era foarte redusă. Maşinile, câte erau, mergeau 
spre Lugano. Era conştientă de faptul că ieşea din oraş. 
Când părăsise hotelul, luna era pe cer; acum însă 
dispăruse. Privi în treacăt spre promenada din stânga şi 
observă că devenise tot mai vagă din cauza ceţii dense şi 
alburii de deasupra lacului, care se furişa încoace. „Exact 
ce-mi lipsea”, se gândi ea. 

Paula fusese atentă la fiecare din semnele de circulaţie, 
dar până acum niciunul nu indica intrarea în Finero. 
Observă apoi că stopurile automobilului Audi pe care-l 
avea în faţă nu se mai văd. O luase la dreapta. Paula 
încetini. Pe un indicator vechi, din lemn, era gravat 
„Finero”. Aruncă o ultimă privire în oglinda retrovizoare şi- 
apoi învârti de volan. Nici urmă de Newman. 


Drumul pe care mergea acum era îngust, dar bine pietruit, 
imediat începu să urce o pantă abruptă, cu multe 
serpentine. Mai zărea din când în când stopurile maşinii 
Audi, care acum mergea mult mai repede, în ciuda 
numeroaselor curbe foarte strânse, abrupte şi extrem de 
înşelătoare. Urcau din ce în ce mai sus. Nici urmă de case 


sau de oameni. Numai piatră, pe ambele părţi ale 
drumului. lar pâcla plutea peste şosea. 

Când şi când, drumul se vedea clar, după care intra iarăşi 
în ceaţă. după un suiş deosebit de abrupt, drumul se 
netezi. În faţă văzu un sat vechi, dar luminile roşii ale 
Audiului dispăruseră. „Probabil că apăsase zdravăn pe 
accelerator”, îşi spuse ea. Apoi îşi dădu seama că se 
gândeşte la cel din Audi ca şi cum ar fi vorba despre 
specimen. 

Conducea cu prudenţă pe şoseaua din sat. Nicio lumină la 
nicio casă, nicăieri. În curând înţelese de ce. Şi de-o parte, 
şi de cealaltă erau doar clădiri cu un singur nivel, iar unele 
dintre ele aveau geamurile sparte. De pe acoperişurile 
povârnite alunecaseră ţiglele. „Fir-ar să fie! Pe-aici nu mai 
locuieşte nimeni. E un sat părăsit. Foarte încurajator!” 
Pâcla se împrăştiase pe drum; Paula apăsă pedala 
acceleratorului cu slabe speranţe că va prinde din urmă 
automobilul Audi. Nu avea pe unde să o ia decât înainte. 
Scrâşni din dinţi. Satul ăsta ţinea la nesfârşit. Nu cumva 
intrase într-o capcană? Lăsă în urmă satul, cu un 
sentiment de uşurare. Turnura pe care o lua întreaga 
excursie începea s-o îngrijoreze. De ce nu venise Black 
Jack cu ea? Oare acţiona la ordinele lui Roman? 

Se bucură atât de tare când în sfârşit părăsi Finero, încât 
era să rateze bifurcația. Finero? Finito? „Ei, hai că devii 
morbidă”, se mustră ea. Frână brusc. În stânga ei, văzu în 
lumina farurilor un drum larg pavat cu piatră. Viră într- 
acolo. Şoseaua pietruită cobora în pantă abruptă, aşa că fu 
nevoită să încetinească mult. Se încruntă. În locurile în 
care drumul era mai îngust, observă urme de roţi mari şi 
dâre de ulei. Avu impresia că pe-acolo trecuseră nişte 
camioane. Dar de ce şi spre ce? 

Coborârea era deja incredibil de abruptă. Probabil acesta 
era şi motivul pentru care, cu mult înainte ca ea să se fi 
aşteptat, ajunsese la capăt. În farurile maşinii se vedea 


lacul. Întoarse uşor spre dreapta, pe lângă lac. Luna apăru 
din nou. Opri maşina. Chiar în faţa ei se afla casa mare şi 
veche din tablou. Ghemuită pe faleză ca un animal la 
pândă, şi mai bizară decât în tablou. 

Înainte de a coborî din maşină, privi atent, căutând vreun 
semn de viaţă. Nu era nicio lumină nicăieri. Casa părea şi 
mai sinistră din cauza acoperişului mansardat, dărăpănat. 
Deschise geamul şi ascultă. Liniştea era atât de 
tulburătoare, încât aproape că spera să audă ceva. Ceaţa 
făcu însă ca totul să dispară. 


Aruncă un ochi pe locul din dreapta ei. Când plecase de la 
hotel, înhăţase o umbrelă mare, cu vârf metalic, dintr-un 
rastel de lângă ieşire. Nu înţelegea ce anume o 
determinase să facă asta. Acum, cel puţin, avea ceva care 
să o apere de ceața asta umedă şi stranie. Aşa! A sosit 
momentul să exploreze casa întunericului. i 

Luă cu ea umbrelă, lanterna, ieşi şi încuie maşina. Inainte 
de a deschide umbrela, simți cum ceața i se prelinge încet 
pe faţă, senzaţie care îi displăcu teribil. Drumul pavat 
ducea până spre intrarea în casă. Apoi, urma o scară 
înaltă, cu trepte largi, de lemn, cu balustradă pe ambele 
părţi. Lemnul părea foarte vechi. 

Ajunsese aproape la capătul ei când o treaptă cedă, se 
rupse şi căzu. Se sprijinea de balustradă, care părea că 
tine. Oare treaba asta fusese o idee bună? N-avea nimeni 
habar unde e, oricum, nu prietenii. Era ceva ciudat cu 
locul acesta, dar nu vru să renunţe. După veranda de la 
capătul scării, îi bară drumul o uşă din lemn masiv. În 
lumina lanternei, văzu un lacăt mare, modern. Probabil că 
n-o să intre niciodată. Întinse încet mâna, apucă de 
mânerul clanţei, apăsă şi împinse. Uşa se deschise 
înăuntru. 

Asta nu-i dădu încredere. Deloc. Să fie cineva înăuntru? Nu 
era decât o singură cale de a afla. Îşi vâri lanterna sub 


braţ, închise umbrela şi scoase Browning-ul. Împinse uşa 
până la perete, în caz că ar fi stat cineva ascuns acolo. 
Apoi pipăi cu mâna liberă peretele, lângă tocul uşii. Găsi 
întrerupătorul şi apăsă pe buton. Lumina inundă un hol 
spaţios, care era absolut gol. Podeaua era din scânduri de 
lemn, iar în stânga ei, o uşă deschisă ducea spre o altă 
încăpere. Stinse lumina, pentru a evita riscul de a fi văzută 
de cineva de afară. 

De când cedase treapta aceea, la intrare, devenise 
neîncrezătoare în structura casei. Ascultă. Liniştea grea 
aproape că devenise un zgomot în sine. Înaintă cu grijă 
spre uşa deschisă din stânga ei. Înainte de a păşi, dibuia 
locul cu vârful ascuţit al umbrelei. Mergând în felul acesta, 
ca un căţel, cu lanterna sub braţ pentru a-şi lumina calea, 
Paula reuşi să străbată holul igrasios şi să ajungă în 
încăperea următoare. Deseori se oprea să asculte. 

Din când în când auzea scârţâituri, şi se gândi că de vină 
era vechimea casei. Se sperie brusc când întregul loc 
începu să se legene, ca un vas pe o mare liniştită. Continuă 
să meargă pe mijlocul camerei, înfiorător de întunecată în 
afara razei lanternei. Bătu tare în podea cu vârful 
umbrelei, şi aceasta cedă. Se opri, îndreptând lanterna în 
jos. 

O bucată mare din podea, exact unde urma să pună 
piciorul, se prăbuşise pur şi simplu, lăsând în loc o gaură 
mare, pătrată. Ca un fel de trapă. Înghiţi în sec, apoi 
îndreptă raza lanternei în jos. Se vedeau pereţii de piatră 
ai unei pivnițe mari şi adânci. Două diamante roşii se 
reflectau în lumină. Apoi încă două. Mări raza lanternei, şi 
în lumină îi apărură doi dintre cei mai mari şobolani pe 
care îi văzuse vreodată. „Diamantele” erau ochii lor care 
se uitau fix în sus. Aveau nişte cozi hidos de lungi. Dacă ar 
fi căzut acolo... 

„Asta ca să termine pe cineva ca mine, care explorează pe 
aici”, se gândi ea. Oare ce era de ascuns acolo? Şobolanii 


goneau înnebuniţi încolo şi-ncoace de parcă ar fi simţit 
miros de carne proaspătă. Îşi croi drum pe lângă trapă, 
încercând mai întâi podeaua cu umbrelă. Nu-i plăcuse 
locul ăsta de la bun început. 

Când se opri, auzi pietrişul alunecând afară. Ca un scârţâit 
de paşi. Fără să se grăbească, se întoarse la uşa de la 
intrare, cu lanterna aprinsă, ca să vadă pe unde calcă. Nu 
renunţă nici la întoarcere la încercatul podelei cu vârful 
metalic al umbrelei, cu încă şi mai mare atenţie, mai ales 
după ce văzuse şobolanii aceia imenşi uitându-se în sus la 
ea din gaura înfricoşătoare. Până la podeaua de piatră a 
pivniţei trebuie să fi fost cel puţin şase metri, în cel mai 
bun caz, ar fi rămas acolo inconştientă, dacă n-ar fi murit. 
Işi imagina cum ar muşca din ea şobolanii ăia hămesiţi. 
Ajunse aproape de uşa de la intrare, pe care o lăsase larg 
deschisă, când observă că ieşise din nou luna. Stinse 
lanterna, se uită atent în jur şi-şi luă inima în dinţi. Sub 
verandă şi dincolo de ea se vedeau umbre de ceaţă purtate 
spre Peugeotul ei. Ceva se mişca în ceaţă chiar pe lângă 
maşină, o siluetă înaltă şi neclară. Paula nu reuşi să vadă 
cu ce era îmbrăcată. De fapt, acolo, în ceaţă, părea mai 
degrabă o fantomă. 

Se cam săturase de toate astea. Scoase Browning-ul şi ţinti 
cu grijă pe deasupra acelei figuri aproape invizibile şi 
trase. Aceasta dispăru. Paula îşi vâri umbrela sub braţ; în 
stânga ţinea lanterna, gata să o aprindă, iar în dreapta, 
pistolul. 

În timp ce cobora încet scara şubredă, trecând cu grijă 
peste treapta lipsă, se lăsă din nou liniştea aceea 
înfiorătoare. După ce ajunse la capătul scării, se opri din 
nou, ascultând. Liniştea deprimantă fu spulberată de 
zgomotul unui motor care porneşte şi apoi accelerează 
nebuneşte. Nu reuşi să vadă cine e, pentru că maşina 
demară în trombă cu o viteză foarte mare, înapoi, pe 
drumul pe care coborâse până aici. 


Apoi, pentru o secundă îi zări stopurile pe spate când 
aceasta se avântă pe serpentinele ce urcau aproape 
vertical, după care dispăru învârtindu-se după o curbă. 
Zgomotul urcuşului său nebunesc se stinse într-o clipă. 
Paula ajunse la maşina ei şi, după ce lumină cu lanterna 
înăuntru, urcă la volan. Încuie portierele, vâri cheia în 
contact şi o întoarse. Nimic! Mai încercă o dată. Tot nimic. 
Motorul murise. Era abandonată în locul acesta dezolant, 
iar afară era un frig crunt. 

Descuie din nou portiera, deschise capota, ieşi din maşină 
şi-i mulţumi lunii că e încă acolo. Săltă capota, se uită cu 
atenţie înăuntru, la lumina lanternei. Înjură. Cineva îi 
smulsese un cablu. Dură câteva minute până îl puse la loc 
în poziţia corectă. Când să se întoarcă în maşină, găsi un 
bileţel pe iarbă şi îl luă. Apoi urcă la volan. 

Când să pornească motorul, îi căzură cheile din mână. Din 
cauza frigului, avea mâinile îngheţate. Of, Doamne! Cu 
portierele încuiate, îi luă aproape jumătate de oră până le 
găsi. Alunecaseră sub scaunul ei. Când întoarse cheia în 
contact şi porni motorul, Paula respiră uşurată. Îşi vâri 
Browning-ul în fustă, să-l aibă la îndemână. Cine ştie peste 
ce-ar putea da odată ce va începe să urce, încet, panta 
aceea diabolică. 

Luna dispăruse din nou, iar când, în sfârşit, o luă pe 
drumul spre Finero, era ceaţă groasă. Conducea prudent 
prin satul întunecat şi apăsător, aşteptându-se în orice 
clipă la o ambuscadă, încordarea îi scăzu oarecum abia 
când ajunse din nou pe şoseaua paralelă cu lacul, care 
ducea spre Lugano. 

„Am să-l fac pe Tweed să-l ia la întrebări pe Black Jack 
până i-or clănţăni dinţii”, îşi spuse ea. Licheaua asta o 
trimisese într-o capcană. Era teribil de înverşunată când 
ajunse pe străduţa ce ducea spre hotel. Atât de tare, încât 
se întrebă mai mult din reflex ce o fi cu maşinile de poliţie 
parcate în apropiere cu girofarurile aprinse. 


În faţa hotelului erau şi mai multe maşini de poliţie, încât 
cu greu găsi un loc de parcare. leşi din maşină, o încuie, 
apoi o opri un poliţist în uniformă şi îi spuse ceva în 
italiană. Paula dădu din mâini ca să-i arate că nu înţelege. 
— Sunt englezoaică. 

— Nu aveţi voie să parcati aici. Hotelul este închis. 

— Nu fi prost, îi spuse ea clocotind de furie. Aici stau. Mă 
numesc Paula Grey. 

— Lăsaţi-o să intre, strigă o voce cunoscută. 

Imediat apăru Beck, îmbrăcat într-un trenci. 

— Tweed este în hol, îi spuse el, cu o expresie gravă. Şi-a 
făcut griji pentru dumneata. lar aici a avut loc încă o 
crimă. 

Paula îşi dezlănţuise toată frustrarea şi încordarea când 
polițistul de la uşă încercase să o oprească, dar imediat ce 
intră în hol îl zări pe Tweed. Pe chipul lui se putea citi un 
amestec de mânie şi de uşurare totodată. Ştia că fusese 
îngrijorat la culme de absenţa ei. 

— Unde ai fost? întrebă el. l-am trimis pe Butler, Nield şi 
Newman să ia maşinile şi să te caute prin împrejurimi... 

— Dar n-am plecat singură, îi dădu ea peste nas. Newman 
urma să vină în spatele meu, dar până la urmă n-a mai 
apărut. Am o grămadă de lucruri să-ţi spun după ce te 
calmezi. 

Era atât de preocupată de experienţa prin care tocmai 
trecuse, încât nu conştientizase ceea ce-i spusese Beck. 
Tweed o luă de braţ şi intrară în lift. Ea începu din nou: 

— Şi mai vreau să te rog un lucru: interoghează-l pe Black 
Jack până-i sar fulgii. M-a ademenit în cea mai oribilă 
capcană. 

Tweed nu-i răspunse. Între timp ea căută cheia, deschise 
uşa camerei şi intrară. Pe masă erau trei sticle nedesfăcute 
- una de scotch, una de apă şi una de Chardonnay. Se 


calmă când îşi dădu seama că Tweed le comandase pentru 
când avea să se întoarcă. 

— O gură de scotch ti-ar prinde bine, sugeră Tweed. Dar 
nu sunt sigur. Poate mai întâi apă şi apoi Chardonnay? 

— Apă şi apoi Chardonnay, silabisi ea, în timp ce se afunda 
într-un scaun. 

El aşteptă până ce bău două pahare cu apă şi luă o 
înghiţitură de Chardonnay. Se aşeză cu faţa spre ea. Avea o 
mină foarte serioasă. 

— Mă bucur că te-ai întors cu bine. lartă-mă pentru tonul 
de mai înainte. Şi ştiu că Newman trebuia să vină după 
tine. Problema a fost că nu-i pornea maşina. A sunat apoi 
la firma de la care a închiriat-o şi i-a făcut albie de porci. 
Deja i-au înlocuit-o. 

— Vreau ca Black Jack să fie supus unui interogatoriu 
extrem de sever, repetă ea. 

Apoi îi povesti pe-ndelete tot coşmarul acelei excursii în 
munte pe urmele automobilului Audi urmat de întâmplarea 
din oroarea aceea de casă de lângă lac, pomeni de tabloul 
de pe peretele din holul hotelului. Scoase harta pe care i-o 
desenase Black Jack. Tweed o luă, se uită la ea şi o puse pe 
masă. 

— Am veşti nasoale. 

— Oh, Dumnezeule! Abia acum îi pică fisa: Beck mi-a spus 
că a mai avut loc o crimă. 

— Da, aşa este. Şi pe Black Jack nu mai am cum să-l iau la 
întrebări. Cadavrul lui a fost descoperit la staţia de 
funicular de la poalele muntelui San Salvatore, care e 
închisă noaptea. E puţin mai încolo, după colţ. Acum te 
simţi mai bine? întrebă, iar ea încuviinţă din cap, zâmbind. 
Specimenul a fost din nou la lucru, continuă el, încet. 
Cadavrul e decapitat. 


— Îngrozitor, spuse ea după ce-şi reprimă şocul. Tipul ăsta 
era un amestec foarte bizar. Câteodată îmi plăcea, era atât 


de plin de viaţă. Altă dată însă mă călca pe nervi. Când s-a 
întâmplat? 

— Din câte pot spune în faza asta incipientă, cam cu o 
jumătate de oră în urmă. Tocmai am fost să văd cadavrul. 
— Atunci, putea să fie silueta-fantomă care mi-a sabotat 
mie maşina în faţa casei ciudate de lângă lac. 

Creierul îi zbârnâia. 

— După ce mi-am reparat maşina, mi-a luat o veşnicie să 
mă întorc, iar asta în timp ce sabotorul mâna cu viteză, ca 
un pilot în cursa de la Le Mans. 

— Ai vreo idee, cât de vagă, cum arăta silueta asta 
învăluită în ceaţă? 

— Nici cea mai mică! Parcă vedeam o stafie, şi-atunci doar 
pentru câteva secunde. E cumva un Audi parcat afară? Ar 
fi trebuit să mă uit, să pun mâna pe capota motorului. 

— N-ai fi aflat nimic. Pe frigul ăsta cumplit, motorul se 
răceşte într-o clipă. 

— Dar putem afla măcar al cui este. 

— Eu ştiu. E al lui Sophie. Iar ea e înaltă. 


Paula se uită fix la Tweed, total neîncrezătoare. Băgă mâna 
în buzunarul de la palton, după o batistă, şi scoase un 
blocnotes. Era exact precum cele din care se găseau prin 
tot hotelul; avea şi numele acestuia tipărit pe fiecare foaie. 
Îşi ţuguie buzele, întrebându-se dacă nu cumva îşi 
pierduse minţile. I-l întinse lui Tweed. 

— Am uitat de ăsta în graba cu care am plecat din casa 
aceea veche. L-am găsit în iarbă, chiar în dreptul portierei 
din faţă, când am descoperit că nu porneşte maşina. 
Probabil că i-a căzut celui care mi-a umblat la motor, poate 
când i-am tras un glonţ pe lângă urechi. Eu tind să cred că 
ne confirmă faptul că specimenul e cazat aici, la hotel. 
Tweed studie prima foaie. Pe ea era scris CH-----. I-o arătă 
Paulei şi o întrebă ce crede că ar putea să-nsemne. 

— Păi, CH e pe toate plăcuţele de înmatriculare ale 


maşinilor din ţara asta. E sigla de la Confederatio 
Helvetica. N-am idee ce înseamnă liniuţele acelea. 

Tweed luă înapoi blocul de foi, de data aceasta cu mânuşi 
de latex, în caz că ar exista amprente pe foi. Intoarse 
prima pagină şi rămase cu privirea aţintită pe cea de 
dedesubt. La cotor se mai vedeau resturi dintr-o altă 
hârtie, ce fusese ruptă. O ţinu în dreptul veiozei de pe 
masă. O răsuci pe o parte şi pe alta. 

— Pe hârtia ruptă era scris altceva. Pe pagina de dedesubt, 
abia se distinge urmă vagă a unui alt cuvânt care a fost 
scris pe cea care lipseşte. Al naibii să fiu dacă pot să-mi 
dau seama ce este. Dar ai dreptate - asta confirmă faptul 
că specimenul stă în acest hotel, ceea ce restrânge mult 
aria de cercetări. 

— N-ar fi mai bine să verificăm cine a fost plecat din hotel 
în timp ce eu încercam să nu mă las mâncată de 
imensităţile alea de şobolani? 

— A avut Beck o tentativă, după ce l-au găsit pe Black 
Jack, dar n-a scos-o la capăt. Multă lume a fost plecată din 
hotel. Iar cei care erau înăuntru au spus că nu mai ieşiseră 
din camere încă de la ceai. 

— Atunci cred că ar fi bine să mergem şi s-o abordăm pe 
Sophie. La urma urmei, maşina ei a fost folosită. 

Tweed ştia unde este camera lui Sophie. La acelaşi etaj cu 
a Paulei, şi dădea tot spre lac. „Şi, se gândi Paula, spre 
parcarea de lângă intrarea în hotel.” Tweed ciocăni încet la 
uşă, aşteptă, apoi bătu mai tare. O voce înfundată strigă 
din spatele uşii închise: 

— Cinee? 

— Eu, răspunse Paula. Sunt cu Tweed. Putem sta puţin de 
vorbă? 

Îmbrăcată într-un halat de casă, Sophie descuie uşa fără să 
scoată lanţul şi îi privi cu atenţie. Apoi scoase lanţul şi îi 
pofti înăuntru. Se vedea că se spălase pe cap şi încă nu i se 
uscase părul. Cu peria în mână, le făcu semn spre scaune. 


— E o harababură aici! remarcă ea. Tocmai am ieşit de sub 
duş. Va trebui să mă luaţi aşa cum sunt. 

— Arăţi bine, spuse Paula. 

— Dar nu mă simt. Mai ales după vestea îngrozitoare 
despre Black Jack. 

— Înţeleg că ţineai la el, o compătimi Paula. 

— Nu-mi plăcea deloc tipul, răspunse Sophie în timp ce se 
aşeză pe fotoliul din faţa canapelei pe care stăteau 
musafirii. Nu puteai avea încredere în el nici cât negru sub 
unghie. 

Reacţia ei i se păru Paulei surprinzător de dură. Sophie se 
machiase, iar pe chip i se putea citi orice, mai puţin 
supărarea. Ce fel de femeie e asta? Pare mai degrabă 
nerăbdătoare să scape de musafirii nepoftiţi. 

— Am ajuns să mă întreb cine va fi următorul, continuă ea. 
— Îţi înţeleg reacţia, spuse Tweed amabil. Am vrea să-ţi 
punem câteva întrebări. Doar ca să lămurim unele aspecte 
care ne încurcă. 

— Ce aspecte? rosti Sophie, mijindu-şi ochii. 

— Maşina ta este un Audi. Ai mers undeva cu ea de când 
am sosit aici? 

— Cum dracu' să fac asta? strigă ea, cu ochii scânteind şi 
roşie la faţă de furie. Cineva mi-a şutit cheile! Se ambală şi 
mai tare. Spune-mi tu, cum să fac asta? 

Se întoarse spre Paula şi rosti sarcastic: 

— Marienetta zice că eşti o detectivă grozavă. Aşa că, 
rezolvă tu problema! 

Paula încă nu ştia ce să creadă despre izbucnirea aceasta, 
când Sophie se întinse spre sticla de lângă masă. Îşi turnă 
un pahar plin de gin, bău jumătate din el, după care trânti 
paharul la loc pe masă. Paula îi vorbi foarte calm: 

— Ajută-ne să înţelegem. Când ţi-au fost furate cheile de la 
maşină? Ar putea fi un amănunt important. 

— În timpul ceaiului, când eram în holul ăla nenorocit. Mi- 
a plăcut prăjitura. Poate că am mâncat prea mult. Trebuie 


să am grijă cu silueta. Dar o aşa prăjitură bună n-am mai 
mâncat de ani de zile! M-am îndopat cu lăcomie. 

Pe chip îi trecu un zâmbet de satisfacţie. 

— Câteodată trebuie să te laşi dus de val. Am şi eu nevoie 
de distracţie în viaţă. Se aşteaptă atâtea de la mine la 
companie! Eu fac cea mai multă treabă acolo, în schimb, 
de aprecieri se bucură Marienetta. 

— Nasol, continuă Paula, calm, încercând s-o aducă din 
nou spre ceea ce voiau să afle. Deci cum au dispărut 
cheile? 

— De pe masa din hol. Prietenul tău foarte apropiat, spuse 
ea insinuant, Bob Newman, mi le-a dat când am început să 
bem ceaiul. Le-am pus pe masă, care era destul de 
aglomerată. Când m-am ridicat să plec, ia-le de unde nu-s! 

— Deci când ai terminat ceaiul ai şi plecat din hol? o 
întrebă Paula pe un ton stăruitor. Probabil că a fost un şoc. 
— Am plecat când mi-am terminat prăjitura. 

Avu impresia că personalitatea lui Sophie se transformă 
brusc. Acum era ca o fetiţă bosumflată. 

— Cine mai era în hol când ai plecat? 

— Nimeni. Eu am plecat ultima. M-am ciondănit cu 
Marienetta, dar asta mult mai devreme. 

Se îndreptă în fotoliu, ţâfnoasă. 

— Nu-mi place de ea. 

— E posibil ca Russell Straub şi escorta lui, care stăteau 
mai în spate, să fi rămas acolo? 

— Paula! izbucni din nou Sophie. Acum ţi-am spus că nu 
mai era nimeni în hol când mi-am dat seama că 
dispăruseră cheile. Uneori, oamenii mă cred proastă. Sunt 
cu mult mai isteaţă decât îşi închipuie lumea. 

Acum avea o căutătură şireată. 

— Poate că tu mă crezi proastă. S-ar putea să ai o surpriză. 
— Aşadar, continuă Paula exersându-şi răbdarea, nu era 
nimeni în hol. Bănuiesc că le-ai căutat, cum aş fi făcut şi 
eu. 


— Am căutat în tot holul ăla nenorocit. M-am aşezat în 
patru labe, am dat la o parte mobilierul... Se aplecă 
înainte. Paula, cheile nu mai erau. Le-a şterpelit cineva. 

— Te cred. 

— Pe bune? 

Sophie se holbă la 'Tweed, cu ochii încă scânteind. 

— Ai auzit-o? Acum mă crede. E un miracol. 

Tweed se ridică şi, cu mâinile în buzunarele de la 
pantaloni, se îndreptă spre fereastra care se deschidea în 
balcon. Aruncă o privire în jos. Se ridică şi Sophie şi se luă 
încet după el. 

— Minunată privelişte, spuse el. Chiar şi noaptea, cu 
luminile de pe Monte Bré. Vezi şirul acela care urcă 
muntele? 

— Da, presupun că trebuie să fie un drum care merge până 
sus, spuse ea, zâmbind. 

Dispoziţia i se schimbase din nou. 

— Şi îmi imaginez că de-acolo se vede o altă privelişte 
minunată, care dă încoace. 

— Aşa este, încuviinţă el. Şi sunt sigur că şirul de lumini se 
află, de fapt, pe drumul funicularului care merge până pe 
vârful muntelui. Se uită în jos. Presupun că Audiul ăla, 
parcat acolo, este pentru tine. 

— Da. Şi n-am avut nicio şansă să urc la volanul lui. | 

— Sophie, cheia care lipseşte s-ar putea să apară. In caz 
contrar, îl voi ruga pe Newman să îi sune pe cei de la firmă 
mâine-dimineaţă, ca să-ţi trimită dublura. 

— Mulţumesc. De fapt, l-aş putea ruga pe Black Jack să 
meargă acolo să mi-o aducă. Oh, adică nu, n-aş putea, 
continuă pe tonul ei indiferent, pentru că el nu mai e prin 
preajmă. 

Se uită la Tweed. Acesta avea o mină buimacă, de parcă 
nu-i venea să creadă că auzise bine. 

— Eu sunt un om de ştiinţă. Noi privim altfel viaţa. 
Contabilizăm chiar cam cât are un om de trăit sau de câte 


ori îl vom mai vedea până ce ducem la îndeplinire ceea ce 
ne-a fost dat. 

— Cred că ar trebui să mergem, spuse el cu o atitudine 
rigidă. Mai sunt atâtea lucruri de rezolvat! 

— Atunci poate mai vorbim la cină... 


— Ce sânge rece are drăcuşorul ăsta de fată, spuse Paula 
pe un ton uşor forţat, când erau deja pe coridor, iar Sophie 
închisese uşa în urma lor. Iar relaţia cu el a fost un fel de 
uite-o, nu e. Dacă încearcă să stea cu noi la masă, 
gândeşte-te cum să o împiedici, nu cred că i-aş putea 
adresa vreo vorbă. 

— Trebuie să recunosc, spuse Tweed calm, că, pentru o 
clipă, a reuşit să mă lase cu gura căscată. E vorba despre 
felul nonşalant în care a spus-o. 

— Ce ciudaţi sunt cei din familia Arbogast! spuse Paula 
gânditoare. 

— Şi, într-un fel, în miezul acestei afaceri, ei sunt. După tot 
ce mi-ai povestit, sunt convins că la volanul automobilului 
Audi pe care l-ai urmărit până la casa veche de lângă lac 
era specimenul. În plus, bănuiesc că l-a momit pe Black 
Jack să-ţi bage pe gât povestea aia care te-a determinat să 
mergi acolo. Apoi a fost nevoit să vină foarte rapid înapoi 
ca să îl elimine pe Black Jack, astfel încât acesta să nu 
poată dezvălui cine i-a cerut să-ţi dea harta aceea. 

— Eu cred că nici măcar o grămadă de bani nu l-ar fi putut 
convinge. 

Ajunseseră la camera ei. Paula tocmai descuia uşa, când se 
deschise liftul şi apăru Beck. Părea abătut, dar mulţumit 
că îi vede. Intrară toţi trei în cameră. 

— Nu o să vă deranjez, dar trebuie să vă arăt nişte 
fotografii. Nu sunt prea plăcute. 

— E nevoie să merg să identific cadavrul? sugeră Tweed. 

— Mulţumesc, dar am făcut-o deja. Am dat peste 
Marienetta în hol ceva mai devreme şi s-a oferit ea să 


identifice cadavrul. Am fost cu ea. Era cutremurată, dar s-a 
tinut bine. După identificare, a dorit să părăsească imediat 
staţia de funicular. 

— Dar cum putea fi aşa sigură că e el? întrebă Paula. Doar 
era decapitat, nu? 

— După hainele pe care le purta şi un inel cu sigiliu pe 
mâna dreaptă. Nu avea sens să mai căutăm după ceva prin 
buzunare. Fuseseră golite. L-am necăjit pe legistul local cu 
insistenţele mele de a trimite cadavrul cu avionul la 
Zurich. Numai unul e Zeitzler! Aşa, sunteţi gata? Poate ar 
fi bine să ne aşezăm la masa aceea. 

Scoase din servieta pe care o avea cu el un plic mare. Se 
aşezară la masă, şi el împrăştie mai multe fotografii ale 
cadavrului, multe dintre ele cu gâtul tăiat. Paula aduse o 
lupă, le studie pe îndelete, apoi ridică privirea! 

— E aceeaşi metodă oribilă... şi aceeaşi armă folosită şi 
înainte: toporul ştirbit. Şi sunt sigură că am văzut o mică 
porţiune puţin zdrelită, în ciuda tăieturii extrem de curate 
a lamei, exact sub bărbie. 

— Şi eu sunt de acord, spuse Tweed. Şi-ţi arăt într-o clipă 
dovada pe care a găsit-o Paula şi care confirmă faptul că 
ucigaşul stă în acest hotel. 

— Am remarcat un lucru când am fost în camera lui 
Sophie, interveni Paula. În fiecare cameră din hotel, lângă 
telefon, există câte un blocnotes cu antetul hotelului scris 
pe el. În camera lui Sophie nu era aşa ceva. 

— Neconcludent, dar interesant, zise Tweed. 

Se auzi o bătaie în uşă. Beck puse repede fotografiile la loc 
în plic. Tweed deschise uşa, pomenindu-se cu Sam Snyder, 
îmbrăcat într-un costum de afaceri, scump, cu zâmbetul lui 
de pişicher pe buze. 

— Am adus nişte fotografii cu victima - ultima - la 
funicularul de după colţ. M-am gândit că aţi vrea să le 
vedeţi. 

— Invită-l, te rog, înăuntru, rosti Beck din spate. 


Tweed, care era cât p-aci să îl trimită pe Snyder la 
plimbare, îl pofti în cameră. Acesta intră ţinând strâns în 
mână un dosar, aruncă o privire prin încăpere, zâmbi din 
nou şi i se adresă Paulei: 

— Ah, cu noi este şi cea mai atrăgătoare doamnă din 
Elveţia! Acesta-i un bonus. 

— Să nu te-apropii de mine, îi spuse ea. Nu vreau să mă 
molipsesc. 

Se auziră din nou bătăi în uşă. De data aceasta era 
Newman. Încremeni când îl văzu pe Snyder. Se aşeză lângă 
Paula. 

— Zice că putem să ne uităm la fotografiile astea, spuse 
Beck calm. 

— De asta am şi venit, i-o-ntoarse Snyder. Ce bine că 
suntem mai mulţi! Am putea bea ceva după aceea, ca să 
sărbătorim lovitura pe care am dat-o cu pozele astea. 
Rânjetul lui deveni obraznic. 

Nimeni nu reacţionă când deschise dosarul cu fotografii, 
iar Tweed se aşeză din nou la masă. Cu gesturi 
bombastice, Snyder scoase fotografie după fotografie, 
lăsându-le să cadă pe masă. Beck şi Paula se aplecară 
asupra lor. Nu erau nişte prim-planuri, ca acelea pe care le 
adusese Beck mai înainte, în schimb aveau o încărcătură 
dramatică absolut  înfiorătoare, arătând foarte clar 
cadavrul decapitat al lui Black Jack. 

— Cum ai reuşit să le faci? îl întrebă Beck pe acelaşi ton 
egal. Poliţia n-ar fi trebuit să-ţi dea voie. 

— Ah! Vampirii locali erau deja acolo, o mică gloată. Eu am 
stat în spatele lor şi am folosit un aparat fără bliţ. 

— Foarte isteţ din partea ta, comentă Beck. Fotografiile le 
confisc ca probe. Îţi tai chiar şi o chitanţă în acest sens. 

— M-am gândit eu că aşa o să se întâmple, zise Snyder, 
râzând răguşit. Aşa că am făcut copii la un laborator de 
aici. Le-am trimis deja prin curieratul rapid la New York 
Times, la revista Time, la Le Monde în Paris, la Der 


Spiegel în Germania şi la alte publicaţii de renume. 
Împreună cu articolul pe care l-am scris la laptopul meu. 
Rânjetul lui deveni şi mai respingător. Vreţi s-auziţi titlul? 
„Incă trei cadavre decapitate în Elveţia.” Scoase un nou 
râs răguşit. lar asta o să facă teribil de bine industriei 
voastre turistice. Le-am cerut tuturor publicaţiilor să-mi 
trimită oferte. O să câştig o avere. 

— Pe care sper să o cheltuieşti pe băutură, se răţoi 
Newman. Şi să-ţi stea-n gât. 

— Aş putea obţine un mandat de deportare pe numele tău, 
spuse Beck, deşi era conştient că avea puţine şanse s-o 
facă. 

— Şi libertatea presei unde mai e? zbieră Snyder. 

— Cred că e timpul să pleci, îi spuse Tweed, ridicându-se 
în picioare. 

Se ridică şi Newman. Se îndreptă încet spre Snyder, cu 
pumnul drept încleştat. Însă fu strigat de Beck, care îi 
ordonă să ia loc. Apoi Beck se întoarse spre Snyder, care 
se grăbea spre uşă, unde aştepta Tweed. 

— Domnule Snyder, începu Beck, în continuare reţinut, pot 
să te întreb unde erai când a fost comisă crima? 

— În camera mea... până să aflu de crima asta mai 
proaspătă. Vestea circula în tot hotelul. Personalul numai 
despre asta vorbeşte. 

— Dar n-ai întrebat când a fost comisă crima, continuă 
Beck. Puteai să fii oriunde. La funicular, de exemplu. Ai 
vreun martor care să confirme că erai unde spui că erai în 
momentul critic? 

Lui Snyder îi dispăruse atitudinea aceea arogantă. Lângă 
uşa închisă, Tweed încă aştepta, cu cheia în buzunar. 
Pentru câteva clipe, care părură foarte lungi, se lăsă o 
tăcere adâncă, toată lumea din cameră uitându-se ţintă la 
reporter. Acestuia îi apărură broboane de transpiraţie pe 
frunte. 

— Am fost în camera mea, repetă el nervos, până când am 


auzit ce s-a întâmplat. Îmi închipui că şi alţi oaspeţi ai 
hotelului sunt în aceeaşi situaţie. 

— Să nu părăseşti ţara fără să îţi anunti intenţia, conchise 
Beck. 

Tweed descuie uşa, iar Snyder se grăbi să dispară. 


— Niciodată nu m-am gândit serios la ipoteza că Snyder ar 
putea fi criminalul, constată Paula. Pare mai puţin suspect 
ca alţii. 

— Şi oare de câte ori nu s-a dovedit că acela care părea cel 
mai puţin suspect era, în final, nemernicul? observă 
Newman. 

— Aşa o fi, continuă Paula, construind o nouă teorie, din 
moment ce e reporter-şef la Criminalistică, a tot cochetat 
cu ideea de a comite mai multe crime - din alea, cu 
adevărat hidoase - despre care să relateze apoi, câştigând 
astfel o avere. Chiar a spus că asta o să facă - o avere. 

— Uiţi de pacientul care a fost tratat la azilul din Pinedale, 
îi reaminti Newman. E foarte puţin probabil ca acela să fi 
fost Snyder. 

— Doar dacă nu e nebun, insistă Paula. Dacă e, nu ar vrea 
să fie găsite registrele care atestă că a fost acolo. De aici şi 
ideea incendierii azilului. Mai târziu îşi dă seama că 
Abraham Seale a sesizat ce e cu el, aşa că trebuie să-l 
elimine. Ulterior, din acelaşi motiv, o decapitează pe Elena 
Brucan. 

— Atunci cum rămâne cu Adam Holgate, ucis la Bray? Care 
să fi fost mobilul în cazul lui? 

— Snyder investiga conglomeratul ACTIL, ştim că a fost în 
clădire din fotografiile făcute de Elena. Probabil că 
Holgate l-a surprins când umbla prin dosarele lor. Atunci 
Snyder se gândeşte că va fi dat în vileag. Lucrurile se 
leagă între ele. 

— E ciudat! spuse Newman cu convingere. 

— S-au comis mai multe crime ciudate, interveni Beck. Noi 


anchetăm, de fapt, o serie de crime care sunt, în mod 
esenţial, stranii şi sunt comise într-un mod bizar. 

Tweed rămăsese în picioare în timpul conversaţiei. Se 
plimba între masă şi balcon meditând la teoria Paulei. 

— Şi mai ştim, le reaminti el, că Snyder a vizitat în secret 
Statele Unite la bordul Gulfstream-ului pus la dispoziţie de 
Roman. Dar mai sunt şi alţii în joc. 

Se întoarse spre Beck. 

— Ai vreo idee unde era Russell Straub când a fost ucis 
Black Jack? 

— I-am pus câteva întrebări, răspunse Beck. E un om dificil 
de interogat. M-a ameninţat că mă reclamă la minister. I- 
am spus că n-are decât. Apoi mi-a zis că a fost singur în 
cameră toată după-amiaza. In încăpere erau împrăştiate 
de-a valma hârtii cu numele celor care îi sponsorizează 
campania. La toate întrebările pe care i le pusesem 
anterior a răspuns cu un singur cuvânt: „nu”. 

— Sigur are şi el un amestec, spuse Tweed convins. lar 
Paula a avut parte azi de o experienţă înfricoşătoare. 
Spune-i lui Arthur cum a fost. 

Ea îi descrise, pe scurt, dar fără să omită vreun detaliu, ce 
se întâmplase de când începuse să urmărească Audiul. 
Beck se uita la ea şi asculta. Când termină, o întrebă când 
anume observase că i-a fost sabotată maşina. 

— Cine ar fi vrut să se întoarcă aici şi să-l ucidă pe Black 
Jack ar fi avut suficient de mult timp. Mi-era teamă să nu 
m-aştepte pe mine specimenul, aşa că am condus foarte 
încet la întoarcere... 

— Specimenul? se interesă Beck. 

— Aşa îi spun eu criminalului. Pentru că nu poate fi om, 
adică normal, dacă face lucrurile astea îngrozitoare. 

— Înţeleg. Un nou amănunt pe care trebuie să îl aflaţi: 
familia Arbogast pleacă spre sud mâine după-amiază. Mi-a 
spus omul meu pe care l-am lăsat să supravegheze ghişeul 
de bilete din gara Lugano. 


— Spre Chiasso, completă Tweed. 

— Da. Beck era uluit. Cum de-ai ghicit? 

Tweed scoase carneţelul cu antetul hotelului pe care îl 
găsise Paula în iarba din faţa casei de lângă lac: „CH----- 
I-l arătă lui Beck. 

— Iniţial, am crezut că CH sunt literele cu care încep 
numerele de înmatriculare ale maşinilor din ţara aceasta. 
Apoi, din senin, mi-a picat fisa: Chiasso. 

— E la graniţa dintre Elveţia şi Italia, le explică Beck. 
Umblă un zvon cum că transportul acesta al lui Roman, de 
tuburi de oxigen, are ca destinaţie Orientul Mijlociu şi că 
tuburile nu ar conţine, de fapt, oxigen, ci gaz toxic. Roman 
ştie că îl vom verifica şi a spus că ar vrea să fie de faţă. 
Mâine, la graniţă, s-ar putea întâmpla lucruri tragice. 
Acum trebuie să plec, vreau să însoțesc ambulanţa care 
duce cadavrul lui Black Jack la aeroport. Voi doi, ce-aveţi 
de gând acum? Paula, dumneata nu trebuie să mergi 
nicăieri fără o escortă de încredere. Acesta este un ordin. 
Din diverse motive, dumneata eşti următoarea ţintă a 
ucigaşului. 

— Ştiu ce voi face în continuare, spuse ea când rămaseră 
singuri. Am de gând să sar peste cină, să fac un duş, după 
care am să dorm, şi am să dorm, şi am să dorm... 

— De data asta, fără vise! o avertiză Tweed. 

Coşmar. 

Înainte de a se băga în pat, Paula făcu un efort de 
concentrare să-şi alunge din minte aventura tulburătoare 
din casa aceea veche, gaura din podea şi pivniţa locuită de 
şobolani imenşi. Când stinse veioza de pe noptieră, era 
convinsă că reuşise. Adormi foarte repede. Mintea-i începu 
să brodeze. 

Mai întâi, se făcea că era singură pe o pantă aridă. Din 
senin, rotocoale înăbuşitoare de ceaţă începură să o 


învăluie încet. Abia târându-şi picioarele ca de plumb, îşi 
continua anevoie drumul la deal. Era întuneric. O îngrijora 
faptul că habar n-avea unde se află. 

După aceea, ceața cenuşie care i se încolăcise în jurul 
gâtlejului îşi schimbă culoarea. Se făcu rozalie, apoi 
trandafirie. Se apropiau zorii. Mâinile îi erau atât de reci, 
încât, când încercă să-şi îndepărteze ceața de pe gât, parcă 
s-ar fi atins cu gheaţă. 

Era o linişte de mormânt. Prea linişte! Nu-şi auzea nici 
măcar cizmele când păşea pe panta pietroasă. Apoi auzi un 
huruit ciudat, ca şi cum nişte uriaşi greoi ar fi coborât 
încet panta spre ea. Încercă să se întoarcă, să o ia în jos, 
dar picioarele nu i se urniră, erau prea grele să le mişte. 
„Paula, dumneata nu trebuie să mergi nicăieri fără o 
escortă de încredere.” Ordinul lui Beck îi răsuna în cap ca 
un ecou. Unde-i Newman? De ce a lăsat-o să urce singură 
pe panta asta pustie? Huruitul uriaşilor se auzea din ce în 
ce mai aproape. Acum putea să-şi mişte puţin picioarele, 
dar ele o duceau în sus, înspre uriaşii care coborau să se 
întâlnească cu ea. 

În faţa ei, dar mai sus, ceața se subţia, transformându-se 
într-un spectru de nenumărate culori. Pentru Dumnezeu, 
de ce nu se iveau odată zorii, ca să vadă şi ea pericolul? 
Ceaţa de deasupra ei se risipea încet; începea să zărească 
siluetele masive, nemişcate, ca nişte zeități veghind asupra 
Olimpului interzis muritorilor. 

Inima îi era cât un purice când picioarele-i prinseră viaţă, 
ducând-o unde ea n-ar fi vrut să meargă. Incerca să le 
forţeze să se oprească. Dar picioarele nu o ascultau, ci o 
duceau mai departe, spre siluetele acelea imense. In 
spatele lor, soarele încă nu-şi făcuse apariţia, dar văpaia 
lui multicoloră devenea tot mai puternică. 

„Nu vreau să urc acolo!” protestă, plină de teamă, vocea 
din mintea ei. 

Picioarele continuau să meargă, fără îndurare, în sus. 


Pierduse controlul asupra lor. Zgomotul giganţilor în 
mişcare se stinse. Reveni, în schimb, liniştea aceea 
înfricoşătoare. Deschise gura să ţipe, şi nu ieşi niciun 
sunet. Liniştea era atât de apăsătoare, atât de 
amenințătoare! O cuprindea nebunia? 

Apoi lumina dinaintea zorilor, atât de strălucitoare, 
creştea. Ceaţa continua să se risipească de parcă ar fi tras- 
o cu ea, în sus. Acum se gândea că aude dangătul lent şi 
înfundat al unui clopot de biserică, iar sunetul acesta îi 
displăcuse încă din copilărie. Între două dangăte de clopot 
era o pauză destul de lungă, şi, chiar în momentul în care 
credea că a încetat să mai bată, auzea din nou dangătul 
slab repetându-se. 

Văpaia aceea de roz, şi portocaliu, şi verde, şi trandafiriu 
se transformase într-o fâşie de lumină. Dintr-odată, 
siluetele pe care le zărise mai devreme îi apărură clar în 
faţa ochilor. Picioarele o purtau în sus şi mai repede. 
Rămase cu privirea pironită, hipnotizată, nevenindu-i să-şi 
creadă ochilor. 

Sus, pe o creastă, se ridicau două turnuri de piatră masive, 
legate între ele printr-un zid înălţat până la jumătatea lor. 
Parcă le mai văzuse undeva. Acum ştia unde e. Cum de 
ajunsese aici, tocmai de la Lugano, care era atât de 
departe? Acestea erau cele două turnuri străvechi pe care 
le văzuse din expres când ţâşniseră din tunelul Gotthard. 
Dincolo de Airolo. 

Apoi se trezi, cu amândouă mâinile încleştate pe cearşaful 
răvăşit. 


Tweed încă nu se culcase, lucra la masă, în pijama, cu o 
carafă de apă alături. Se lupta cu o sarcină delicată. Avea 
în faţă blocnotesul găsit de Paula pe jos, lângă maşina ei, 
când fusese la casa aceea veche. 

Cu scris ca de copil deştept, prima pagină apărea cu litere 
de tipar, pătrăţoase, CH----, ceea ce cu siguranţă era 


începutul cuvântului Chiasso, adică numele localităţii de la 
graniţa Elveţiei cu Italia. Întoarse pagina. O întoarse şi pe- 
a doua, unde cineva mâzgălise apăsat peste ceea ce fusese 
scris iniţial. Lucra asupra acestei a treia pagini, pe care 
detectase o urmă foarte vagă care ieşise la iveală, de sub 
cuvântul şters de pe cea de-a doua foaie. 

Luă un creion şi haşură urma aceea vagă, sperând să iasă 
cuvântul scris iniţial. Haşură, fără să apese creionul, iar 
munca lui părea să dea rezultate. Se abţinea să nu apese 
prea tare, deşi era nerăbdător să descopere mai repede 
cuvântul respectiv. 

La ora patru dimineaţa puse creionul jos, uitându-se 
insistent la cuvântul pe care reuşise să-l scoată la iveală 
din urma imprimată pe cea de-a treia foaie. N-avea niciun 
sens! Îşi aprinse una dintre rarele lui ţigări şi încercă să 
găsească o legătură între acest cuvânt şi toate 
evenimentele petrecute. Mai aruncă o privire spre foaie, 
străduindu-se să pătrundă taina cuvântului apărut: Airolo. 

La ora şapte, când ieşi din cameră, Paula de-abia aştepta 
să-i povestească lui Tweed coşmarul. Mergea pe coridor şi, 
la un moment dat, se deschise uşa prin dreptul căreia 
trecea. În uşă apăru Marienetta. O înhăţă cu putere de 
braţ şi aproape că o târî înăuntru. 

— Noi două trebuie să stăm de vorbă. Să facem schimb de 
informării, să vedem dacă am avansat, şi, dacă da, cât. 

— Bine, dar numai câteva minute. Am treabă. 

— Nişte cafea vrei? Eu mi-am făcut una. Arăţi de parcă n-ai 
dormit bine. Îmi place toaleta ta. Îţi vine foarte bine 
albastrul prăfuit. Te rog, ia loc. Cred că ai aflat că eu am 
fost cea care l-a identificat pe bietul Black Jack. Beck m-a 
rugat. Auzise că ne cunoşteam destul de bine. M-am 
descurcat, dar nu pot spune că a fost cea mai plăcută 
experienţă a vieţii mele. 


Îi întinse Paulei o ceaşcă de cafea. 

— Ucigaşul are o minte diabolică. Black Jack zăcea întins 
acolo şi încă avea cravaşa în mână. Probabil că i-a pus-o la 
loc după cele întâmplate. 

— E tipic pentru mintea asta dereglată cu care avem de-a 
face. Văd că eşti îmbrăcată. Pleci undeva? 

— Da. Trebuie să prindem trenul de cinci după-amiază 
spre Chiasso. Ne ia mai puţin de o jumătate de oră s- 
ajungem acolo. Roman are o comandă mare la export, iar 
cei de la vamă verifică transportul. Cunoscându-l pe 
Roman, ştiu că trebuie să fie acolo ca să se asigure că totul 
este împachetat la loc în mod corect. Am auzit că e un loc 
care-ţi provoacă o senzaţie de claustrofobie. Cu ameţeala 
n-am probleme. Pe drumul din Alpi, există un loc de unde, 
când te uiţi în jos, ai o privelişte de-a dreptul înfiorătoare. 
Acum să trecem la investigația noastră! Ai găsit ceva 
interesant? 

— Tu prima. Eu abia acum mă trezesc. 

— Mmm, bine... 

Marienetta se întrerupse, deşi mai înainte meliţase ca o 
moară stricată. 

„Câtă vitalitate!”, se gândi Paula. 

— Începusem să mă întreb dacă nu cumva ucigaşul e Black 
Jack. Amărâtul de el e ruinat, ştii. Mai bine zis, era. Aşa se 
face că, acum, suspectul meu principal a ieşit din calcul. 
Începu să-i tremure vocea. 

— Era un tip aşa de treabă! Speram să mă înşel... şi m-am 
înşelat. Oh, Doamne, dar în ce mod infect mi-am dat seama 
că nu era el criminalul! A 

Deschise o sticlă de apă minerală. În timp ce turna, gâtul 
sticlei zdrăngănea pe marginea paharului. Paula nu 
încercă să o ajute; înţelesese de mult că, sub masca 
aceasta de personalitate extravertită, Marienetta era, de 
fapt, o solitară care preferă să facă totul de una singură. O 
femeie foarte puternică! 


— Aşa mai merge, spuse ea când lăsă jos paharul gol. 

Bătu uşor cu mâna pe canapeaua pe care se tolănise. 

— Vino şi stai lângă mine, ca să putem vorbi. 

— Mă uimeşte, începu Paula, să aud că Black Jack era falit. 
Doar era proprietarul 'Templetonului, un cazinou foarte 
profitabil, în Mayfair. 

— Problema e că a investit sume uriaşe în acele companii 
de tranzacţii electronice când urcau acţiunile. În plus, a şi 
ipotecat cazinoul, ca să investească şi mai mult. După aia, 
acţiunile au scăzut dramatic, şi el s-a trezit lefter. 
Templetonul urma să fie vândut la licitaţie, iar suma 
obţinută se împărțea între două bănci. Nu mai avea nimic. 
— A păstrat bine secretul. 

— Era mândru de reputaţia lui de bărbat care transformă 
în aur tot ce atinge. Însă eu mai am un suspect. 

— Pe cine? 

— Broden. E înalt, masiv şi foarte barbar. Are o 
personalitate ca de piatră, dar sub masca aceasta am 
detectat un fel de furie reprimată, înainte ca Roman să îl 
angajeze, conducea o cunoscută agenţie privată de 
detectivi. Aşa că avea calificările necesare pentru a deveni 
şef al Departamentului de securitate. 

— Agenţie de detectivi? 

Paula nu mai înţelegea nimic. 

— Mie mi-a spus că înainte a fost în armată, în cadrul 
Departamentului de investigării speciale. 

— Şi tu l-ai crezut? 

Marienetta puse o mână pe braţul Paulei şi se întoarse 
spre ea cu un zâmbet straniu. 

— Broden îşi schimbă biografia în funcţie de cel cu care 
stă de vorbă, câteodată chiar din capriciu. E un om ciudat. 
— Acum chiar trebuie să plec, spuse Paula uitându-se la 
ceas. 

— Nu înainte să-mi spui ce-ai mai descoperit tu. Doar 
jucăm cinstit, nu? 


— Cu cât aflu mai multe, despre lucruri cum ar fi, de 
exemplu, relaţiile de familie, cu atât sunt mai confuză. 
Acum mă concentrez pe cine ar fi putut avea un mobil. 

— Mobil? Înseamnă că nu credeţi că e vorba despre nişte 
crime la întâmplare? 

— Nu, nu credem. Problemele încep când e să facem 
legătura între victime. Nu e uşor. Cât despre crime la 
întâmplare, nu! La concluzia asta am ajuns deocamdată. O 
să dăm peste ceva pe neaşteptate. Norocul joacă un rol 
important în soluţionarea unei crime. Acum chiar trebuie 
să plec, te rog să mă ierti. 

— Cum să nu. Ai grijă de tine, îi spuse ea Paulei 
aruncându-i în treacăt o privire cu ochii ei de pisică. 
Sophie e cel mai puţin afectată. Nu se gândeşte decât la 
afaceri. Nici nu mai ştiu de câte ori a fost la fabrica 
noastră din Boston. Dar face o treabă minunată. A reuşit 
chiar să convingă un general de la Pentagon să încheie un 
contract uriaş cu noi. 

— Bravo ei, zise Paula când se ridică să plece. 


Se grăbea spre camera lui Tweed, când drumul îi fu blocat 
de un tip înalt şi solid, îmbrăcat cu un pulover de lână şi 
pantaloni marinăreşti, care deschise uşa camerei lui. 

— Aş vrea să schimb o vorbă cu dumneata, te rog, îi spuse 
Broden. 

Paula ezită, dar se gândi că nu mai stătuseră prea mult de 
vorbă după discuţia aceea avută la sediul ACTIL din 
Zurich. Chipul său, care de obicei nu exprima nimic, era 
acum zâmbitor. O invită să ia loc şi o întrebă ce ar vrea să 
bea. 

— Cafea, dacă se poate, mulţumesc. 

— Ibricul ăsta mi l-au adus acum câteva minute. Lapte, 
zahăr? 

— Nu, neagră. 

— Neagră ca dracul, cum preferă doamnă, îi spuse el în 


timp ce-i turnă şi-i întinse ceaşca. Dumnezeu ştie că sunt 
destui draci prin preajmă. M-a surprins uciderea lui Black 
Jack. 

Se aşeză şi el pe un scaun lângă ea. 

— La Abraham Seale şi la doamna aceea, Brucan, care l-au 
vizitat pe Roman, nişte personaje destul de bizare, m-aş fi 
aşteptat să sfârşească aşa. Eram de faţă când l-au întâlnit 
pe Roman - la cererea lui, pentru că nu voia ca vizitele lor 
să se prelungească. Dar Black Jack era genul de om care 
mă aşteptam să trăiască până la adânci bătrâneţi. Un băiat 
de treabă, dacă ştiai să i-o întorci, iar eu ştiam. 

— Dar cum rămâne cu Hank Foley, la Pinedale? 

— Probabil că asta nu va fi elucidată. Te superi dacă 
fumez? 

Scoase un trabuc scurt dintr-o tabacheră de pe masa de 
alături. 

— Nu, deloc. 

Paula îl studia în timp ce îşi aprindea ţigara. După faţa 
ridată şi arsă de soare, Broden părea a fi un om care 
petrecuse mult timp afară. Ochii sticloşi nu trădau nicio 
clipă ceea ce gândea cu adevărat, pleoapele grele se 
închideau ca nişte obloane. Avea nasul, buzele şi maxilarul 
ca ale unui fost boxer. 

— De ce credeţi că nu îl vor descoperi niciodată pe cel care 
l-a ucis pe Hank Foley? întrebă ea. 

— Polițistul acela, Parrish, cu care am băut câteva beri, e 
atât de greu de cap, că nici dacă i-ai ţine dovezile sub nas 
nu le-ar vedea. În ce priveşte FBI-ul, un prieten de-al meu 
din Boston mi-a spus că au închis cazul ca nerezolvat. O 
ţară de vis! 

— Aveţi cumva vreo idee privind identitatea ucigaşului? 
întrebă ea, ridicându-se să plece. 

— Cineva din hotelul ăsta. 


— Nu, încă nu putem cobori la micul dejun, îi spuse ea lui 


Tweed, după ce intră în camera lui. Am atât de multe să-ţi 
spun... 

El se aşeză şi nu mai scoase o vorbă până ce Paula nu 
termină de povestit discuţia avută cu Marienetta, apoi 
întâlnirea cu Broden. Când ea termină de povestit despre 
neaşteptata întâlnire cu şeful Securităţii, Tweed făcu o 
singură remarcă: 

— Ştii, cred că nu i-am acordat suficientă atenţie domnului 
Broden. 

— Am avut un coşmar oribil, continuă ea. Era atât de real 
şi de-a dreptul înspăimântător... 

O ascultă din nou, fără să scoată un cuvânt, uitându-se în 
ochii ei. Ea îi relată atât de viu totul, încât Tweed avu 
sentimentul că e implicat şi el în acel coşmar. Paula, care 
nu gesticula de obicei, acum stătea cu mâinile împreunate 
în poală şi îşi frământa degetele. Închise ochii de câteva 
ori, pentru a-şi aminti mai bine detaliile. Răsuflă uşurată 
când termină de povestit. 

— Îmi pare rău că a trebuit să treci prin aşa ceva, comentă 
Tweed, dar ai pomenit de mai multe ori despre cele două 
turnuri gemene care te bântuiau din când în când. 

— Probabil că e o prostie, decise ea. 

— În după-amiaza asta vom pleca spre Chiasso. Am de 
gând să mă ţin scai de coada acestei ciudate familii 
Arbogast până rezolvăm cazul. Iar tu ar trebui să ştii că 
unele dintre lucrurile pe care le-ai auzit în dimineaţa asta 
se potrivesc cu schema care mi se conturează în minte. 
Presimt că ne apropiem de punctul culminant. 

— Mă bucur că lucrurile despre care ţi-am povestit ţi-au 
fost de folos. Absolut din întâmplare am avut acele discuţii. 
Se ridică, se îndreptă spre ferestrele deschise şi ieşi pe 
balcon. Tweed veni şi el. Afară era soare. Dincolo de aleea 
care începea jos, cele două creste triunghiulare de pe 
partea cealaltă a lacului sclipeau în lumina soarelui. Lacul 
era de un splendid albastru de cobalt. 


— E atâta frumuseţe şi atâta pace! remarcă Paula. Nu-i un 
loc în care să se petreacă lucruri îngrozitoare. Cantonul în 
care l-au găsit pe Black Jack se numea Paradiso. 

— Ce ironie diabolică! zise Tweed. 

La uşă bătu cineva. Intră Newman, îmbrăcat într-un 
costum în carouri vesele. Venind spre ei, în balcon, îi 
salută cu un zâmbet larg. Trase aer adânc în piept şi 
admiră priveliştea. 

— Chiar e magnific! se entuziasmă el. 

li aruncă o privire Paulei, care era foarte solemnă. 

— Relaxează-te şi bucură-te! Asta-i raiul. 

— Tocmai asta-i spuneam adineaori, zise Tweed mohorât. 

O luă pe Paula de braţ şi o conduse înapoi în cameră. îi 
spuse să se aşeze într-un fotoliu. Ea îl privi 
recunoscătoare. 

— lar mă simt aiurea. Dumnezeu ştie de ce, spuse ea cu o 
voce tremurândă. 

— Visul... 

— Uită-l! Nu vom mai vorbi despre el. Sunt sigură că am 
avut halucinaţii. 

— Poate că nu. Azi-noapte m-am zbătut să descifrez urmele 
cuvântului tăiat. Pe a treia pagină. Cu insistenţă şi 
răbdare, l-am scos la iveală. 

Scoase carneţelul, îl deschise la pagina a treia şi i-o arătă. 
Paula rămase cu privirea aţintită pe bucata de hârtie. Nu-i 
venea să-şi creadă ochilor: „Airolo”. 

Au luat prânzul târziu, la Sayonara, un bar cu un 
restaurant bun. Tweed alesese cu grijă locul, în centrul 
oraşului Lugano, nu departe de stația de unde pasagerii 
erau transportați cu funicularul la gară. Newman 
cumpărase deja patru bilete dus-întors până la Chiasso. 

— Serviciile şi mâncarea sunt excelente aici, constată 
Tweed, care terminase primul farfuria cu paella 


comandată. 

Paula era aşezată lângă Tweed, care stătea cu faţa spre 
Newman şi Marler. Pentru că ora prânzului trecuse, în 
restaurant nu prea era lume. Tweed planificase cu grijă 
plecarea lor de la Splendide Royal. Mai întâi, se duse 
Newman cu un taxi, să închirieze un microbuz. Se întoarse 
cu acesta la hotel, îl parcase pe o stradă din apropiere, nu 
departe de staţia de funicular unde fusese descoperit 
cadavrul lui Black Jack. Locul respectiv era încă izolat de 
cordonul poliţiei, iar poliţişti în uniformă făceau în 
continuare fotografii. De-acolo se dusese până la hotel. 

— Transportorul de persoane e deja parcat, îl informă el pe 
Tweed când intră în camera acestuia. 

— Transportor pe dracu', protestă Tweed. Tu ai închiriat 
un microbuz. Transportor de persoane e o sintagmă 
stupidă. Toate maşinile, fie ele mici, medii sau mări, 
transportă oameni... 

Pe la mijlocul după-amiezii părăsiseră hotelul unul câte 
unul, luând-o pe alee în pas de plimbare până ajunseră în 
Lugano. Niciunul dintre ei nu se întâlnise cu vreun 
membru al familiei Arbogast la plecarea din hotel. 

Aşa că aveau timp berechet să ia masa. Paula, care se 
simţea cam încordată, termină ultima de mâncat. Mai bău 
puţin din paharul de Chardonnay pe care îl comandase şi 
apoi întrebă gânditoare, pe un ton scăzut, deşi nu era 
nimeni lângă ei: 

— Ce credeţi că se va întâmpla la Chiasso? 

— Habar n-am, îi răspunse Tweed. Când mă duceam să iau 
micul dejun, după cum ştiţi, am dat nas în nas cu Roman. 
Părea relaxat şi încrezător. 

— Oare s-ar mai comporta aşa dacă în tuburile de oxigen 
se găseşte gaz toxic? Şi, dacă se găseşte, unde le trimite? 
— Spre Orientul Mijlociu. La fundamentaliştii musulmani. 
Ar fi dispuşi să plătească o avere ca să pună mâna pe gaz 
toxic. Bănuiesc că din Chiasso tuburile sunt transportate 


cu vagoanele de marfă până la Milano, iar de-acolo spre 
portul Genova. Acolo pot să le încarce pe vas. 

— Roman, comentă Newman, ar fi relaxat şi încrezător şi 
dacă l-ai ameninţa cu arma. E un tip foarte dur. 

— Dar oare şi-ar asuma acest risc? întrebă Tweed gânditor. 
A făcut din ACTIL un conglomerat de nivel mondial, şi 
până acum nimeni nu l-a acuzat de afaceri dubioase. Vom 
vedea în curând. Beck mi-a spus că vine cu o echipă de 
specialişti care va verifica fiecare tub. Între timp, dacă 
reuşim, nu vreau ca Roman să ştie că suntem în acelaşi 
tren. 

Totul s-a petrecut destul de rapid. Tweed se uită la ceas şi 
spuse că e timpul să plece. leşiră din bar, apoi o luară la 
dreapta. Intrară într-o piaţă mare, pustie, cu clădiri vechi, 
dar bine conservate, un fel de Mayfair al oraşului Lugano. 
Drumul era pavat, însă caldarâmul era mult mai neted aici 
decât în varianta britanică. Se făcuse întuneric, dar piaţa 
era luminată de lampadare agăţate de nişte console prinse 
în zidurile clădirilor. 

Funicularul tocmai coborâse în staţie. Când intrară în 
cabină, uşile se închiseră automat, şi acesta începu să urce 
pieptiş panta abruptă. La un moment dat, trecură printr-un 
mic tunel. 

Cum ieşise din restaurant, Paula simţise frigul pătrunzător, 
în funicular, se aşezase, strângându-şi în continuare haina 
de blană în jurul gâtului. Şi de data aceasta Tweed 
planificase totul dinainte. Funicularul opri lin în staţie, 
uşile se deschiseră, iar Newman dispăru afară. Era 
îmbrăcat într-o haină groasă, cam purtată, şi-şi pusese o 
bască şi ochelari fumurii. Paula aşteptă până când Tweed, 
apoi Marler ieşiră din cabină, după care cobori şi ea şi păşi 
pe peron. În momentul acela apăru o limuzină, care parcă 
nu departe de microbuzul lor. 

Din ea ieşi Roman, încotoşmănat într-o haină de blană, iar 
pe cap cu o căciulă de blană rusească. După el urmară 


Sophie şi Broden. Nici urmă de Marienetta. Observându-i 
din ascunzătoarea ei de după un stâlp de fier, Paula se 
gândi că poate Marienettei i se păruse c-ar fi o călătorie 
plictisitoare. Sau poate că voia să se ţină la distanţă de 
cine ştie ce descoperire fatală. 

Trenul intră încet în gară. Cei trei se îndreptară spre 
vagonul din faţă, care era de clasa întâi. Apăru Newman, 
greu de recunoscut. Le făcu semn să se urce în cel de-al 
doilea vagon. Paula se aşeză pe un loc la geam, iar trenul 
porni. Stătuse doar două minute în gară. Tweed se aşeză 
pe locul de la geam din faţa ei, iar Marler, în stilul său 
bine-cunoscut, se plasă undeva în spate. Newman ocupă 
un loc dincolo de culoar, pe diagonală faţă de Paula. 
Trecură rapid prin zona mai înaltă a oraşului Lugano, iar 
acum traversau o regiune sălbatică. 

— Până aproape de Chiasso, spuse Tweed în felul său 
relaxat, acesta este peisajul care poate fi admirat ziua... Şi 
chiar şi noaptea. Dacă te aşezi lângă Bob, vei vedea în 
curând vârful muntelui San Salvatore. 

Ea cerceta harta zonei, pe care o luase de la hotel. Se uită 
la Tweed. 

— Lacul Lugano e ca o caracatiţă cu braţele întinse în 
toate direcţiile. 

— Bună comparaţie, încuviinţă el. 

Paula privea atent pe fereastră şi, când trenul făcu o 
curbă, văzu luminile oraşului Lugano, şiruri de lumini 
spiralate, strălucitoare ca diamantele, care se răspândeau 
până sus spre ce îşi închipuia ea că trebuie să fie Monte 
Bre. Se mută vizavi de Newman, care îi arătă cu degetul 
un pisc semeţ de calcar. Îi aducea aminte de intrarea în 
tunelul Gotthar, dar de-aici se vedea vârful, şi pe el, o 
lumină roşie de avertizare pentru aparatele de zbor. Tweed 
o strigă să vină înapoi la locul ei. 

Paula se mută, fascinată de lumina pe care o proiecta luna 
pe lacul de culoarea mercurului. Avu senzaţia că o poate 


atinge cu mâna. Suspină de plăcere. Părea atât de ireal 
totul, ca într-un vis frumos! 

— Ce romantic! comentă ea. 

— O bună parte din drum de aici încolo, calea ferată e 
paralelă cu lacul, îi explică Tweed. Se uită la ceas. Iar în 
curând vom traversa lacul pe un pod mare, care are şi 
şosea. În depărtare, vei vedea din nou Monte Bré. 

Nici nu termină bine, că trenul o luă la stânga şi intră pe 
pod. Paula se uită chiar deasupra lacului şi văzu, în 
depărtare, luminile  scânteietoare ale Muntelui Bré, 
întinzându-se până sus, în vârf. Era fermecată. Îşi scoase 
paltonul, bucurându-se de căldura din tren. Prea devreme, 
i se păru ei, trenul ieşi de pe pod şi o luă la dreapta, iar 
magnificul peisaj lacustru dispăru. 

— De aici încolo, o avertiză Tweed, e cam plictisitor. Şi să 
nu te-aştepţi la nimic în Chiasso. E doar un nod feroviar, 
dar unul mare. 

Lacul se mai vedea încă pe fereastra lui Newman. Dar la 
un moment dat dispăru. De parcă ieşise special doar 
pentru ei, luna intră în nori. Paula se rezemă de scaun. 

— Dacă vor fi probleme la Chiasso, presupun că Beck le 
rezolvă, îi spuse ea lui Tweed. 

— Mi-a zis că, în afară de specialişti, a mai trimis acolo 
încă jumătate din forţele locale de poliţie. Mai bine pune-ţi 
haina. O să tragem în gară. Trenul a încetinit. 

Paula se uită lung pe geam când trenul opri. Pe panoul 
mare din staţie scria: „CHIASSO”. Se gândi că nu văzuse 
niciodată un peron atât de mohorât şi de pustiu. Nu 
înţelegea de ce oare, după ce fusese în al nouălea cer, se 
simţea dintr-odată nervoasă. 

Rătăcind pe peronul ce părea că nu se mai termină, Paula 
se gândi că nu mai văzuse niciodată o staţie de tren mai 
jalnică şi mai deprimantă ca asta. Chiar şi acoperişul de 


deasupra era de un cenuşiu murdar. În curând îşi dădu 
seama că marele nod feroviar era vârât într-o mică albie de 
torent. De o parte şi de alta a staţiei, se înălţau nişte 
dealuri joase, anoste, iar prin văile dintre ele era un 
talmeş-balmeş de pădure tânără şi copaci piperniciţi, parcă 
opriţi din creştere. La mică distanţă în spatele ei, Newman 
se plimba, măsurând totul cu privirea. 

Nu zărise niciun ceferist până la un moment dat, când 
peronul o cotea într-o parte. Atunci văzu nişte tuburi de 
oxigen scoase pe peron şi nişte oameni îmbrăcaţi în alb, cu 
măşti pe faţă, aplecaţi asupra lor. Unul ţinea într-o mână 
ceva asemănător cu o pipetă de sticlă, în timp ce cu 
cealaltă deschidea un robinet. Când lua probe din tub cu 
pipeta, se auzea un şuierat. Apoi închidea rapid robinetul 
şi ridica pipeta ca să-i verifice conţinutul. 

Roman, în haină de blană şi cu mâinile în buzunar, 
urmărea procedura. Paula se aşteptase ca el să fie furios, 
pentru că numărul mare de tuburi aranjate în lăzi mari de 
şipci indica faptul că le vor verifica pe fiecare. El, din 
contră, părea să fie amuzat. 

— Şi ăsta-i limpede precum cristalul, remarcă el. Se 
întoarse şi îi zâmbi Paulei. În cazul în care conţinutul şi-ar 
fi schimbat culoarea, ar fi însemnat că acolo e altceva. 

— Gaz toxic, se răsti Broden, care stătea lângă el. Un om 
cu judecată n-ar mai încurca lucrurile şi ar lăsa transportul 
să treacă. 

— Elveţienii sunt foarte meticuloşi, îi spuse Roman în timp 
ce Beck apăru ca din pământ. Foarte meticuloşi, repetă el, 
uitându-se fix la Beck. De-asta le şi ia atât de mult timp să 
facă un ceas cu cuc. 

— Noi trebuie să verificăm orice încărcătură suspectă, îi 
răspunse Beck. 

— Şi de ce sunt aceste tuburi suspecte? întrebă Roman cu 
o notă de sarcasm în voce. Din cauza unui zvon răspândit 
de vreunul dintre concurenţii mei. De asta încă nu v-aţi dat 


seama? Potrivit unui alt zvon, dumneavoastră aţi fi şeful 
poliţiei federale. 

— Ceea ce, întâmplător, chiar sunt. Se presupune că 
destinaţia acestor tuburi cu oxigen este Cairo. 

— Se presupune? izbucni Roman plin de furie, apropiindu- 
se de Beck. Acum vă rog să mă ascultați, pentru că e 
evident faptul că în ce priveşte comerţul internaţional 
sunteţi un ignorant. Egiptenii au nevoie de aceste tuburi în 
spitale, pentru că oxigenul pe care îl fac ei nu este pur. 
Tipic pentru arabi, dar acum s-au luminat. Aşa că 
înţelegeţi cum stau lucrurile, domnule şef al poliţiei 
federale? 

Îndată ce-şi termină tirada, Roman se dădu înapoi de parcă 
apropierea de Beck i-ar fi produs o senzaţie insuportabilă. 
Îşi ridică mâneca hainei să se uite la ceas, apoi începu din 
nou: 

— Domnule Beck, cu precizia dumneavoastră tipic 
elveţiană, aţi putea calcula cam cât va mai dura această 
farsă? 

— Aproximativ o jumătate de oră, poate câteva minute 
peste. 

Beck se uita la Roman. Pe faţa lui nu se putea citi nimic. 
Nu reacţionase în niciun fel la insultele şi la atitudinea 
neobrăzată a acestuia. In timpul disputei, specialiştii 
verificaseră încă trei tuburi de oxigen, pe care apoi nişte 
muncitori le puneau cu grijă în lada aproape plină. Între 
tuburi, împachetate cu un fel de folie de polistiren, 
puseseră o mare cantitate de paie. 

Paula avea impresia că echipa elveţiană proceda foarte 
eficient. 

Începuse să plouă, şi, după cum lucea metalul de pe 
vagoanele de marfă trase pe linia cealaltă, ghiceai că mai 
stropise pe aici ceva mai devreme. „Cel puţin încă o 
jumătate de oră în depoul ăsta”, îşi zise ea. Începu să se 
plimbe pe peron, întorcându-le spatele. Apoi o zări pe 


Sophie cuibărită pe singura banchetă din raza ei vizuală. 
Lângă ea, erau trei valize mari, puse una peste alta. 

— Bună, Sophie, spuse ea aşezându-se pe locul umed. 
Afară-n ploaie sau aici e totuna. 

— Curge apă prin acoperiş, dar ăsta-i singurul loc unde 
poţi sta jos, murmură ea nemulțumită. 

Avea pe ea un fâş căptuşit, aşa că nu o deranja umezeala. 
Pe cap purta o pălărie de ploaie, cu boruri mari. Nu se 
arătă deloc încântată de venirea Paulei. „Iar e într-o pasă 
proastă”, se gândi Paula. li dădu un ghiont şi încercă să o 
înveselească. 

— Măcar tu eşti bine îmbrăcată pentru vremea asta. Eu, nu 
prea. 

— Nu mă atinge! Nu-mi place să mă atingă oamenii. Şi nu 
te-a rugat nimeni să te-aşezi aici. 

— Chiar tu spuneai că acesta e singurul loc unde te poţi 
aşeza... 

— Nu, n-am spus. Probabil spui că ăsta e singurul loc pe 
care poţi sta jos fiindcă nu mai vezi altul. Ei bine, aşa e, 
adăugă ea răutăcios şi râse prosteşte. 

— De ce ai mai făcut efortul să vii până aici? Doar îi 
supraveghează Roman. 

— Pentru că sunt om de ştiinţă. Eu am fost de faţă când 
aceste tuburi au fost umplute, la Londra. Bineînţeles, după 
efectuarea controlului de calitate. Când am coborât din 
tren, mi-am dat seama imediat că fac verificarea aşa cum 
trebuie. Tata crede că, dacă stă pe capul lor, lucrurile se 
mişcă mai repede. li doresc succes. 

— N-am văzut-o pe Marienetta. 

— Nimic neobişnuit. A spus că nu vine şi s-a cărat în 
camera ei. Ceea ce probabil înseamnă că o să apară cu 
primul tren. E aşa o mincinoasă... Nu poţi să crezi un 
cuvânt din ce-ţi spune. 

Paula îşi înfăşurase fularul pe cap. O picătură de apă căzu 
pe borul pălăriei neobişnuite a lui Sophie. Se ridică în 


picioare, îşi scoase pălăria şi o scutură, aşa încât o 
împroşcă cu apă pe Paula. Avea părul prins în coadă de cal, 
băgat sub gulerul hainei. Îşi puse din nou pălăria şi se 
trânti la loc. 

— Se pare că vă iubiţi foarte tare, spuse Paula vrând să fie 
amuzantă. 

— Nu, deloc. Niciodată nu ne-am iubit. Şi nici nu ne vom 
iubi vreodată. 

Paula auzi un huruit de locomotivă pe linia din spatele lor, 
iar după scurt timp un clinchet puternic, care o făcu să 
sară în picioare. Se uită în direcţia respectivă, dar 
locomotiva cu pricina se afla dincolo de o curbă. 

— Ce Dumnezeu a fost asta? întrebă ea. 

— Garează vagoanele pe liniile de manevră din spatele 
nostru, ca să formeze o garnitură. 

— Puteau să fluiere mai întâi. 

— O să te obişnuieşti. Asta chiar că mă distrează, mormăi 
ea. 

Paula înclina să-i dea dreptate. Continua să plouă, cu 
picături mici, diafane, ca un văl de apă. Era aşa de linişte 
când stăteau acolo, până când s-a auzit acel „clang”. „Cred 
că ăsta e unul dintre cele mai singuratice locuri de pe 
pământ, se gândi Paula. Şi când te gândeşti că Lugano, 
lacul şi luminile de pe Monte Bre sunt la o distanţă de doar 
treizeci de minute spre nord!” 

Aruncă o privire în dreapta şi la vreo patru metri mai 
încolo îl văzu pe Newman stând rezemat de unul dintre 
stâlpii urâţi de fier care susțineau acoperişul. Terminase o 
ţigară, iar acum o stinse şi-o aruncă în coşul de gunoi. Li 
făcu semn cu degetul mare în sus. 

— Ce elveţieni proşti! se înfurie Sophie. Oare ei chiar cred 
că am exporta gaz toxic în Orientul Mijlociu? Pe ăia îi costă 
o avere oxigenul. Eu am negociat contractul, la telefon. Am 
vorbit cu unul care s-a tocmit tot timpul. Până la urmă, i- 
am spus tipului că, dacă nu e de acord cu preţul nostru, 


poate să cumpere un material de calitate inferioară din 
altă parte. Apoi i-am trântit telefonul în nas. După zece 
minute a sunat din nou, să-mi spună că acceptă preţul 
nostru. L-am făcut pe nemernic să plătească în avans. 

lată o latură a lui Sophie pe care Paula n-o sesizase până 
acum. Era expertă, un negociator dur. Se hotări să rişte şi 
să pună o întrebare periculoasă. 

— Presupun că, dacă Roman se retrage, una din voi - adică 
tu însăţi sau Marienetta - va prelua conducerea întregului 
ACTIL. 

— Ne priveşte, răspunse prompt Sophie. Marienetta îl 
linguşeşte tot timpul, ceea ce eu cred că e o greşeală. Eu 
îmi văd de munca mea. 

şi scoase mânuşa de pe mâna dreaptă ca să-şi aranjeze 
gulerul hainei. Paula observă pe degetul inelar un inel cu o 
piatră mare, de rubin. „Nu cred că l-am mai văzut”, îşi zise 
ea. Se ridică, gândindu-se că o suportase destul pe Sophie. 
Pe locul unde stătuse rămase un petic uscat. 

— Mă duc să mă plimb, îi spuse lui Sophie. Dacă stau prea 
mult, devin agitată. 

— Mor de plictiseală, îi răspunse aceasta căscând. Am să 
aţipesc puţin. 

Bătea un vânt puternic dinspre nord. Sophie închise ochii 
şi se ghemui şi mai mult în haină călduroasă. Paula îşi 
ridică gulerul şi traversă peronul care continua după o 
cotitură. În faţa ei, o siluetă familiară se plimba fără rost. 
Era Russell Straub. 

El ce dracu' căuta în Chiasso? Oare nu izbutea să stea fără 
Arbogaşti? Care să fie legătura? Un candidat la preşedinţia 
SUA şi un om de afaceri din Londra, puternic şi plin de 
succes? N-are niciun sens! 

Ceva mai încolo, în spatele ei, auzi, slab, sunetul de alipire 
a unui alt vagon de marfă. Trebuie să fie acolo un nod de 
şină unde întoarce locomotiva ca să ajungă în continuarea 
garniturii de tren. Ce stresant trebuie să fie pentru 


oamenii care lucrează aici! Poate că unii au muncit aici 
toată viaţa. 

Paula dârdâia. Vântul bătea şi mai tare, trecându-i prin 
haină, îşi flutură braţele şi începu să se bată cu palmele 
peste corp, să se încălzească. Nu prea avea efect. Oricum, 
mai bine în picioare decât nemişcată pe locul acela cu 
nefericita de Sophie. 

Totuşi, ceva tot aflase. Dacă, într-o bună zi, Roman avea să 
se retragă, conducerea giganticului conglomerat va reveni 
Marienettei sau lui Sophie. Pe care o va alege? Habar n- 
avea. În plus, n-ar fi băgat mâna în foc că Roman ar avea 
vreo intenţie să se retragă peste câţiva ani. Poate că nu 
voia să se retragă deloc. 

Pe măsură ce se apropia de garnitură de vagoane, văzu că 
fuseseră deja legate între ele. E clar că la un moment dat, 
când spre convoi era împins încă un vagon, trebuie să vină 
un acar şi să-l conecteze la restul convoiului. Apropiindu-se 
de capătul garniturii, îşi încrucişă braţele, încercând să se 
încălzească. Se opri mai încolo, pe marginea peronului. Se 
uita la ceva. 

Un ghiont cu degetele încleştate, chiar pe mijlocul coloanei 
vertebrale, o îmbrânci cu putere. Işi desfăcu braţele în 
timp ce plana în faţă. Ateriză pe şine în cea mai incomodă 
poziţie, cu picioarele până la genunchi rămase sus, pe 
peron, şi cu restul corpului în jos. In cădere, mâinile 
înmănuşate i se proptiseră în pietrişul dintre şine, iar şocul 
aproape că o năucise. Încercă să se ridice, dar îşi simţea 
mâinile ca nişte bucăţi de gheaţă. Partea de sus a corpului 
părea ancorată pe peron, nu şi-o putea mişca. li vâjâia 
capul. Ă 

Reuşi, cu greu, să se uite în dreapta. IÎngrozită, văzu un 
vagon care venea drept spre ea. Îşi dădu seama că stătea 
cu gâtul pe şina dinspre peron. Văzu roata imensă a 
vagonului rostogolindu-se spre gâtul ei, mai aproape şi mai 
aproape. Oh, Doamne! Urma să-i taie capul! Vedea chiar 


un defect imperceptibil în cercul roții care se apropia cu 
încetinitorul de ea. Făcu un efort suprem să se sprijine în 
mâini. Nu avea nicio putere şi o dureau braţele. Niciodată 
nu se mai simţise paralizată de frică. Roata se rostogolea 
necruțătoare la câţiva metri de ea. 

Nişte mâini puternice o înşfăcară, o săltară şi, cu aceeaşi 
mişcare, o întoarseră spre stânga, evitând astfel izbitura 
cu vagonul. Era Newman, îngenunchiat pe marginea 
peronului, de altfel singurul mod în care ar fi putut ajunge 
la ea. Sări ca din praştie în picioare cu ea cu tot, trăgând-o 
înspre el. Un zdrăngănit asurzitor se auzi şi tampoanele 
vagonului care venea se loviră puternic de restul 
convoiului. 

Newman o ridică în picioare şi se îndreptă cu ea spre unica 
banchetă de pe peron. Exact când făcea acest lucru, o voce 
cu accent american începu să strige din răsputeri: 

— Urgentă! Urgenţă! Urgenţă... 

Paula avea ochii deschişi şi îl văzu pe Russell Straub stând 
la doar câţiva metri distanţă de locul unde se cuplaseră 
vagoanele. Cu mâinile căuş, tot repeta, înnebunit, acest 
apel. 

— Taci odată! mârâi Newman. 

Când ajunseră lângă banchetă, Paula o văzu pe Sophie 
deschizând ochii şi clipind. Văzu, de asemenea, un petic 
uscat alături, ca şi cum Sophie îşi schimbase locul. În timp 
ce dormea? Newman nu fu deloc politicos cu ea. 

— Dă-te dracu' la o parte! Am nevoie de el pentru Paula. 
Hai, mişcă-te odată! 

Strategia funcţionă. Sophie se indignă atât de tare, încât 
sări în picioare şi plecă de-acolo, scoțând flăcări pe nas. 
Newman o lăsă uşurel din braţe pe banchetă. Pe chip avea 
întipărită o expresie înfricoşată şi vinovată. Aşezată pe 
spate, Paula îşi întinse, unul câte unul, picioarele. N-avea 


nimic. Repetă figura cu braţele. Rezultatul, la fel de bun, 
slavă cerului. 

— Ai păţit ceva? o întrebă Newman cu o voce sugrumată. 
— Voi supravieţui, spuse ea calm. 

I se uscase gâtlejul. 

— Dumnezeule, îmi pare atât de rău, rosti el cu sufletul la 
gură. Nu reuşeam să-mi aprind o ţigară. Din cauza 
vântului. Eram cu spatele la tine. Eu, care trebuia să te 
păzesc, să am grijă de tine! Am făcut-o de mântuială. Zău, 
îmi pare rău. 

— Nu fi prost, murmură ea dogit. Tu ţi-ai făcut treaba. M-a 
împins cineva peste linie. 

— Cine? 

Pe chipul lui se citea acum o ură de nestăvilit. Paula simţi 
că, dacă ar fi fost în stare să-i spună vreun nume, ar fi ucis 
persoana respectivă fără să mai stea o secundă pe gânduri. 
— N-am idee. Mi-e groaznic de sete. Aproape că nu mai pot 
vorbi. 

O grămadă de funcţionari ai gării şi unii dintre experţii în 
halate albe, cu măştile în mână, se grăbeau deja spre 
bancheta pe care era aşezată Paula. Un paznic, care o 
auzise, scoase din buzunar un termos.. 

— Ce-i acolo? întrebă Newman răstit. li trebuie apă. 

— E apă. 

Amabil, acesta scoase şi o batistă împăturită, curată, cu 
care şterse cu grijă gâtul termosului, apoi i-l întinse lui 
Newman. 

— Acum bea, îi spuse Newman. Să sorbi încet, să nu te 
îneci. 


Cu câteva minute mai devreme, pe partea cealaltă a 
peronului oprise un expres ce venea dinspre Lugano, cu 
destinaţia Milano. Tweed, care nu auzise strigătele lui 
Straub, stătea în dreptul unei uşi deschise a trenului. Din 
expres coborâră câţiva călători, apoi Marienetta. 


— Bine ai venit în Chiasso, o salută Tweed cu ironie. 

— Mă bucur că te văd. 

Îl îmbrăţişă şi îl strânse cu putere. 

— Nu voiam să vin, apoi m-am răzgândit. Mi-am zis că e 
mai bine să mă asigur că Roman face treaba cum trebuie, 
spuse ea, zâmbindu-i cu căldură. Cât gaz toxic au 
descoperit? 

— Nimic. Absolut nimic. 

— Elveţieni proşti. Vai, Doamne! 

Îşi duse mâna la gură când Beck veni în grabă spre ei. 

— Vino cu mine, îi spuse el lui Tweed pe un ton repezit. 
Paula era cât pe ce să aibă un accident oribil. Acum e bine, 
adăugă el repede observând cum se schimbă Tweed la 
faţă. 

Merseră în grabă de-a lungul peronului, trecură de 
specialiştii care terminaseră verificările, apoi de muncitorii 
care încărcau pe nişte motostivuitoare cutiile mari cu 
tuburi de oxigen. Tweed o luă înainte, mărind pasul. 
Newman încerca să-i împrăştie pe oamenii care se 
îmbulzeau lângă banchetă. Paula era deja în picioare, cu 
Newman alături. Începu să umble încolo şi-ncoace, dând 
din braţe. 

— Gata, mi-ajunge, spuse ea, aşezându-se din nou. 

Tweed ajunse la ei. 

— Ai păţit ceva? întrebă, aplecându-se spre ea. 

Pe faţă i se citea îngrijorarea. 

— Am auzit că ai avut un accident. 

— Accident pe dracu'! se inflamă ea. 

Băuse toată apa din termosul paznicului şi vocea-i era din 
nou normală. 

— Stăteam pe marginea peronului şi mă uitam cum se 
cuplează vagoanele. Cineva a venit în spatele meu şi mi-a 
făcut vânt pe linie. Şi tocmai venea un vagon. Nu puteam 
să mă mişc. Roata vagonului m-ar fi tăiat în două, chiar 
peste gât. Bob m-a salvat la timp. 


— Arată-mi exact locul unde s-a întâmplat, îi ordonă Beck. 
Paula încercă să se ridice, însă Newman îi puse mâna pe 
umăr şi-o împinse la loc. Îi spuse lui Beck că îi arată el 
locul. După ce se uită, Beck se întoarse, mergând ca un 
general în fruntea trupelor sale. Îşi scoase legitimaţia şi i-o 
vâri sub nas paznicului care îi oferise apă Paulei. 

— Nu urcă nimeni în expres până nu verificăm fiecare 
călător. 

Paznicul se îndepărtă în grabă, iar Beck îl observă pe 
Russell Straub mai încolo. Se duse direct la el. 

— Unde eraţi când a avut loc această tentativă de crimă? 
— Dumneavoastră ştiţi cine sunt, îi răspunse acesta băţos. 
— Şi dumneavoastră ştiţi cine sunt eu, i-o întoarse Beck, 
vârându-i sub nas vicepreşedintelui legitimaţia sa. Aşadar, 
unde eraţi? 

— Cred că eram chiar mai jos, pe peron, după curbă. 

— Singur? De obicei aveţi cu dumneavoastră un 
bodyguard, pe Ed Danvers. _ 

— Singur, sigur că da, spuse Straub degajat. Îmi plănuiam 
următoarea mişcare în campania din State. 

— Aşa este, răsună vocea lui Ed Danvers din spatele unor 
funcţionari ai gării. Îi place să fie singur când se 
concentrează la treburile politice. În ce mă priveşte, eram 
pe peron exact acolo unde a sosit expresul. 

— Dacă domnul Beck nu are nimic împotrivă, puteţi pleca 
amândoi, spuse Newman. 

Când plecară, Marienetta se aşeză pe banchetă, lângă 
Paula. Cu o mână îşi ţinea strâns gulerul de blană, iar cu 
cealaltă o atinse cu blândeţe pe Paula. Îi spuse cu o voce 
scăzută: 

— Sigur te simţi mai bine după calvarul ăsta înfiorător? 

— Mult mai bine, mulţumesc. 

— Ştii cumva unde era Sophie când s-a întâmplat asta? 
Paulei i se păru foarte ciudată întrebarea. Îşi roti ochii spre 
Marienetta, care avea o mină foarte serioasă. De ce o 


interesa aşa de mult unde fusese Sophie? 

— Când m-am ridicat de aici, am lăsat-o pe bancheta asta. 
Zicea că vrea să tragă un pui de somn. 

— A, înţeleg... 

— E timpul să părăsim depoul ăsta, se auzi vocea 
mormăită a lui Roman. A fost o farsă. Şi tocmai a sosit un 
tren de la Lugano. Se întoarce în curând acolo. Ar trebui să 
urcăm. 

Vorbea din spatele lui Ed Danvers. O bătu uşor pe 
Marienetta pe umăr. 

— Hai! Să mergem! 


Tweed, Paula şi Newman se urcară şi ei în acelaşi tren. 
Observând că familia Arbogast alesese din nou vagonul din 
faţă, ei intrară în cel de-al doilea, ca să fie singuri. Paula se 
tolăni uşurată în locul de la geam lângă Newman. Se 
săturase de familia Arbogast, şi cu atât mai mult de 
Chiasso, pe care nu voia să-l mai vadă vreodată. 

Când trenul traversă podul de peste lac, ea rămase cu 
privirea pe locul gol din faţa ei. Nu o mai atrăgeau 
scânteierile lacului Lugano. Tweed, care stătea pe partea 
cealaltă a culoarului, îi înţelegea atitudinea. In acel 
moment, se deschise uşa dinspre vagonul din faţă şi apăru 
Marienetta. Newman o salută din cap. Ea îi răspunse în 
aceeaşi manieră, zâmbi şi dispăru. 

— Nu-mi pot imagina cine a încercat să mă arunce sub 
roţile trenului, spuse pe neaşteptate Paula. 

— Cercul de suspecți e foarte restrâns, îi zise Newman. 
Vrei să iei cina când ne întoarcem? 

— Tot ce vreau e nişte apă minerală şi un somn bun. 

— Atunci, asta va primi doamna. 

— Îmi cer scuze dacă am fost nesociabilă de când am 
plecat din Chiasso. Acum am chef de vorbă. 

— În cazul acesta, zise Tweed de la locul lui, poate ai putea 
să-mi spui cu exactitate unde anume ai găsit blocnotesul 


cu antetul hotelului, pe care erau scrise cuvintele Chiasso 
şi Airolo. 

— Chiar afară, la vedere lângă maşina mea, în dreptul uşii 
şoferului. L-am văzut imediat după ce am tras un foc spre 
stafia din ceaţă, cine-o fi fost. De ce? 

— Pentru că acum îmi dau seama că intenţionat a fost lăsat 
acolo ca tu să îl vezi şi să-l iei. Specimenul se pricepe 
foarte bine să facă planuri. Ceea ce îmi dă de gândit. 

— De gândit? Ce? întrebă ea nedumerită. 

— Încă mai rumeg. 

— Ce să zic, al naibii secretos! îl tachină ea, iar Tweed 
înţelese că Paula îşi revine din starea de şoc. 

Îi veni inima la loc. după câteva minute, observă că Paula 
stătea cu capul pe umărul lui Newman, cu ochii închişi. 
Adormise. 

O trezi când ajunseră la Lugano. Coborâră din tren cu 
grijă, primul Tweed, care le făcu semn de pe peron că pot 
veni. Era întuneric beznă în parcare, dar, la o oarecare 
distanţă, îl zăriră pe Roman urcându-se într-o limuzină. 
După el urmă Sophie, care îşi căra singură bagajele, apoi 
Marienetta. 

— Sophie pare să fie foarte puternică, observă Paula. Şi 
independentă. 

În limuzină intră apoi Russell Straub, urmat de Ed 
Danvers. Mai târziu, când farurile limuzinei dispăreau la 
vale pe şoseaua spre hotel, Tweed spuse: 

— Mi se pare foarte curios faptul că Straub călătoreşte tot 
timpul împreună cu familia Arbogast. Poate că aici e cheia. 
Paula era prea obosită să-l mai întrebe ce vrea să spună cu 
asta. Când urcară în microbuz, îi spuse din nou lui Tweed 
că, după ce vor ajunge la hotel, o să meargă direct în pat, 
cu multe sticle cu apă minerală lângă ea. 

Când ajunseră, Tweed şi Newman o conduseră pe Paula 
până în camera ei. Avu un sentiment de uşurare auzind 
propunerea lui Tweed. 


— Dacă nu te superi, în noaptea asta vom face de pază 
aici, pe canapea. 

— Dimpotrivă, mă bucur. Aşa, sunt sigură că o să dorm 
mult mai bine. 

Pete Nield spuse că lui nu-i e foame şi se oferi să facă 
primul de gardă. Aşteptă pe balcon până când ea făcu un 
duş rapid, îşi puse pijamalele şi se băgă sub cearşaf. Nu 
reuşi să adoarmă imediat. Prin minte i se succedau rapid 
imagini clare cu Roman, aşa cum arăta în portretul acela 
feroce pe care i-l făcuse Marienetta la Londra; apoi 
Sophie, aşezată pe bancheta de pe peronul din Chiasso, 
locul uscat de lângă ea când se întorsese acolo, după 
calvarul prin care trecuse; privirea fosforescentă de pisică 
a Marienettei când o luase de mână, tot acolo; Straub, care 
spusese că el s-a plimbat pe peron, mai departe; Danvers, 
distant şi ursuz, în spatele paznicului. Normal sau 
anormal? Toţi păreau anormali... În cele din urmă, se 
adânci într-un somn profund. 


După cină, Tweed îşi adună echipa în camera lui. Îi spuse 
lui Harry Butler să-i transmită mai târziu lui Nield ce au 
discutat. Urma ca Newman să preia schimbul de pază. 

— Pe Paula cine o anunţă? întrebă Marler. 

— Nimeni. lar ăsta-i un ordin. 

Îi privi pe rând pe Newman, Butler şi Marler. 

— Înainte de a vă chema aici, am fost până afară, la o 
cabină telefonică, să vorbesc cu Monica. Mi-a dat nişte 
informaţii interesante, care aproape că ne completează 
arborele genealogic al familiei Arbogast. Ştiţi că lucrează 
intens la el, şi nu e o sarcină uşoară. A fost nevoită să 
apeleze la toate relaţiile pe care şi le-a făcut în acest 
domeniu în ani de zile. Cu toate astea, tot a trebuit să fie 
foarte convingătoare, pentru că e vorba despre date la 
care ar trebui să aibă acces numai membrii familiei. 

— Bravo ei, spuse Butler. Monica e o comoară. 


— Acum ştim, continuă Tweed, că tatăl lui Roman a avut 
un frate, Vicenzo, care a emigrat în State şi şi-a schimbat 
numele în Vincent. Ştim, de asemenea, că un alt frate, 
Mario, care a emigrat tot în State, s-a căsătorit şi a avut o 
familie. Mai târziu, fiul lui, Aldo, şi-a făcut şi el o familie şi- 
a avut un fiu şi o fiică. Am ajuns acum la generaţia lui 
Sophie. Monica speră că vom avea în curând numele lor. 
Cred că aceste date sunt deosebit de importante. 

— De ce? întrebă Marler. 

— Pentru că suntem pe urmele unui monstru. Unul foarte 
deştept. Dar trebuie să fim tot timpul pe fază. Am luat în 
calcul tot felul de ipoteze privind mobilul acestor crime 
îngrozitoare. Cred că m-am prins care e. În toată afacerea 
asta înfiorătoare este vorba despre putere. O putere 
enormă. Aşa că, gândiţi-vă bine la ce v-am spus! 

— De ce să nu-i spunem şi Paulei toate astea? insistă 
Marler. 

— În primul rând, pentru că a trecut prin nişte încercări 
teribile, în al doilea, deoarece cred că ea ştie adevărul. Şi 
de aia mâine mergem cu toţii la Airolo. 

— Airolo? se miră Marler, parcă luat prin surprindere. Dar 
asta e undeva înapoi, aproape de Gotthard. 

— Când ne-am întors aici astă-seară, m-am dus până jos să- 
l întreb ceva pe recepţionerul din tura de noapte. După 
cum ştiţi, pot citi invers. Pe tejghea era o notă pe plată pe 
numele Arbogast, şi am reuşit să o citesc înainte să o ia 
recepţionerul. Pe notă era trecut şi micul dejun pentru 
mâine-dimineaţă. Vor să dispară discret. 

— Discret? se miră Marler. Probabil că deja şi-au cumpărat 
biletele de tren. 

— Nu, nu şi-au cumpărat. L-am sunat pe Beck, care are un 
om la ghişeul de bilete din gara Lugano, şi mi-a comunicat 
că nu. 

— Poate că Roman a lăsat-o pe mâine-dimineaţă, insistă 
Marler. 


— Nu, n-a lăsat-o. E un organizator de mâna întâi. Până 
acum şi-ar fi cumpărat biletele, dacă intenționau să ia 
expresul de-aici. 

— Şi-atunci cu ce pleacă? 

— După cină, când m-am întors de la cabina telefonică de 
unde am vorbit cu Beck, am observat că limuzina a rămas 
parcată pe alee. Erau şi nişte mecanici acolo, care îi făceau 
o revizie. Ceea ce înseamnă că de data asta au de gând să 
meargă cu maşina. Aşa că-i urmărim cu microbuzul. 

— Unde naibii crezi că se duc? întrebă Marler. 

— La Airolo. 

— Ştii sigur? 

— Mă bazez pe instinctele Paulei, care şi altă dată s-au 
dovedit demne de încredere. Au bântuit-o turnurile 
gemene de pe muntele care se înalţă în spatele localităţii 
Airolo. În plus, mai e blocnotesul pe care l-a găsit când 
părăsea casa aceea stranie de lângă lac. Sunt sigur că ăla 
a fost lăsat acolo special ca să îl găsească ea. Pe o foaie 
era scris Chiasso, unde a fost la un pas de moarte. Pe 
următoarea, fusese mâzgălit grosolan un alt cuvânt, pe 
care ucigaşul era sigur că îl voi descifra. Ei bine, domnilor, 
acolo scria Airolo. 

— Ce ar putea să fie în capătul ăla de lume? întrebă 
nedumerit Butler. 

— Cheia tuturor misterelor. Motivul pentru care doi dintre 
cei mai puternici oameni ai lumii se arată din ce în ce mai 
îngrijoraţi. 

— Roman Arbogast şi Russell Straub? insinuă Marler. 

— Exact. Aşa că mâine vom recurge la aceeaşi metodă de 
inducere în eroare pe care am folosit-o astăzi şi vom pleca 
din hotel pe rând. Îl voi ruga pe Newman să facă plinul la 
microbuz şi să-l parcheze tot acolo unde l-a lăsat şi înainte. 
— Mersi mult, zise Newman care până acum nu scosese 
nicio vorbă. Poliţia probabil că încă mai scotoceşte locul 
unde a fost descoperit cadavrul lui Black Jack, adică prin 


jurul staţiei de funicular. l-am păcălit o dată. Acum s-ar 
putea să fie mai dificil. 

— Te descurci tu, îl linişti Tweed. 

— Încă o dată, mii de mulţumiri. La ce oră crezi că o-ntind 
Arbogaştii? 

— Bănuiesc că după prânz. A, tocmai mi-am adus aminte. 
Pe nota de plată era trecut, de fapt, şi prânzul de mâine. 

— Cred că îţi dai seama, spuse Newman pe un ton grav, că 
asta ar putea fi o nouă cursă. Cum s-a întâmplat la 
Chiasso. 

— Sunt conştient de asta. Şi simt că ne apropiem de actul 
final. A sosit momentul să pice în groapa pe care au săpat- 
O. 

A doua zi dimineață, Tweed, care făcuse ultimul de gardă, 
era cam înţepenit după orele petrecute pe canapea. Se 
întinse şi observă că Paula încă doarme adânc. Se uită la 
ceas: 9.30. Se ridică în picioare. 

Lumina pătrundea în cameră prin perdelele trase. Observă 
că strecurase cineva un plic pe sub uşă. El nici măcar nu 
auzise asta. Era un plic cu antetul hotelului pe el, nelipit. Îl 
deschise, scoase o hârtie şi rămase cu privirea pironită pe 
ea. Nu scria decât un singur cuvânt: „Airolo”. 

Băgă hârtia la loc în plic, iar plicul în buzunarul hainei lui 
împăturită cu grijă pe spătarul unui scaun. „Aşadar, e o 
cursă. A avut dreptate Newman.” Se încălţă, îşi puse haina 
pe el, se uită în oglindă, îşi încheie nasturii de la cămaşă 
până sus şi se pieptănă. 

— Scularea, îi zise el Paulei încet, zgâlţâind-o uşor de 
umăr. 

— Cât e ceasul? întrebă ea, trezindu-se brusc şi încercând 
să-şi înăbuşe un căscat. Are ceva dacă am dormit atât? A 
fost excelent. Dă-mi şi mie halatul ăla! 

Făcu rapid un duş, se îmbrăcă în baie, după care se 


întoarse în fugă în cameră. Îi revenise culoarea în obraji şi 
vitalitatea obişnuită. Mai bău câteva pahare cu apă în timp 
ce el îi spuse care era planul. Paula reacţionă foarte bine, 
aproape cu nerăbdare. 

— Airolo! În sfârşit! De la o vreme, simţeam că trebuie să 
mergem acolo. Face parte din joc, sunt sigură de asta. Ce 
bine că nu ne-am luat multe bagaje. Eu am doar o valijoară 
de scos pe furiş afară, până la microbuz. Cum facem cu 
nota? Pentru elveţieni, să nu-ţi plăteşti nota la un hotel e o 
infracţiune gravă. 

— Am închiriat camerele astea pentru o săptămână, îi 
spuse Tweed. Prind eu ocazia să plătesc tot ce am mâncat 
aici când va fi linişte la recepţie. Îi spun recepţionerului că 
ne întoarcem să ne completăm sejurul. Ce e, pari agitată?! 
— Chiar sunt. Vreau să scap odată de fantoma asta din 
Airolo, care nu-mi dă pace. Doamne, ce bine am dormit! Şi 
mi-e o foame... 

Coborâră în hol. Acolo nu era decât Newman, îmbrăcat 
gros, şi cu o mină veselă la ideea că vor trece la acţiune. 

— Am plecat să fac plinul, îi spuse el lui Tweed. Marler a 
luat un mic dejun copios şi acum aştept să apară. S-a oferit 
să rămână el la hotel şi să mă anunţe pe telefonul mobil 
când pleacă familia Arbogast. Eu mă-ntore aici cu 
microbuzul, îl parchez după colţ şi vă aştept să mergem să 
luăm prânzul la Sayonara. 

— Aş fi vrut să am puţin timp să mă uit prin magazinele din 
Piazza Cioccaro, de lângă staţia de funicular, se rugă 
Paula. 

— Nu, spuse Newman. Se uită urât la ea. Vorbesc serios. 
De acum încolo, nu te mai dezlipeşti de restul echipei. Hai, 
poftă bună! 


Câteva ore mai târziu, îşi savurau prânzul la restaurantul 
din centru. Soarele bătea cu putere. Paula mâncase cu 
poftă, dar acum abia aştepta să plece din Lugano. Era pe 


la mijlocul după-amiezii, când sună Marler să-i anunţe că 
ei au plecat şi că vine şi el într-o clipă. 

Marler îşi făcu apariţia pe o motocicletă. Tweed, care 
aştepta afară, ridică din sprâncene. Era o motocicletă 
robustă. Newman îi dădu o mână de ajutor lui Marler să o 
urce în microbuz şi să o aranjeze în spate. 

— Care-i şmecheria? îl întrebă el pe Marler. 

— Poate avem nevoie de ea. În împrejurimile localităţii 
Airolo sunt drumuri de ţară. Ai şi tu una la Londra, tot ca 
asta, nu? 

— Mda. Să mergem! 

La Londra, Tweed lua motocicleta doar atunci când pleca 
devreme de-acasă şi se întorcea târziu, seara, ca să evite 
blocajele din trafic. Se aşeză în faţă, pe locul din dreapta, 
de lângă Newman. În spatele lui Newman stătea Paula, 
lângă ea, Marler, iar şi mai în spate erau Butler şi Nield. O 
luară spre nord, şi în curând ieşiră din Lugano. Paula, cu o 
hartă pe genunchi, încerca să se orienteze. 

leşiră pe autostradă, trecând de castelele care încercuiesc 
Bellinzona. Nu după mult timp, începu urcuşul spre 
Bernese Oberland. Şi în dreapta, şi în stânga, Paula nu 
vedea decât pante aride, de parcă mergeau prin pustiu. 
Adio palmieri, adio lac exotic. Nu-i părea rău că lăsa toate 
astea în urmă. Important era ce avea să vină. Brusc, îşi 
aminti chipurile care-i trecuseră prin faţa ochilor înainte să 
adoarmă. Unul singur lipsea: cel al lui Sam Snyder. 

Deja se întuneca, ceea ce făcea ca pustietatea prin care 
treceau să pară şi mai înfiorătoare. Când se lăsă noaptea 
de-a binelea, ei continuau să urce. Singura lumină de pe 
drum venea de la farurile microbuzului. Paula îi spuse lui 
Tweed: 

— Presupun că ai închiriat camere la hotel pentru noi, nu? 
— Nu. În Airolo sunt doar două hoteluri, Supremazia şi 
Grandezza. Încă nu ştim la care din ele se vor caza 
Arbogaştii, iar eu vreau să stăm în celălalt. 


— Sună de cinci stele: Supremazia înseamnă „supremaţie”, 
iar Grandezza - „grandoare”. 

— Eu, unul, nu mi-aş face prea mari iluzii în ce priveşte 
Airolo, o avertiză Tweed. 

— Pari foarte convins că Arbogaştii se îndreaptă spre 
Airolo, comentă Marler. 

— Chiar sunt. 

Tweed scoase din buzunar hârtia care îi fusese strecurată 
pe sub uşă Paulei în cursul nopţii. 

— E acelaşi scris, cu litere mari, de tipar, ca şi pe celelalte 
două pe care le-ai găsit tu când te distrai la casa aia veche. 
— Şi ce înseamnă? întrebă Paula. 

— Înseamnă că ucigaşul vrea să ajungem acolo. Aşa să fie! 
În microbuz se aşternu o tăcere care dură destul de mult. 
Acum urcuşul era şi mai abrupt. Ajunseră într-un punct de 
unde autostrada cobora brusc într-o curbă extrem de 
periculoasă. De-acolo se vedea, în jos, drumul din faţa lor. 
— Nişte stopuri în faţă, zise Newman. E o limuzină mare, 
neagră. Să-mi dea cineva un binoclu de noapte. Daţi-i şi 
Paulei unul. La următoarea curbă opresc, ca să ne uităm în 
jos, spre limuzină, să vedem cine e înăuntru... 

Newman încetinise mult viteza, ca să nu prindă din urmă 
vehiculul din faţa lor. Tweed îi puse un binoclu în poală, iar 
pe celălalt i-l întinse Paulei. Asta, cu mult înainte să ajungă 
la curba următoare. Newman opri, luă binoclul şi-l duse la 
ochi în acelaşi timp cu Paula. Era o serpentină extrem de 
periculoasă, aşa că limuzina se târa ca melcul. 

— Ai avut dreptate, îi spuse Newman lui Tweed. Ai avut 
fler. La volan e Marienetta, iar lângă ea, Roman. În spatele 
lor sunt Snyder şi Sophie, care se uită în altă parte - tipic 
pentru ea. Probabil că n-au schimbat o vorbă până acum. 
— Şi în spate, spuse Paula, sunt Russell Straub şi, lângă el, 
Ed Danvers. l-am văzut clar. 

— Mergi mai încet, îi ordonă Tweed. Nu vrem să-i ajungem 
din urmă. Dar vezi să nu-i pierzi din ochi. 


— Nu pot şi una, şi-alta, îi spuse Newman. 

— Când ajungem la Airolo, continuă Tweed, vreau să văd 
ce hotel aleg fără ca ei să ne observe pe noi. 

— Floare la ureche, îi răspunse Newman sarcastic. Poate 
că vrei să treci la volan? 

— La ce altitudine e Airolo? întrebă Paula ca să împiedice o 
ciorovăială. 

— La peste o mie o sută de metri, îi răspunse Tweed. 

— Se face frig, comentă ea. 

— Dau drumul la căldură, zise Newman. Şi poate că de- 
acum încolo veţi face linişte. 


leşise luna. Raza ei poleia dezolantul Airolo. Familia 
Arbogast se cazase la hotelul Supremazia, situat pe strada 
principală, la mică distanţă de Grandezza. Spre uimirea 
Paulei, mai multe magazine erau încă deschise, unul chiar 
lângă hotelul lor, cu motoscutere de vânzare parcate afară. 
Fascinată, se duse până acolo cu Marler şi se aşeză pe 
unul. Marler îi arătă cum se porneşte şi cum se schimbă 
viteza. Proprietarul, un tip mic de statură şi oacheş, ieşi 
din magazin şi zâmbi. Le spuse cât costă să îl închirieze 
pentru o zi şi pentru o săptămână, plus garanţia. Ea îi zise 
că se mai gândeşte. 

— Au camere pentru toată lumea, îi spuse Tweed când 
intră în holul hotelului, însoţită de Nield. 

Marler rămăsese să se mai uite la scutere. 

— Hotelul e gol, continuă Tweed. Nu e sezon. 

— Dar oare e vreodată sezon aici? îi şopti Nield. 
Coridoarele erau înguste, iar mobilierul văzuse şi vremuri 
mai bune. Însă proprietarul, care părea să fie fratele celui 
de la magazinul de scutere, îi asigură că pot servi cina 
oricând li se face foame. Paula auzi cum porneşte motorul 
motocicletei apoi se opreşte. 

— Am scos motocicleta din microbuz, ca s-o verific, spuse 
Marler când intră. Am parcat-o pe caldarâm, în spatele 


microbuzului. N-avea sens să mă chinui s-o urc din nou în 
maşină. Sunt sigur că nu se fură pe-aici. N-am văzut pe 
nimeni prin preajmă. 

— Mie îmi este foame, îl informă Paula pe proprietar, dar 
aş putea să-mi văd camera mai întâi? 

Îşi duse singură valiza, refuzând ajutorul acestuia. Simţea 
că are nevoie de ceva antrenament. Proprietarul o conduse 
pe o scară îngustă şi întortocheată, descuie o uşă şi-i făcu 
semn cu mâna să intre. Ea îi zâmbi, îi mulţumi, iar el plecă. 
Paula exploră încăperea. 

Ridică oblonul şi rămase aşa, nevenindu-i să-şi creadă 
ochilor. Jos, pe partea cealaltă a străzii întunecate, începea 
o alee care cobora într-un unghi abrupt, terminându-se 
într-un drum de ţară îngust, care urca panta muntelui. Era 
drumul pe care îl văzuse din tren. Înghiţi în sec. Pe pantă, 
mai sus, zări turnurile gemene legate între ele printr-un 
zid. Turnurile care o bântuiau încă de când le văzuse prima 
oară! O trecură fiorii. Aveau acelaşi aer ameninţător, 
apocaliptic. 

Paula se trezi odată cu ivirea zorilor. Înainte de culcare, 
făcuse un duş cu apă călie şi uitase să închidă oblonul 
şubred de la fereastră. Cineva tocmai îi încercase mânerul 
uşii. Sărise imediat din pat, încă îmbrăcată în hainele pe 
care şi le pusese după duş. În cameră era aproape la fel de 
frig ca afară. 

În cămăruţa asta, nu era posibil să mai stea cineva cu ea 
ca să o păzească. Recursese, în schimb, la tactica 
anterioară, blocând uşa cu pana de cauciuc şi cu un scaun 
cu spătarul fixat sub mânerul clanţei. 

Şi acum, încă un plic strecurat pe sub uşă! Plicul era 
identic cu cel de la Splendide Royal. Îl deschise. Înăuntru 
era o hârtie, cu antetul hotelului din Lugano pe ea. Nu 
scria nimic nici pe o parte, nici pe cealaltă. Ce Dumnezeu 


se întâmplă? 

Apoi auzi zgomotul unui motor de maşină care se 
îndepărtează. Alergă spre fereastră şi văzu microbuzul 
urcând panta muntelui spre cele două turnuri. Avea mult 
de mers până acolo. Înşfăcă binoclul pe care îl luase cu ea 
în cameră şi se uită spre microbuz. Înăuntru erau patru 
oameni. Îi văzu pe Butler şi pe Nield pe locurile din mijloc, 
Newman era la volan, iar lângă el Marler. „Ce naiba se 
întâmplă?” se întrebă ea din nou. 


Tweed se hotărâse după ce ea se dusese la culcare şi îi 
adunase în camera lui să le comunice instrucţiunile. 

— Pe Paula par să o îngrijoreze foarte mult cele două 
turnuri care se află cam la jumătatea drumului spre vârful 
muntelui. Mâine-dimineaţă devreme, înainte de ivirea 
zorilor, vreau să mergeţi cu toţii până acolo, cu 
microbuzul. Să vedem şi noi ce-i acolo. 

— Nu văd la ce bun, obiectă Newman. 

— Ca să o liniştim pe Paula o dată pentru totdeauna. 
Excursia asta a fost un iad pentru ea. Aşa că, la treabă! 


Paula stătea nedumerită, pe marginea patului. Ca să-şi 
facă de lucru, îşi scoase pistolul Browning 32, îi verifică 
mecanismul şi îl încărcă. Abia terminase operaţiunea, când 
auzi pârâitul unui motor puternic de scuter care ambala, 
apoi porni cu viteză. 

Să fie ăsta Tweed, care s-a hotărât să se alăture echipei? 
Dacă da, însemna că e singură în orăşelul acesta ca vai de 
lume! Ei, dacă-i vorba de-aşa, se descurcă ea. Se duse 
înapoi la fereastră, aruncă o privire afară şi, pentru o 
fracțiune de secundă, îngheţă. 

Scuterul deja parcursese două treimi din aleea ce ducea 
spre drumul care urca muntele. Motociclistul era înalt, 
purta o haină lungă, neagră, cizme negre şi o pălărie cu 
boruri largi îndesată bine pe cap. 


Paula puse Browning-ul la locul lui, în buzunarul special al 
genţii, îşi azvârli geantă pe umăr, deblocă uşa şi o luă la 
goană pe scara întortocheată şi nesigură. Proprietarul, 
care stătea la recepţie, o salută zâmbind. Ea îi flutură 
plicul prin faţă. 

— Ştiţi ceva despre ăsta? 

— Da, signorina. Vine un bărbat şi întreabă de numărul 
camerei dumneavoastră ca să vi-l înmâneze. Îi spun că vi-l 
dau eu, că scrie în afară, pe uşa camerei... Un bărbat înalt 
într-o haină neagră, cu o pălărie ciudată... 

Paula ieşi în fugă din hotel şi se îndreptă spre magazinul 
de alături. Era deschis, iar scuterele fuseseră deja aranjate 
afară, pe caldarâm. Scoase o bancnotă elveţiană mare, 
ceea ce însemna mai mult decât suficient pentru 
închirierea pe o săptămână plus garanţia. Îi întinse 
bancnota proprietarului. 

— E prea mult... 

Incălecase deja pe scuter, recunoscătoare că Marler îi 
reamintise cum se manevrează. Îi spusese chiar că 
„italienii fac cele mai bune scutere din lume”. 

Se simţea confortabil în şa şi porni motorul, ca în 
adolescenţă, când avusese şi ea un scuter. O luă în viteză 
pe aleea pietruită şi abruptă. Era plină de hârtoape, dar îşi 
menținea echilibrul. De o parte şi de alta a aleii se 
îmbulzeau case vechi, din piatră, cu două etaje. „Probabil 
că proprietarul magazinului se scoală foarte devreme, 
merge la culcare şi mai devreme, ca să economisească 
electricitatea. Se uită şi la ultimul bănuţ ăştia de pe-aici!” 
La capătul celălalt al aleii, între două case, drumul începea 
să urce muntele. De acolo înaintă, viră la dreapta şi intră 
pe o mică albie de torent. Aruncă o privire în sus. Nici 
urmă de specimen. Probabil că deja e cu câţiva kilometri 
mai sus. Se opri pentru o clipă şi strigă spre microbuzul 
care se vedea în depărtare: 

— Aţi greşit drumul! Sunteţi pe un drum greşit! 


Ecoul îi răspunse de pe coasta muntelui. Microbuzul 
continua să urce, tot mai mic şi mai îndepărtat. Nicio 
şansă s-o fi auzit! Paula începu să escaladeze viroaga. 

Tot mai sus. Îşi aminti cum se menţine echilibrul - era şi 
cazul. Drumul, plin de piatră sfărâmată, era totuşi destul 
de lat pentru manevre. Înainte să plece din cameră îşi 
luase mânuşile auto, dar era un ger crunt. Trecu de piscul 
de calcar pe care îl văzuse din tren şi mână înainte, spre 
un platou, după care drumul intră într-o altă viroagă. Se 
opri o clipă, uitându-se înapoi şi în sus. 

Se iveau zorii, iar siluetele celor două turnuri se proiectau 
pe o fantastică combinaţie de roz aprins, trandafiriu, 
portocaliu şi roşu. Exact aşa cum îi apăruseră ei în vis! 
„Mişcă-te, îşi zise ea, altfel îţi va scăpa.” 

Trecu vâjâind peste platou, iar când intră iarăşi pe un 
torent, micşoră viteza, pentru că acesta era mult mai 
abrupt. Acum trebuia să fie foarte atentă, pentru că 
scuterul dădea în hârtoape şi din când în când mergea în 
zigzag. Reuşi să-şi menţină echilibrul. Deşi avea mănuşi, o 
dureau mâinile tot strângând ghidonul. „Unde naiba eşti? 
se întrebă ea. De data asta n-ai să-mi scapi, jivină!” 


Tweed urmărise din hotel plecarea microbuzului spre 
munte, în pijama şi cu halatul de casă peste, se aşeză 
mulţumit să-şi bea cafeaua pe care o comandase încă de cu 
seară proprietarului, înainte să urce să dea ordine echipei. 
În acel moment, auzise motorul unui scuter. Se repezise la 
fereastră exact la timp pentru a vedea cum o siluetă 
îmbrăcată într-o haină lungă, neagră şi cu o pălărie cu 
boruri largi dispare în sus, după o culme, pe cărarea de 
munte. Apoi văzuse scuterul Paulei gonind pe alee spre 
aceeaşi cărare. 

Blestemându-se că îşi pusese pijamaua pe el, se 
dezbrăcase rapid şi îşi trăsese pe el nişte haine, la 
nimereală. Înainte să-şi pună paltonul, îşi verificase 


pistolul Walther de 7,65 mm, care era deja încărcat. Pentru 
un astfel de risc, l-ar fi pedepsit aspru pe orice alt membru 
al echipei sale. Vârâse arma în tocul de la şold, îşi pusese 
paltonul, descuiase uşa şi o luase la fugă pe scări. 

Proprietarul îi zisese ceva, dar Tweed trecuse în goană pe 
lângă el şi ieşise în stradă. Spre uşurarea lui, motocicleta 
lui Marler era acolo, sprijinită în cric. Sărise în şa, apăsase 
butonul de pornire şi demarase rapid pe aleea îngustă ce 
dădea în drumul forestier. Era însă exact cât trebuia de 
larg ca să poată manevra motocicleta. Mări viteza, 
conştient că Paula trebuia să fi ajuns deja departe. 


„Mai ajung vreodată în vârf? se întrebă Paula. Dacă o fi 
vreun vârf!” Urca de o veşnicie. Niciun indiciu, nicio urmă 
care să sugereze încotro ar duce drumul, dar ştia că 
ajunsese foarte sus. Frigul îi intra prin mânuşi, ceea ce 
însemna că trebuia să strângă şi mai tare ghidonul. 

„Când voi da ochii cu specimenul, o să am destulă putere 
să mă lupt cu el?” se întreba ea, îngrijorată. Se aplecă 
înainte, străduindu-se să-şi menţină echilibrul, fiindcă erau 
numai gropi. Apoi răsuflă uşurată. Cărăruia se lărgea pe 
un mic platou în formă de cupolă. IÎncetini şi, când observă 
urmele, opri motorul. 

Piatră netedă, un scuter aruncat neglijent, pe o parte. 
Nimeni. Ridică scuterul şi văzu ce se află sub el: o trapă. 
Şi-l propti pe al ei în piedică, ascultă, îşi întinse picioarele 
amorţite de mai multe ori, încercând să-şi recâştige 
puterea, mobilitatea. Se îndreptă spre marginea domului 
larg, cu Browning-ul în mână, aruncă o privire în jos, în 
râpa abruptă şi văzu departe, spre nord, Airolo, care arăta 
ca un orăşel de jucărie. Se răsuci rapid, ridicând pistolul. 
N-avea de gând să se lase împinsă în prăpastie, aşa cumi 
se întâmplase în Chiasso pe linia de cale ferată. 

În depărtare, cele două turnuri scăldate în lumina soarelui 
păreau mult mai mici decât în realitate. Apoi auzi ceva ce 


nu-i plăcu deloc. Ecoul vaierului îndepărtat al unui clopot. 
Se duse spre trapă şi se aplecă să ridice capacul de mâner. 
Doamne, greu mai era! 

Atentă pe unde calcă, intră în gaura mare care până atunci 
fusese acoperită. Riscă şi aprinse lanterna mică, dar 
puternică, pentru a-şi lumina calea în întunericul absolut 
care o înconjura. Era o scară mare şi veche, de fier, care 
cobora în galerie. Treptele erau ruginite şi avea balustradă 
numai pe partea stângă. Îşi aminti ce îi povestise Tweed 
despre exploatările miniere de altădată, despre reţeaua 
feroviară folosită la transportarea minereului. Ascultă din 
nou. Nimic altceva decât o tăcere înfiorătoare. 

„Hai, până la capăt!” se îndemnă ea. A 

li era incomod să coboare cu spatele. Işi puse lanterna 
aprinsă sub centură. Într-o mână ţinea Browning-ul, iar cu 
cealaltă se ţinea de scară. Cu cât cobora mai mult, cu cât 
se îndepărta de lumina zilei, simţea, tot mai puternic, un 
miros pe care îl ştia de undeva. Din morga profesorului 
Saafeld, din Holland Park. Din morga lui Zeitzler de la 
Zurich. Formol. Folosit pentru conservarea cadavrelor. 

Înainte de a începe coborârea aceea exasperantă, Paula îşi 
dăduse jos mănuşa de pe mâna dreaptă, în care acum ţinea 
strâns Browning-ul. Lanterna nu-i era de mare ajutor; 
trebuia să caute cu piciorul treapta următoare a scării. La 
un moment dat, aruncând o scurtă privire în jos, observă, 
în lumina lanternei, că ajunsese la baza unui tunel, prin 
care trecea o linie de cale ferată, însă mai îngustă decât 
cele moderne. Păşi, pe neaşteptate, pe piatră. Ajunsese la 
capăt. 

Roti încet lanterna în jur, apoi o îndreptă în sus. Da, era un 
tunel vechi, cu cale ferată, săpat în piatră, cu acoperiş 
boltit. În dreapta ei, şinele se terminau brusc, în dreptul 
unui zid de beton, acoperit cu pământ. Galeria fusese 


sigilată. În stânga, şinele dispăreau după o curbă. Pe acolo 
o va lua. 

Era mai mult de mers până la curbă decât îşi imaginase ea. 
Încercă să meargă fără zgomot, dar pietricelele dintre şine 
îi scârţâiau sub picioare. Păşi peste şine, pe lângă peretele 
de piatră. Mirosul de formol era din ce în ce mai puternic. 
Ridică lanterna şi era cât pe ce să-i cadă din mână. 

În lumina ei, Paula văzu un fel de raft săpat în peretele din 
faţă, cam la un metru şi jumătate distanţă de pământ. Se 
uită la un borcan de laborator, mare, rotund, cu un capac 
deasupra. Borcanul nu era gol. Înăuntru era capul cuiva pe 
care ea nu-l văzuse niciodată, acoperit până peste creştet 
de un lichid transparent. Era capul unui bărbat în jur de 
cincizeci de ani, cu obrajii supţi şi căzuţi şi cu ochii 
deschişi, sticloşi. „Hank Foley, infirmierul din Maine, de la 
Pinedale”, îşi închipui ea. 

Îndreptă raza lanternei spre vasul aşezat alături şi aproape 
că se sufocă. Pe ăsta îl ştia, era Adam Holgate, cu ochii 
ceţoşi, pe jumătate închişi, de parcă ar fi dormit. 
Încleştându-şi dinţii, trecu la următorul borcan, şi era cât 
pe ce să scape un țipăt. Nasul de bufniţă al lui Abraham 
Seale, ochii deschişi, uitându-se insistent la ea de parcă ar 
fi încercat să-i transmită un mesaj. Ca şi celelalte, capul 
fusese tăiat chiar de sub bărbia ascuţită. 

Ştiind deja ce avea să vadă în următorul borcan, îşi 
încleştă din nou dinţii. Raza lanternei căzu exact pe eşarfa 
Elenei Brucan. Cea care nu fusese găsită la gâtul 
cadavrului decapitat, descoperit în barca aceea, pe pârâul 
Sihl. Un detaliu de o obscenitate josnică. Eşarfa brodată a 
Elenei fusese înfăşurată cu grijă mai spre fundul 
borcanului, sub partea în care ar fi trebuit să fie capul. Ce 
grotesc! _ 

Acum deja mergea din reflex. Întregul corp îi înţepenise de 
repulsie la gândul că fusese cineva în stare să facă toate 
astea. În următorul borcan se afla capul lui Black Jack. 


Buza de jos îi era puţin răsfrântă. Arăta de parcă s-ar fi 
uitat lacom la ceva. Asta i se părea mai cumplit decât tot 
ce văzuse înainte. 

Îşi vâri pistolul la centură. Îi transpirase mâna dreaptă în 
care îl ţinuse strâns atâta timp. Şi-o şterse repede de 
pantaloni şi apucă din nou arma. Atunci simţi mişcare în 
spatele ei. Cineva se ascunsese într-una dintre nişele pe 
lângă care trecuse. Aplecă puţin capul în dreapta - Saafeld 
spusese că Holgate primise în partea stângă o lovitură ca 
de măciucă. Chiar şi aşa, partea groasă a toporului îi 
atinse capul, ea se împiedică, se întoarse şi căzu pe spate. 
Cu mâna dreaptă se lovi de şina de cale ferată şi scăpă 
pistolul. _ 

Îi căzu şi lanterna, dar nu se sparse. În lumina ei, văzu o 
siluetă înaltă, îmbrăcată într-o haină neagră, lungă şi cu o 
pălărie cu boruri largi îndesată pe cap, în aşa fel încât să-i 
ascundă chipul. Năucită, Paula reuşi totuşi să-şi dea seama 
că îi este ridicat capul şi aşezat pe ceva neted. Aruncă o 
privire într-o parte şi-n cealaltă şi văzu o suprafaţă albă, 
curbată, de jur împrejurul ei. Căzuse pe blocul de execuţie. 
Silueta înaltă, în negru, era deasupra ei, cu toporul ridicat 
în mâna dreaptă. În lumina lanternei, Paula îi văzu 
marginea ascuţită ca o lamă de ras. Venea spre ea. 

Se rostogoli cu tot corpul spre stânga, făcu o rotaţie 
întreagă şi se izbi surd de peretele tunelului. Începu să 
pipăie cu mâna dreaptă. Găsi Browning-ul. Îl înhăţă, ţinti şi 
trase cu sânge rece. O cuprinsese o furie cumplită. Avea de 
gând să ucidă, să ucidă, să ucidă. Trase nouă focuri fără să 
ia degetul de pe trăgaci. 

S-au mai auzit încă două focuri de armă. Tweed, agăţat de 
scară într-o poziţie incomodă, trăsese de două ori. Silueta 
înaltă, îmbrăcată în negru, rămase în picioare, ca o statuie, 
apoi căzu pe spate şi încremeni. 

Paula se chinuia să se ridice, când Tweed ajunse la baza 
scării şi veni spre ea. Se aplecă asupra siluetei în negru, îi 


puse mâna la gât să-i verifice pulsul şi ridică privirea. 

— E mort de-a binelea. 

— Dar cine e? 

Auzi zgomotul îndepărtat al unui elicopter care aterizează, 
apoi paşi coborând pe scară. Cineva strigă cât îl ţinea 
vocea: 

— Nu mişcă nimeni că trag! 

Era glasul inconfundabil al lui Beck. Tweed, încă aplecat 
asupra cadavrului, strigă înapoi, repetând mesajul: 

— N-ai să tragi deloc. Sunt eu aici, cu Paula. Gura! 

Paula ridica lanterna şi o îndreptă spre cadavrul deasupra 
căruia era aplecat Tweed. Acesta întinse o mână şi ridică 
cu grijă pălăria aceea ciudată. Lumina îi căzu pe faţă: 
Marienetta. Cu ochii de pisică larg deschişi. Privind-o pe 
Paula cu ură. 


EPILOG 

STRAUB ANUNŢĂ RETRAGEREA SA 

DIN CURSA PREZIDENŢIALĂ 

„din motive de sănătate” 

VERIŞOARA SA MARIENETTA, CRIMINALĂ ÎN SERIE 


Pe biroul lui Tweed era ultimul număr din Daily Nation. 
Săreau în ochi titlurile răsunătoare. Dedesubt, urma un 
articol lung despre crimele prin decapitare, semnat de 
Robert Newman. 

Tweed stătea în scaunul său în biroul din Park Crescent şi 
se uita la toţi membrii echipei sale. La patru zile după ce 
plecaseră din Airolo, se duseseră la Zurich, şi de-acolo 
luaseră avionul înapoi spre casă. 

Era seară, iar pe străzile Londrei ploua torențial. Aşezată 
la biroul ei, Paula fu cea care deschise discuţia. 

— Felicitări, Tweed! I-ai dat de capăt, ca-ntotdeauna. 

— Acesta a fost cel mai dificil caz pe care l-am avut de 
rezolvat până acum, recunoscu el. Dar felicitările sunt 


pentru tine, pentru că, în ciuda încercărilor într-adevăr 
îngrozitoare prin care ai trecut, tu ai rezolvat cazul. 

Toată lumea o îmbărbăta şi o ovaţiona. Părea stânjenită, se 
uita fix la ceva de pe birou. Până la urmă vorbi calm, 
simțind că trebuie să spună ceva: 

— A fost cât pe ce... Acolo, jos, în galeria aceea veche de 
mină. Lucrul cel mai absurd este că am ştiut că e ea 
înainte ca tu să-i tragi pălăria de pe cap. Imi amintisem, 
târziu, în ziua aceea, cuvintele pe care nu mi le-aduceam 
aminte şi nici cine le spusese. „Mie-mi place să creez 
muzee.” Noi nu înţelegeam de ce lipsesc capetele. 
Marienettei i-a venit ideea să creeze un muzeu al morţii. A 
fost ceva mai rău decât asta, chiar şi mai grotesc. Tweed, 
îţi aminteşti că, înainte să ieşim din galeria de mină, am 
mai mers puţin înăuntru şi i-am găsit atelierul, cu un set 
complet de materiale pentru sculptură. Urma să sculpteze 
folosind drept modele capetele din borcane. 

— lar Beck mi-a explicat secretul blocurilor de execuţie, le 
spuse Tweed. El a vizitat uzina de mase plastice de la 
Vevey. Marienetta îşi făcuse o dublură după cheia de la 
camera secretă a lui Sophie, care inventase acolo noul tip 
de plastic, foarte flexibil, rezistent şi uşor. El a descoperit 
apoi o matriţă din metal de mărimea blocului de execuţie 
din galerie. Sophie lăsase instrucţiuni de fabricare la 
uzină. Marienetta a amestecat plasticul, l-a turnat în 
matriţă şi apoi l-a încălzit. Bingo! Avea un bloc de execuţie 
foarte puternic, dar uşor de transportat. Beck a mai găsit 
două în galeria de mină de la Airolo. 

— Dar cum naiba transporta capetele? întrebă mirat Nield. 
— Beck, continuă Tweed, a descoperit în galerie o valiză 
Bloomingdale's, căptuşită pe dinăuntru cu încă un strat de 
piele. E destul de mare încât să intre în ea un borcan de 
laborator, cu un cap înăuntru şi un topor alături. Tot acolo 
erau şi haine noi, ca să mascheze adevăratul conţinut. Tot 
în galeria aceea a găsit o a doua valiză Bloomingdales, 


asemănătoare celeilalte. 

— Cred că Marienetta m-a împins pe calea ferată la 
Chiasso, spuse Paula, nu foarte convinsă. Deşi ea a sosit 
mai târziu, cu expresul. 

— Ăsta-i un truc vechi, îi explică Tweed. La Splendide 
Royal a spus că nu vine şi s-a dus în camera ei. Apoi a luat 
un tren mult mai devreme şi te-a aşteptat. După ce 
încearcă să te ucidă, fuge, urcă în expres când se deschid 
uşile, trece printr-un vagon, două, şi coboară din tren în 
braţele mele de parcă abia ar fi sosit. Cu câteva zile 
înainte, a aplicat aceeaşi tactică - a plecat din Zurich 
foarte devreme cu un tren care oprea în Airolo. Are cu ea 
trofeele, coboară la Airolo şi le duce în galerie ca să-şi facă 
minunatul muzeu. Apoi prinde un alt tren spre Lugano. 

— Şi probabil că Bob a avut dovezi din care reieşea că ea e 
verişoara lui Straub, sugeră Paula, aruncând o privire spre 
ziar. 

— Când ne-am întors la Zurich, îi spuse Tweed, l-am sunat 
pe Roy Buchanan. A făcut rost de un mandat de 
percheziţie şi a pornit cu o echipă întreagă la sediul 
central al ACTIL, din Londra, într-un cabinet blindat, unde- 
au trebuit să spargă uşa ca să intre, au dat peste 
certificatul de naştere al Marienettei. S-a născut în 
America, tatăl era unul din fraţii tatălui lui Straub, Vito, iar 
mama, englezoaică. Asta înseamnă că era verişoară 
primară cu Russell Straub. Asta e. Doar am spus că 
mobilul este puterea. Newman subliniază, în articolul lui, 
acest aspect, distrugându-i pentru totdeauna ambitiile lui 
Straub. Cine ar alege pentru funcţia de preşedinte al SUA 
o persoană în a cărei familie există cazuri de demenţă? 

— Tu crezi că Straub ştia ce face ea? 

— Acum am aflat. Marienetta a fost misteriosul pacient 
încuiat în cameră la azilul din Pinedale. Doctorii, soţii 
Bryan, care conduceau azilul, au ieşit la suprafaţă în Ohio, 
s-au îngrijorat când numărul crimelor a început să crească. 


Ei au recunoscut, la FBI, că Straub plătea facturile uriaşe. 
Când aşteptam să ne întoarcem acasă de la Zurich, l-am 
sunat pe Cord Dillon, vechiul meu prieten de la CIA. El mi- 
a spus asta. 

— A, deci de-aia Straub îi urma peste tot pe Arbogaşti, ca 
un căţel în lesă. Era înnebunit din cauza Marienettei, când 
a văzut că se înmulţesc crimele. Ştia că în joc e cariera lui. 
Şi chiar a fost, pentru că acum e terminat ca om politic. 
Dar cine e Mannix? 

— Marienetta, spuse Tweed. Diabolic de deşteaptă. A fost 
o diversiune cu care spera că mă va trimite pe o pistă 
greşită. Mannix de fapt nu există, e o creaţie a 
Marienettei. 

— Bine, dar de ce l-a omorât pe Adam Holgate? întrebă 
Butler, care îl cunoscuse. 

— Noi ştim că Holgate a fost prins vârându-şi nasul prin 
dosarele ACTIL. Bănuiesc că Marienetta a crezut că el i-a 
văzut certificatul de naştere, ceea ce ar fi însemnat un 
scandal de proporţii. Aşa că îl ademeneşte la Bray şi... jap! 
Se mai alege cu un cap pentru muzeul ei. 

— E de-a dreptul îngrozitor! exclamă Paula. Şi mă rugase 
să ne jucăm împreună de-a detectivii! 

— Pentru că se temea de tine. Trebuia să ştie cât de 
aproape de adevăr ai ajuns. 

— Bine, dar asta îi scoate din joc pe Seale, Brucan şi Black 
Jack, remarcă Nield. 

— Seale era şi profiler. Probabil că i-a scăpat, din greşeală, 
faptul că o suspecta de demenţă. Acelaşi motiv şi în cazul 
Elenei Brucan, care era foarte sensibilă la prezenţa răului. 
În ce îl priveşte pe Black Jack, ea l-a ales pe el să o atragă 
pe Paula într-o capcană la casa aceea de lângă lac. În timp 
ce Paula se străduia să nu pice în pivniţa şobolanilor, 
Marienetta a gonit repede înapoi să îl elimine pe Black 
Jack, de teamă că el i-ar fi putut spune Paulei ce se 
întâmplase. Probabil că, fiind ruinat, l-a cumpărat. 


— Şi Hank Foley, îngrijitorul din Maine? 

— Ca şi Holgate, era cam băgăcios. Asta ne-a spus-o Millie, 
femeia de serviciu de la azil. Probabil că exista un dosar cu 
numele Marienettei şi tratamentul prescris pentru accese 
de nebunie. Marienetta nu-şi putea asuma riscul ca el să 
ştie ce-i cu ea, aşa că atunci când a părăsit azilul... jap! 

— Aş vrea să nu mai foloseşti cuvântul ăsta, spuse Paula. E 
atât de descriptiv. Ultima mea întrebare: Cum a reuşit să 
transporte toate capetele la Airolo? 

— Nu-ţi aminteşti? Lua un tren mai devreme, un personal, 
sunt sigur. Coboară, îşi pune comorile în „muzeu”, apoi ia 
un alt tren spre Lugano, care ajunge după noi. Totul se 
potriveşte. 

— Ce nu se potriveşte e că Sam Snyder a trimis mai 
demult un material la toate marile ziare şi încă nu a 
apărut. 

— Aici intru eu, râse Newman pe-nfundate. Snyder a făcut 
atât de multe chestii murdare în trecut, încât m-am gândit 
că acum e rândul meu. Am sunat la toate ziarele şi 
revistele, avertizându-i că urmează să primească un articol 
de senzaţie şi că respectivul caz încă nu a fost rezolvat. Şi 
chiar aşa stăteau lucrurile. Aşa că avocaţii i-au sfătuit pe 
editori să stea deoparte. Mai târziu, au fost chiar mulţumiţi 
de articolul meu. 

— Acum ştiu de ce mă simţeam agitată şi nervoasă, spuse 
Paula. Mi se întâmpla asta întotdeauna după ce stăteam cu 
Marienetta. Subconştientul meu îmi trimitea semnale 
disperate de alarmă... Cred că mai bine m-aş duce acasă. 
— Să nu faci asta, o mustră Tweed. Am rezervat o masă 
mare la Santorini, pe terasa spre Tamisa. M-au asigurat că 
au destulă şampanie. Hai, toată lumea în picioare! Şi tu, 
Monica! Ai făcut o treabă minunată cu arborele genealogic 
al familiei Arbogast! 

Tweed este silit să se întoarcă la vechea meserie de 
inspector în Scotland Yard pentru a elucida misterul 
care înconjoară o serie de crime monstruoase. După ce 
mai multe cadavre decapitate încep să fie descoperite 
în diverse colțuri ale lumii, echipa de la SIS este silită să 
intre în acţiune. Și, desigur, nimeni şi nimic nu le va sta 
epa berena e pi bare maia o secure, 
care reprezintă o amenințare chiar și pentru siguranța 
ie mode 

